Абзал БӨКЕН (Мұқаба)

ТАҚ

**\*\*\***

Абзал БӨКЕН (Титульный лист)

ТАҚ

*(Жыр кітабы)*

\*\*\*

(Аннотация)

Халықаралық «Алаш» әдеби сыйлығының иегері, ақын Абзал БӨКЕННІҢ «Тақ» кітабын бұдан бұрын жарық көрген «Тәж» атты бір томдығының заңды жалғасы десек болады. Қашанда қозғаған тақырыбын тереңнен толғайтын автор жаңа жинағының құрылымын түзу барысында тәжін кигізген өлеңді тағына неге отырғызбасқа деген бейнелі мақсатты мұрат тұтыпы.

Әрине, жалған желпіністен ада, табиғаты таза жыр ғана көзеген жерден көрінбек. Осы тұрғыдан алғанда, әр өлеңінің сәні мен мәнін тең ұстауға күш салған ақын белгілі бір межеге жеткен де секілді. Мұны кітаптың кез-келген бетін ашып-ақ аңғаруға болады. «Тақ» оқырман талғамына татыр деген ойдамыз.

*Мұқаба:* Абзал БӨКЕН

ШЫҒАРМАЛАРЫ

*Титульный лист:*  Абзал БӨКЕН

ШЫҒАРМАЛАРЫ

ТАҚ

*(Жыр кітабы)*

III

*Аннотация:*

Халықаралық «Алаш» әдеби сыйлығының иегері, ақын Абзал БӨКЕН шығармашылығының үшінші томына еніп отырған «Тақ» кітабын осының алдында шыққан «Тәж» бір томдығының заңды жалғасы деуге болады. Қашанда қозғаған тақырыбын тереңнен толғайтын автор жаңа жинағының құрылымын түзу барысында тәжін кигізген өлеңді тағына неге отырғызбасқа деген бейнелі мақсатты мұрат тұтыпты.

Әрине, жалған желпіністен ада, табиғаты таза жыр ғана көзеген жерден көрінбек. Осы тұрғыдан алғанда, әр өлеңнің сәні мен мәнін тең ұстауға күш салған ақын белгілі бір межеге жеткен де секілді. «Тақ» оқырман талғамына татыр деген ойдамыз.

*Жеке бетке курсивпен:*

*ТАҚ*

*Жанына кеп басқасы,*

*Жапырылған қоғадай.*

*Түгел сөздің патшасы –*

*Тұнық өлең, – деді Абай.*

*Халқыңыздың қашаннан*

*Қоламтадан қағып от;*

*Жырдан шындық,*

*Патшадан*

*күтетіні әділет.*

*Содан болар, лекіткен*

*лебіз-ойын төрінен;*

*Сөз патшасы бекіткен*

*Сократтың мөрімен.*

*Ал, сол «патша» атына*

*заты келмей, алдаса,*

*тәжің – май бір тақия,*

*тағың – жәй бір далбаса.*

*Бірі шет боп құдадан,*

*Бірі кетсе ақшамен;*

*Патша құсап құлаған,*

*Пайымына тапшы өлең.*

*Өтірікті көрем мың,*

*Өріп жатқан сұмдығы.*

*Алтын тағы өлеңнің –*

*Алтынға сай шындығы.*

*Жеке бетке:*

Бірінші

бөлім

Оң қанатта – уәзір

*Оң жақта ой-уәзір пікірі бар,*

*Сөз түгіл, сәндеп салған үтірін әр.*

*Үлпілдеп тұрған өлең –*

*Болашаққа*

*бүлкілдеп желе жортқан үкілі нар.*

*Келесі жаңа беттен:*

ҚАРАКӨК

Қазақтың тал бойына тұнған әдеп,

Жақсысы жылқы ұстаған кіл қаракөк.

Заулаған қылқұйрығың сол білемін,

Лаулаған тамырында сырғанап от.

Таба алмай тойынуға жаздай ілік,

Тектің сол көп жусайтын, аз жайылып.

Шайнаған ауыздығын.

Шалық буса,

аспаннан аққу менен қаз қайырып.

Су ішсе жалдап ішіп тұнығынан,

Сұлының тоят тапқан сынығынан.

Бегің сол, бегзатың сол.

Бел қызық, – деп

жабыға қараспаған ұрығынан.

Кезде де керек емес керекси қап,

Егесі еркелеткен ерек сыйлап.

Суреті сұлулықтың тағы да өзі –

Қаз кеуде,

аққу мойын,

серек сирақ.

Иіліп таппаса да ұшпақ қырдан,

Игің ол ізгілікке іс бақтырған.

Аттың да,

адамның да,

өлеңнің де

өзегін өр биікте ұстап тұрған.

Кескіндеп дала кебін, қала кебін,

Қаламың қалт жібермей салады ебін.

Қара өлең – қалың жылқы.

Біз Күреңбай

өлеңнің іздеп өтер қаракөгін.

ОСЫНДА

Оқта-текте алатын ел алғысын,

О, әділет, әлі де сен бармысың.

Бар болсаңыз бүгін тартқыз сазайын,

Бұзған қудың жақсылықтың жарғысын.

Той көретін асылдардың азасын

тәлімсіздің жырмен алам мазасын.

Суайт біткен,

сұйық біткен,

сұм біткен

сиратта\* емес, осында алсын жазасын.

Осында алсын ел ырысын жеп кеткен,

Осында алсын жебір ісін көктеткен.

Осында алсын бесінші амал іздеген

шыға сала төрт амалдық мектептен.

Тозақ бар, – деп тасыр мінез тосынға,

Тоқтай берме молдаң айтқан жосынға.

Кім сындырса ел сенімін,

Дәл соның

сағы сынсын, жағы сынсын осында.

Елді мынау ел етпеуге бекіген

Еренсіздің пейілі тас, беті көн.

Қорқауларға құдай әлі жетпепті,

Сол себепті құдай боп жүр шетінен.

Беу, әділет бір шығатын төбе-шың,

Мені өзің, сені тәңір жебесін.

Зұлымдарды көрде өкіред, – дейді жұрт,

Көр не керек, осында өкірмегесін?!

*\*Сират – қияметтің қыл көпірі.*

ТІЛ

Бұлақ болса, сылдырасын бұлақша,

Бұлақ емес, булығып ол құр ақса.

Құрақ болса, сыбдырасын құрақша,

Жарамайды қалқию құр құлақша.

Тасқын болса, арқырасын тасқынша,

Тасқын тілі арқырау ғой асқынса.

Қасқыр болса, ұлып берсін қасқырша,

Қасқыр емес, итше үруге бас бұрса.

Жолбарысың жортып келген түнімен,

Жөн айтады ыңырану үнімен.

Ал, арыстан бола алмайтын күбір ем,

Күркірейді көмей керген үнімен.

Таудың да өз, баудың да өз тілі бар,

Тасың тау боп тантыраса кім ұғар?!

Шымның тілін былқылдаған шым ұғар,

Сұмның тілін сұңқылдаған сұм ұғар.

Түлкі ұғады шәуілдеген түлкіні,

(Шәуілдеткен, мүмкін, оны құлқыны).

Кісінесе сиырың да күлкілі,

Мөңіресе жылқы, – деме жылқыны.

Туған тілде сөйлей алмай қалыпты,

Қайран қазақ налытты ғой, налытты,

Кімдер дейміз күйі малдан жоғары,

Тілі бірақ одан төмен халықты?!

АЛА

Не ағына, не жатпайтын қараға,

Қарап тұрсам айналаның бәрі ала.

Өмір ала, көңіл ала.

Аланы

еткен сынды ақ бәтеске балама.

Бөтендігін тигізбесе ұшаға,

Бөтегесін ішкен асы қыса ма?

Сырты аланың кінәсі жоқ.

Ісімді

ірітетін, шірітетін іші ала.

Болғаннан соң пиғыл ала, ой ала,

Бұралқыңыз бұра тартпай қоя ма?!

Құлпырған, – деп жүргеніңіз құр сурет,

Бір туған, – деп білгеніңіз бояма.

Өзіңменен мекен еткен бір үйді,

Өлерменге киізіңнің кірі игі.

Тысы күшік, іші құсық бөлтірік

тойып алып тоғай жаққа ұлиды.

Бұл даланың, – деп сұрасаң, – биі кім,

Білмегенсіп көтереді иығын.

Тұрағымды құрақ етіп,

Бар ойы –

барымталау, болмағанда, қиығын.

Сабақ алсаң сартап болған баяннан,

Сойқан осы арбаңызға таянған;

Жүз ұлтыңның жүз қиялы жүз есе

қауіптірек Аққу, Шортан, Шаяннан.

Аспаным да болып кейде бозала,

айран құйған аяқтайын тозады, ә?

Елім қалай бірдей болсын,

Бірдейді

бөліп-жарған билігімнің өзі ала.

ШЕГЕ

Елім ертең не болады, – деген ой,

Өңменіме қадалады шегедей.

Негесі көп, шегесі көп біздің жұрт

төбесі боп неменеге кебеді, ей?

Тіл – бір шеге,

тіреп тұрған дертімді,

бөтен сөзбен бұғанасы кертілді.

Өз елінде, өз жерінде отырып,

Мемтіл болмай, кем тіл болып өлтірді.

Жер – бір шеге,

Қалса-дағы бабаңнан

сусып кетіп бара жатқан табаннан.

Шұрайлысын сатып болып,

Шұрайдан

былайғысын сатпаймын, – деп заң алған.

Дін – бір шеге,

Мешіт емес, майданнан

мүрид тауып сақалына байланған.

Ақ уызы айран болып төгіліп,

Ағуууызы... автоматқа айналған.

Ұлт – бір шеге,

Уыз болып ұйыр күн

төңкерілген кесірінен құйынның.

Кеше бүтін, – ирегіндей сынудың,

Неше бұдыр бүйрегіндей сиырдың.

Қоғамыңның көпсітетін көбесін,

Қисық шеге – түзу іске бөгесін.

Қазағыма шеге берген тәңірім

бермепті ғой түзу қағар егесін.

МАҚТАУ-1

Желігі көп, желегі аз қайран мақтан,

Жер болмаса құрардай айдан қақпан.

Естімесе бір мадақ қазағыңның

ішкен асы бойына қайдан батқан.

«Сенбе жұртқа тұрса да қанша мақтап», –

деген еді ұлы ақын ар сабақтап.

Сабағыңды алған аз.

Сабылуда

сабан-мақтау соңында арсалақтап.

Менмендігі тепсіне түрегелген,

Мұндайлардың бір емес тілегі елмен.

Күпінгісі кеп тұрар

бірі байлық,

бірі мансап,

бірі мал,

бірі өнермен.

Мадақ күтіп мақтаулы «сол қабақтан»,

Марапат-ай мөлитіп жол қаратқан.

Медаль мақтан, месқарын феодал мақтан,

«Мақтау қағаз» болыпты ол да мақтан.

Тай болмаса тынатын тұсақты алып,

Тойымсызды жүрген кім құшаққа алып?!

Ұңғысына ындынның түсіп кеткен,

Ұлы қазақ барады ұсақталып.

«Сенбе жұртқа...», – деді ақын, саудан барып

сырқат жамап қайтатын дауды аңғарып.

Тыңдар емес, алайда,

Абайға емес,

мақтап берер ағайға ауған халық.

МАҚТАУ-2

Жалған мақтау, жағалай жалған мақтан,

Жайғың келер соларға ардан қақпан.

Барын бар, – деп айта алмай, жоғын жоқ, – деп,

Соның бәрі шығады сандалмақтан.

Сөздің көбі бүгінде күлдібадам,

Сызашық та қалмаған сұңғыладан.

Есер мақтау сонда да қояр емес,

Есектен ат, қанденнен піл құраған.

Талғам жоқ па бұл жұртта расымен,

Таза болып танылды ұрасы көң;

Көтеремді асырып құнан қойдан,

Жеті әлемді жасырып құлашы кең...

Асыл тұтып арзанның сөзін жырық ,

Аузын ашып тұрғаны, көзін жұмып;

Айырмай ма одан да ақ-қарасын,

Ар-ұятан киіп ап көзілдірік.

Мұздақ қырда жылқыдай тебіндеген,

Мұны көріп мәреден шегінді өлең.

Жалған мақтау жаманға жанат жауып,

Жақсыңызды кенеппен кебіндеген.

Жұлқыма жел бұзғандай көктем биін,

Жасандылық жанымды еткен құйын.

Жаманыңды жаман, – деп,

Жақсыңызды

жақсы, – деу де, апыр-ай, неткен қиын?!

МАҚТАУ-3

Ал, мақтаңдар, мақтаңдар, арзаныңды ақтаңдар,

Омақасып жатса да одан артық таппаңдар.

Үйін мақта үгілген болса-дағы жатаған,

Кимін мақта тігілген кедейқолды матадан.

Атын мақта бозөкпе, жүрсе-дағы шаба алмай,

Қатын мақта тезекке шығатұғын қап алмай.

Қызын мақта сұлу, – деп оң жағында омалған,

Ізін мақта түзу, – деп ізім-ғайым жоғалған.

Сүмелегін сой мың сойып салар Тарзан, – де,

Құмалағын қойының тойып санар маржан, – де.

Көкжасығын көсем, – деп, көкмылжыңын шешен, – деп,

көсілсеңіз көп алды кетпегені еш еңбек.

Мырығыңды мақтап ес, сырығыңды таптап өс,

Мақтау деген мойынға мінетұғын ақша емес.

Құйын елес, гәп түрлі атқа қонған заманда,

Қиын емес ақ гүлді айналдыру сабанға.

Қанша жерден пырақ ол болса-дағы есеп мол,

Сайда қалып Құлагер, самғап ұшқан есектер.

Жақтауына мығымның жанамады алдаспан,

Мақтауы да бүгіннің жең ұшынан жалғасқан.

Шындық аз да, қоғадай қол ұстасқан жалған көп,

«Көпте ақыл жоқ», – деді Абай, мен де айтамын, – талғам жоқ.

Жансарыға жүлде айқын, сауғасына сана мәз,

Туғанына бұрмайтын тура бидей адам аз.

Шындық атты тіреуді, – дейтіндер бар, – шайқайын,

Мақтап берші біреуді, кім екеніңді айтайын.

ЕСКІ

Заман жаңа, мен болсам ескі қазақ,

Тели алмай екеуін кештім азап.

Ауылды айтам,

баяғы бауырды айтам,

қауымды айтам, қайтпайтын көшті қажап.

Жайлауды айтам, жан баққан қыстауды айтам,

Тобылғымен торсықты ыстауды айтам.

Күпімді айтам,

кемімес күтімді айтам,

Күпі киіп күмпиген нұсқамды айтам.

Сабамды айтам саумалы сарқылмаған,

Бабамды айтам балдағын алтындаған.

Би-ізді айтам,

басылған киізді айтам,

Текемет боп қарпылған, қарпылмаған.

Шылбырды айтам, ішпек пен тоқымды айтам,

Тоқым төсеп тыныққан шоқымды айтам.

Боз үйді айтам,

Боз үйдің қазанында

бағыланды балқытқан отымды айтам.

Көне бәрі, әрине, көне бәрі,

Көнеңізге демеймін көне алады.

Кімге керек мүлкіңіз көннен тіккен,

Кімге керек жылқыңыз көкалалы?!

Дегенменен,

дегенмен,

дегенменен,

Қозы-лақты қайтемін көгендеген...

Қайран менің көңілім, көш көлігі –

Қара нарын әлі де шөгермеген.

Тастай салып киімін ең ескінің,

Жаңамын, – деу нанымды емес, күнім.

Мен ескімін...

Жаңарам қозын ашып,

көзін ашып күл басқан көмескінің.

ТАҒЫ ДА ЕСКІ...

Ескімін, ертегідей мен ескімін,

Қоздай боп көрінеді көмеш күнім

Түйгенім түу алыстан жеткен лебіз,

Сүйгенім сұлу емес, көмескі мұң.

Құлақты көне сөзге елеңдеген,

Естиміз қаңқуды да керең, – деген.

Ескі көз бірғауымнан қадағалап,

Ескі сөз сырқауымнан мені емдеген.

Тергенім май төгілген құйқасынан

тосын сөз жаңылмайтын ұйқасынан.

Мәнер сол,

мәніс те сол,

машық та сол,

Шынжаулар ширығатын шипасынан.

Тұрмыста тұтқаным да ескі қалып,

Ескімді кетер емес ешкім алып.

«Кеш жарық!» – десе біреу,

Қой таппасам

соямын болса-дағы ешкім арық.

Үй үлбір, үлгім бірақ қарапайым,

Қалпыма қарапайым қаратайын.

Кигенмен құндыз бөрік,

Көңілімнің

төрінде ілулі тұр малақайым.

Көнемді алып кеткен көштің алыс

соңынан қуамын, – деп кештім әр іс.

Жаңаның жаңғағынан күтер дәнім –

ескі ұят,

ескі ождан,

ескі намыс.

Жүрген соң өнер сырын ұғып, танып,

Жаңаға қалған жоқпыз құлыпталып.

Сәндей ғой менің көнем.

Сан жылдан соң

сапына қайта оралған, шығып қалып.

КӨКТАС

Ақынның, – дей алмаймын, – кемеңгері ем,

Ой биік болғанымен, төмен денем.

Туысы өтінген соң,

Көп марқұмның

көктасын көркемдедім өлеңменен.

Бұған да шабыт керек.

Телмеңдей кеп

«рөлге» ақын үшін енген бейнет.

Қаусайсың қайғылының күйін кешіп,

Өзге емес, өз жақының өлгендей боп.

Шайырға тиетінін мұның ауыр,

Жатқан жоқ қаперіне іліп ауыл.

Қайт қылмай қолға аласың.

Болғаннан соң

бірі дос, бірі таныс, бірі бауыр.

Ал, ішім деп, – мынауың жаман ырым,

Жаныма жуылмастай жағады мұң.

Өлгенде ақынының,

Тірісінде

есігін әкімінің қағады інің...

Кәсіп қып жүргенім жоқ сұрап елден,

Қоңсымды сақта, құдай, құлап-өрген.

Көршінің көршісі өлген...

Көңілі үшін

көктасқа тағы отырдым мына келген.

P.S.

Тағы да қайғырайын, қайғырайын...

НАРМАНБЕТ

*(Ода)*

Нарманбетім құт дарыған мекенім,

Жан сарайын жарқыратқан жеке күн.

Тоқырауын балдай тәтті шырыным,

Қарасуым таңдайдағы шекерім.

Дуан болған тапқан өмір ұйқасын,

Дуаншиде көрдім көне үй тасын.

Қарабұлақ, Ащықарын, Сарыөлең,

Көтереді төрт түліктің құйқасын.

Тоқырауын толқып ақса толайым,

Келтіреді тоқшылықтың орайын.

Жағадағы сән-шілігі жамылғым,

Сағадағы тал-шыбығы тоғайым.

Асыл тегі үзілмеген арыдан,

Адамының мейіріне малынам.

Таныс белі бау жасайды бұтадан,

Табыскері тау жасайды тарыдан.

Көбелегі көктемеде гүл емген,

Құба дала айнымайды кілемнен.

Жақсыларын таппай біреу қиналса,

Жамандарын табу қиын бұл елден.

Жабағысы тай секілді тарпыған,

Жанған шамы ай секілді шалқыған.

Ащысы мен тұщысына тойынған

Бағыланы бал секілді балқыған.

Ауылымның асатұғын сан асу,

Ата салты жақсылықпен жанасу.

Аяқ жазып, ат шалдырған Нарекең,

Қандай ғажап Қарашеңгел, Қарасу.

Ақындықтың ары болған Нарманбет,

Батырлықтың нары болған Нарманбет,

Нәсібемнің нәрі болған Нарманбет,

Сенде туып, өскен жанда арман жоқ.

\*\*\*

Мағынасы майыспас нәрсе бар ма,

Мәйім дүние ұқсайды шаршағанға.

Арды биік қоюшы ед,

Айналды ол

арсыздарға жағынар арсалаңға.

Болушы еді «өлімнен ұят күшті»,

Көріп жүрміз ұятты жиі атқышты.

Аларманға келгенде небір мықтың,

Асыл-жасыл үстіне құлап түсті.

«Ерді намыс, қоянды қамыс», – деген

мақалың да маңаймен қабысты әрең.

Ұран шықты ұлысып ұры сайда,

майшелпекпен одан да табыс, – деген.

Тұрлаулының кетеуі кетерінде,

Тұзға айналар тұтынған шекері де.

Бүгінгінің Баяны Қозыда емес,

Қоңы қалың Қодардың жетегінде.

Өгей шеше секілді өңі ызғарлы,

Өмір шіркін өктемін негізге алды.

Ақыл арзан, аздырар қулық қымбат,

Құзырыңда қуанар неңіз қалды.

Терін сүртіп төскейде желпінсе ұлық,

Тастаған жоқ қоғамның дертін сылып.

Ар шекесін қысуда,

Кепкен сайын

қалыбына ұмтылған көн-тіршілік.

\*\*\*

Өмір өтті өкінішті,

Бұза алмаған бекіністі.

Булықтырған бұлау жастан,

Көзім көр боп, бетім істі.

Өмір өтті өкінішті,

Өрімдей боп тоқымы ішкі.

Қаймақ ішпей қайран көңіл,

Кермек дәмді кекіре ішті.

Өмір өтті өкінішті,

Кім жұбатар жетім ішті?!

Айырбастап аһ ұрғанмын,

Торғайына тоты құсты.

Күндерімді кетік ғалам,

Түндерімді жете ұқпаған

орынына келтіре алмай,

«Орыныма» кетіп барам.

БАЛАМАСЫ...

Он сегіз мың ғаламды жарақтаған

хикметке таңдана қарап бағам.

Адамдарды жаратып жаппар ием,

Баламасын бірақ та жаратпаған.

Соқыр көз бен, алайда, тосаң құлақ,

Мағынасын болмыстың бос аңдымақ.

Темір адам жасады тепсінген ми,

Сөзін мықты, сезімін босаң құрап.

Көтерілсе қоя ма көңіл-құйын,

Көркейтем, – деп көнерген өңір күйін;

Қат нәрсе ғып ұсынды халайыққа,

Құлтемірдің темір ой, темір миын.

Дегбір кетіп деміне емінер, тек,

Деме мұны, алайда, тегін ертек.

Батырыңа сүйкенбек темір сұлу,

Қатыныңа икем боп темір еркек.

Ай аманда айныса замана шын,

Айыра алмай қаласың ақ, аласын.

Текешік қып темірді,

Адам өзі

жасап жатқан адамның баламасын.

Нұсқа шықса тағы бір шоқтығы нән,

Тұрымтайға айналар текті қыран.

Баламаны бұз, адам,

Аллаңыз да

Алла боп тұр балама жоқтығынан.

ЖЕР МЕН ҚАЗАҚ

Мамыр жетсе мажырап,

Майса болар мекені.

Жер мен қазақ ажырап

көрген емес екі елі.

Көшпендінің бақыты –

Жүріп алмай жөргекпен;

Аттан басқа уақыты

аяқ басар жерде өткен.

Үстел де жоқ әу баста,

Асылғанда ас дарқан;

Жатып жеуге жамбастап,

Жерге жайған дастарқан.

Тұрса көңіл қалықтап,

Төмен болмас есебің.

Жерге салған мамықтап,

Белден келер төсегін.

Ине, түйме, тебен де,

тоқым, тартпа, таспасын

тастай салған төменге,

Бас киімнен басқасын.

Елдің қамын көп тізген,

Ерлік іске бекініп.

Мәжілісін өткізген,

Малдас құрып отырып.

Түгін көкке қажатқан

текеметпен төрім нық.

Тақтан басқа

Қазақта

болған емес «орындық».

МАЙДАЛАР МЕН ІРІЛЕР

Кіші қалып, жататын үлкен кетіп,

Өмір деген толмайтын бір кем-кетік.

Динозавр жоғалды.

Орынына

шегірткенің айғырын бүлкеңдетіп.

Шағыр көзі шайтандай шатынаған,

Құлтемірден бір күні қапы қалам.

Зілдің орнын басам, – деп зілденетін

піл де кетіп барады сахнадан.

Шиырында азулы арыстардың

шиебөрі шығып тұр жарысқан күн.

Барыс кетіп, бәсіне мысық қалар,

Талысқа өтіп терісі арыстанның.

Тісі сойдақ, телпектей түрік ерні,

Қар адамын біреулер тірі көрді.

Ол да ғайып болыпты.

Білгеннен соң

оңдырмасын майдалар ірілерді.

Шарасы жоқ шалдығып жұтқа бәрі,

Шалқар теңіз шалшыққа ұртталады.

Құланыңнан, кел де өкір, қодық туып,

Жыланыңнан, көр де тұр, құрт қалады.

Ел тонаған ел аман, жұрт тынышта,

Етеміз, – деп қор болдық, – қыртты нұсқа.

Халық кетсе толымын тобыр басар,

Алып кетсе... орынын құрт-құмырсқа.

АБЫЗ

*(Бұқар жырау*

*бабаға 350 жыл)*

Ақын бар,

Жыршы бар,

Жырау бар,

Алдыңғы екеуі иленген ақ қайыс,

Соңғысы – таспасы талыстан дырау хал.

Дырауым Бұқарым,

Жырауым Бұқарым

сеңдей боп сөгіліп,

селдей боп төгіліп

сайыста сынға енді.

Сары алтын шатырда,

Ханды сап ақылға,

Жырымен жөрмеді саяси мінберді.

Көмейі бүлкілдеп,

Қауымым, жұртым, – деп,

Біреуі секілді Күлтегін,

Біреуі Білге қағандай –

Абылай нығайды біртіндеп,

Ал, Бұқар жырдағы сабамдай күрпілдеп,

Орта ғасырдың оғызы,

Қорқыт бабаның қобызы секілді егілді.

Ноғайлы елінің негізі,

Мың да төрт жүз жылдың егізі –

Сыпыра жыраудай төгілді.

Сусауын басыпты енді елім,

Нұр еміп, жыр еміп аспаннан.

Бағзыға үңілсең,

Болмаған бұрын-соң,

Ол құсап ордада ормандай

қарасөз қолданбай

ел ісін жырменен басқарған.

Бабама үш ғасыр елу жыл,

Аз да емес, көп те емес.

Далбаның тауында елік-жыр желіп жүр,

Бұрынғы жоқ кеңес...

Әдеттен жаңылмай өр кезгі,

Бабамыз тойында төрге озды,

Тананың орнына тағып ай.

Жүзімен желпіген күз лебі,

Біреуді іздеді,

Мүмкін, ол Абылай...

ЖАМАУ

Өлең жаз, – дейді маған, – жарқын-жарқын,

Жарқынға көнер емес салқын қалпым.

Тіл анау қалтаңдаған қариядай,

Діл анау салпаңдаған артында әркім.

Көш анау көмескіге бағыт алған,

Дос анау ердің қасын ағыта алған.

Молайтып теңбіл қырау мұздақ мөрін,

Соны айтып мен бір жырау жағы талған.

Аңдасам азаттығым шапшаң бармай,

Алдында алғы күннің ақсаңдардай.

Бақшамның бас қақпасы басқада боп,

Патшамның сыртында бір патшам бардай.

Қабылдап маңғазын да, мекерін де,

Қайран ел қайманасын көтеруде.

Болғанмен тізгін қолда,

Ызғын жолда

шылбырым шалдуардың жетегінде.

Ойласам соның бәрін шұбай ұрған

шер төніп, шаттық сөнер шырайымнан.

Толғағым – уайымнан.

Уайымнан

пендемін жылт дәметіп құдай ұрған.

Оңды ісі қайда қашар, тігер жалау,

Ол үшін ел ұпайын түгенде анау.

Жұртым бір жұлма шапан.

Жарқын жырдан

мен әзір сала алмадым жібек жамау.

ӨЛМЕ...

Өлме, өлме!

Шамаң келсе өлмеңіз,

Өшпейтұғын өмір оты мол, – деңіз.

Аңырасын, – демесеңіз, – үйіңіз,

Қаңырасын, – демесеңіз, – бөлмеңіз.

Өлме, өлме!

Қайқы бел мен қара шың

сен өтті, – деп шыққа малмас шарасын.

Егесіп кеп өскен еңсең еңкейіп,

Төбешік боп қу далада қаласың.

Өлме, өлме!

Әкеткенді көр қойны

мүфти емес, Мүңкір-Нәңкір тергейді.

Зор балаған нұсқаң түгіл, кетсеңіз

жорғалаған тышқан ғұрлы көрмейді.

Біліп болмас дос пейілін, қас ойын,

Бұл өмірдің соңы сойқан, басы ойын.

Тіріңізде әулиесіз.

Өлсеңіз

әулие де, әнбие де әшейін.

Молайтуға бейіт тола беткейді

кіріскендер сен бармай-ақ көп, – дейді.

Өліп «алған» алтыныңыз

Өмірдің

теріп алған теміріне жетпейді.

Кете көрме, сен кетті, – деп дұға қып

дүрліккендер үлгереді жұбанып...

Жоқты қайтсін?!

Бардың өзін бар, – деуге

бас ауыртып жатпайтұғын бұ халық.

БЕС КҮН

Күн дүйсенбі, жұмыс үні естілді,

Жұрт жұмылды жою үшін бес күнді.

Тез көруге жексенбі мен сенбіні,

Өзгеруге, өзгертуге ескіңді.

Сонан кейін айды жойып, ақша алмақ,

Ай жоюға апта жою – баспалдақ.

Тойған қарын төмендейді.

Өмірі

тоймайтұғын көңіл ғана аспандап.

Айды алған соң жылды барып жұтатпақ,

Ақ сәулесін балтасымен бұтақтап.

Өресінде құрт қалады жаюлы,

Сөресінде оқылмаған кітап қап.

Қолбаладай өткен күндер лепілдеп,

Кәзір жанып, кәзір сөнер секілді от.

Жыл кетеді.

Жылмен бірге жалғанның

бір бұрышы ол да солай кетілмек.

Күн дүйсенбі, зауыттағы кешкі үннен:

«Ең жақсы күн – сенбі», – деген естілген.

Тағы да бір тәулік кетті.

Аптаның

екі күнін салыстырып бес күнмен.

Бір мүйнеті кие білсе құлпыдай,

Бір сағаты міне білсе жылқыдай...

Әр бес күнін қолаң ұстап,

Тағы өзі

Бес күн жалған, – деп налитын, жұртым-ай!

ҚҰЙРЫҚ

*Ауыл итінің құйрығы қайқы.*

*(Мәтел)*

«Жаман үйді билейді», – деп, – қонағы,

Жұртым қалай мықты мәтел жонады?!

Отынымды келіншегі көршінің,

Шоқы-қырды келімсегі тонады.

Тұтқасынан алтын аққан ыдыстың

Айырылып қап, айдалаға ығыстым.

Балымды алды балшысы кеп батыстың,

Малымды алды малшысы кеп шығыстың.

Місе тұтқан жамбыны емес, жапаны,

Менікі құр ие, – деген атағы.

Солар жиды дудыраған долларды,

Солар киді судыраған матаны.

Қонағына қона жатар, қонбай да,

Қолай бермес кешегідей зор қайда?

Барақ итім қайқитатын құйрығын,

Қонақ итім қысып оны борбайға.

Киіп алған бірі тон да, бірі ішік,

Келімсекті алмас болды қыр-үсік.

Инвестор-ит ыр еткенде,

Дір етер

«Күн кешкір ит» қарадайын құнысып.

Қоңсыңызға қонса үйдің билігі,

Қандені де ит біткеннің жүйрігі.

Хал сұраса төбетіме қараймын,

Қайқы емес, тайқы тартқан құйрығы.

ҚАРА КӨБЕЙТУ

Әлекке түссе әсірешілдік,

Әдібін үзер көркем ой.

Өлеңің анау басы кесіліп,

Көкпарға тартқан серкедей.

Тартыста осы жеке түлемес,

Талайы соның жел-көбең.

Мақсаты жұлып әкету емес,

Жұлғанға тұру көлденең.

Шабан да емес, жүрдек те емес,

Алдында тұсау, арты өре.

Дүбәраларға дүр көкке емес,

Дүрмекке еру мәртебе.

Содан да болар ана қағазды

айдақтағанмен түрлі еңбек,

Қара үзіп шыққан қаракөк аз да,

Қара көбейтіп жүрген көп.

Жабығып қалдым сұрақтан неше,

Жауабын айтсаң бас жарар.

Құлагерді де құлатқан кеше,

Қара көбейткен қасқалар.

Шәлдірік бүгін шайырға күлмек,

Жыр қайда жалпақ жаядай.

Жақсы мен жаманды айырмадың, – деп

жабырқап кеткен Абай-ай.

Жүйрікті қайтсін дара төгілген,

Жүрегі жырға жадаулар.

Сен аман болшы,

Қара тобырмен

қаржасып жүрген қадаулар!

АЛЫСТЫ АҢСАУ

Құдай-ау, қайда қалды сол бір жылдар,

Шуағы шашыраған мол бір жылдар.

Жете алмай елесіне,

Ел есіне

ескірген естелікті болдым бұлдар.

Сағымға айналған соң сол бір жастық,

Сарғайған сары белден қол бұлғастық.

Қайда сол қиялы көп мөлдір достық,

Қайда сол зияны жоқ мөлдір қастық?!

Күй кеткен шөпаранның сабаны қап,

Қайда сол қоңыр тірлік қадамы нақ.

Наданы бүгінгіден білімдірек,

Адамы бүгінгіден адалырақ.

Айраны быржып кеткен аңғарсаң бал,

«Балынан» шара тола қанған шалдар.

Қайда сол бұрымды ауыл былқ-сылқ еткен,

Қайда сол құрымды ауыл аңғал-саңғал.

Бұзауы жамыраған енесі кеп,

Қайда сол сөгіс ерген көне сурет;

Конди жоқ,

Компьютер жоқ,

Мұздатқыш жоқ,

Газет жоқ, радио жоқ, телесі жоқ.

Ендеше, аңсайсың, – деп, – несін мұның,

Естігем ерегістің кесімді үнін.

Жастығым қап кетті ғой сол бір жақта,

Жас жұбым қап кетті ғой сосын, күнім...

Жаңа күн жақындатқан ырғағын бай,

Жасамыс жабдығыма тұр бағынбай.

Ашпасты ашып кіріп,

Енді отырмын

мәңгірген «Мың бір түннің» мұндарындай.

ҚАМШЫЛАУ

Ақыным, ақ тер болып жұмыс жаса,

Айшықтап алтын ойды, күміс қаша.

Қадыр да өтпеп пе еді тыным таппай,

Қыбырлап өмір бойы құмырсқаша.

Жан бағып не шығады құр жатқаннан,

Құр жатсаң, қалып кетер бір жақта арман.

Мың жылдық ізін көрдік бабалардың,

Өшпестей қашап салған сұр жақпардан.

Ат басы алтын сынды табаныңды ой

балқытып, масаң тартсаң залалын жой.

Асауың – салдауырдай салмақ-жартас,

Қашауың – қандауырдай қаламың ғой.

Шын шебер шырағданын етіп панар,

Қисынның кірпішінен кетік қалар.

Кім білген,

Жан-жақпарға жазған жырың

жүз жылға, тым болмаса, жетіп қалар.

2016

Апыр-ай, тағы да бір жылым кетті,

Айғыздап әжімімен жырым бетті.

Шаласын қағыстырып қайта жақтым,

Қоз болған қоламтасы бұрынғы отты.

Байқаған бағзы кездің байыбын кім,

(Алдында уақыттың айыбым – мың).

Ай емес,

Апта емес,

Тоқсан емес,

Тоқпақ жал бір жылымнан айырылдым.

Өмірдің бір бөлігі өстіп мені,

Өтірік емес кеше өксіткені.

Сен болсаң селт етпейсің.

Сетінесе,

Сол шіркін тепши салар көпшік пе еді?!

Сауығы сарқылмайтын мас ғаламда,

Мәселе қалмағандай басқа маңда.

Жағалай тост көтерді.

Бір жыл келіп,

бір жылдың басын алып тастағанда.

Жыл кетті, жылап ұшқан жапырақ ол,

Деген кім, – жапырақты жапыра бер?!

Тапқанын тойлаушы еді.

Жоғалтқанын

жырғайтын бұл не деген ақымақ ел.?!

Қашаудың мықты жағы шеку екен,

Босаудың түпкі жағы беку екен.

Жыл келді, – дейсің, қарақ,

Келсін, келсін,

Бірақ ол келу емес, кету екен.

ҚҰЛЫН

Көктемде туған құлын-ды,

Көлбете қойған тұлымды.

Жас баладайын жұғымды,

Жайлауда жайнап жүгірді.

Құдыққа барып үңілді,

Құйрықпен қағып шыбынды.

Желіге болып жығынды,

Ноқтаға басы тығылды.

Тығылды-дағы ұғынды,

Талыстай тағдыр-мығымды.

Ызғырық етіп ығыңды,

Желдете жеті ай құбылды.

Жабағы шықты...

Бұрылды

егеден естіп жылы үнді.

Келтіретұғын жыныңды,

Жылы үннің түбі жылым-ды.

Бұла тірлігі бүгінгі,

Бұғалық түсіп бүлінді.

Тоғында топқа тығын-ды,

Соғымға келіп сүрінді.

Көктемде туған құлынды,

Көк темір кесті жұлынды...

ӨЛТІРІЛУ

*«Егер өлсеңдер, не өлтірілсеңдер де, әрине,*

*Алланың алдына жиналасыңдар».*

*(Әли Ғымран сүресі)*

Пенде көрдің бе еркімен өлген,

Жетпеді көбі сертіне берген.

Демігіп біреу дертінен өлсе,

Желігіп біреу өртінен өлген.

Ноян боп бірі намыстан өлген,

Қоян боп бірі қамыстан өлген.

Бақталастыққа,

тақталастыққа,

аққа қастыққа жарыстан өлген.

Өрт ұрып бірі атомнан өлген,

Мертігіп бірі атыңнан өлген.

Астаудан емес,

бастаудан емес,

қас жаудан емес, қатыннан өлген...

Қағандар өлген түп-тұяғымен,

Қоғамдар өлген құтты ұя білген.

Өлді, өлді, өлді,

Өлмеді бірақ

бірі де соның ықтиярымен.

Келешек дейтін кертіліп ұлы ой,

Кемітер сәттің серпіні дүлей.

Өлгің келмейді, өлесің бірақ.

Өлу емес бұл –

Өлтірілу ғой.

ДИОГЕННІҢ ДЕГЕНІ

Сұрамайтын сұғынып ештеңені,

Сұңғылаға не берді өскен елі?

Дүмді патша келгенде,

Диогенің

баспанаға айналған бөшкеде еді.

«Жалғау үшін кеп тұрмын үзігіңді,

Білдір, – деді билеуші, – үзіріңді».

Қыздырынып отырған күн көзіне

Кемеңгердің кекесін жүзі күлді.

Төресіне төндіріп тамыздығын,

Ақылманның айтқаны аңыз бүгін:

«Қалқаламай күн көзін былай тұршы,

бұдан өзге жоқ, – деді, – арыз-мұңым».

Сарайынан сабылып ұлық кепті,

Ұлықпын, – деп жаппасын тұнық көкті.

«Балық» солай бөшкеде бұлқынған соң,

Беттей алмай Зұлқарнай жүріп кетті.

Алыс жақтан аңқыған Арқаға ана

Астарын ұқ аңыздың, қалқа бала.

Сен Македон емессің,

Мен Диоген,

Күннің көзін, ендеше, қалқалама.

ТЕРЕҢДІК

Мәстек емес, ардамын,

Тәштек емес, сұңғақпын.

Салмағым бар, салмағым,

Сүңгіп кетсем, шым баттым.

Бойлай берсең, сығыр-ау,

Ойдың түбі бір күйік.

Зәмзәм деген – шыңырау,

Маржан деген – тұңғиық.

Татымайтын сорпасы

Таязда емес ұғымым.

Шеті емеспін, ортасы,

Беті емеспін, түбімін.

Талапайдың жұрты емес,

Тасадағы ой мығым.

Сеңгір таудың сырты емес,

Кен жасырған қойнымын.

Үйшік емес, үйшімін,

Тіккен жырдың ордасын.

Көбік емес,

Қисыным –

көлге шөккен қорғасын.

Қалғаны енді жарты өмір,

Қалғып кетсе денем нық;

Көл ме, көр ме...

Әйтеуір,

көмер жерің – тереңдік.

ЖЕЛІДЕГІ «ЖЫЛЫЛЫҚ»

Емшектестей еміреніп, емініп

жатқан жұрттан нені ұқтың, не біліп?

Суын төгіп алса бірі,

Аһ ұрар

сүті бірге кететіндей төгіліп.

Барында да, жоғында да кішік қыр,

Бүгін жалған жанашырға пісіп тұр.

Неткен мейір, неткен пейіл,

Уылжып

ауызына бір-бірінің түсіп тұр.

Жалғыз інген кеткен сынды келе боп,

Ол керемет,

Бұл керемет,

Керемет.

Олар айтса, ерекшенің сөзі су,

Олар айтса, өлексенің өлеңі от.

Аяқасты ой оянып, тіл дарып,

Кеңес құрды, кісі болған кіл ғаріп.

Хан-мақтауға қарар емес,

Қатығы аз

құл-мақтауға қарық болған бұл халық.

Қыздырма сөз фейсбуктың құты бұл,

Жасандысын жамылатын тұтып ұл;

Шеттерінен үлгі ұқтырған иманды,

Шеттерінен мүлгіп тұрған сұпы бір.

Қарап тұрсаң қамсыз жатқан бақ-беткей,

Қағидасы жазылмаған ақ беттей.

Жетсе-ау шіркін желідегі жылылық

шын өмірге,

Желісінде қап кетпей...

ЖҮЙЕ-КІСІ

Ардың құнын ұға алған

Ағайында кім бар-ды?

Сылдырмаққа құмардан

Сардар шықпас сындарлы.

Сүрлеп кеше сананы,

Низамымды нығыртты.

Төсбелгінің заманы

Тұмарымды тұқыртты.

Жетпіс жылым тек кетті,

Жазылмайтын жауыры.

Құранымды шеттетті

«Капиталдың» дәуірі.

Қанмен жуып қан дағын,

Қылған қызыл кесірді.

Елтаңбамды

Малдағы

ен-таңбамен өшірді.

Секілденген құт-белгі

Сақалыңды қиды әлгі.

Иван-заман құп көрді

Иман емес, диванды.

Үскірігін үстеген

Үрейлі еді түсі тым.

Соның бәрін істеген

Жүйе деген кісі-тін.

Таймауыңды қалайды ел,

Тірек болып ісіңе.

Тәуелсіздік, абай бол

сен де сондай «кісіңе».

ЕСКЕРТКІШ

*(Қадыр МЫРЗА-Әлі атындағы*

*кешенге тұңғыш Президенттің келуі)*

Ақылмен теңестірген ақсағанды,

Ақынға адамшылық бақ саналды.

Тақатпай тірісінде,

Өлгеннен соң

алдына Қадекеңнің патша барды.

Шайырдың шынжауын да, ірісін де

Шотына алмаушы еді бір ісінде.

Кеткен соң керек қыпты ел иесі

Кемелді ойы семсер, тілі сүмбе.

Кенен сөз, ақтарылған кен ойнағы,

Өзі де ер емес қой оңайдағы.

Тас мүсін тапжылмады.

Тақсыр ием,

апыр-ай, осы сәтте нені ойлады.

Алдына кілт тоқтаған жүре келіп,

Алдияр сәл суынды, күле беріп.

Ол әлде тіксінді ме:

«Мен келгенде

бұл неге кетпеді, – деп, – түрегеліп.

Бұл неге тоны тозбас киімдегі,

Тақсырлап тас болса да иілмеді.

Ақыны ақ шың болса,

Ақ патшасы

шашылған етегінде түйір ме еді?!».

Білмедім, осыны ойлап күйінді ме,

Бүгіліп сала берді иін, міне.

Алдынан өтті ме әлде алтын тәждер,

Айналған тарихтағы үйіндіге.

Мансап пен қадірлейтін ақшалыны,

Мығымның құны кем-ау бақсақ, іні.

Тақта отыр Қадыр қаған.

Қарауында

ақша емес, ақыл-ойдың патшалығы.

О, Орал, ортаймайтын лағыл мекен,

Бақытты-ау сенде туған Қадыр көкем.

Хан тағы өлгеннен соң өзгенікі,

Ал, ақын өлген соң да тағында екен.

КӨЗ АШУ

Жалғыз болса, тақ болса,

Жақтастары жоқ болса.

Қанағатқа жақ болса,

Қарны содан тоқ болса –

Ұғылар жан ұлы, – деп,

Ұлы еместің бірі боп,

Ұлып қалар, Құдірет.

Жақтастары көп болса,

Насихатын нардай ғып;

Жеткізетін еп болса,

Жоғын бейне бардай ғып –

Талант, – дейтін түрі жоқ

татымсызың ірі боп

шыға келер, Құдірет.

Жақсы ғой, – деп жаманды,

Жағы талмай лепірген;

Сары алтын, – деп сабанды

Сырғытатын көпірден

қауымымның міні көп,

Тым болмаса бір рет

көзін ашшы, Құдірет.

ШАРБАҚ

*(Елге оралғанда)*

Бала кезде тай үйреткен жүгендеп,

Туған жерге сіңірмедім түк еңбек.

Отыз жылдай Алатауды айналдым,

Алыс жерде аттың терін үгем, – деп.

Онымнан да көре алмадым өнген түк,

Олжамызды жіберердей өңгертіп.

Қара бала орынына

Әкелдім

қажып қалған қара шалды елге ертіп.

Қалды Алатау қайқаңының нұры аппақ,

Көкейінде «неге» деген сұрақ қап.

Күзетулі қызығымнан күстім мен,

Күбі тола бір жұтатын бұлақты ап...

Қыр деміне қаны кебе шөлдеген,

Қамаудағы қаңғыбас ем мен деген.

Түсінер ме мұны,

отыз жыл түгіл,

отыз күн де елден ұзап көрмеген?!

Білесің ғой Толстойдай атаның

Бақ мекеннен тұра қашқан шатағын.

Жидебай да байсын еді.

Байсыннан

Тасқораға неге кетті Шәкәрім?!

Қоршау, қоршау...

Қоршаудағы боп кеще

жүргендер көп,

Сен де солай текке өшпе.

Жұмақтың да шарбағы бар, мен білсем,

Шарбағы жоқ тозақ кіріп кетпеске.

Беу, еркіндік!

Болмайтұғын алалау,

Кеңдігіңді керек екен бағалау.

Қамау көрген қашағыңды қабылда,

Шілігі бар, шарбағы жоқ, далам-ау!

ЗАМАН

Асыл сүйек, асып туған тектімді,

Тексіздердің темір торы жеп тынды.

Тамырына ине кеткен тұлпардан

Көк есектің көсемсуі екпінді.

Басқарманың деңгейінен әрі өтпей

Басы қатқан билігің де әлек қой.

Жасандыдан жылтырайды жан-жағым,

Беті-қолын бояп алған жәлептей.

Бояу, бояу, жоқты бар, – деп бояйды,

Топалаңды топты мал, – деп бояйды.

Арамысын адал, – дейді.

Ал, енді

тарамысын тал жібекке таяйды.

Тас қорымды тамы қылып ұсынды,

Пәс періңді нәні қылып ұсынды.

Қара басын күйттейтұғын көп ісін

Қарашаның қамы қылып ұсынды.

Тері-терсек құт болмады иленіп,

Жүн-жабағы жіп болмады үйреніп.

Ал, Әлихан деген еді-ау:

«Қазағым

өзі тақсын түйір тасын түйме ғып».

Тағу қайда, көнбістігі көп ұнап,

Жұртың мынау секілденген жегін ат.

Бір әбілет атқа мініп,

Алаштан

атасының жатқан сынды кегін ап.

Жан жаралы, көңіл шіркін қаралы,

Қаралыға ағарар күн бар әлі.

Құтыра тұр Алпамысы келгенше

Ұлықсынған Ұлтан құлдың заманы.

КЕМЕҢГЕР

*(Әлихан Бөкейханның*

*туғанына 150 жыл)*

Боп кетті халқым мақұл, алтын бақыр,

Мақұл боп мүлги беру салтың ба, қыр?

Заманы тұқыртқанмен,

Әлиханның

зау басы аласармас қалпында тұр.

Түнегін сейілтем, – деп өгей түннің,

Тайынбай мысын басқан не бейпілдің.

Малынтып нұрға басын, «Қыр баласын»

келді енді жақсылықпен жебейтін күн.

Жұрты үшін жұлқынған ер жаны аянбай,

Сандалтар саршаны алды, саяны алмай.

Ақ патша әлек болған.

Өзін қамап,

өзектен шыққан ойын қамай алмай.

Қастастың қаймықпаған қатерінен,

Қайсардың қатар тұрды аты елімен.

Ұлтына ұран болды.

Он алты жыл

шықпай-ақ Мәскеудегі пәтерінен.

Алайда, ұстар жанды алақанда,

Тіреді тасыр заман тар апанға.

Алыптың желкесіне тиген сол оқ –

Тарихтың бетіндегі қара таңба...

Үркектер түскенімен ізіне тым,

Үлгісі емес, әсте, үзілетін.

Ол тірі.

Жасап жатыр өзі айтқандай:

«Қазаққа қылмай қоймас қызметін».

ШОРТАНБАЙ

*(Ұлы жырауға – 200 жыл)*

*«... Оксфорд университетінің «Орталық Азияны*

*зерттеу қоғамы» «Қазақтар 1917 жылға дейінгі*

*орыстар туралы» атты кітабында «Ә. Бөкейхан*

*жас күнінде орнықты революционер, социалист*

*болды және «Зар заман» атты орыстарға қарсы*

*әдеби топтың мүшесі болды», – деп жазады».*

*(Ғалым-зерттеуші Сұлтанхан Аққұлы ұсынған*

*дерек. «ОҚ» 21.04.18.).*

Санада ой ақты,

Сәулесі мол таңдай.

Даланы оятты,

Дауылпаз Шортанбай.

Ақ патша азабын

Айтпаған күні кем;

Оятты қазағын

«Зар заман» жырымен.

Алаштың мұратын,

Аңсары – ар-иман;

Сол жырдан құрапты

Сұңғыла Әлихан

Ұлы ақын қоғамға

Ой салса боп құрбан.

«Зар заман», – деп ол да,

Питерде топ құрған.

Идея – Шортанбай,

Бастауын бал тұма

сол топтан алғандай

Алашшыл партия.

Ертең де, бүгін де,

Айдыны ортаймай;

Шабақтар ішінде

Шоршиды Шортанбай.

ҚАН МЕН СУ

Ер Есенин қылаң жүзі қабарып,

Өмір сүру емес, – деді, – жаңалық.

Сызды-дағы ақ білегін алмаспен

жазды оны тамырынан қан алып.

Қылаң емес, қоңыр жүзім қабарып,

Өлең жазу емес, – деймін, –жаңалық.

Жаздым мұны су-сиямен.

Жазбадым

Есенинше тамырымнан қан алып.

Сері шайыр секілденіп,

Сөремнен

серт семсерін суырмадым өлеңнен.

Өмір ескі, – деп өмірден баз кешті ол,

Жыр ескі, – деп... баз кеше алмай келем мен.

МАҚТАУ

Берілме болымсыз мақтауға,

Бойыңнан қанағат, тап тәубә.

Мақтанға керегі мес емес,

Мөлшерлеп тартатын шақ қауға.

Мадақты – нобайы ноқта нақ

бір кисең, құтылу жоқ, қарақ.

Қыран-ой қалғиды.

Қораны

күзеткен секілді тоқ барақ.

Қолпашпен қондырып басыңа у,

Қопаңдап не керек тасыну?!

Мақтауы – мас қылу бұл елдің,

Жақтауы – жаулығын жасыру.

ӨЗІҢ БОЛУ

Шабытының шұлғытып қазанатын,

Шырқыраған шындықты жаза алатын;

Жамиғатқа көп ақын керегі жоқ,

Жетіп жатыр жетелі аз-ақ ақын.

Жетегінде жүретін билікшілдің,

Керегі жоқ медальшіл, сыйлықшылдың.

Сырттан емес, сіңіскен жұрттан емес,

Қазақ болсын иесі жүйрік жырдың.

Ас кетпесін, десеңіз қазаныңнан,

Асабасын жөн болар таза қылған.

Жақсың болсын өзіңнен,

Жақсың түгіл,

жаманың да болсын, тек, қазағыңнан.

Сүйеу болмас суайттың сомсынғаны,

Қамшың артық одан да қоншыңдағы.

Қалмақ, ұйғыр, татардың керегі жоқ,

Бастығы да қазақтан болсын бәрі.

Кірмелердің қашанда түбі шикі,

Түбі шикі пісетін күбі шикі.

«Оян, қазақ!».

Бойынан ноян қазақ

былқ етпеген бәлен көш ығыс, ұйқы.

Бөліп-жармай, – дейтұғын, – толық берші,

Тойымсызға төріңіз толыпты ерсі.

Жатпен жарылқанғаның жетер, қазақ,

Кім болсаң да, енді өзің болып көрші.

ҚҰЛЫП

Жанымды көк жайқынның тұнығы ұрып,

Кетемін... кету де бір ұлы ғұрып.

Қараңғы қабірімді қалт жібермей,

Сыртынан күзететін күні – құлып.

Артыма бір қарамай қайырылып,

Кетемін, қаласыңдар айырылып.

Ілгекті іштен ілсем,

Түн баласы

тырп етпей күзететін айы – құлып.

Жүріп кеп, жарты жолда тұрып қалған

сағаттай болам тілі құрықталған.

Аспанның жатам, сөйтіп, әр жағында,

Албары аймен, күнмен құлыпталған.

Тоқырап тірліктегі ұран-үгіт,

Толқытқан қалпеңіздің құраны құп.

Қарайсың, ал, сен болсаң Ай мен Күнге,

Жатқандай күнде маған дұға қылып.

ТОЗДЫРУ

Әй, тоздырды,

Тоздырудай тоздырды,

Тозғанына ер мұңайып, ез күлді.

Аузын ашса Алла, Алаш, Абай, – деп,

Арзан сөзбен ақилана көзге ұрды.

Тәңіріңдей тәуәп етер сиректі

Талапайға салуды кім үйретті;

Аллаңызды ақжем етіп,

Алашты

айтақырда тулақ етіп сүйретті.

Қара шалды қара өлеңі құт деген,

Қарашада тағы солар үптеген.

Абай, Абай!..

Абай қалды абдырап,

Дәл осындай даңғазаны күпеген.

Міскіндерің бойында жоқ місе түк,

Жербауырын көтермекші құс етіп.

Жамауына жерік сөзі жүрмесе,

Өлеңінің кетері бар іші өтіп.

Әй, тоздырды-ау,

Тозаңдайын тоздырды-ау,

Осындайдан ушығады озбыр дау.

Шөжіміне шым жібекті шығындап,

Кежіміне кендір жібін кез қылды-ау.

Беу, ағайын, намыс болса нұсқаңда,

«Зер қадірін зергер білер» тұсты аңда.

Ақыл айту артық екен.

Мысына

сары алтынды малай еткен мыстанға.

ЖАСАНДЫ-1

Көңіліңді көрсең-ақ басар күмән,

Жалығасың жағалай жасандыдан,

Жасанды бел,

жайылған жасанды көл

жайнап тұрған секілді қашанғыдан.

Желпиін, – деп желіксе жасанды ауа,

Деу де қиын, – мынауың қасаңдау, ә?

Жасанды көз,

жаныққан жасанды сөз

сап тыйылып, табамыз қашан дауа?

Кеусенім де, қаптағы кебегім де,

Көңілімнің өтірік өбегінде.

Жасанды дән,

күн сайын жасанды дәм

ішкенім де, істіктеп жегенім де.

Жазираңа жайылса жасанған у,

Жас болсаң да бойыңнан қашар қару.

Жасанды қас,

жамылған жасанды шаш,

Жасандыға «аш» жанымда жасанды ару.

Сөнбесін, – деп кеудеде сезім-дүбір,

Ет пен сүйек ежелгі езілді құр.

Кеше өзім құраған құлтемірім

Қылдан тайсам етпекші өзімді құл.

Жаһандану ол да бір ордай өңеш,

Жұтам, – десе тай түгіл, торғай елес.

Жасанды емес бол, – дейді.

Қалай болам?

Бол, – деп тұрған өзі де ондай емес.

ТОРҒАЙ-МИ

Бала кезім,

Байсал табу сондай күш,

Қыр қыдырып қызықтауды қолдайды іш.

Қалбалақтап ұшты торғай кенеттен,

Далбалақтап қуып бердім мен байғұс.

Іліп түсем, – деген үміт ырғып-ақ,

Ілекерге айналғаны бұлдырап.

Жаралы құс жалп-жалп етіп қанаты

бір ұшады, қара жерге бір құлап.

Ұту болып, тұту болып миымда,

Ұмтылдым-ау кем дегенде жиырма.

Қол созымнан ұзамаған кемтар құс

алып кетті қайдағы бір қиырға.

Әлсіз байғұс әурелейді көп қалай, –

деген оймен қуып жүрсем тоқтамай;

Ұясынан ұзатып ап...

Ұяттан

жұрдай торғай самғай ұшып кеткені-ай.

Тікен іліп, тозаң басса үстімді,

Сыртым ғой ол, қайтем мына ішкі үнді:

«Ұям менің жер еді ғой.

Сол жерді

қорғай алмай келемін-ау құс құрлы».

Шымбайыма батыра бір шымшыған

Шырғалаңнан жаным, кәне, тыншыған.

Содан бері торғай көрсем,

Басымда

торғайдай ми бар, – деуге де қымсынам.

ӨЛШЕМ

Әр нәрсеге ілескен

өзіне тән салмақ бар;

Бағамдасаң білекпен,

Бұйым емес бармақ-хал.

Арылмайды бастан дау,

Анық болмай өрісің.

Төбешік те асқар тау,

Төмен жатқан дөң үшін.

Қиын тиер ұғымға,

Қармап алса құранды ой.

Шіркей үшін шыбын да

Шіреп ұшар қыран ғой.

Дәлеңкедей қалыбын

Далитқанмен тегеш қып;

Айғай-ақын, бәрібір,

Айдай ақын емес түк.

Баға берер байыппен,

Болам, – десең, – көреген;

Қайықты өлше қайықпен,

Кемені өлше кемемен.

Танымыңның тынысы

бірі тар да бірі кең.

Ұлыны да дұрысы –

салыстырған ұлымен.

ЖҰП

Көру үшін деңгейді,

Қуырмайтын апшыны;

Салыстырған жөн, – дейді,

Жақсы менен жақсыны.

Майда менен кесекті

майдандату күлкілі.

Есекке қос есекті,

Жылқыға қос жылқыны.

Көк есекпен жұп қылса,

Кербестіні тағалы –

Мұның өзі жүйрікті

мұқатудың амалы.

Жұлмырларда әңгімем,

Жұп құрайтын тең етпей;

Озып келсең,

Әңгіден

озып келді, – демек қой.

Жәумітіңе жабыңыз

жарамайды жолдасқа.

«Тең-теңімен,

Қабыңыз

тезегімен» болмас па?!

Тобыршықтан тиіп оқ,

Топ жарарда құрыдық.

Күнің неткен қиын ед

Күндесі көп ұлылық?!

ӨЛЕҢІМ

Тап келсе тағдырыңа терең егес,

Тұяқты іліктірер сөреңе кеш.

Өлеңде қан болады, жан болады,

Болмаса бұл екеуі, өлең емес.

Өлең де кәдуілгі адам сынды,

Өрбітер өтірік пен саған шынды.

Хас ақын, қасақы ақын...

Өз сөздері –

өздерін айналып кеп табар сүңгі.

Мен қандай болсам егер, ол да сондай,

Жортатын жанына бір жолдас алмай.

Сәті бар сүзілетін, мүжілетін,

Жартаспен жағаласқан бор қашаудай.

Ол – менің жылап тұрып жұбанғаным,

Ол – менің құлап тұрып тұра алғаным.

Өзіммін – нақ түрі сол кейіпкердің,

Өзіммін –авторы сол шығарманың.

Менікі – онда жүрген арман-ұран,

Менікі – жапырағын жарған раң.

Тамырын бүлкілдетіп сол өлеңнің

бойына менен барып жан дарыған.

Пенде жоқ темір өзек, сылаң бойым

сірессе, суық жерге тұрар бейім.

Кетемін суыт жүріп...

Сырласарың

мен емес, өлең болып бұдан кейін.

СҰРАҚ

Оралхан айтушы еді:

«Ал, ағасы,

бәрі де бұрынғының садағасы».

Жоқ енді кешегінің Жұмекені,

Жоқ Мұқаш,

Жоқ Тұмашы,

Қадағасы.

Кез еді жырға жақын, құранға алшақ,

Есімде соларды оқып қуанған шақ.

Өтті олар аңсап ылғи Әуезовті,

Өтеміз енді біздер бұларды аңсап.

Көші-қон... асай-мүсей, мосысын ап,

Жыр деген полигонның төсі сынақ.

Оларды аңсаймыз біз.

Бізді де аңсар

біреулер болар ма екен, осы – сұрақ.

ҚҰН

Апыр-ай, неміз қалды сатылмаған,

(Сатумен жасалмайды батыл қадам.)

Жер сату,

Дәнін сату,

Тәнін сату –

Жаһаннам болды жұртқа жақындаған.

Ете алмай ел ісіне барды негіз,

Жаймаға шығармаған қалды неміз?

Тіл сатып, қорымына текті бердім,

Піл сатып, орынына алдым өгіз.

Алаштың аңтарылып көші қалды,

Аға қып көшіне сол өші барды.

Ақшаға дінін сатып азған тобыр,

Басқаға боқшасы тоқ көшіп алды.

Намысым нан болғалы талай заман,

Қалысым нән болғалы талай заман.

Жасырған кәуір ойды қалай ашам,

Ашылған абыройды қалай жабам?

Осыны отырмаса қалап қаған,

Жатқа жол ашыла ма жалақтаған.

Еркекке еркек тиіп, әйелге әйел,

Жатырын жалау етті жәләп қоғам...

Беу, алаш, бабаң айтқан баптың бірі –

еді ғой «жарылқамас жаттың нұры».

Кім білген, қырсық шалса,

Алтын емес,

тұтас ел болатынын тақтың құны?!

СОЙЫЛ МЕН БОМБА

«Бабаң байтақ даланы сойылмен-ақ қорғаған», –

деп жазыпты Жұмекен, ой салады ол маған.

Тоғайыңның талынан танк болды-ау сонда кем,

Танк түгіл, бүгінде жеңу қиын бомбамен.

Неге, – десең, табанда түйін салған өнімдей,

Күш беретін адамға бомба емес, сенім ғой.

Бар ма бізде сол сенім?

(Қойнауы мен қолатын

қолды қылмай қорғаған бабамда бар болатын).

Асқар тауы, даласы, орманы мен көлшігі

екендігін өзге емес, тек, өзінің меншігі

бабам қатты сезінген,

Намысы ойнап содан да

Наркескенмен тоғытқан ата жауын тоғанға.

Қанша жерден төнсе де қасарыса күш алып,

Төбелерін тоқпақпен тегістеген, мысалы.

Соның бәрін десең, – тек, сойылының арқасы,

Қақырайды, қарағым, «қойылымның» қаңқасы.

Намыс деген нәрсе бар, сонда қуат, сонда мән,

Содан екен шоқпардың шоң болуы бомбадан.

Болмаса егер сол намыс тұлпар мінген, ту ұстап,

Дала кетіп, қалар ек селеуін, тек, уыстап.

Неше заман өтсе де ұсынысы ұшпалы,

Көбеймесе, көршінің азайған жоқ қыспағы.

Оқ дайындап ордаңа, ор қазуға қол қысқан,

Далаңыз да сол дала, дұшпаның да сол дұшпан.

Бүгінгінің бүлігі бұрынғыдан әккірек,

Бетін бұра алмайсың жер қайысқан сап тіреп.

Ақыл жоқта молайған албарыңды тесіп оқ,

Сойыл түгіл, сорайған зеңбіректің сесі жоқ.

Далаңыздың көшін әр даналығы қорғаған,

Сойыл артық есі бар, санасы жоқ бомбадан.

«ДОКТОРЛАР» МЕН «АҚЫНДАР»

Ғылымыңды құртатын – жаңалығы жоқ бұлдар

қалай доктор болғанын білмей қалған «докторлар».

Қара өлеңді құртатын – жебеуші боп жақындар

қалай ақын болғанын білмей қалған «ақындар».

Сәті келіп ілесіп, осындайлар жүр өсіп,

Жәй өспейді және де жан-жағымен тіресіп...

Ақын болмақ түгілі, доктор болмақ түгілі,

Болса кезі Кеңестің, емтиханнан жығылып;

Сұрағына таба алмай жауабының өрімін,

Бітіре алмай жүрер ед жоғары оқу орынын.

Он сөзіңнен он қате жіберетін бұ «ғалым»,

Болып алған бүгінде профессор-мұғалім.

Түптегенмен ал анау кітап етіп шатпағын,

Ойы жұқа боп шықты, мұқабасы қап-қалың...

Арқансыды осылай аяқасты құлаш жіп,

Бірі енді «ғұлама», бірі белді «классик».

Ғалым жоқта жораға надан жүріп жағалай,

Ит орнына қораға шошқа үргізген заман-ай.

ҰҒУ

Түбінде бір өміріңнің күн беті

көлеңкеге ауысуы – міндеті.

Ғұмыр деген жалт беретін жалқы сәт,

Ұқтың ба оны, пайғамбардың үмбеті.

Жылап ағып жерге сіңген жылға, әне,

Жыл кетті, – деп жабырқаған ұл, кәне.

Орны толмас опырылса он екі ай,

Ұқтың ба оны, ей, құдайдың құлдары.

Ұққан жоқсың.

Жүрген кезде налымай,

Сөнбестей боп көрінеді жарық ай.

Құдайыңнан соңғы құдай – уақыт,

Соны ұқпаған нені ұғасың, жаным-ай?!

ШӨМИТУ

*(Рио Олимпиадасының күміс*

*жүлдегері, боксшы В.Левитке)*

Алтын жамбы алып тұрған Левитті

Антұрғандар күміс беріп шөмитті.

Сөйтер болса бүкіл әлем алдында,

«Әлем жоқта» дей алмассың, – неге өйтті?

Табылардай туралықтың күрт кені,

Тауды тімтіп шатысады жұрт, тегі.

Халқыңыздан нан жеп жүрген АЙБА-ңыз,

Сол халақпен танауын да сүртпеді.

Опырыла айтқаныңмен лағынет,

Олимпіңде жүрген солар жағып от.

Құлагердей қастық көрген,

Осылай

омақасты орға құлап әділет.

Ер түңілді, ерінеуден ой ыршып,

Тасқа айналды көзден тамған шойын-шық.

Бізді күнде шөмитеді.

Төрт жылда

бір шөмею – боп жүрмесін ойыншық.

Сауал сансыз, жауап жансыз, үлгім кем,

Не күтемін «негесі» көп бұл күннен?

Өзімнің де ит-тірліктің Левиті

екенімді...

Левиттен соң білдім мен.

ШЫРАМЫТУ

Дегендей-ақ, – қызық күннен қаш, ығыс,

Жазым кеше өте шықты асығыс.

Көктемім де түс секілді бір көрген,

Сөйтеді екен түсер кезде басыңа іс.

Балғын едім бал татыған құрақтай,

Құрағыңды қоймайды күз құлатпай.

Жазымыштың алдына кеп иілдім,

Жалғандағы жауабы жоқ сұрақтай.

Ат пен тонын ала қашып жастығым,

Айдалада азынаған басты мұң.

Қиқымдаған тірлігімді қай мықты,

Типылдаған төбемдегі шашты кім?

Уағызға ұйымайтын бейпілдей,

Уақыт па умаждаған кейпімді, ей?

Баяғы қыз көрсе бүгін,

Осының

қай жеріне қызыққанмын, – дейтіндей.

Саба құсап сары қымыз сарқылған,

Салпылдады сыны кеткен бар тұлғам.

Шаштан алад, – дейтін еді, – уақыт,

Шашпен қоса алады екен алқымнан.

Өңім ескі, теңім ескі, тоған-бақ

жылап аққан жылға құсап жоғалмақ.

Өзімді әрең шырамытам.

Мың алғыс

таныған боп жүргеніңе мені алдап.

ҒАЙЫП

Өмірді шайқадым,

Өңірді байқадым.

Жедім, іштім,

Міндім, түстім

бесті мен байталын.

Сері боп санатым,

Сермелді қанатым.

Қондым, көштім,

Кидім, шештім

қамқа мен жанатын.

Алмадым арзанын,

Аңдадым жан-жағын;

Аштым, көрдім,

Шаштым, тердім

меруерт, маржанын.

Жұтам, – деп бал-уын,

Жұқарды қаруым.

Кештім, шүйдім,

Шештім, сүйдім

аққу мен аруын.

Тастамай таң дәмін,

Тұнығын таңдадым.

Тоймай тұттым,

Қоймай жұттым,

бәрібір қанбадым.

Толқыннан тайып мың,

Тозған бір қайықпын.

От ем, шоқпын,

Бар ем, жоқпын –

Ғайыппын, ғайыппын...

БІЗ

Толассыз талас пен тартыстан

қызардай шекеміз;

Жеткенше жемтігі бар тұсқа,

Жалақтап кетеміз.

Өмірдің мәні не, әні не,

Өлгенше білмей біз;

Сұқтанып біреудің сәніне,

Сарқыла күндейміз.

Байрағын көтерсе бір есім,

Бедерлі із қалып;

Өршиміз,

Өзінің үлесін

өзінен қызғанып.

Іштарлық дегенің масқара,

Биігін еңіс қып;

Қиғымыз келмейді басқаға

Қиықтай кеңістік.

Ұмытып қанағат киені,

Ұшынған сайын біз;

Тарыдай дау үшін

Түйені

қиюға дайынбыз.

Пендеңіз «мықты» ғой, шошыдым,

Пайғамбар көшірі.

Бұзбақшы тәңірдің кесімін

әмірдің шешімі...

Ұға ма надан көп осы күн,

(Ұқпаса несі дөй?).

Келуің адам боп,

Кетуің

ит болу осы ғой.

БЕЙНЕТКЕШ

*(Анам Қалияға)*

Сіз туралы жаза алмаймын,

Сөзге сыймас ғазал-қайғым.

Арқа етің арша болып,

Білек етің борша болып,

Он бір жанды асырадың,

Майып етіп мазаңды ай-күн.

Тауқыметті қалап алмай,

Тартып өттің қара нардай.

Жалғыз едің, жетім едің,

Елден ерте кетіп едің;

Қостанайдан Балқаш келдің

Тағдыр жазып саған арнай.

Бейнет белді үзді, –дер күн,

Бар бақытың – бізді көрдің.

Ал, біз болсақ қоғамданып,

Саған демеу бола алмадық.

Кермек терің кеппей бір күн

Кебін кидің тұзды көлдің.

Жастау болдық... жасымадың,

Түсті екен, – деп, – басыма күн.

Бізден қалса, киіп киім,

Бізден қалса, жиып бұйым,

Қараша үйдің отын жағып,

Шуақ болып шашырадың.

Ошағым, – деп іздеген құт,

Сізді ылғи түзде көрдік.

Өзің еркек, өзің әйел,

Дейтін біз жоқ, – қажымай өл,

Сен әкелген нанды жеуден

аса алмаған біздегі «ерлік».

Бар едің ғой, жоқсың бүгін,

Көз жасым боп төксін күнім.

Ана сүтін ақтамаған

Мен мәңгүртті, Хақ Тағалам,

Кешу бермей, алдына апар

Ар суарған көк сүңгінің...

«ӘН»

Ширек ғасыр (жоқ, әсте, тоқтау деген),

Қазақстан би биледі.

Билеп жүріп нойыстау оқтауменен

миды иледі.

Ән бола ма осынша оқпаны кең,

Ретсіз рэп құрды.

Ән сап жүріп әкірең тоқпағымен

жүректі ұрды.

Кім береді, бермесем бағаны мен,

Самсатып сапқа дөйді

БТР-дің бұдырлы табанымен

таптады ойды.

Қағып түсті жақсымды қағас қалмай,

Қандықол мерген түрлі;

«Арыстанның» арланы арыстандай

ерді өлтірді.

Оны айтасың, оғылан – ақ алмасың

ойыннан тысқары ұшты;

Өзін-өзі үш атып, тапаншасын

бұтқа қысты...

Не болмады бұл елде сол бір күзде,

Шығарып шепке қолды;

Қансыраған Жаңаөзен болды бізде,

Шетпе болды.

«Желтоқсанды» жарисың жауып қай бір,

Жер құшты керқұла тай.

Болды бізде «Шаңырақ» – аутсайдер»,

Болды Бақай.

Жүлгеде емес, Ықылас іргеде тұр,

Жібімес қатал беті.

Исатай жоқ, бүгіннің түрмеде отыр

Махамбеті.

Еске түссе еңсесі кетілген ер,

Боп күні кеше қараң;

Салған әні қазақтың секілденер

есалаң ән.

ҚАЙТЕМІН

Кетіріп кері ісімді,

Кесірге тиді тайтерім;

Жоқтықтан емес,

Қысымды

тоқтықтан көрсем қайтемін?!

Жырақтан жаудың жетті үні,

Болса да бер, – деп, – қай телім;

Кемдіктен емес,

Текпіні

кеңдіктен көрсем қайтемін?!

Келімсектерге ұстатты,

Қазуға елдің бай төрін;

Шөміштен емес,

Қыспақты

кеніштен көрсем қайтемін?!

Қаймана қулар ат мінді,

Қастықтың салып қайқы ерін;

Сыртымнан емес,

Сатқынды

жұртымнан көрсем қайтемін?!

Елеске бердік ерлікті,

Ел болу енді қай теңім;

Әр қудан емес,

Қорлықты

ханзудан көрсем қайтемін?!

Жалға алған жерде мол жатып,

Қала, бақ болса қайтемін;

Ортадан орда орнатып,

Қарабақ болса қайтемін?!

ДАҒДАРУ

Келді-дағы кереметтей құтайғым,

Құшағына кіріп кеттім қытайдың.

Орысыңыз енді маған ойыншық,

Қажет болса, отын етіп бұтаймын, –

дейді көңіл, бірақ-тағы аты өлмей

келе жатқан орысың да қатер ғой.

«Аға» болып келген еді.

Шүршіттің

әсерінен болады енді әкемдей.

Қара қытай қаптаса егер құрғыр-ай,

Қараорманға қоймайды екен ырғымай.

Ал, шынында, аға да жоқ қазақта,

әке де жоқ, сүйенері бір құдай.

Күнге маңдай, тірелетін айға арқам

алып едім, қара нарға қайғы артам.

Атомыңды айла буған заманда

Аса ғұрлы болмай қалды айбалтам.

Тарпаң едім түзде жортқан тағыдай,

Тап келіп тұр тағы тастақ, тағы лай.

Сен мұндайда қайтуші едің, хан Кене,

Сен мұндайда қайтушы едің, Абылай?

Қайтіуші еді?

Атқа қонып мұндайда,

Аңдысқанын келтіретін ыңғайға.

Көк ту емес, жүрді қолда көк найза,

Тетку емес, тесіп түсер жүрді айла.

Баяғыдай анты берік, салты бай,

Қашан туар жадыраған жарқын ай.

Жұтар ханын бағуға дөп.

Жұтарды

тұтар ханын табуға жоқ халқым-ай.

ӨЛЕҢ-ҚАМАЛ

Тарынбай тағын берсе төрдегі адам,

Тартынбай бола аламын мен де қаған.

Үйірлеп алтын салам ел қолына

түйірлеп салып жүрген дорбаға дән.

Әй, бірақ бермейді ғой,

Бала мені

қайтеді биліктегі дана-бөрі.

Алмайды сұрап барып,

Қара санға

қыл шылбыр бұрап барып алады оны.

Жауса да жаудың оғы борай алдан,

Жорықтың емес, әсте, қолы аянған.

Рейхстаг...

Бастилия...

Қысқы Сарай...

Бәрін де баса-көктеп солай алған.

Өнер де өлкең емес төмен қарар,

Оның да майданы бар денең қалар.

Қан сия, қалам найза.

Тайталаста

тақ емес, қаратқаным – өлең-қамал.

Қаумалап қазынамды тамам құшақ,

Жасаса ханталапай, бағам да ұсақ.

Қоримын қамалымды.

Алтын тағын

тіріде қолдан бермес қаған құсап.

АЛАГЕУІМ

*2016 жылдың 10-мамыры күні кешкілік*

*қатыннан айырлып, қартаюға бет қойған*

*Қасым Орынбетов телефон шалып, көңіл-*

*сіз күйін көңірсітті...*

Қасеке, өмір солай, өмір солай,

Қартайсаң құлазиды көңіл-сарай.

Жастықпен кетіп қалды жарқын жылдар,

Күн батса, көтерілер өлімсек ай.

Ай түгіл, тарта берер күн бұлыңғыр,

Үй емес, үйіңіз бір ырғын үңгір.

Тәйт, – дейтін тәтем де жоқ.

Қайтем енді,

көңілден айықпайтын кірбіңің бұл.

Жұмыс, – деп жөнелетін атып ала,

Балаң не, келінің не – аты ғана.

Тілдесер жан таба алмай,

Ренжитін

шығарсың жақынға да, жатыңа да.

Қасеке, көңіліңді құлазыған,

Күндердің деп ойлаймын нұры азынан.

Дегенмен, сабырға кел.

Бұл өмірде

көп емес тірлігіне разы жан.

Асушы ең Тараз, Талғар, Аспараға,

Адымың енді одан жасқана ма?

Шашылған шемішкедей махаббаттың

Таппассың қабығын да, қасқа бала.

Беттесе белесінен көшің ойға,

Таппайсың тоқтатуға тосын айла.

Бұл жақты күңгірт, – десең, ана жақ бар,

Бұдан да күңгірт онда, осыны ойла.

ҚОСҰРЫҚ

Сойқанқұмар сойынан

Қас қабаржып, дос іріп,

Бір пенденің бойынан

Болмыс көрдім қосұрық;

Айта-айта соны әркім

Қояр емес мезі етпей.

Бір қарасаң – сом алтын,

Бір қарасаң – тезектей.

Сыймайтұғын санаға

Сыйлы жерде салды ұрыс.

Бір қарасаң – дана да,

Бір қарасаң – дәлдүріш.

Танылмаған түкпірі

Талаурап тұр күпті шақ.

Бір қарасаң – тіпті ірі,

Бір қарасаң – тіпті ұсақ.

Асыл өнер хақында

Айтылмады ұран қай?!

Бір қарасаң – ақын да,

Бір қарасаң – құр айқай.

Әй, бір жері кеміс-ау,

Ауытқып тұр ақыл-іс.

Бір қарасаң – дені сау,

Бір қарасаң – нақұрыс.

Құбылатын табанда

Химиялық қоспадай,

Бір қарасаң – адам да,

Бір қарасаң – шошқадай.

Жақсылықтан сыртсың ба,

Себеп-сырын жұрт тапқыш.

Бір қарасаң – ұлтшыл да,

Бір қарасаң – ұлт сатқыш.

Томашадай пішіні

Төрге шығып, төс керген.

Күні түсер кісіні

Күнібұрын ескерген.

Кәзір көрген бет-бейне

Кәзір көрсең басқарақ.

Мақтау десе мешкей де,

Атақ десе ашқарақ.

Бір қарасам, қодық та,

Бір қарасам, құландай.

Шын бейнесін толықтай

Кетіп барам ұға алмай.

О, ҚАРА ӨЛЕҢ...

*(Қабаржу)*

Талшыққа да, тіреуге де,

Шалшыққа да, сіреуге де,

Аталары құл боп келген

Арзымайтын біреуге де

О, қор болған, қара өлең!

Естіге де, есерге де,

Кесепатшыл кеселге де,

Қисындары –

Қыстақтағы

қидан төмен мешелге де

О, қор болған, қара өлең!

Ашамай мен кәтепке де,

Заты уақытша, аты өтпеге,

Бөрісінің басы еркек те

бұты әйел әтекке де

О, қор болған, қара өлең!

Ілгекке де, ілмеге де,

Тілімге де, тілмеге де,

Қазақ дейтін тал бойында

тамшы қан жоқ кірмеге де

О, қор болған, қара өлең!

Үйшік болып үй, сағана,

Үйлеспейтін қисабы ала;

Ұқсамайтын Қасымға да,

Ұқсамайтын Исаға да –

бишараға

О, қор болған, қара өлең!

Жыр жылайды жаралы ем, – деп,

Жараны кім алады емдеп?

Алапестен баратқандай

Қара өлеңім ала өлең боп.

О, Қара өлең...

ТӘБЕТ-ТАБЫТ

Жақындатып зауал күнді,

Ақымдатып өнерді...

Тілді мынау тауар қылды,

Сауар қылды өлеңді.

Мезіретін матап мінді,

Мінгізбесе, ақшиды.

Ақындықты атақ қылды,

Жатақ қылды жақсы үйді.

Жұмырына толса, кәне,

Болса, кәне әдепті.

Тұрымтайдай сонша халі

Тазқарадай тәбетті.

Есіл-дерті, тек, тұтыну,

Көп тұтыну, тұтыну.

Бермей қалса бетті тілу,

Кекті тыну, түтігу.

Алмағайып ұнауыңыз,

Асатпасаң майын дөй.

Ақын емес,

Мынауыңыз

аузын ашқан жайын ғой.

Тазалықты көзімше атты,

Табыс табар кім бұлай?!

Сөзін сатты,

Көзін сатты,

Өзін сатты, сұмдық-ай.

Жалмай-жалмай құрақ көкті,

Жақындатып қабыққа;

Ақындығы құлап кетті

Асқазандай табытқа.

АЯҚТАЛМАҒАН...

*(Эпиграмма)*

Аялдайтын аяғы жоқ, басы бар

шолақ шумақ қай шоқыдан асырар.

Бастай бере тастай салған тармағын

түсіне алмай, досы түгіл, қасы дал.

Не ойы жоқ, не бойы жоқ «ұсталық» –

Ұсталықтан жатады ғой тыс қалып;

Толмаған соң Манастағы ұзындық,

Болмаған соң Һәйямдағы қысқалық.

Шөмеле ғып көрсететін шөкімді

Шардақ шайыр, дей алмаймын, өкінді.

Өлеңіндей аяғы жоқ...

Өзі де

аяқталмай қалған адам секілді.

«ЕКІ ҚОШҚАРДЫҢ БАСЫ...»

Таймайтұғын таудың тарғыл тасына

Тарланмын, – деп, ей, тасыма, тасыма.

Мен қошқардың басы едім.

Өзіңдей

он қозының басы сыяр қасыма.

Өлең қазан, асып қойған айдай бел,

Қошқар түгіл қабылдайды тайдайды ол.

Сыймайтындай нең бар еді.

Одан да

мүйізімнің орамында қайнай бер.

Аяғының алды тұсау, арты өре,

Арғымақты арытпайтын бар төре.

Топатайға сыяр басқа

Қазанда

қошқар-баспен қатар жату – мәртебе.

Қашырыңа жай желісі құландай,

Тасырыңа тай терісі Тұрандай.

Жүргендер-ай, әлі күнге басының

ненің басы екендігін біле алмай.

ТЕПСІНУ

*Шенеуніктің қолынан*

*сыйлық алмаймын.*

*(Фейсбуктегі жазудан)*

Қарата алмай мемсыйлықтай көк шыңды,

Көкке ұлыған көкірегі көп сынды.

Ақырында

«Шенеуніктің қолынан

мұндай сыйлық алмаймын», – деп тепсінді.

Тобық емес, тоқпан жілік торыған

тойымсыздың бері сөзін кері ұғам.

Бере алмайды-ау.

Берсе егер алар ед

сол сыйлықты сорлының да қолынан.

АЙҒАЙ

Өнерге түскен нұрдай тамып көктен

біреулер айғай қосып жанықты өктем.

Ал, бірақ театрдың ең соңына

Сыбыры Серке ағаның анық жеткен.

Келгенде көркем сөзге керенау көп

Топшылар тайызды да терең ау, – деп.

Ақырса айғай-ақын,

Ойлап қалам

не өзі, не оқырман керең-ау, – деп.

Сол Серке сыбырында екпін бардай,

Құлағын күбірімен көптің қармай:

Жетпесең майдай үнмен маңайыңа,

Жетпейсің айғайыңмен, – деп тұрғандай.

«ҚҰДАЙ»

Жаратылыс жақтамаса жыр жүдеу,

Жүдеу жырды жарамайды үлгі, – деу.

Сенде көп те, менде аз, – деп,

Дарынның

дауын даулап, дауылға аунап жүр біреу.

Деймін оған: «Салмақ салып сезімге

қанда жоқты қармаймын, – деп езілме.

Дарынды, әсте, бөліспейді.

Өйткені,

бар болса бар, жоқ болса жоқ өзіңде».

Көңіл шіркін болмаған соң ұлпа гүл,

Бұл пікірді алар емес бұрқақ ұл.

Ұққысы да келмейді оның,

Мен емес,

дарытарын даналықты бір тәңір.

Маған гүлді, оған берген қияқты

Жаратқан ғой, соны білмеу ұят-ты.

Құдайына өкпелемей,

Маған ол

өкпелейді, құдайы мен сияқты...

*Жаңа беттен:*

ТЕЛУ

*(Толғау)*

Бұл шарапты көрінетін жерік ем,

Қасым сынды жасынға да теліген,

Мұқағали басымға да теліген,

Жұмекендей асылға да теліген.

Тәңірім-ау, телімеді кімге оны,

Тізсем бәрін тітіркентер мұң лебі,

(Тарыдай-ақ таудай етіп жүргені);

Ал, Жарасқан жұтып салды жүз грамм,

Онда не тұр, Тынышбай да ызғыған.

Біз де ызғыдық.

Дәуітәлі, Дүйсенбек

Омар Һәйям рубайын күйше өңдеп,

Қатар жүрген хадис пенен қыз, құран.

Қанымыз қас, – дедік-тағы, – «құрғаққа»,

«Қазақфильм» дейтін анау қыр жақта

Қақтап емдік «сары сиырдың» желінін

иіндісі болатұғын бізге ұран,

Бұзауы боп бас жібімен мызғыған.

Жұмсақ сыра...

Жұматайдың лебі есті,

Кеңкең де одан құралақан емес-ті,

Темкең де бола алмады көмескі.

Сөзі де ұлы, өзі де ұлы Ұлықбек

Жеті түнде жетім барға кіріп кеп,

Ағын судай ағалармен тең «өсті».

Біз де «өскенбіз» ұшқалақтап, ұшқындап,

(Ұшқындаған ұшып түссе, үстін қақ).

Күйдірді аға:

«Сиыр шіркін су ішсе,

бұзау байғұс мұз жалар», – деп мысқылдап.

Мұқаң сілтеп,

кіл «қызталақ» қызамыз

ұлы ақынның жұғынынан қышқылдап.

Қайран шарап!

Тар пейілдер тіл безеп,

Есенинге теліді оны бір мезет,

Неше кімге теліді оны бір мезет:

Һәйямға да теліді оны бір мезет,

Аянға да теліді оны бір мезет.

Бара-бара басылмаған желігі

Ғафаң менен Сырағама теліді,

Тағы бірер дүр ағама теліді...

Дегенменен, көрінсе де күнде өжет,

Жалақорға берілетін жүлде жоқ.

Телушінің бақыр басын дал қылар,

Қара өлеңнің қасқыры еді, ал, бұлар,

Қараша үйдің басқұры еді, ал, бұлар,

Деп ұғатын, – өмір кезек, сын кезек.

Ғажабы сол –

Ең жоғары санатты

Сардарларға телігенмен шарапты,

Көкжалдықты телімеді бұл көжек.

Кейін білдім.

Ұқпайтындар ар үнін,

Мықтайтындар қулықпенен қарынын;

Былайы жоқ кішіні де ішкіш қып,

Лайы жоқ кісіні де күс-күс қып,

Даралауға өзін түк жоқ болған соң,

Қаралауға жұмсайды екен қарымын.

Шарап ішкен Һәйямдайын мәрт асқар

қалайсың? – деп Есенинге шар тастар.

Ал, манағы «мәйханалық» ақындар –

Алаш елі айта алатын атын дәл,

Мың жыл өтсе мызғымайтын жартастар.

Солар, солар – қасқа жырын қазақтың

неше түрін көріп жүріп азаптың,

алқаш, – деген сөзіне де еті өліп,

ал, қаш, – деген тезіне де еті өліп,

бокалын да өлеңімен көтеріп,

отанын да өлеңімен көтеріп,

жұртым, – десе жан алысып, жан тастар

жанат ішік жағасында жалқы астар.

Хас ақында қайғы қырық, уайым мың,

Қажет болса, «жүрегін бер қайыңның».

Қайсы да оның – қарыс жібін құлаш қып,

Мұрағатын ұсынатын мұрас қып,

Құзар шыңға қолын созған классик.

Шырақ, – десе бауырластың айын кім,

Пырақ, – десе ауылдастың тайын кім,

Мен қайылмын, қашан-дағы қайылмын.

Дәл солардай түбін тінтіп тереңнің,

Ұғындыртып биіктігін өремнің

мәртебесін көтере алсам Өлеңнің,

Қалқаш, – деген сөз күтпей-ақ қайырлы,

Алқаш, – деген атаққа да дайынмын.

*Жаңа беттен:*

ДӘМЕ

*(Толғау)*

Ұлылыққа селт етпейтін заманда

Ақыл тапшы оны қуған адамда.

Арғымақтан астауында арпа жоқ

есек артық тойып тұрған сабанға.

Деген сөз бар «итке темір не керек»,

Таудай ойдан теңгесі бар төбе ерек.

Ұққанына қарап мұны табанда

Надан емес, – деп ойладым, – надан да.

Астамсыма, әдебиет алыбы,

Аспансыма, ұлы өнердің қалыбы.

Туғызсаң да тау тұғырлы шығарма,

Көрерге көз, құлық бар ма ұғарға.

Орта бар ма оғыланым, – дейтұғын,

Қолқа бар ма қажетсініп сұрарға?

Құптайтының – көп дегенде бір шөкім,

Ұқпайтының – жоқ дегенде бір арба.

Ақыл емес,

Ақша бүгін ұлырақ,

Ақын емес,

Патша бүгін ұлырақ.

Жайнаңдайды жаясынан жұлып ап,

Сайрандайды сағасынан бұрып ап.

Қазынадан құр ат мініп құйғыған –

бола алмады бұқараға дилы жан.

Халқыңызды балық көріп судағы,

Салтыңызды қалып көріп будағы

Салған кезде татар, қалмақ, ұйғыр ән;

Айғыр асты арыс сүйек атаннан,

Маймыл асты, маңайда жоқ милыдан.

Өлең жаздың өлмейтұғын өмірі,

Ғылым қаздың...

Бар екен, – деп төл үні

саған талай тың нәрсені теліді.

Бірақ-бірақ «топ ішінде толығым,

біртуарым жаңа басқан солығын,

ойпаңда емес, осында, – деп – орының»,

Қанып жатыр, танып жатыр соны кім?

Біле-білсең, сенен гөрі зор үні,

Академияны құртқан адам ең ұлы,

Әліппені жыртқан адам ең ұлы.

Креслоға қонжитатын ұлын ап,

Әкімдер мен министрлер ұлырақ.

Осы емес пе щенок етіп шеріні,

«Итке керек болмағаны темірі?!».

Тірісінде ұлықтаған Гетені,

Толстойдай, Шекпирдей шекені

шедевр, – деп шалқақтатқан мекені.

Бұлар басқа топырақ қой.

Ал, қазақ

(көбінесе мансап пенен малға жақ)

Абай сынды әлемде жоқ көкені

Ебін тауып атсоғармен төпеді.

Абай алып, аңғарында сен кіші, –

дегеніңе келмейді, әсте, көнгісі

қоғамыңның қатып қалған көн-күші.

Орныңды біл, – дегеніңе қарамай,

Оспадарлар балға қонған арадай

докторлықты сатып алса біреуі,

академиктікті «атып» алса біреуі –

Бұл да, бәлкім, шын дарынды шелді ісі

Көкшыбықпен шыпылдату белгісі.

Адам біткен түйін сынды пәлекте

Атағымды үлкейтем, – деп алаөкпе.

Пәлегі бар,

Пәлендейін күтім жоқ,

Әлегі бар,

Әдеп дейтін үкім жоқ,

Қалай оны ала алады бүтіндеп?

Одан-дағы талқан түйіп, тары ек те

Уақтылы барған дұрыс дәретке.

Төбеңізде қамшы-заман тұрғанда,

Тасты тесер тамшы-заман тұрғанда,

Алыптардың өзін салған әлекке

атағыңнан ертең дәмет, есті дос,

бүгін, әсте, дәметпе.

*Жаңа беттен:*

ҚАРАМЕНДЕ БИ МЕН ӨТЕГЕН ҚОЖА

*(Поэма)*

*Қараменде тобықтының басы еді,*

*орта жүздің құты еді.*

*(Жидебай)*

1. Бастау

Түрі ұлттық, ал, мазмұны социалдық

заманда көп нәрседен қапы қалдық.

Ол аздай, тілің орыс болады, – деп

мөр басқан жоғарының хатын алдық.

Ұлтыңды, руыңды айтқызбаған,

Ұсынған бағытынан қайтқызбаған.

Бойын ап наурыздың қара суық,

Аулақта аяз қысып айт мұздаған.

Екенін ұғып мұның азап тізбек,

Ел шіркін есеймеді ғажапты іздеп.

Жетелеп жеті атаңды тізу түгіл,

Айту да қиын еді қазақпыз, – деп.

Осындай өткен ғасыр налалы еді,

Табылмай екі жүз жыл залал емі.

Болғанда үлкен мәңгүрт,

Бала менің

білерім ру жайлы шамалы еді.

Ойнаймыз топты бала Қарасуда,

Қарасу қажет нәрсе жарасуға.

Бәрінен бала кезгі достық мықты,

Білмейтін құласын да, аласын да.

Бетінде шақпақ тасың тайғанақтап,

Ойнаймыз су бетінде «май жалатпақ».

Бір мезет «құлашыңды жарыстырып»,

Атамыз алысқа тас айдан аппақ.

Әрі атам, әрі бабам, әрі әкем, – деп,

Үлкеннің сөзін ұқсаң бәрі өтелмек.

Сынақ қой ойын да бір.

Сын алдында

бар бала сыйынамыз Қарекең, – деп.

Болғанын Қарекеңнің қайдан атам,

Білмей-ақ көппен ойнап сайда жатам.

Қарекем, қолдай гөр, – деп асық атып,

Қарекем, қолдай гөр, – деп «май жалатам».

Бір күні өстіп жүріп болды қызық,

Бетпе-бет көп ұтылған келді бұзық.

Қарекең сенікі емес, біздікі, – деп,

Боратты бейпіл сөзбен белдік үзіп.

Сілейіп қалдым демде.

Өңі көмеш

мынаның секілдендім теңі де емес.

Оныкі болған кезде сол Қарекең,

Қалайша болады, – деп менікі емес.

Қанаты қалған құстай қайырылып,

Қорлыққа көну де бір қай ұлылық?!

Жалма-жан үйге қарай жүгірдім мен,

Пірімнен сыйынатын айырылып.

Ентіге жетіп келсем,

Көсіле түр

әкеміз әңгімені есіп отыр.

(Жатқанда мына жақта мен жалғыз қап,

Япыр-ай, қымыз ішіп несіне отыр?).

Кигендей мырза емес, малай кебін,

Көңілім айығудың қалайды емін.

Қарекең сенікі емес, – дейді маған,

Әкежан, түсіндірші, қалай, – дедім.

Ал, әкем болған жайдың мәнін біліп,

Көрсетті менен гөрі сабырлылық.

«Әй, қайран балалық-ай, балалық-ай,

Осыған бола жүрген дабылды ұрып».

2. Әкемнің әңгімесі

Балам-ай, заманада желген аңыз,

Байқасаң біз де біраз бел боламыз.

Асыл тек Мұхаммедтей пайғамбардан

тараған қожа деген ел боламыз.

Малшынып моншақ терге мына терлік,

Қазаққа алыс жерден дін әкелдік.

Таратып хақтың жолын халайыққа,

Осыны көрген жұртпыз мұрат, ерлік.

Біреуі біреуінен оза шығар

Байқасаң әр елдің өз қожасы бар.

Жер берді осы қауым бабамызға,

Төр берді, қабыл алып тобасын әр.

Көңілді қажамасын азап ой тым,

Ұлыс аз ұстап қалған таза кейпін.

Қаншама ғасыр өтті.

Біздерден де

бірдеме қалды ма өзі қожа дейтін?!

Білместің бұра салған бір айтағы

Әрине, көңіліңді мұңайтады.

Домалақ ана менен Айғанымды,

Қазақтың қызы емес, – деп кім айтады.

Кешегі Ер Едіге, Қабанбай да,

Қожаға тән, – дейтұғын адам қайда.

Айтпағым – қожа болу, оза қону,

Озықты аспандатар табанда айға.

Әуезі қандай еді Құнекеңнің,

Деп ұқпа ертегісі мұны әкеңнің.

Қазақтың әр жақсысы қожа таңдап,

Секілді өтіп кеткен пір етер күн.

Мініп ап ел қорғаған қарагерге,

Қазақтың қабыланы Қараменде

Бабамыз Сәдірменен дос болыпты,

Бер, – десе, дайын болып ала берге.

Еліне еңбек еткен емендей боп,

Ер бидің емеуріні көгендей көп;

Аманат еткен дейді ұрпағына,

Өлгенде Сәдірден сәл төмен қой, – деп.

Жай табар жетіп жатыр жаһанда қыр,

Болған-ау сол алтыншы атамда пір.

Төмен бе, жоғары ма...

Күні бүгін

мүрдесі екеуінің қатар жатыр.

Атадан аталарға жұқты-ау кие,

Жан қайда ұқпауға емес, құптауға ие.

Тағы бір дос қожасы Қарекеңнің –

Өтеген болған екен тіпті әулие.

Бименен қоныс құрып қолаттағы,

Балқаштың бойын бірге ол аттады.

Құс болып ұшып кетіп,

Шолады екен

жайлауын Дуанши мен Шолақтағы.

Құрдастар шыдас берген мәрт сында көп,

Қалжыңын бір-біріне артсын да кеп;

Қарекең қажайды екен Өтегенді,

Сен осы қожасың ба, сартсың ба? – деп.

Өтекең бір жымиып бап алатын

Дейді екен, – жете алмайды саған атым.

Өзің біл кім десең де,

Бір жанмын ғой

жеткізген пайғамбардың аманатын.

Ол кезде сұрар болса қарын тамақ,

Олжа мал жұмырыңды жарылқамақ.

Қарекең жоқ кезінде топтасқан қу

Кетіпті жылқыларын барымталап.

Қуғынды, көрген талай қақпайды да,

Заманның бығылын ел бақпайды ма.

Суытпай ізін тауып батыр баба,

Жылқысын айдап келе жатпайды ма.

Артынан бір заматта дүбір шықты,

Қуғыншы, – деген қоса күбір шықты.

Ұрып кет, қапта, қапта! – деген дауыс,

Ауаны сұр жебедей ыңырсытты.

Кез еді қарақатқақ.

Қорғаламай

күші көп қарсы тұрсын қолға қалай.

Қарекең қарбаласта өкім етті,

Жылқыны айдаңдар, – деп, – көлге қарай.

Кетуге мал оралғы кең шегініп,

Қуғыншы бара жатыр еңсені ұрып.

Жанығып көлге жетсе, су жалаған

қалың мұз жұқарыпты, сең сөгіліп.

Тірелсең тығырыққа қолың пәс боп,

Тірлікте бола бермес толымды әспет.

Қарекең күбірледі: «Ей, қожеке,

сарт болып кетпесеңіз жолымды аш», – деп.

Деп жатқан, – көкше көлдің біз қаймағы,

Жылқыны тәуекел, – деп мұзға айдады.

Майыса бастаған мұз...

Сол бір сәтте

қатайды секілденіп құз-қайрағы.

Қараңыз кереметті, нөпірі нық

өткенде қалың жылқы көпірі ғып;

Қашқанды көтерген мұз –

Қуғыншыны

көтермей, кете берген опырылып.

Қарекең сәл түспеген бағана ауға,

Уһ, – деді шығып алып жағалауға.

Жартысы қуғыншының суға кетіп,

Жартысы қамшысын құр сабалауда.

Кетер ед суға батса жайын да жеп,

Тапсырды көмекшіге пайымға кеп;

Қожаға үлкен көктің үйірі мен

үлкен бір қалы кілем дайында, – деп.

Желдіртіп не бір жота, не төбеден,

Жетті елге, жету де бір медет-әлем.

Атынан түскеннен соң Би ағаға

тар жерде қинадың-ау, – деді Өтеген.

Үстінде кестеленген керім көйлек,

Иінін ашты қожа ерінбей кеп.

Қараса арқасына із түсіпті,

Тарпыған төрт тұяқтың мөріндей боп.

Өтештің өзегіне қанық құрбы

Көргендей болды достан жарық нұрды.

Тар жерде арқасына батқан салмақ

Бұған да батқандығын анық білді.

Болсаң да бөркің қызыл, шапаның көк,

Ырымды ата салтың жатады үндеп.

Қожаны сынау үшін айта салды,

Кіші көк, кіші кілем атадым, – деп.

Өтеген көріпкелдік көгеніндей,

Жауабын былай берді көп ерінбей:

Жазған-ау, мана естігем.

Көл басында

үлкен көк, үлкен кілем, – деп едің ғой.

Мәселе алуда емес, мағынаны іл,

Білгенін бүгіп қалса, қабынады ұл.

Қарекең қарқ-қарқ күлді,

Риза боп

досына сыннан өткен тағы да бір.

Халықтың қара нарға жүгін тиер,

Әр істің Қараменде түбін түйер.

Қожадан қыз алмаңдар, – деді ұрпаққа,

Бір күні қатыным, – деп тілің тиер.

Ойының мөлдірлігі бұлақ-әлем,

Дертіне ел бірлігі сұраған ем.

Сәдір мен Өтегенде арман бар ма,

Сыйласқан Қарекеңдей ғұламамен.

Дұшпанын бабаңмен бір таяқтаған,

Достарын бабаңмен бір саяттаған

Қарекең сенікі емей, кімдікі енді, –

деп әкем әңгімесін аяқтаған.

3. Байлам

Атағы анық жеткен бар әлемге,

Қазақтың құлжасы еді Қараменде.

Өзі би, өзі батыр, өзі шешен,

Қадаған қара емендей қара дөңге.

Алдында хан Абылай ұпайды алды,

Қазақтың сөзін ұстап Қытай барды.

Жарылғап, ер Сеңкібай, Жидебаймен

Келмеске кетіп қалған құт айналды.

Ақырдың тұнып тұрған кеніші еді,

Ақылдың құнықтырған жемісі еді.

Ел үшін белін шешпей ер жастанып,

Тоқымын төсейтін жер – өріс еді.

Қаққанда қалмағыңның қанын алған,

Соққанда кеудесінен жанын алған

Батыр ед, бағылан ед,

Наркескенін

намыстың қайрағына жанып алған.

Дариға, солар да өтті дүниеден,

Артында аңырап қап дүрия әлем.

Ұрпаққа аманаттап ұлық елді,

Жалғасты Жаратқандай бір иемен.

Дей алар, – мерейленер мәрең біздік,

Болғанға не жетеді әлемде үздік.

Бабаның қан мен тері екен мынау

Бағымда бал-бұл жанған Тәуелсіздік.

Алаулап аспанымда айнадай күн,

Жанымды шуағымен шаймалаймын.

Баяғы «май жалатпақ» орынына,

Қареке, қолдай гөр, – деп май жалаймын.

Қареке, қолдай гөр – деп расыммен,

Жатамын өмір кешіп ұнасыммен.

Тас атып құлаш өлшеу қалып кетті,

Өлеңде, есесіне, құлашым кең.

Болған кез балалықпен егес күнде,

Көміліп қалған сынды көмеш-күлде.

Бөлектеп бабамызды баяғыдай,

Бетімнен қағатұғын жоқ ешкім де.

Дегенмен, сөздерінің көп күмәні,

Құрбыны ұмыта алған жоқпын әлі.

Тауып ап, – нар Қарекең біздің-дағы

бабамыз екен, – дегім кеп тұрады.

P.S. МЫҚТЫ

*(Қараменде бидің бертінгі ұрпағы,*

*жауырыны жерге тимеген палуан*

*Моншақбай Жантулақовтың рухына)*

Ат мінген ердің қасын алтындатып,

Ақ үйде қымыз ішкен салқындатып.

Алаштың қас батыры, таспа тілі –

Моншақбай Жантулақов.

Өмірдің өткелінен асты алуан,

Су емес, саумал аққан астауынан.

Иісі қазағымның иықты ері,

Қоңырат ауданында бас палуан.

Өзі мәрт, өзі жомарт.

Жұмақ қырдан

жайлау мен қыстауына тұрақ қылған.

Соғыста жауды жайпар танкке, – деп,

Бір қоржын қаражатын лақтырған.

Дегендей билікте де қалма қапы,

Басқарма, ауылкеңес алған аты.

Шамданса қара тасты қақ айырған,

Шақаның шарға ұстаған шарболаты.

Халқының кеу-кеулеген үгіті ұрып

күшейсе, тікірейген түгі тұрып.

Кезінде қырқа шалған

Қарсыластың

кететін жіліншігі үгітіліп.

Қалдырған ұрпағына ала бер, – деп,

Қазына-қасиеті салады өрнек.

Секілді Қажымұқан қай кезде де,

Моншекең мықты болып қала бермек.

*Жеке бетке:*

Екінші

бөлім

Сол қанатта би әзір

*Сол жақта төбе биім пайымы бар,*

*Пайымның патша ғана жайын ұғар.*

*Бошалап кеткен ойдың басын қосар*

*Қазақтың биден басқа қай ұлы бар?!*

*Келесі жаңа беттен:*

САП-САП, КӨҢЛІМ...

*Сап-сап, көңлім, сап, көңлім,*

*Саяламай, сай таппай...*

*(Абай)*

Сырттай ел боп, ал, іштейін егес боп,

Бақталастық басқан сайын, тегі, өспек.

Орман болып кетсе, – дейді, – оқтауы,

Тегенеге жетсе, – дейді, – тегеш көк.

Осылайша көңіл шіркін өрекпір,

Өліге де, тіріге де керек пұл.

Жерлесіңіз болсам, – дейді, – біргәдір,

Делбешіңіз болсам, – дейді, – деректр.

Мал ішінде айырғанмен аланы,

Алалығын алдырмастар бар әлі.

Аламанда атың озса,

Жат түгіл,

жақының да көтере алмай қалады.

Қалқа қылып жатып алар қайқаңды әр,

Қасақыдан қапияда шайқалды ар.

Қанша пенде болса мына өмірде,

Соншасының көңілінде шайтан бар.

Сол бір шайтан кіріп келсе қақпадан,

Сатала боп шыға келер пәк ғалам.

«Дүние деген иттің көтін көрдік», – деп,

Абайым да одан опа таппаған.

Көңілдерді күншілдікпен ыстап кіл,

Шыққанын да көрген жоқпыз ұшпаққа ұл.

Сайтаны көп дүниені

Ақынның

«Сап-сап, көңіл...» деген сөзі ұстап тұр.

ДЕУ

Бұл жалғанға көру үшін келесің,

Өміріңнің өзін емес, елесін.

Айғыр болып бақсам, – дейсің үйірін,

Бура болып тапсам, – дейсің келесін.

Ұрандардың болсам дейсің әлді үні,

Қырандардың болсам дейсің алғыры.

Ілсем, – дейсің, – берері көп бергіні,

Білсем, – дейсің, – келері көп арғыны.

Месі түгіл, май сасыған мұржасы,

Болған қандай бір ауылдың мырзасы.

Қылқұйрықтың болсам, – дейсің, – күлігі,

Қия тастың болсам, – дейсің, – құлжасы.

Алсам, – дейсің, – азын емес, артығын,

Шалсам, – дейсің, – Шалқұйрықтың қарқынын.

Шешсем, – дейсің, – қыл мықынның шиесін,

Кешсем, – дейсің, – барқын белдің бал түнін.

Тау алтынды тезек ұғып, тас ұғып,

Табанымда жатса, – дейсің, – басылып.

Кірсем, – дейсің, – кең сарайға кердеңдеп,

Жүрсем, – дейсің, – мансабыңа масығып.

Әз ұяма тойсам, – дейсің, – маңы абат,

Қазынамды қойсам, – дейсің, – жаңалап.

Дейсің, дейсің...

Соның бірақ «дейсіңнің»

деңгейінен аспайтыны жаман-ақ.

АҚТОҒАЙ

Алтын да жоқ, күміс те жоқ...

Қыры өңді

алтынсыз-ақ елестетер кілемді.

Мұнай да жоқ, қоюлығы мұнайдай

көркем тілі ұстап тұрған бұл елді.

Табиғаты райхандай реңді

турист тартып, болсам, – дейді, –бренді.

Көмір де жоқ, темір де жоқ.

Темірдей

тегеуірін ұстап тұрған бұл елді.

Шойын жол жоқ, әуе жол жоқ.

Кім енді

мүйнетінде игереді мың өрді?!

Зауыт та жоқ, зауытындай өнердің

саз бен назы ұстап тұрған бұл елді.

Егін шағын, себін шағын, білем-ді

ырғын малмен таратпасын шүленді.

Миллионер жоқ, миллионерге бергісіз

берекесі ұстап тұрған бұл елді.

Нан мен тұзын ұсынған жоқ біреу кеп,

Ақтоғайды асыраған ұлы еңбек.

Алашымның қонған мұнда рухы,

Атажұртқа келеді сол тіреу боп.

ҚАҚПАҚЫЛ

Ештеңе де қалыбында тұрмайды,

Емен болсаң дауыл келіп ырғайды.

Қарымтаға қат нәрсеңді әперіп,

Барымтада оны қайта ұрлайды.

Тау үгіліп, құрып тынар құм болды,

Құм бүгіліп, құмықтырар мұң келді.

Қарағайдың шортан шалып шырпысын,

Шорағайдың шұңғымасы шың болды.

Сақ та кетіп, ғұн да кетіп, сар далам

сақиларын сүр қазыдай жалмаған.

Қаған-арба қаусап түскен.

Жегіні

босап кеткен кездерінде жармадан.

Көштім, өстім, әлі өсемін, қарақ, – деп,

даурыққанмен діңі берік дарақ боп;

Мың-мың жылдан өткен қазақ қарасы

Өзі шыққан тайпасынан сәл-ақ көп.

Қара жердің шұбатылған қыр көші,

Қақтығыстан қалыпты, тек, сүлдесі.

Түртіп қалсаң төбешігін,

Көрерің –

Төңкерілген хандықтардың мүрдесі.

Алысам, – деп алмай қоймас күштімен,

Ат үстінен төңкеріліп түсті дөң...

О, Тәңірім!

Жазғай ылғи көруге

қазағымды қара жердің үстінен.

АЙНУ

Мұңнан ба, мүжіп біткен қайғыдан ба,

Ұқсаймын тіршіліктен айнығанға.

Тай-құнан жолын кессе,

Айтар жан жоқ

қалды-ау, – деп, – жетімсіреп айғыр анда.

Айғыр не?

Қалғандаймыз ат та болмай,

Шапқаным – шала-пұла аттағандай.

Шерден бе, шекіп біткен шеменнен бе,

Бір жаққа секілдімін аттанардай.

Аттанар секілдімін тым алысқа,

Мұнар-мұң мұрша бермей қуанышқа.

Ғайыптан тайып кетсем,

Жазған жырым

жарар ма көңілдегі жұбанышқа?!

Болған соң бақытым у, уым балдай,

Түрім бар тіршіліктен суынғандай.

Есіктей еңсем бар ед,

Еңкейді ол

топсасын біреу келіп суырғандай.

Айныдым, айта алмаймын неге айныдым,

Алдымда аз қалғандай жолайрығым.

Мықтың да мұқалады, мен түгілі,

Нық, тың да жұқарады,

Солай, күнім.

МИ МЕН ҚИ

Байқап-байқап барушы ед киеліге,

Киелі өлең айналды қи еліне.

Қиды терер...

Теруге болмас бірақ

Бітпегенді ғұмыры сүйегіне.

Адамыңа, алайда, сөз өтпеген,

Ала қапта теңкиген тезек те өлең.

Домнаның қызуын жасамақшы,

Ошағында соны үрлеп кезекпенен.

Жойқын іске кетсе де қуатың бар,

Жеңіп жүр ғой жеңілін қуатындар.

Ми-ақынды мәз болып милатқанға,

Мәре-сәре болуда қи-ақындар.

Сан қуғанды, сәулем-ай, саф ұлым, – деп,

Сапасынан қалдық-ау мақұрым боп;

Ақылың «көп», содан да ақыл тапшы,

Ақының «көп», содан да ақының жоқ.

МҰҚАҒАЛИ

1.

Қолтаңбасын қарадым ізетпенен,

Мұқағали онша көп түзетпеген.

Бұғанадай арса-арса кейбір сөзі,

Адамдайын ауырған сүзекпенен.

Қаралайы қонған соң мөрдей болып,

Көңіліңді көгертер сол ғой көрік.

Талпынасың тұрса да шөлің қанып,

Тартынасың тағы да... шөлдей беріп.

Бәйге емес, мінгендей бала тайын,

Қарапайым, бәрі онда қарапайым.

Қарапайым дегенің ұлылық қой,

Қатпарына жасырған алақайын.

Көрінгенмен сырт көзге төменсініп,

Бойын жазса, кетеді өрең сынып.

«Қарасаздың шыбығы...» қақсайтыны,

Қайсыбіреу қайқиса еменсініп.

Тазыдайын түлкіні таза шалған,

Арынынан асатын аз асарман.

Басқалардай бап қумай,

Ауызына

Аллам өзі не салса, жаза салған.

Ұлық емес, ұққаны ізет, еңбек,

Төккен тері содан да жүз өтелмек.

Қарапайым нәрсенің қапысы аз,

Әуре болма қатесін түзетем, – деп.

2.

*Өмір сүрсем енді бір жиырма жыл,*

*Жиырма жыл!*

*Шынымен қиын ба бұл?!*

*Қиын болса, он жыл да жетіп жатыр,*

*Тек, жүректен атылсын құйын-дауыл.*

*(Мұқағали Мақатаев)*

Қырық үш жас... қырсығып қиын халі,

Мұқағали сұрады жиырманы.

Мұқағали сұрады жиырма жыл,

Сұрағаны бірақ та бұйырмады.

Жиырма жыл болмаса, он жыл, – деген,

Он жыл өртеп, он жылдай тоңдыр, – деген.

Тарпаң тағдыр, алайда, иілмеді,

Талайының таспасын кем күрмеген.

Қажып қалған береді қырық нені,

Қара өлеңнің масағы – құр үккені.

Нар денеден әл кеткен секілденіп,

Әлденеден көп болған үріккелі.

Әйтсе де, – артып тұр далам сенім,

Ерте, – деді, – тастауға қалам шебін.

Сол он жылды жұмсайын деген еді

өлеңінің отауға арамшөбін.

Бірақ, бірақ көрсетіп арық қалып,

Тарынғанын тағдырдың әлі ұқпадық.

Жиырманың екісін берді ақынға,

Қасындағы нөлдігін алып қалып.

Бес-он жылың немене?..

Бүгін бітік

көрінгенмен көгермес түбінде ұтып.

Дәл екі жыл өткенде тұрды ақынды,

Жиырма емес, мәңгілік ғұмыр күтіп.

P.S. Мұқағали сұраған жиырма жыл...

3.

Ағатай, көрмедің-ау, көрмедің-ау,

Артқанын қадіріңнің елге мынау.

Пысықтар пыш-пыш қылып, ішкіш қылып,

Сол жылдар сәнге айналған көрге құлау.

Өзге емес, ақындағы өлеңге алаң,

Іштің, – деп іркілген жоқ сенен далаң.

Әдеби ортадағы орталар ед,

Өлеңде толы сені көре алмаған.

Мінгізген солар сені ағаш атқа,

Кіргізген солар сені нала шаққа.

Тарыдан тағдыр жасап,

Тағы өздері

тапсырған талмай тартар болашаққа.

Кеттіңіз, кемсеңдеді жанат өңір,

Дей алмай, – тірісінде сана тең ұл.

Өлген соң басыңызға алтын қойды,

Кезінде қимағандар қара темір.

Асылды сіз секілді сөзі құнар,

Көруге қоғамыңның көзі мұнар.

Осы жұрт тани алмай тірісінде,

Өлген соң өбектейтін не жыны бар?

Арқаңа қатты батқан өрме-дырау,

Айтарың бар да шығар елге мынау.

Сіз аздай, тағы бірін жамсатуға

Әлі де жалғасуда жердегі дау.

ТАЙПА-ЕЛ

Бүтін бақты үй салам, – деп быт-шыт қып,

Бүтін жақты бір соғатын шықшыт қып,

Жекешеге тездеу өтсек,

Нарық та

нар болады, – деген ойды бықсыттық.

Сол-ақ екен аласартып өр кезді

алармандар аш қасқырдай төрге озды;

Деректірге бере салды зауытты,

«Ерек дүрге» бере салды колхозды.

Не білім жоқ, не білік жоқ кемісті

шаруаға киліктірдік неге ішкі?

Сабақтасқа арта салды алтынды,

Табақтасқа тарта салды кенішті.

Жүз жыл бойы әрең жиған мүлікті

Жүзіқаралар жүз-ақ күнде ірітті.

Кенге салды,

Шенге салды шеңгелін,

Жерге салды сонан кейін құрықты.

Сұғанақты санатына қарамай,

Сары алтынға шомылдырған заман-ай.

Атқа мінген Қарабайдан

Алашқа

ауыр тиді таққа мінген «Қарабай».

Құнан түгіл, қолға тимей құрау ер,

Қарашаға босатпады бұрау ол.

Соққан аңын тең бөлетін көсемі

Тайпа құрлы бола алмады-ау мынау ел.

ТЫНЫС БЕЛГІСІ

Болмысымның жанарына тік қарап,

Болмақ едім судан таза, сүттен ақ;

Болдырмады...

Көп нүктені орнаттым

бітіп тұрған сөйлемімнен нүктені ап.

Бүтін көңіл бүгіндері құрақ кіл,

Күтім небір күнілгері құлап тұр.

Жақша деген қапсырманың орнында

Жарты доға секілденіп сұрақ тұр.

Отауыммен асты киіз, үсті үзік

Ойнаймын, – деп өршеленсе, қыс бұзық;

Көп ноқаттың төбесіне төндіре

Қояр болдым көбе бұзар үш сызық.

Тұйық жатқан, түйіп жатқан пендең ем,

Ал, қырып ал, қалған болса менде нең.

Жатып алдым тасырлардың алдында

Табалдырық-сызықша боп көлденең.

Сомдағанда сөзстанның жұмысын,

Леппен суық, жақшаменен жылысың.

Үтірді де қондыратын қағазға

қолым емес,

Қолқадағы тынысым.

Беу, досым-ай!

Таумен талас кей дөңдей

не шығады кеміргенмен кеудеңді ой.

Барлық тыныс белгіңізге үлгіртпес

Өмір де бір өте қысқа Сөйлем ғой.

ШИКІ... ПІСІ...

Алқа болып озатұғын алтынды,

Алтын күйі аттандырды қарқынды.

Сырға қылып созатұғын күмісті

Күміс күйі қыр асырды жымысқы.

Шикі мұнай ширек құнын ақтайды,

Сонда да оны «пісіріп» ап сатпайды.

Өңдеу, – десе, өңі қашқан бір елмін,

Жөндеу, – десе, көңі басқан құр өрмін.

Фабрик жоқ, жоқ тоқитын кежімім,

Кежім жасап, шөжім жасап не жыным?!

Қиырымда қияқ бар да, инем жоқ,

Сиырымда тұяқ бар да, түймем жоқ.

Жүнім бар да, жібек кәстөм кигем жоқ,

Ине жасап қайтем онда имеңдеп?!

Қанша ондай шаруада шатағым,

Мұнайы мен газын алып сатамын.

Сирек тасын қазып алып сатамын,

Үйрек-қазын жазып алып... сатамын.

Қарабазар, қарабайыр трендім\*,

Эко-номи-касы, – дейді мұны елдің.

Сардарым бар сырты жылтыр, іші дат,

Салдыртатын сара жолға түсіп ап.

Қышы шикі, ісі шикі.

Қазақтың

қазанына қашан түсер «пісі» зат?

*\*Тренд – экономикалық өсу және*

*құлдырау үрдістерін анықтау.*

ҚҰРАҚ-ӨМІР

Бірде күн, енді бірде құлаған мұң,

Көңілі құрақ көрпе бұл адамның.

Тігісі кеткен жері түгенделмес,

Көк ине көлденеңнен құлаған күн.

Түбі бір табыларын құбыладан

Түсіне бермейді ғой шұғыла-маң.

Құрама көрпе түгіл,

Күні жетсе,

құрыш та күлге айналып ыдыраған.

Таң емес, талауратса батысты арай,

Таласа шыққан күн, – деп шатыспағай.

Матаңыз мықты болса, жіп үзілер,

Жібіңіз мықты болса, мата ұстамай.

Күндерің күймең зырлап, күлік желген,

Бүлінер бабы кетсе бүлік желмен.

Қиюың қашпасын, – де.

Қаша қалса,

кірікпес көктесең де қырық жерден.

Қалқам-ай, қалған күні күресіңнен,

Қағылып қарапайым үлесіңнен;

Тірлігің бір сілкуге жарамайтын

киіздей бірақ шығар күресіннен.

ЛИНГВИСТИКА

Тілім тозды, тозғаны оның қырға азап,

Не тындырам өнбес істі құр қажап.

«Қанша», – деген қолайына сөз жақпай,

«Қаншау», – деген сөз шығарды бұл қазақ.

Замананың тура тисе өкпегі,

Тілің түгіл, күнің суыр көктегі;

«Қандырғанын құлағымның құрышын»,

«Құлағымның құрыш етін жеп», – деді.

Қозыдайын толтыратын көгенді,

Тура сөздің туабітті тегі өлді.

«Тауанымыз қайтты», – деудің орнына

Тауып алды «тауын шақты», – дегенді.

Емес, әсте, бере салған кеңес құр,

Ескірсеңіз тіл заңымен тең ескір.

«Әлуетті» дейтін болдық «әлеует»,

Хас қазақы дыбысталу емес бұл.

Сөз құдірет, сөз қасиет.

Ал, шырақ,

қасиетін кеміткенге бар сұрақ.

«Қызыл шұнақ аяз», – дейтін,

Қызығы –

қызыл емес, болып шықты «сарышұнақ».

Қара қоға көлегейлеп борықты,

Қайран көңіл түзете алмай торықты.

Ең дұрысы – еді «тістеп-тірнектеу»,

Ендігілер «тырнақтайтын» болыпты.

Тілдің майын еміп өскен ел еді,

Кеңес қалды Күлтөбеде келелі.

«Барсай», – дейтін, «келсей», – дейтін бауырға,

Мұндайыңды «қойсай», – дегім келеді.

Шалағайлық шашымнан да көп, сірә,

Мен бықсыдым, сен де енді қоқсыма.

Бұзушы көп, түзеуші аз.

Көп жақтан

жебе тиді көбе киген топшыма.

ҚАБДЕШ ЖҰМАДІЛОВТЫҢ АЙТҚАНЫ

Бұрмаламай толғасын, – деп, – білгенді,

Тәңір маған тіліп түсер тіл берді.

Арман бұққан айту үшін шындықты,

Жалғандықтан аулақ салғам іргемді.

Дарыным да, арыным да дәл сондай,

Ақиқатын бұл өмірдің аңсардай.

Сенімімді сала алмадым саудаға,

Етейін, – деп, – келсем қымыз, алсам май.

Қарашаның мойнындағы қамыттың,

Хал-қадарша қайыс бауын ағыттым.

Басты алаңды батыр ұлым алғанша,

Тас қараңғы менің үшін жарық күн.

Не істесем де, күнім болған ұлт үшін,

Не істесем де, жұлым болған жұрт үшін.

Сылдырмақтан, сыңғыр бақтан безіндім,

Мұңды ырғақтың жыртайын, – деп, – жыртысын.

Ез емеспін, елім, – дейтін ерденмін,

Жез емеспін, жамбы тігер жерденмін.

Бір-ақ уыс қазақ үшін

Басымды

басымдардың бәйгесіне бергенмін.

Бір білерім – тәңір маған төрге ен, – деп

тілді берсе, ділді берсе жөргемдеп;

Ерен елді жақтасын, – деп берген-ді,

Төрелерді мақтасын, – деп берген жоқ.

АҚСЕЛЕУДІҢ СУРЕТІН

КӨРІП ҚАЛЫП...

*Мынау тұрған Ақаңның суреті ме,*

*Ақыл-ойдың айналған құдіретіне.*

*(Жамбылға «жиендік» А.Б.)*

Кетердей алпыс жеті жасыңызда

О, Ақа, не күн туды басыңызға?

Аяңдап сіздің жасқа біз де жеттік,

Атқосшы боп жүретін қасыңызда.

Ұлы едің туабітті көшпендінің,

Көшудің күлі суып, өшкен бүгін.

Қырды аңсап,

Қызықты аңсап,

Қымызды аңсап,

Сіз бір жан сергелдеңнің кешкен күнін.

Арқарды шығаратын арық қойдан,

Аңсарға адуын шақ салыпты ойран.

Көшінен көне ауылдың сіз бір бала,

Аулақта асық ойнап... қалып қойған.

Көңілің қапаланып қабарда мұң,

Келмеді кейбіреудей амалдағың.

Өмірден көш қана емес,

Көш иесі

түркінің тіршілігін таба алмадың.

Таппадың кеңдігі мен кемелдігін,

Пайымын,

Парасатын,

Кенендігін.

Өнерін,

Өсиетін,

Өрнек тілін,

Сарқытын салт-дәстүрдің емер қырын.

Жылтырлық әуелден-ақ жақпасың-ды,

Жақсым-ай, неге іздедің таппасыңды?

Төлтума әлем тұрды көзіңді арбап,

Бір кірсең, қайтып шықпас қақпа сынды.

Беу, Ақа, кемел ойың көнек-тоған,

Құмартқан үлкен түгіл, бөбек те оған.

Әттең-ай, жылжып кетті-ау құрыш қақпа,

Сен анда... беріде қап кеуек қоғам.

«АҚЫНДА АДАМЗАТТАН...»

*Ақында адамзаттан дос болмайды...*

*(Мағжан)*

Білмеймін жүргенімді не дарын боп,

Өңірде орден түгіл, медальім жоқ.

Гейнесін төмен тастап,

Біздің қоғам

бейнесін медальінің жоғары ілмек.

Жоқ және жұлып алған сыйлығым да,

Жүретін жекей бөрік милығында.

Тізімін тәуірлердің түзер болса,

Тұрарым айдан анық құйрығында.

Істеген газет-журнал қызметім,

Ірілік бере алмады ізіме тым.

Шапанның қалпағы бар, белбеуі жоқ,

Шапаты бойымызға біз ілетін.

Сонда да жаға алмадым.

Жаба алмадым

жауығып кеткен қолын жағамда мың.

Өзімде өзім білмес болмыс барын

Өзгенің өң-түсінен бағамдадым.

Сал көңіл сары белде саяқ өскен,

Самалын сағынады баяғы ескен.

Ақында жау болмайды жәй адамнан,

Менің де дұшпандарым жәй еместен.

Ұлы ақын жазған сайын нақыл-нәрді,

Қызғаныш жан-жағынан жақын барды.

Моцартты айыпқа ұрған музыкант та,

Мұқағалиды майып қылған ақындар-ды.

Заманы қайғысына қосқан қайғы,

Мағжанды ұқтым, – деп жұрт босқа алдайды.

«Ақында адамзаттан...» ғана емес,

Ақында ақыннан да дос болмайды.

МҰНДАЙ ЕМЕС-ТІ

Қара қи жағып, қазан ыстадым,

Қайнамай жатып күл қалай өшті?

Мен құрсам деген Қазақстаным

мұндай емес-ті,

мұндай емес-ті.

Бөтенге кетті байлығым менің,

Байлығын берсе, ұл қалай есті?

Көрсем де дейтін жайлы күндерім

мұндай емес-ті,

мұндай емес-ті.

Тегімді көрдім тілімдегенін,

Тыятын кім бар тынбай егесті?

Сөйлесем деген тілім де менің

мұндай емес-ті,

мұндай емес-ті.

Ірітер жауым ішімнен шықты,

Іріте жүріп бұл қалай өсті?

Мен күткен үлкен, кіші меншік те

мұндай емес-ті,

мұндай емес-ті.

Ырыс, – деп тарттық неше елден кіре,

Ығысар емес ырғамай ескі.

Көгертер деген көсемдерім де

мұндай емес-ті,

мұндай емес-ті.

Бау елсіздікте, тау елсіздікте,

Тұтықтым тұтқан құмдай өңешті.

Тәу етем деген Тәуелсіздік те

мұндай емес-ті,

мұндай емес-ті.

Мұндай емес-ті,

Мұндай емес-ті...

ТАБЫНУ-1

Табынады ана біреу біреуге,

Жағынады жарайды, – деп тіреуге.

Жағынды, – деп, табынды, – деп,

Бірақ та

болмайды ғой бүйірінен іреуге.

Нең бар онда, не істесе де құқылы,

Ескегіңді еспесе де құқылы.

Табан жалап үйренгенге

Табанға

тәбетсіздің жүре алмайды үкімі.

Маған десе итке барып жағынсын,

Маған десе битке барып бағынсын.

Құлдарының құлы болсын.

Күңінің

күңі болып, күл басынан табылсын.

Жеке басқа табына ма, ол да құп,

Шеке, басқа бағына ма, ол да құп.

Табынғыштар тоғайында тайынбай

бір тал шөп боп желбіресең, сол бақыт.

Кім-көрінген болмау үшін қырда әмір,

Қисынына қарайық, – деп ұр дабыл.

Құл-тектілер ұлдан құлды жасаса,

Шын тектілер жасайтұғын құлдан ұл...

Батқандарды табынудай тоғанға

Бері тарту – артық әуре жобамда.

Алтын ақыл көк тиын ғой.

Хан тағын

алтын бастан қалап қойған қоғамда.

ТАБЫНУ-2

Табынудың болатынын түр-түрі,

Танымаудың өзі кейде күлкілі.

Мен табынсам тектілерге табынам,

Солар нағыз жұрт қамқоры, ұлт үні.

Мен табынсам күйін шертпей біржардың,

Бүтін елге басымды иіп бүр жардым.

Даналықтың тері сіңген тері тон

Мың есе артық ішігінен мырзаңның.

Алқауына алғанымен ақ жалған,

Адам емен бабым келіп, бақ жанған.

Сыйлы еріме сүйенемін,

Сонан соң

билеріме қара қылды қақ жарған.

Қарашадан биік тұрар күтімі

қараулармен халықтың жоқ бітімі.

Патшаға да табынуға бармын мен,

Жұрты бай да,

Болса өзі жұпыны.

Арды ойлаймын, нәрді ойлаймын төл емген,

Нарды ойлаймын намыс десе өлермен.

Жақсыларға табынам, – деп,

Жақсы ісі

тапшыларға табына алмай келем мен.

ШЫБЫН

Қасат қары қармап алған қырымды

қыс ішінде қара шыбын тірілді.

О, тіршілік!

Қайта оянған тіршілік,

Қайратыңа баспақсың ба бұрынғы?!

Ұшып-қонып менің жылы бөлмемде,

Мамыр кешіп, масайрауға келген бе?

О, тіршілік, өліп, қайта тірілу –

шыбында бар,

Жоқ екен-ау ол менде.

Сана саққа, бөлінеді ой санға,

Тірлік тәтті қанша жерден тойсаң да.

Бір кеткен соң оңалмайды, ал, адам,

Моласына мартен жағып қойсаң да.

Місе тұтып бес-он күннің секегін

мен де кетем, кеткім келмес мекенім.

Қашан адам игереді,

Ажалдың

қалғып кетіп... қарғып тұру екенін?!

Өлмеудің де емін табар заманда

өкінішті жататының табанда.

Мәселе, тек, шыбында емес,

Шыбынша

бөліп емес, өліп «ұйықтар» адамда.

ЖЫР-БӨЛМЕ

Болмаса да ұсынардай үлгі елге,

Бәйбішеміз байыпты жан білгенге.

Жыр жазатын орының, – деп,

Жасаулап

«жалға» берді үй ішінен бір бөлме.

Алаңым жоқ не ішемін, не жеймін,

Ақшасы аз, ауқаты мол кедеймін.

Бір қиыны – жалдап алған жайыма

теңге емес, өлең жазып төлеймін.

Жыр төгілтсем том кітапқа тығындар,

Талант емес, талап көп, – деп ұғыңдар.

Жазбай қойсам,

Жазығы бар балықтай

жағажайға шығып қалар түрім бар.

О, тәңірім, шабытыма шыр берген,

Жорғасынан жаңылмасын жыр-бөлмем.

Төлем үшін шығарушы ед,

Бөлмеден

өлең үшін шығарғанды кім көрген?!

Есті сөзбен бола алмасам етене,

Шып-шып терден шыбық тиер шекеме.

Жалдау құнын жырмен алар,

Біздің үй –

жалғандағы екен жалғыз «мекеме».

ШАЛҚИЯ

Саулықта көрсете алмай табанды ерлік,

Шалқия, шипаңды іздеп саған келдік.

Сыздаса буын кәрі – суың дәрі,

Беліме терлеп-тепшіп тағам белдік.

Жеті қат жер астынан атқылаған

қайнарың түскен жанға қатты ұнаған.

Бес күнде белін жазып бүгілгендер,

Бесті аттай бел-белесте шапқылаған.

Жалғаннан жарқыраған ай-күні аман

Таппадым сенен асар жайлы ғалам.

Балшығың буынымды балқытады,

Маңғыстау мұнайынан айнымаған.

Шалқия, шөбің дәрі, суың балдай,

Бетімді бұлауыңның буы ұрғандай.

Көгіңнен түні бойы аққан жұлдыз

Аспаннан алтын шеге суырғандай.

Ұстамды ұл, лұғат айтқан ұлық кәрі

тұныққа дұрыс боп тұр құныққаны.

Астына сыймаған соң,

Бырдай болып

кеніңнің сыртта жатыр сынықтары.

Шалқия, сары белдің сымбаты ұнап,

Жүрмейік арасанын құрғатып ап.

Қазатын алтыныңнан –

Салқынымнан

жазатын жылға-бұлақ қымбатырақ.

ТҮН. АСПАН.

Бір есіп, кешкі самал бір басылып,

Баладай масайрадым қырға шығып.

Мақпал түн, маң далада жалғыз қыстау,

Т-ү-у көкте тербеледі сырға сынық.

Аспанның астарында алқаракөк,

Басқаша біз ұғатын бар ма дерек;

Жұлдыздар күміс жапқан кірпіктерін

Жердегі меніменен жалғап әлек.

Игерген сұлулықтың сабағын дүр

Бояпты қою түнмен қабағын қыр.

«Жетеу боп қарақшысы»\*,

Ақбоз бенен

Көкбозды\* көктен іздер заманым бұл.

Жоятын жоғарыда тобын жазып,

Жоқтығы барымтаның көңілге азық.

Арқандап қос тұлпарын, әйткенмен,

Қазекең қаққан көкке Темірқазық\*.

Жердегі жерітті ме көп түңіліс,

Жағымсыз әлде біреу етті бір іс.

Үшарқар\* желдеп кеткен –

Жерге қайтпай,

әлі де санайтындай көкті дұрыс.

Көгалдай\*\* көздеп атқан бұғананы

оқ ізін жұлдыз, – деп жұрт жұбанады.

Шынына келер болсаң,

Үшарқардың

жұлдызға айналған ол құмалағы.

Өлеңмен келе жатқан көпке аян боп,

Қисын – бұл, алаулатқан шоқтай өңдеп.

Аталас ақауыздай,

Арқарлар да

аңдуда Қарақұртты\* жеп қоям, – деп.

Мақпал түн.

Майса шөбі пісіп белең,

Жапқандай ішкөйлегін ішікпенен.

Аспаннан қиял қуып қаңғып кеткен

Салбырап екі аяғым түсіп келем.

*\*Жетіқарақшы, Ақбозат, Көкбозат,*

*Темірқазық, Үшарқар, Қарақұрт –*

*жұлдыз аттары.*

*\*\*Көгалдай –аңыздағы мерген.*

ҚАҒАЗ КАРТА

Жетпеді ме сом ақылым

Желді күндей базары ұшқан.

Мұндай емес болатұғын

Мен көксеген Қазақстан.

Шенеунігім шеншіл емес,

Елшіл болсын, – деген ем мен;

Кеңесіңнен кемшін емес

Кеңсеге енді көп өлермен.

Тура жолда тұрып анық,

Туын тіккен іргелі елде;

Билікте емес,

Ұры-қары

жүрсе, – деп ем, – түрмелерде.

Болды бәрі керісінше,

Келісім ше?

Таба алмадым.

Алаяқтар өрісінде,

Абақтыда адалдарым.

Қолдан кетті зерлегенім,

Молдан кетті кеніштерім.

Келімсекке сен же, – дедім,

Еміншекке сен іш, – дедім.

Бөтен жұрттан басқарма кеп,

Бөріктірсе, айлаң да аз-ақ.

Тағы да атып тастар ма, – деп,

Тартынады қайран қазақ.

Осыны айтып аз алысқан

жоқпын.

Қайта Шарт алыспақ...

Қалардаймын «Қазақстан» –

дейтін жай бір картаны ұстап.

ҚҰЛ

Барымыз бен бағымыз

Басымызда деген кім?

Тұтқынымыз бәріміз

Тұрмыс атты көгеннің.

Татымайтын тіреуге

Тал секілді тұрық бар.

Мен мәжбүрмін біреуге,

Ол біреуге кіріптар.

Дейтіні жоқ, – қалай бұл,

Жаңа басқан қадамын

жас министр жалайды

Бас министр табанын.

Сырты ғана құр семіз,

Деп тұр іші, – тозайын.

Қожайынға, білсеңіз,

Кресло қожайын.

Бар алдамшы мағына

Азат сәттің артында;

Мал иең құл алтынға,

Хан иең құл тағына.

Тау телімей тұлғаңа,

Тарыдай боп ет ерлік.

Сатып алған құл ғана

құл, – деуіңіз бекерлік.

Патшаң да құл.

Бұрлыққан

пақыр да құл (анық бұл).

Құдай ғана құлдықтан

құралақан қалып тұр.

2017

Тастайтындай малындырып нұрға елді,

Жарқ-жұрқ етіп тағы да бір жыл келді.

Тағы да бір жыл кетті,

Түріп ашып жабық тұрған іргемді.

Арадағы бөгеу болмай аз ай түк

Жетіп келген жылға болмас наз айтып.

Кеткен жағын көбейтті ол,

Қалған жағын ғұмырымның азайтып.

Жаңасы кеп баса бере солығын

Жасамысы қолдан берді қорығын;

Бір министр келгенде,

Бір министр босатқандай орынын.

Шылқа тойып шарап пенен шырынға,

Келген жылды кетпейтіндей ырымда.

Әйткенмен, мен білсем,

Жылдан артық тұра алмайды мұның да.

Былтырғы әспет биыл неге кеміді,

Қалды Екі мың он алтының көңілі.

Жаңа жыл, – деп жатқаның

ескісінің жаңартылған нөмірі.

Дегенменен, демін алсын әдіпті ой,

Тойла, ойна, жайна, тұрма бағып бой.

Биыл кеп тұр,

Келер жыл

кейбіреуге келмеуі де кәдік қой...

МЕЗГІЛ-АДАМ

Елесі есе бермей ез ғып жүрген,

Белесі боз көдесін бөз ғып жүрген,

Көп болса жетпіс-сексен жылдан тұрар

мезгілмін мен.

Кезінде баянсыздық матаған мұң,

Биік, – деп мына мені атаған кім?

Қасында мәңгіліктей мұнараның –

жатағанмын.

Иә, мен адам емес, уақытпын,

Минөт көл, секөнтімді суат ұқтым.

Мұрсатты маған берген мық балғамен

уатыппын.

Уаттым, талқан болып тасы, бәрі,

сүйегі жылдарымның шашылады.

Мен кетсем... «шеткі үй» болып шерін төгер

ғасыр, әне.

Емеспін елегізген ез дүрегей,

Еретін жетегіне сөздің өгей.

Соғып тұр сағат-жүрек, кіммін енді

мезгіл емей?!

Күндерін құтайтпайтын кезбеге ілген,

Мендейді таба алмайсың өзге өңірден.

Екенін мезгіл-адам мезгілі өткен

кезде білген...

ӘДІЛЕТ

Әділет жоқ, ал, егер де бар болса,

Қалған шығар илікпесі арға онша.

Қайда жүрді?

Тар кезеңнің қорқауы

талағанда тұтас елді арланша.

Қайда жүрді?

Алапат сол ақпанда

қызыл келіп, ақты құдай атқанда;

Алашымның басын шауып балтамен,

Арық тола алқызыл қан аққанда.

Құланымның сылыңғыр боп бөрте өңі,

Ұланымның бұлыңғыр боп ертеңі;

Қайда жүрді?

Жеті миллион қазақтың

шыбын құсап шашылғанда төртеуі.

Сайрағанда бал таматын сөзінен

Саясаттың өттік талай тезінен.

Қайда жүрді ?

Жақсыларды «жау» етіп

түгел тізіп әкеткенде көзінен.

Қайда жүрді?

Сонау суық көктемде,

Тың игеру желеуімен көк белге;

Бүкіл Кеңес Одағының кеңкелес,

ұры-қары, ұсқынсызын төккенде.

Бүгінде де далаңыздың далиған

бостандығын дей алмайсың, – әр үйде ән.

Көтерді де басын көрден,

«Е, әлі

сондай ма ең, – деп қайта жатты Әлихан.

Сәуірімді сары аязға жалғап жыл,

Тәуірімді тәңір ием қарғап жүр.

Әділет жоқ.

Бар, – деп оны адамдар

бала құсап өзін-өзі алдап жүр.

ЖЫНДЫ

Шүйкесі жоқ, шырқ айналған ұршық құр

секілденіп демігеді күнсіп қыр.

Былайғы жұрт ұлылықтан жұрдай боп,

Жындыхана ішінде ол сыңсып тұр.

Даңқы дастан, тарихтағы аты өлең

Бірі Гитлер, бірі оның Напалеон.

Дәрің емес, нәрің емес,

Біріне

Бонапарт, – деп аталатын атағы – ем.

Жоқ нәрсесі өздеріне өте ұнап,

Жырақпенен тілдеседі жеті қат.

Бірі оның біліп айтар Платон,

Бірі оның тіліп айтар Сократ.

Желік емген, жетпей қалса жел емген,

Жетіп жатыр жер бетінде өлермен.

Жындыларды мінеймін-ау.

Мұндайды

саулардың да арасынан көрем мен.

Көнді екен, – деп, – көңілдегі сөз епке,

Қанағатты теуіп болмас өзекке.

Ұлылықпен тымауратқан тым ерте,

Тық-тық етіп жөтеледі бозөкпе.

Енді бірі көкке қарай көш артып,

Абайдан да емес сынды осал түк.

Басы азат демесеңіз,

Бұлардың

байлаудағы «Бонапарттан» несі артық?!

Ал, дарындар болмысына бекем боп,

Бұлар құсап көрсетпеген бөтен кеп.

Мен ұлымын, – десе біреу селк етем,

Жынханада жүргем жоқ па екем, – деп.

ҚАН

Баяғыда, баяғыда...

Масқара,

Алматыда «Жалын» деген баспада;

Жұмекеннің қолжазбасын көрдім мен,

Басу үшін дайындаған тасқа ана.

«Қыран қия» қағазбенен бір бума,

Қия шыңнан сәл қалыпты ырғуға.

Күзеп,

түзеп,

жамап,

жалмап бір жебір,

Талаңдар, – деп тапсырыпты кіл қуға.

Мысық бопты жолбарыстай мықты жыр,

Мықты жырды мытушыңыз тіпті зіл.

Ұлық өлең түскен қағаз –

Ұқыпсыз

оқушының дәптеріндей қып-қызыл.

Қаны қатып қадымдағы қалпына,

Кеңес құрып, салды және талқыға.

Астын қазып әр сөзінің,

Тірелді

«шаш», – деген бір шағын сөздің нарқына.

Қан қайнады, жан жайрады.

Құп екен

дейтіндерге, – мін еместі мін етем.

Шаш деген ол мынау ғой, – деп,

Шыдамай

шөкім шашын жұлып алды Жұмекен.

Шиебөрідей табыстырған шалғай үн,

Талап жесе, тартынбауға жан дайын.

Қасбетінен қарғып шыққан қызыл қан

Қаққа бөлді қасіретті маңдайын.

Кетті шайыр... асуынан арды іздер

«Қыран қия» қанаттыға жалғыз жол.

Қара өлеңге қанын берді ол.

Қарғам-ай,

нені беріп ақынсимыз, ал, біздер?

ӨТІРІК

Айтамыз ғой күйінгеннен, күйгеннен,

Бірақ соны көкейіне түйген кем.

Жалғандық та тоң-мұз екен.

Топсасы

тозбайтұғын қашасаң да сүйменмен.

Шығар күнді арты бұлдыр, алды айық

деп жүргенде, – жақсылықпен жалғайық;

Ақиқаттың аппақ беті кетіпті

Архивтегі қағаздайын сарғайып.

Сол «қағазды» ағартам, – деп елік-жыр

елеңдесе, дейтіндер бар, – не ғып жүр;

Өрде өтірік, төрде өтірік.

Жаманын

жақсы, – деген көрде өтірік өріп жүр.

Артық етіп көрсетсеңіз істі кем,

Ыңыранған ақ үйдегі күштіге ем.

Бас өтірік иесіне

Жүйткиді

жас өтірік қызыл кілем үстімен.

Жалған ақпар жеткізгенді қасына ап

жатқан көкең басқалардан басым-ақ.

Өңешінен өткізеді өңдісін,

Өзге жұртты өлі сумен асырап.

Күні кеше бөгде затты баурауда

Көсе ғана қалушы еді бар дауға.

Жалғандықтан демігіп тұр енді елім,

Алдар емес, «сардар» шығып алдауға.

БІР КЕЗДЕ...

Бүгінде сыр да, сын да өзге,

Бәрі де уақыт сабағы.

Тубие жыққам бір кезде,

Жығарым енді жабағы.

Көңіл де көнбес бір кезбе,

Кезбені көк ит қабады.

Табағын күткем бір кезде,

Күтерім енді қабағы.

Жастықты жыр ғып күнде езбе,

Жапсарын ол да жабады.

Шортанын ілгем бір кезде,

Ілерім енді шабағы.

Дәу болып түскен құр көзге,

Дәнінен күскен қап, әне.

Қызылын кешкем бір кезде,

Кешкенім енді сабаны.

Ойылып түскен із көзге,

Ошақтай, – дейді, – табаны.

Шалқұйрық мінгем бір кезде,

Мінерім енді шабаны.

Мұнарға батқан күмбезі,

Мықтылық енді мүрдежай.

Жеңіс те өзі, жүлде өзі,

Жырақтап кеткен «бір кез-ай».

КІСІ-МАЛ

Түгел емес, дүнием түгел емес,

Түгел емес, – деп бірақ үдеме егес.

Диірменім тоқтап тұр.

Даналықтың

дымқыл дәнін ол енді үге ме кеш?

Қашаннан-ақ қабағы күлгін сынық,

Дала мұңын шағады бір күрсініп.

Кеңдігінен жерімнің білмей қалдым,

Кімнің кіріп жатқанын, кімнің шығып.

Опа таппай көгілдір отынынан,

Орман елді көмірдің тотығы ұрған.

Қазынамды қай бір күн қарап көрсем,

Орны ғана қалыпты опырылған.

Көсем еткен өздерің көшке мені,

Көнесің, – деп серкеңіз сестенеді.

Билік көзі – халық, – деп жүргенімен,

Сұрамайды халықтан ештеңені.

Ағайынды адам жоқ ата санар,

Шатасы алар, мүшеге атаса мал.

Бөзің түгіл, керексе, өзіңді де

ескертпестен өзіңе... сата салар.

Түгел емес дүнием.

Тарлан бағам

талаулы боп, жайы бар тал қармаған.

Кісінеп тұр мал сенің не теңің, – деп,

Кісілерін мал қылып алған қоғам.

ТЫРАШ

Қалмайды ғой қай кезде де тыраштық,

Көбіміз-ақ тыраштанып қыр астық.

Көпірікті өлшетеміз көл қылып,

Өтірікті көрсетеміз рас қып.

Тәубешілік табылмай-ақ қойса алдан,

Тағатымды ап, осы маған ой салған.

Селдір көгал көрінбекші қалыңнан,

Көлгір доғал көрінбекші бойшаңнан.

Тасқа соққан, тауға соққан асқарлы,

Тойымсызға ая, – деймін, – басты әлгі.

Тұғыр болсаң шалам, – деме тұлпарды,

Сыбыр болсаң алам, – деме аспанды.

Есек есек, құлан құлан.

Анығым –

кім боп тусаң, сол боласың, жарығым.

Құнарсыздан құмай шығам дегенмен,

Құтайтпайды құдай құйған қалыбың.

Барағыңа будан итін үргізіп,

Бұралқылар берекені жүр бұзып.

Болымсыздар неге осы бетсіз де,

Толымсыздар неге осы тірмізік?!

Жарық күнде жауып көктен жай тасы

Тынар емес, сынар емес, байқашы –

Алаша мен кілемдердің күресі,

Аласа мен биіктердің шайқасы.

ШӨП ПЕН ШӨҢГЕ

Шөп те өлең, біреулерге шөңге де өлең,

(Сыншының пікірі бұл ең көреген).

Жоқ бірақ шөпте кінә.

Жыр етем, – деп

шайыр ғой желпіп оны дөңгелеген.

Қасында тұрған кезде нұрлы көктем,

Хас шебер іздемейді жырды көктен.

Талысты күпідей ғып тапқыр ақын,

Қамысты үкідей ғып үлбіреткен.

Етпесең есті сөздің ағынын нәр,

Еңбегің еш болары мағұлым хал.

Арысаң мамықтан да мықын тозып,

Танысаң тікенде де тағылым бар.

Сарайын сұлу сөздің соғатын дәл,

Сардары бола алмасаң, не хақың бар?

Шөңге емес,

ілдіретін – шөңге-ақын,

Шөп емес,

бүлдіретін – шөп-ақындар.

«МЕН НЕ ҚЫЛДЫМ?..»

*Бүгінгі дос – ертең жау,*

*Мен не қылдым, япырм-ау?!.*

*(Абай)*

Болған сайын жатың жақын, жақын жау,

Мүмкін емес қиянаттан аһ ұрмау.

Абай айтқан, талай айтқан бұл сөзді

мен де айтамын:

«Мен не қылдым, япырм-ау?!».

Мен не қылдым, кәне, қандай кінәм бар,

Қиянатпен болған емен құдандал.

Атағына жармастым ба,

Жоқ, әлде

атына ма, ақ-қарасын сұраңдар.

Көксегенім көбік емес, көне өлең,

Өлсем-дағы көне өлеңім, – деп өлем.

Маясына түскен емен ешкімнің,

Тай «асына» жетеді өз шөмелем.

Айдынынан аққу-ойын атып ап,

Арамзалық жасамадым жатып ап.

Нақылымнан қансын, – дедім, – нақылсыз,

Ақылымнан алсын, – дедім, – ақымақ.

Болғанынша қолда бармен бөлістім,

Жолға шықса, жорға нармен бөлістім.

Қана ғой, – деп көзін аштым қайнардың,

Ала ғой, – деп аузын аштым кеніштің.

Ұлы ақынның әлгі сөзі батылдау,

Қиянаттан күйгендігі хақында-ау.

Абайға жөн, атақтыға дұшпан көп,

Атағым жоқ «мен не қылдым, япырм-ау?!».

ҮЛЕСУ

Заман азса бәрі әнші, бәрі ақын,

Саудалайтын саф алтынның санатын.

Дарын деген қонушы еді,

Бүгін ол

затқа айналды үлестіріп алатын.

Содан болар, өнеге мен үлгі азып,

Секілденді жұртта қалған бір қазық.

Даналықтан дәметеді дарақы,

Ұлылықты сән етеді «...ұр да жық».

Бәрі дара бола берсе әуелден,

Берекесіз қайдан келді дау емген.

Жындыхана болса бір жөн.

Көдедей

көп ұлыны кімдер көрген сау елден?!

Күннің көзін жабамын, – деп ақса лас,

Жарық жұтап, жұртың қалай ақсамас.

Қажет болса, академик жасайды

шақша бастан Ақ үйдегі ақша-бас.

Ғылым жолы «шұбырынды ақ табан»,

Шұбырмай-ақ ғалым болды бапты адам.

Қойшы доктор,

Тойшы доктор,

Аз, – десең,

әкім доктор, қатын доктор қаптаған.

Сауда буса сансыратып санаңды,

Санаткерің сарқылады жарамды.

Дауа «тапқан» сайын ерім сырқаулы,

Сауат ашқан сайын елім қараңғы.

Ақылдыны ақымақ кеп мінесе,

Аспандағы бастамай ма күн өше?

Төмен боп тұр бастауы ұрлық қоғамым,

Тас дәуірлік кісіліктен мың есе.

ТУҒАН КҮН

*«Бүгін менің туған күнім,*

*ой, бәле-ай...»*

*(Мұқағали)*

Бүгін менің туған күнім.

Құла күн

қашақ болып қайшылайды құлағын.

Базарымнан алыстадым бір қадам,

Ажалыма жақындадым бір адым.

Өмір келте,

көңіл көрпе,

түн аям,

Мәңгі-бақи айтылмасын бұлай ән

біле тұра, тең ұлыммен тойлаймын,

Күле тұра көңіліммен мұңаям.

Жарты қадам жақындауым бақиға,

Ырғауыма, жырғауыма тати ма?

Қайда қалды Хорлан салған сол жүзік,

Қайда қалды Естай тартқан сақина?..

Күн еңкейді қарт көзіндей қызарған,

Көктем түгіл, көрінбейді күз алдан.

Тойламай-ақ, ойнамай-ақ қояр ем,

Бірақ содан өмір бар ма ұзарған?!

Қайран Мұқаң балақтағы битке ерік

бергенімен, кемімеді күйт, көрік;

Тірісінде ит қылғандар –

Өлген соң

тойлады оны енді өздері «ит» болып.

«Бүгін менің туған күнім...», ішім от

болғанымен, елер емес кіші, – деп.

Демек, мен де «ит».

Кепіл жоқ, тек, Мұқаңша

кетеріме өлгеннен соң кісі боп...

ЖОҚ ...

Атым жоқ мініп жүрген, атағым жоқ,

Сарай жоқ, сарай түгіл, жатағым жоқ.

Ақшам жоқ, ақша салар боқшам да жоқ,

Шақшам жоқ, шақша ұстайтын шатағым жоқ.

Жоқ мансап, жоқ жоғары қызметім,

Қалың жұрт қабылдауға тізілетін.

Басқасы былай тұрсын,

Қоқыс кешкен

жүрмейді қаңғыбасқа құзыретім.

Тепкім кеп қызыл кілем басқаным жоқ,

Екпіндеп емен есік ашқаным жоқ.

Көкем жоқ қолтығымнан көтеретін,

Шекем жоқ, шекеліде басқа бір кеп.

Орден жоқ, орден түгіл, сыла жұқаң

медальді әрең-әрең шырамытам.

Мерей жоқ, мерейтой бар.

Мерейтойдан

«бер-ей», – деп алған нәрсем грамотам.

Банкім жоқ,

басып алған қазынам жоқ,

Алтын жоқ,

алмаспенен базынам жоқ.

Ақшам жоқ –

алыс жерде офшорым жоқ,

Бақшам жоқ –

мәуесіне мәз ұрам жоқ.

Түгім жоқ.

Жоқ тоғайы, жоқ терегі

пендемін тәубесімен тоқ қорегі.

Сонда да мені біреу жақтырмайды,

Сонда да мені біреу жек көреді.

Бір нәрсе болғаны ма әлде менде?..

ЕЛЕС ПЕН САҒЫМ

*Қазақстанды елес кезіп жүр.*

*Ол – нарық елесі.*

*(К.Маркске «жиендік». Автор).*

Еуропаны еңсерген үзілді елес,

Маркс жаққан майшамның оты біткен.

Жетпіс жылдай алдады қызыл Кеңес,

Коммунизм дейтұғын өтірікпен.

Құлады ақыр құрдымға келешегі,

Қос аяғы келді де көктен мұндар.

Коммунизм дегені елес еді,

Елес қуып есеге жеткен кім бар?

Босаған жоқ байлауан басым әлі,

Көл тұрғызып жатса да көпіріктен.

Отыз жылдай бізді де асырады

Нарық деген надани өтірікпен.

Айым түгіл аяймын ағып, еріп

қарайламай артына кеткен күнді әр.

Нарық құрдым, – дегені сағым еді,

Сағым қуып санатқа жеткен кім бар?

Адаркөсе-заманмен ісі егіз

алаяқтар асқынды азаттық ап.

Өтіріктен құлаған КСРО-ңыз,

Енді одан кетпесін қазақ құлап.

МҰҚАҒАЛИДАН ҰЯЛУ

Енді қанша жерге барам, білмеймін,

Білетінім жая жемей, жыл «жеймін».

Жасың ұзақ болсын, – дейді.

Бұл сөзді

мен секілді құлағына ілгей күн.

Текті достар тілек айтты толғатып,

Көңіліме қорек болар ол қатық.

Бақытты бол, – дейді және.

Білмейді-ау

бақилық боп кеткендігін сол бақыт.

Бедел алып тұрғанымен бас күнім,

Көңілімнің көтерсеңіз асты мұң.

Көрген түстей, жетпіс екі жотаның

әр жағында қалып кеткен жастығым.

Дегенменен, шебі кеткен би төрге

шықпайды, – деп шетке қарай итерме.

Өмір қымбат атаныңа алтын арт,

Өмір қымбат, мейлі, оған қи теңде.

Бізді қойшы, туған күні «... ой, бәле-ай...»,

Мұқаңды да жүріпті ғой тойламай.

Қайдан білсін, ұлы ақынның ертең-ақ

Ой мен тойға болатынын қоймадай?!

Әйткенмен, әйткенмен,

Ұядан

ұлы шықса, ұлы еместер тыяды ән.

«...жарытпай-ақ қойғаны-ай», – деп жабыққан

сол Мұқаңнан, «жарыған» мен ұялам.

ДАРЫН...

Мен дарынмын,

Сен дарынсың,

Ол дарын,

(Қайдан келген осыншалық мол дарын?)

Есек шығып мәні кетті тұлпардың,

Есеп шығып сәні кетті жорғаның.

Даналықтан сиыр күткен сауарға

дәнекүстің дәмесі бар дәу арба.

Бәрі ұлы болсам, – дейді.

Сонда ол

бас-басына бөлісетін тауар ма?

Туғаннан-ақ көмескі ғой көмескің,

Жұлдыз жұлыз жаралғаннан, – деп өстім.

Алласының бермегенін, алайда,

Айғайымен алу қиын егестің.

Көңілінен ада өкпе, ада наз,

Қарағай боп шығамын, – деп қада мәз.

Ұлылықты жетпейді, – деп ойлайды ел,

Ұлылық көп, ұлы болар адам аз.

ЖАҢА-ЕСКІ

*Түңілікбайдың қатыны*

*атың – Шәріп...*

*(Абай)*

Жақсы шықпас жаманнан,

Бақсы шықпас кезгенмен.

Сонау атам заманнан

ештеңе жоқ өзгерген.

Арсыздар ғой қақсатқан

Ауылыңа аял ғып,

Адалдықты ақсатқан –

Сол баяғы аярлық.

Ауыр тиер аңғалға

Ар-ұяттың жауы көп.

Сол баяғы дамбалдар –

Ышқыры бар, бауы жоқ.

Бүгінде де шақырып,

Сусындатар «халықты» әр;

Түңлікбайдың қатыны –

«ши» секілді Шәріп қар.

Түзде байы... үйде «нәр»,

Көлденеңнен күйт табар;

Сарылатын ши де бар,

Саритұғын ит те бар.

Шаңыраққа шайқалар

Қарар емес жат тілек.

Үйден гөрі сайқалға

Сырттағысы тәттірек.

Ібілістің із көміп,

Әдеті ғой алаңдар.

Харамдарың түздегі –

Үйден өрген «халалдар».

Жылдар өткен...

Бай талғап

бармағанмен өріске;

Әу басында шайтаннан

шықпайды екен періште.

АҚЫЛ

Көп ойлайтын адамдардан ажалды,

Ажал келіп алдын-ала баж алды.

Өлім емес келетұғын,

Үмітсіз

өмір-елес беретұғын сазаңды.

Уайыммен ұзартам деп ғұмырын,

Өткен талай күйбең тірлік, күбің үн.

Сырың кетіп, сының қалған шағыңда

Сылқымсыну неге керек, сығырым.

Біреу алпыс, біреу жетпіс, жүз жасар,

Жүз жасап та тойған емес қызба сал.

Тарғыл тастан тайған аз ба?

Табаны

ілігуге қалған кезде құзға сәл.

Жастық жүре бермеді, – деп қасымда

Жабырқаудың жартасына асылма.

Біле-білсең, іле білсең сол ажал –

Жасыңда емес,

Басындырған басыңда.

Жігеріңді жіберетін үгітіп,

Жылдар танк, жанып тұрған күн үтік.

Ойлай берме, ойлай берсең бұл ажал

сені алады...

«Ойсыздарды» ұмытып.

АЙНА АЛДЫНДА

Өзімді-өзім көрдім-дағы айнадан

аяп кеттім, қайда күлкі, қайдағы ән;

Қара бала орынында қарап тұр

Бір қара шал қаны кепсіп қайнаған.

Күні бітіп қалып қойған жалаңаш

Секілді ол қайқаңдағы қараағаш.

Семген бұтақ, сөнген жұтап,

Қарттықтың

таяғынан өзге түкке жарамас.

Жалы құлап, жадау тартқан бишара-ай, –

дедім оған, – мен қайтейін, күй солай.

Қара шашым қурап қапты,

Қараусыз

күн көзінде қалып кеткен сисадай.

Жас кездегі жанып тұрған нұсқаңа

жақын келер суретті де ұстама.

Көзім тайғақ,

тізем маймақ,

жақ қайрақ,

құлақ қаймақ жағып жейтін «түшпара».

Асау мезгіл айбатымен шектелмей,

Ажарымды алабажақ еткен бе, ей?!

Әжімі жоқ бетімді алып әлгі ми

бұжыр «бетін» маған тастап кеткендей.

Қарай қалсам суырып ап боқшадан\*,

Көретінім кемігені тоқ сабам.

Шыны айнасын үгер едім,

Шындықтың

сұм айнасын үгеріме жоқ шамам.

*\*Боқша – былғарыдан тігілген қалта, сөмке.*

*«Қазақ сөздігі», Алматы – 2013.*

ҚАҒАЗ...

Бәрі дұрыс, бәрі тыныш қағазда,

Қағазыңа түсер бірақ дақ аз ба?

Бу секілді бұлдырайды көңілім,

Су секілді сылдыраған сабазға.

Дөнен кетті тақымында дилының,

Көнем кетті ақымында милының.

Халық билік көзі, – дейді.

Алайда,

көрген емес көзім «көздің» билігін.

Өсер болсаң келімсекпен тең өскін, –

деген сөзі орнында тұр Кеңестің.

Жер иесі жергілікті жұрт, – дейді,

Бірақ бізде жергілікті емес кім?

Жүгенсіздік жүрегінде боп қайғы,

Жүдеген жұрт тура биін жоқтайды.

Нақақ жанға ара түссең,

Сотыңыз

нақағыңмен қоса өзіңді соттайды.

Шындығыңды шырақ етер тіліп бір,

Шайлыққандай шырайлы қыз, білікті ұл.

Ұлы ұрлықтың мінберіне шығып ап,

Ұлы өтірік ауыз жаппай ұлып тұр.

Қағазында көзі түзу бұл бір үй

болғаны ма шын шапыраш, шын қыли;

Албарына қарасаңыз – адам да,

Заңдарына қарасаңыз – джунгли.

ШЕТТЕТУ

Өтпеді ме әлде өзінің сүйкімі,

Жетпеді ме әлде жердің қиқымы.

Топ ішінде тепкі көрген торғайдың

бізге жұмбақ сыры менен сиқыры.

Қиыр шеттен қаңғып келген кірме ме,

Кеспірі де келіспеген бірдеңе.

Жемге қонса, орны оның шетінде,

Көңге қонса, иіні алыс іргеде.

Болғаннан соң бұрынғылар мәтіби,

Болды бұған жайдақ бұта жатын үй.

Қауымдастан қалғанын жеп,

Қақтығып

таңдайына басқан дәмі татыды и.

Аяз қысып, не кеткенде күн ысып,

Құс біткенің күн көреді ұйысып.

Қалыңынан орын тимей бұл байғұс

Қалтырайды қу бұтақта бүрісіп.

Қой кетейін, пиғылыңнан шошыдым, –

деп шығарар қайдан болсын тосын үн.

Қайда барса көметіні Қорқыт-көр,

Қайда барса көретіні осы күн.

Қонбағанмен таудың тарғыл құзына,

Сол торғайда бар, алайда, құжыра.

Істі көрмей адамды адам жеп қояр,

Құсты көрген біздікі де қызық, ә?

ҚОРҒАНУ

Аңғал ердің арғымағы жолда ақсап,

Айла қуған ақырында болды асқақ.

Өмір бойы заң шығарды өзіне,

Өзегіне тиесіні қорғаштап.

Бір заңымен қара басын қорғады,

Бір заңымен араласын қорғады.

Бір заңымен бекем етті билігін,

Босатқан боп көрінгенмен Орданы.

Бір заңымен бөтен жұртқа ұнап ол,

Мұнайына ете салды мұрагер.

Бір заңымен қорғап қойды меншігін,

Ал, меншігі... бар болғаны бір-ақ ел.

Біздейлерге бас, – деп жүрген қауақты

Білдіретін кісі бар ма сауатты;

Бір заңында гарант, – дейді,

Бір заңда

ештеңеге емес, – дейді, – жауапты.

Қартыңызды ұрса жауап бермеді,

Халқыңызды қырса жауап бермейді.

Ғаламат бір соғыс болып,

Соғыста

жау жағында тұрса ғана тергейді.

Ең қиыны, ең түйіні жоталы,

Еңлікгүл, – деп еңістегі қопаны;

Отанынан қорғанатын патшадан

қорғануды ойламапты Отаны.

ХОЛЕСТЕРИН-ӨЛЕҢ

Тағылымын жататұғын танып кеш,

Өлең шіркін ақыл артқан анық көш.

Жаман жазсам таптырмады оқырман,

Жақсы жазсам жақтырмады әріптес.

Телшік-теңеу табылмаса төтеден,

Түсі қашып, туындыдан кетеді өң.

Семіздігің сәнде жоқ, – деп,

Сылынтып

қара өлеңді ете алмадым көтерем.

Айтарымды айбары зор бұғыдай

арытпадым артылса да сыны қай.

Егескенім арық жазды.

Ал, менің

тегештегім төңкерілген шыны май.

Қағылезді қалайды, – деп, – бар әлем,

Қаңқаң кепсе, қай жеріңде қалады өң.

Қой-семізден озу керек ой-семіз,

Қаражоңқа болмау үшін қара өлең.

Жілік майы жетпеген соң жел емген

желікпеден болған емес өрем кем.

Сүбелігі сере қарыс

Келем мен

бас тарта алмай «холестерин-өлеңнен».

СЕНДІРУ

Бәрі-бәрі өтірік,

Бәлсінгені көпіріп.

Шындық сөніп,

Тұр бүгін

сол көпірік лепіріп.

Ақиқатты тіреу, – деп

айтқан кімдер білеу боп.

Мен біреуді алдасам,

Мені алдайды біреу кеп.

Ашылғалы бұл өнер

аңқитқанын біледі ел –

Премьерді министр,

Президентті премьер.

Сардарыңа сарайда

сайрау керек қалайда.

Шақ келмейді ол жерге

шындық атты шарайна.

Бітпегенді бітті, – де,

Біздің есеп ұтты, – де.

Бүгін тыншыт.

Ертеңнің

керегі жоқ тіпті де.

Бастығыңның «негесін»

Баса алмасаң, жоқ есің.

Жедел суыр қылшаннан

Жалғандықтың жебесін.

Қар астында көкөніс

қаулады, – деп жедел ұш.

Сенбесті айтсаң неғұрлым

сенер, – деген Геббельс.

Шындық өтпес көн құлақ

Өтірікке селдір-ақ.

Сен Геббельс емессің,

Сеніп қалдым мен бірақ...

ТАНЫМАЛДЫҚ...

Тағдыр мені сындырудай сындырды,

Титан едім, санамады сым құрлы;

Асығымды айтақырда иірді,

Алшы түспей, тәйкі оған бұйырды.

Жігіт едім желіктірген көп қызды,

Жігін тауып жасамысқа өткізді.

Тұлпар етсем, – деп жүретін, – тайымды

тасқа салып, талабымды қайырды.

Жалын едім жайма қылған шалғынды,

Жантаятын жылы жерде шал қылды.

Қарап тұрсам мылжа болған кескінді,

Құлжа болған, – деп ойламас ешкім де.

Арты алыс, апаратын аз алды,

Арқауыма артпақ енді ажалды.

Бар кезімде демегендер, – балы бал,

Жоқтығыммен ете салар танымал.

Танымалдық бізге біткен –

Жылап мұң

ажал жеткен болар осы бір-ақ күн...

БАҒА

Химиядан қоймадың, – деп, – «бес» неге

көмегім аз қиқаятын кещеге?!

Менделеев «төртке» білген.

Әйтпесе,

бос ұялар қалмас еді Кестеде.

Ақынға да туындысы тұмадай

айтарым сол, қалса-дағы ұнамай:

Беске жаздым, – деме сен де.

Сен түгіл,

төртке жазған шығар, мүмкін, ұлы Абай.

ҚАДЫР МЕН ЖҰМЕКЕН

*Аясаң мені аман бол,*

*Жалғыз шапқаннан жаман жоқ.*

*(Қадыр Мырза Әлі)*

Кешегі өткен Қадыр менен Жұмекен,

Жақсы жырда жаңылмайтын жұп екен.

Екеуі де енші аларда өлеңнен

деген екен, – тек, шындықты жүк етем.

Жатқанда жұрт ашу шайқап, дау езіп,

Жоталардан болып шықты тау озық.

«Жыл келгендей жаңалықты сезініп»,

Екеуін де ерте көрді Әуезов.

Балапан боп ұйысқанмен ұяда,

Балпаң тірнек енді оған сыя ма?

Бірі шықты арқар құсап асқарға,

Бірі ұшты қыран құсап қияға.

Жүйткігенмен талай жүйрік, талай дүм,

Жұрт біледі шабатынын қалай кім.

Кейде, тіпті, үдірейе қарасты,

Сыймайтындай ішіне кең сарайдың.

Әйткенмен, дегдарлығын сақтаған

Аңсайды екен сол бір адал шақты адам.

Деген Қадыр: «Мені аясаң аман бол,

Бұл өмірде жалғыз шапқан ат жаман».

Досын кейін әкеткенмен мола-түн,

«Жалғыз шауып» қинаған жоқ ол атын.

Өйткені, дүр Жұмекен өлгенмен,

Жыр-Жұмекен ат үстінде болатын.

БЕЙІМДЕУ

Билікбасы

Қазаны

қабылдайтын, – тойым, – деп,

Заңның бәрін жазады

өздеріне бейімдеп.

Бейімдейді.

Қырнаған

баптың өзі бір өркен;

Затты алмасқа ұрлаған,

Сотталмасқа күні ертең.

Ісі келмей сөзіне,

Ісінеді өң бермей;

Ата Заңның өзіне

Ата жауын көргендей.

Дігірлесе бас ұлық,

Дұрыс емес дыз ету.

Парламенттің кәсібі –

Түзу заңды «түзету».

Біліп қойғын.

Шет қонып,

шенеуніктің малша ауған;

Заңқұмар боп кеткені –

Заңсыздықты аңсаудан.

КЕСТЕ

Маржан екен жартасы,

Нарзан екен еспесі.

Қазақстан картасы –

Менделеев Кестесі.

Мақтанамыз.

Басқаға

бас ғалымым бет бермей,

Сол Кестені, тек, қана

бізге тастап кеткендей.

Жалт қаратқан жалтырап

Жауһарыма жебір өш.

Мақтан менде.

Ал, бірақ

тапқан кеннен жоқ үлес.

Алыс қалып ас, тағам,

Ақпаса да қолым май.

Мен мақтанам,

Басқадан

болғанына елім бай.

Мендік мақтан, ал, қарғам,

ашып айтсақ бар шынын;

Байдың малын малданған

Мақтанындай малшының.

Маржан екен жартасы,

Нарзан екен еспесі.

Қазақстан картасы –

Менделеев Кестесі.

Соқса заман желдетіп,

Сең соғардай сескенем;

Қойнауымнан кен кетіп,

Қалам-ау, – деп, – Кестемен.

ӘЙ, БЫЛЫҚТЫ...

Әй, былықты,

Былығудай былықты,

Бұлай етпес ел болуға құлықты.

Жатса-тұрса қара басын күйттейтін

Кім деп ұғам тойымы жоқ ұлықты.

Аға тұтып келдім кеше дәу елді,

Ол да бұлай сыпырған жоқ мәуемді.

Тәуелсіз боп таланғаннан –

Талану

тәуір еді болып жүріп тәуелді.

Сол дәуірде ығыр еткен ырқымды ап,

Сылынсам да ішім кетіп, сыртым қап;

Жайнап тұрған кохозым мен совхозым,

Қайнап тұрған зауыттарым бұрқылдап.

Сенесіз бе, сенбейсіз бе,

Алатын

бір сомға бір доллар еді жалақың.

Жұмыскерің іссіз қалу орнына,

Жұмысыңыз жұмыскерсіз қалатын.

Түгін тартса майы шыққан сол елді

сорлатардай, орға атардай не болды?!

Кенді берді, шенді берді жекеге,

Жерді берді... беретін зат жоқ енді.

Аңсау емес қирандының қалдығын,

Аңыз болып артқыларға қалды күн.

Бюджеттің бүтін сомын жегенді

желкесінен шығаратын...

Ал, бүгін

жегіні жоқ жетімсіреп тұр соқа,

Себіні жоқ селдіреген қыр-жота.

Қазкомпарттан шыққан жанды

Мәскеуде

жондайтұғын жетпей-ақ тұр бір Ц(е)К(а).

АЯҚ БАСУ

Мен аяғын басқан жоқ ем ешкімнің, –

деп күйіне күңіренген естілді үн.

Қызметтен төмендепті ол байғұс,

Құлдилаған кесегіндей көшкіннің.

Жұмысында қатарының алды екен,

Қай ісімен қалай жақпай қалды екен.

Бұл басты ма бастығының аяғын,

Ол басты ма, оңын танып ал, көкем.

Тірлік еткен азаматын әр үйдің

Тірсегінен қағып жатса налимын.

Содан болар, бастығыңды басы емес,

аяғына қарап кейде танимын.

Қара жерге қадалатын шеге боп,

Аяқты да дей алмайсың, – неге көп.

Боти-аяқ,

бәтеңке-аяқ,

топли,

шарық, шәркей... табылады не керек.

Жаяулатса көбі соның апта, айды,

Джиптегінің жүрер жолы тақтайлы.

Ал, автобус ішіндегі аяқтар

басу түгіл, бақайыңды қақпайды.

Саптама-аяқ, таптама-аяқ... әй, әттең,

кеміп біттім көншоқайды аяп мен.

Түзелмейді ел теңеспесе джип-аяқ

автобустың ішіндегі аяқпен.

ҚҰЛА ҚАЙЫҢ

Сол бір шақ дәмі кетпес тәттім еді,

(Тәттісіз адам қалай шат күледі?).

Бөлектеп тоятымды бөрі, құстан,

Сұңқар ем самғауына сеніп ұшқан.

Күнімнің күңіреніп артқы легі,

Бір қырсық атты мені, атты мені.

Деуші еді, – тозар қайғы, тозар мұң да,

Жо-жо-жоқ, тозбайды екен, созар мыңға.

Сәттерде сағыныштан алып ұшқан,

Сезім-ай сабыр таппай сабылысқан.

Айтылар ақырғы рет сөз алдында

бозарған бейнең қалды көз алдымда.

Тұшынған шырын еді татқанымыз,

Ұсынған гүлім еді таққаныңыз.

Енді сол гүлім қайда, шырын қайда,

Шырын сәт енді бері бұрылмайды,ә?

Сен іште, ал, мен сыртта,

Ақ таңымыз

атпай-ақ ерте жаптық қақпаны біз.

Өзің ең құралайым.

Бірақ, айым,

болмаппын саған ие мұрадайын.

Кез қайда алаң болмай араға ұшқан,

Бал беріп тілімізден, бал алысқан.

Кетіпті-ау жылдар жылжып, жылап айым,

Сен қандай күйде екенсің, құла қайың...

ШЫРАҒДАН

Еш уақытта кездеспейміз,

Сырға толы сөзді еспейміз.

Алыстадың,

Табыспадым,

Қарманатын тал ұстағым

келмейді енді, кетті уақыт,

Тек, көңіл мен көзде өшпейміз.

Сен де тірі, мен де тірі,

Шомылатын шерге түні.

Жырақ кеттім.

Жылап көп күн

Жылдар жылым, құлап кеттің.

Қол созардай мен пақырдың

ұқсамады ерге түрі.

Еткен сені анық құрбан,

Есерсоқты танып тұр маң.

Құлап жан шын,

Бір-ақ жансың,

Жел шайқаған шырағдансың –

Менің түнек көңілімнің

түкпірінде жанып тұрған.

Бозамығын боталатқан,

Бізсіз де атар шақалақ таң.

Тіршілікте

Биікке ұшып,

Жүрмеген соң сүйіп-құшып,

Нендей опа, жан сөнген күн

жалп ететін махаббаттан?!

ҚЫМЫЗ

Жетісі еді маусымның,

... сексен төртте кешегі.

Бабындағы бал сынды

қымыз тола кесені

талмап ішіп тұрдым мен

дәмі үйіріп тілімді.

Жібектейін жүлде ілген,

Жамылып жас бұрымды.

Түрің мынау шөлдеген,

тұра тұр, – деп асығып,

Сусын алып келген ең,

Үй-ішіңнен жасырып.

Өз қолыңмен ішкізіп,

Өңің лаулап сен тұрдың.

Қаным ойнап, іш қызып,

Қаңғалақтап мен тындым.

Түн. Тыныштық.

Тіршілік

бір жанып, бір өшеді.

Тосап қылғам тұншығып,

Босап тынар кесені.

Көгеретін көсеге

кезді ұқпай жастығым,

Қымыз бітіп,

Кесеге

толтырыппын ащы мұң...

Жаза бастым неліктен,

Жаным жүдеп болды мұз.

Жүрегімді еріткен

қайда сол қыз, сол қымыз?!

Жылдар өткен, тұра кеп

сусын жұтам қолбырап.

Басқа қымыз бірақ ол,

Басқа кесе ол бірақ...

ӨЛІ-ТІРІ...

Қолыңды ұстап дұрыстап

қоштасуға жарамай,

Кете бергем жылыстап,

Қыңырайған баладай.

Керім едің, кемідің

кері кеткен ізімнен.

Сонда менен көңілің

Суыртпақтай үзілген.

Сүюдей-ақ сүйіп ең

Мен секілді иеңді.

Иімеске иіген

Құдай атты киемді.

Көшкіндейін құмдағы

кеткенімде... сен жүдеп,

Қала бердің қырдағы

жетім гүлдей желбіреп.

Жылдар өтіп сандаған,

Саналдық та басқа ауыл.

Бір хабарын салмаған

Біреу болдым тасбауыр.

Дию-өмір дуалап,

Жүргенімде керең боп;

Елесімді қуалап,

Ентіктің бе елеңдеп.

Жер жұтқандай жоғалып,

Жолдамаған саған үн;

Мен өлгенмін...

Тек, әлі

жетпей жатыр хабарым.

ТҮС

Үстіңде лама пальто, бұлғын жағаң,

Түсім боп көрінгені-ай бір күн маған.

Былғары биялаймен бес саусақты

Ұстапсың көн сөмкені шынжырлаған.

Жібектің жіптік бойың бір талындай,

Ішінен сол пальтоның тұр «танылмай».

Көксауыр етігіңде күміс таға,

Секілді жарқыраған ұлтаныңда ай.

Басыңда жағаңа сай бөрігің бар,

Қасыңда бөрігі жоқ серігің бар.

Эдита Пьехадан аумай қалған

Ажарың арбап алды-ау мені мұндар.

Келісіп келбетіне сирек бұйым,

Кербездер ғана осылай кимек киім.

Таранған тапшы кездің аққуы едің,

Айдынның айшықтайтын билеп биін.

Екенін оның да бір қызық ғұмыр,

Ұқпаған кім жалғайды үзікті бұл.

Моншағын махаббаттың

Үзілетін

үміттің үлбіріне тізіпті құр...

Үстіңде лама пальто, бұлғын жағаң,

Тірей кеп маңдайыңды тұрдың маған...

Түсі боп түртіп мына қартаң шалды

Қу қыз-ай, қайдан келдің қылмыңдаған?!

КӨҢІЛ-КҮЙМЕ

Әлі мені сүйе ме екен сол әйел,

Әлі мені әспеттей ме кісі ғып,

Әлде мені жолай ол

Көңілінің күймесінен іші құт

Кетті ме екен керексіз ғып түсіріп?!

Қай қиырда талақ етті ол мені,

Қай құйынға лақтырып тастады.

Дейтіндей-ақ, – көр мені;

Мүмкін, жаңа қызық өмір бастады,

Мүмкін, оған қарыс қадам баспады.

Көз алдымнан кетер емес сол бір жан,

Қауырсындай құрақ ұшып тұратын;

Күліп шығып алдымнан,

Көңілімнің көгі шүйгін шұратын

көркейтуге күн шуағын бұратын.

Жылды жатыр жылымдайын жыл алып,

Күнді жатыр күңірене күн ұтып.

Құба түсі қуарып,

Келді ме әлде үзбей менен үмітін,

Кетті ме әлде біржолата ұмытып.

Қайда сол бір мейірімі мол адам,

Қайда сол бір жаратылыс жаны ұлық.

Мені көрсе сонадан

ұмтылатын махаббатқа малынып,

Шайы көйлектің етегіне шалынып.

Барсам егер баладайын кішіріп,

Жансам егер, шаладайын шайқаған;

Баяғыда түсіріп

кеткен жерден... күймесіне тайпаған,

Алар ма екен мінгізіп ол қайтадан?!

Әлі мені сүйе ме екен сол әйел...

МАХАББАТ МЕКЕНІ

Махаббатқа мекен болған мына маң,

Әлі күнге тұр екен ғой дін аман.

Ақтоқтымның ауылы еді.

Қауышар

Ақан құсап қарғып түсіп Құладан.

Жанарымды жасауратты таныс бақ,

Жүдеп жеткен жүрегімді жаныштап.

Бір қарасам, сол бір жылдар жап-жақын,

Бір қарасам, кеткен сынды алыстап.

Аз көрмесек ай өткендей ағылып

Ана жерден тұрушы едік табылып.

Гүл өсіпті, гүл боп күткен сен бе әлде,

Отыз жылда бір келер, – деп сағынып.

Мынау ағаш, тәңірім-ау, сол ағаш,

Жерім болған енді менің жоламас.

Жапырағы таныр ма екен,

Бір кезгі

бұлаң ұлды шаттығына шала мас.

Ана жерде ақтарылып жүзім-жыр,

Ажарыңнан аулағанмын қызыл нұр.

Мына жерде мөрі жатыр өкшенің,

Мүмкін, сенің өшпей қалған ізің бұл.

Ана жерде барын беріп бал ерін,

Үнсіз, тілсіз әлсіреген әдемі үн.

Мына жерде ессіз сезім, ерке шақ...

Есі кірген жоқ шығар-ау әлі оның.

Ана жерде су ішкенбіз қаталап,

Мына жерде сүйіскенбіз жата қап.

Ана жер мен мына жерде шашылып

қалғаны ма, қайран біздің махаббат?!

МӘҢГІ МҰҢ

Сендей жанды енді таба алмаспын,

Сен соңғымсың, сенсің және алғашқым.

Тал шашыңды іліп талша мойнына,

Махаббатты мен мақұлық дарға астым.

Аққуымды абайсызда атып ап,

Опынғаным енді неге татымақ?!

Көңілім бір сергімейтін қаралы үй,

Өмірім бір жел күрейтін жапырақ.

Кісің өлсе қырдан тиіп шоқысы,

Жылы өткен соң жабылады «жеке ісі».

Ал, махаббат майып болса, мәңгі мұң –

Күнде жылы,

Күнде қырқы,

Жетісі...

ДАУАСЫЗ

Қылық ашып кердең, кезбе,

Кекілімнен күн өтіп;

Мен он бірге келген кезде

Сен туыпсың шыр етіп.

Тапқан кезде жанымыздың

жанға сая басты емін;

Мен жиырма тоғызымда,

Сен он сегіз жаста едің.

Тауып алып масаң бізді,

Тағдыр өзі талғамды;

Жасамыс пен жасаң қызды

жарастыра салған-ды.

Болса-дағы халім мәлім,

Секеміңе сүйенбей;

Бағынудан жаңылмадың

Басыбайлы иеңдей.

Тиіп кетсе күйетұғын

Тәтті төгіп еріннен,

Саған менше сүйетұғын

жан жоқ болып көрінген...

Келдік кексе кезімізге,

Көне тартқан бет-өңі.

Мен алпыстың сегізінде,

Сен елудің жетеуі.

Өкіндің не енді өткенге,

Өлшеп көрсем, кінәм жүз.

Кешермісің...

Мен кеткенде

кемсеңдеген, қылаң қыз?!

ТҮҢІЛІС

Іздемеймін, күтпеймін,

Іздегенмен қайыр жоқ.

Жетегінде күпті ойдың

жарылқайды қай ілгек?

Ілгегім де үзілді,

Әуре болма ілем, – деп.

Көрме менің жүзімді,

Көрем, – деуің құр еңбек.

От сезімім мұз болды,

Енді қайта ери ме ол.

Мен жеріндім.

Сен де енді

соза тартпай, жери бер.

Тысымнан түк қалмады,

Ішімнен де күйредім.

Арысы мұң арбаны

аз уақыт сүйредім.

Өкінішін көсеген

өмір маған бөтендей.

Неге өледі, – десем, – ел,

Өстіп өледі екен ғой...

АРЫЛУ

Еңіс емес, биік болса шыққаным,

Соның оңай болмағанын аңғара

Сезінетін жалғыз адам сен ғана,

Сезінгенің – жан сырымды ұққаның.

Жарияға жырым шықса жарқылдап,

Бұрынғыдан көп байыдың, көп өстің, –

деп қуанар сенен басқа жоқ ешкім,

Қуанғаның – самалды көл, салқын бақ.

Мен жалғызбын.

Жалғыз, – дейді ай, күнді,

Жал толқында жапырақ боп қалқыдым,

Жартасынан жараланды алқымым,

Сенен басқа кім ұғады қайғымды.

Таба алмадым медеу болар жұбаныш,

Тобылғымын тоңып тұрған тоңдағы.

Мен қуансам, қуанар ең сен-дағы,

Бірақ менде болған емес қуаныш.

Сақта, тәңір, алда-жалда сен ертең

сынып кетсең, саған ғана сүйеніп

келе жатқан жүрек пенен ми өліп,

Менің-дағы қалмас жерде көлеңкем.

ОН ҚЫЗ

Заман өтер, адам кетер,

Тағдыр құрық салғанда.

Қайран, жастық, саған жетер

не бар екен жалғанда?!

Өр болса да әркім жеткен,

Өзі кедей, өзі бай.

Жарқ-жұрқ етіп КарГУ-де өткен

жалыны мол кезім-ай.

Үнсіз жолдап ұнатуын

Үзілістің кезінде;

Он қыз келіп тұратұғын

есігімнің көзінде.

Ата-анаға мұраты мың

болсам, – дейтін, – келін мен;

Он қыз келіп тұратұғын,

Өңшең орыс бөлімнен.

Курстастар тағы дүйім,

Жиырма қыз, сайтан-ай.

Сырттың осы «шабуылын»

қалғанситын байқамай.

Сол қыздардың іркіп бәрін

шыны ғашық пішінмен;

Не үшін маған ынтыққанын

жоқпын әлі түсінген.

Жылдар көші ырғатылған

жылмиыңқы жорға көк.

Он қыз да жоқ...

Бірге оқыған

жиырма қыз, ол да жоқ.

Күнің сенің озған, – дейді,

Күңірене жылап күз.

Жүз қыз құмар болған мені

жаратпаған бір-ақ қыз.

МАҒАШТЫҢ КҮМІС ҚАЛАМЫ

Мағаштың\* күміс қаламы;

Кеңсесіне барғанда

«Қуыс үйден құр шықпа», –

деп қолыма тапсырған.

Мағаштың күмі қаламы;

Ақ қағазға салғанда

төгілген жіптей ұршықтан

өңірін жырдың қапсырған.

Мағаштың күміс қаламы;

Құндағында жата алмай

күретамырдан керней бір

күрең сиясы қозғалған.

Мағаштың күміс қаламы;

Ауырлығы атандай

қозғай да қозғай шерлі ойды

қоламтасында қоз қалған.

Мағаштың күміс қаламы;

Атқан кезде зулаған

алғырлығы жебедей

адырнада мүлік ұлы.

Мағаштың күміс қаламы;

Мағаштан қалған бұл қалам,

дүние кезек, – деген ғой,

бізден де қалар бір күні.

Мағаштың күміс қаламы...

*\*Мағауия Сембаев.*

АТАҚ

Пысықтар жетелейтін майға матап,

Пақырға айналдың-ау, қайран атақ.

Басында хас шеберге қонушы едің,

Қарайсың енді оған жайбарақат.

Жүгіріп семізі бар, арығы бар,

Жазғыштың болды саған бәрі құмар.

Аларман алтау болса,

Айла қуған

арығы көкжасығын дәрі қылар.

Таланттар тас жарады, – десе де адам,

Көп оған жасайтындар кесе қадам.

Мықтының жетегінде мұрнын тескен

тайлақ боп кеткеніңе неше заман.

Беу, атақ, болмаған соң билік баста,

Бос қалды жебеуіңнен жүйрік қасқа.

Есекке үкі болдың,

Мұқым елдің

үмітін серт еткендей құйғытпасқа.

Адамды әлпештейтін аты қанық,

Аққудай отырғаның атып алып.

Дәнігіп бал жалауға,

Осқырындың

дарындар шықса алдыңнан қатық алып.

Шындықтың жүретұғын шырын бұзбай,

Шырайың шытынаған бүгін мұздай.

Жаңылдың, қайран атақ.

Жақсыны аттап,

жаманға жар боп кеткен сұлу қыздай.

ТАҒЫ ДА АТАҚ

Атағыңнан, – деу үшін, – тап-тазамын,

Адамдаймын сақтаған қапта жанын.

Өскенім жоқ даңқ боп.

Даңқ түгіл,

кешкенім жоқ дақпырттың бақ-базарын.

Өңіріне өрнек боп қадалынған,

Орденіңнен аулақпын, медальыңнан.

Сыйлыққа да,

Сыйлыққа сүйеу болар

бұйрыққа да бір жанмын бадалынған.

Адамын, – деп, алайда, – атақтан да,

Апарғам жоқ адуын шатақты алға.

Ең соңынан табылсам ол да жақсы,

Елеулілер тізімін ататқанда.

Құлагерім қолдаудан қақпайланған,

Қос құлағын қайшылап қақпайды алдан.

Атақ менің бәсірем.

Бөтен қолдан

бөртпе жеп ақыры жатқа айналған.

Мерейленсе шын мықты мысы басым,

Қос қолыңды, әрине, ұсынасың.

Алмағанын, алайда, Шал ақынның,

Алғанына шала ақын қысыласың.

Алаяқпен әкелер азабы мың

көбейтпейсің қазақтың аз алыбын.

Атақ та бір ақ мата.

Керек оған

қолмен қоса жүректе тазалығың.

КЕРЕГІ ЖОҚ

*(Марқұмның монологы)*

Бас тана ма киімге,

Керегі жоқ түктің де.

Асхана ма, үйің бе,

Керегі жоқ түктің де.

Арғымақ па, ару ма,

Керегі жоқ түктің де.

Қаңылтыр ма, қару ма,

Керегі жоқ түктің де.

Алтының ба, атақ па,

Керегі жоқ түктің де.

Жеке жай ма, жатақ па,

Керегі жоқ түктің де.

Туысқан ба, таныс па,

Керегі жоқ түктің де.

Қарағай ма, қамыс па,

Керегі жоқ түктің де.

Адам едім, дауама

керегі жоқ түктің де.

Келіп тұрған Хауа ма,

Керегі жоқ түктің де.

Аңқа басар сусын ба,

Керегі жоқ түктің де.

Аңғалсың ба, қусың ба,

Керегі жоқ түктің де.

Мұнда сыймас мал-мүлік,

Керегі жоқ түктің де.

Кеткем өзім қалдырып,

Керегі жоқ түктің де!

ЛӘЙЛӘ КЕТКЕН...

(Реквием)

*Жұматайдың «Ләйлә келген»*

*атты күйі бар.*

Жұматай өтті Ләйлә, – деп,

Ләйләдай ару қайда, – деп.

Ләйләсі кетті Мәскеуге,

Сағынған кезде жас кеуде,

Сәулесін тосар айна боп.

Тотайын тосып зарыққан,

Төзімін әбден сарыққан,

Өртеніп жүрді өр жігіт

қайғының уын, у емес,

қасықтап ішер бал ұққан.

Қападан күнде «бал» ішіп,

Қасіретімен алысып,

Ғазалын төкті ғашықтық,

Қауырсын-сезім

құрыштай

қайратты бойын жанышып.

Ләйлә, – деп шертіп шанақты,

Ләйлә, – деп жырын таратты.

Сезді ме соны сол сұлу,

сезбеді ме әлде, ісі жоқ

самғатты сөзін қанатты.

Тағдырдан келсе кесімі,

Таспадай тозар не сірі.

Жұматай жоққа көніп ек,

Көнеміз енді...

Кетіпті

ақынның муза-жесірі.

Еру боп қонған көшке ермей,

Елеусіз ошақ өшкен бе, ей?

Ләйләсі барда тірі екен,

Теңселді-ау ақын рухы

тағы бір шаһит кешкендей.

Қузама, мейлі, қузаңыз,

Қасірет болып туды аңыз.

Өмірде келмей орайы,

Көңілге көнбей қолайы,

Аттанып кетті асығыс

ақынын іздеп муза-қыз...

18.07.2021.

АЛЛЕГОРИЯ

Жайраң қағып жүрсем де ішінде мен,

Жұмбағы көп өмірдің түсінбеген.

Беті адам болғанмен,

Әр пенденің

аң-құсы бар бойға шақ мүсіндеген.

Бірі барыс олардың, бірі арыстан,

Құзырына қалғаны құрақ ұшқан.

Патша арыстан болғанда, барыс уәзір,

Зәреңді алар жеткенде зілі алыстан.

Қасқыр-әкім қысқанда, қоян-халық

ұқсмайды, әрине, ноянға анық.

Мөрі маймақ министр бал қуалап,

Танытпады таяуда тояр қалып.

Мықтыларды жағалап түлкі мыстан,

Көтереді миығын күлкі қысқан.

Жымиғанда сұр жылан көзіңді арбар,

Жаралғандай іші алтын, сырты мыстан.

Сайын дала сасыса сайғақ құрып,

Қоймағаны қорқауға ай бақтырып.

Пілге мінді маймылдар.

Алыптарда

ақыл тапшы, – дегенге айғақ қылып.

Қашқан торғай ішінен жыңғыл-үйдің

дейтін сынды қырғиға, – құр қыдидың.

Әлділері әлсізін майып етіп,

Жүріп жатыр жұмысы джунглидің.

Іздемеген азығын адалынан,

Ілбісіннің тырнақ пен табаны қан.

Өзгермейді-ау жуықта,

«Аң-құстарым»

келе жатқан Крылов заманынан.

БҮРКЕУ

Ашылмаған құпиясын ашам, – деп,

Етеді адам аса қайрат, аса еңбек.

Өр қалмады еңселісін ертпеген,

Жер қалмады ең сонысын басам, – деп.

Су қалмады тұңғиығын кешпеген,

Ну қалмады тым биігін кеспеген.

Адам әлек болар бір күн.

Таба алмай

тапқан затын Менделеев-кестеден.

Қатып қалған бетегеңнен торқа алып,

Жатып қалған көтеремнен сорпа алып,

Атомдардың аш беліне жармасты,

Ақылдарын толған сайын орта ғып.

Ар мен ұят секілді еді ішкі үйің,

Ішкі үйіңді үйіруде күш-құйын.

Бұлкілдеген қалар емес бір бүйрек,

Түртілмеген қалар емес ішкиім.

Жуып киген жалғыз ғана жейдесін

жұпар кезім кейде өтірік, кейде шын.

Оздырам, – деп адам шіркін ажарын,

Тоздыруда заманының бейнесін.

Қалай енді отырайын сөз етпей,

Кәусәрімді өте шыққан мезеттей.

Қымтағаным ашылуда күннен-күн,

Шымқағаным шашылуда тезектей.

Беу, адам-ай, түбі түкке жарамас

қадамсыз-ақ қалмайды ғой балаң аш.

Бірін ашсаң, біреуін жап.

Әйтпесе,

мына жалған қалады ертең жалаңаш.

2021

Күттім-күттім жылды мен, күттім-күттім,

Күте-күте, – дегенде, – біттім-біттім;

Келді, – деді бір сәтте, келді, – деді,

Қолымдағы оймақ-су мөлдіреді.

Маңай тарс-тұрс...

Бағдат пен Басырадан

«Мың бір түн» боп келді түн шашыраған.

Жасыл, күлгін, көк, қоңыр, қызыл, сары,

Билегендей жүз бояу ұзын саны.

Келді, – деді сағатым төрімдегі,

Ешкім бірақ есіктен көрінбеді.

Емінген соң, тек, оның елесіне,

Бокалыммен белдестім мен өшіге.

Ақыл деген болсайшы ел дегенде,

Көргенге емес, сенетін көрмегенге.

Мен де сендім,

Шыршаны киіндіріп

кеткеніне үйіме Сиыр кіріп...

Кірсе-дағы көрінбей, құтты көріп

бәйек бола бәрі оны күтті келіп.

Көзге ұрмастың көбі дөй.

Аллаңыз да

тұрған жоқ па көрінбей мықты болып.

ӘРКІМ

Өлең жаздық, ой қуып бас қатырдық,

Қалмағандай жалғанда басқа тірлік.

Ит үргізді, ал, біреу мал бақтырып,

Үй тұрғызды, ал, біреу ақ шатыр ғып.

Икемі кеп біреуі дүкен ашты,

Исі тәтті гүл сатып, тікені ащы.

Шашты «жеді» сән салон.

Жібек құрттай

жапырақтан жұтатқан тұт ағашты.

Ауыт болмай, зауыт боп бастапқы әні,

Алпауытың одан да асқақтады.

Миллионер атанды бір миғұла,

Миы бар ел енші боп қаспақтағы.

Шүкір, – деуден басқа жоқ еш тілегі,

Шыдамдының қарысты қос білегі.

Тендер-дуан бюджеттің бөренесін

ең бір жуан жерінен кескіледі.

Бәрі дұрыс, әрине, бәрі дұрыс,

Болдыра алсаң сен де сөйт, дарып ырыс.

Үлес үшін ұрыста жас кездікті

әлі жайпап келеді кәрі қылыш.

Шайыр сөзін, алайда, елеп бір жан,

Көргенім жоқ еңбегін төлеп тұрған.

Керек қуған заманда, бізде қызық

керек емес нәрсені керек қылған.

Өмір атты осынау ұлы ағыста

бір-бірінен ой мен қой жүр алыста.

Ақыл бітпей байлыққа,

Ақын жыры

бола алмайды-ау баршалық сұраныста.

КӨЛІК

Қала тола қозғалыс ығы-жығы,

Ығы-жығы болған соң тығыз үні.

Қызығы осы өмірдің.

Осы және

қызығыңды қаусатар құбыжығы.

Керім көлік мінсеңіз мөрі таныс,

Көңіліңнен болмайды желік алыс.

Көшеңіз бір кең өзен.

Кең өзенде

көлік-ағыс, кей кезде өлік-ағыс...

Қарбаласта қадамын анық басқан

қағидасы болса да қалыптасқан;

Тұлпар осы иеден икем кетсе

илеуіне ажалдың алып қашқан.

Қала түгіл, қалдырмай қу даланы,

Ұстатады жағаңды зулағаны.

Құрыш көлік,

темірі дұрыс көлік

қапы кетсең қағаздай туралады.

Саулар үшін заманның жасағанын

сырқаты бар сырғытса қашады әлің.

Мас полицей,

мас заңгер,

мас шенеунік –

Қаққан жерден табылмас қашағаның.

Қоян алар асықпай мақалдағы,

Көксеу емес баяғы ат-арбаны.

Оқысынан оны өлсін,

Ол бүгінде

оқиға боп саналар қатардағы.

Қоғамда да көзіндей тастың, сыздың,

Мәселе көп келетін астын сызғың.

Мас түзелер.

Сау болғай саясаттың

көшесінде самғаған бас тізгіншім.

САЛМАҚ

*(Ақын Ілияс Мұқайға)*

Қимас жаны келгендей түу алыстан,

Құшақ жая қарсы алған, қуанысқан.

Біздің қазақ өзі ақын бол тұра,

Ақын көрсе алдында құрақ ұшқан.

Мен де сені саралап,

Шарайнаңнан

жан сырыңды ұқпақ боп жанай барғам.

Бас Ілияс бастан-ақ белгілі ғой,

Жас Ілияс қандай, – деп қарай қалғам.

Аңдағаным – қашайтын сөзден мүсін

қаламыңның құнттауы өз белгісін;

Ақ күмісің бір бөлек қатталыпты,

Сақталыпты бір бөлек жез бен мысың.

Шымырлатқан құйқасын құба белдің,

Шын жүйріктің дүбірін ұға келдім.

Тергендейсің інжуін Ілекеңнің,

Желгендейсің соңынан Құлагердің.

Таланты мен теңгерген талабын дөп,

Тастүлекте қашан да дара міндет.

Жанарбек пен Жарастай ағаң барда,

Сенің ақын болмасқа амалың жоқ.

Елдің жүгін иғына ілген нарға

Екі дәулет қонарын білген бар ма?!

Ауыр, – дейді ақындық.

Тіпті ауыр

атын алып жақсының жүрген жанға.

ЖІБЕК ТАЛҒАМ

*(Қаламдасым*

*Сүйіндік Жанысбайға)*

Жиырмада ек кеше ғана,

Жетпіс астық, ал, бүгін.

Бұрын бала, бүгін дана,

Бағалайды шалды кім?!

Мен көктесем Қарасуда,

Сен де ауылым, – деп пістің.

Елу жыл жүр арасында

Жиырма мен жетпістің.

Болмаған соң баласы ездің,

Белі болдық аймақтың.

«Ақ сөздің» мен,

Қара сөздің

қазанын сен қайнаттың.

Жеткізе ме қамсыз мұрат,

Желдің бермей есеңді.

Сен жазғандай сансыз кітап

жазу маған кеш енді.

Күндер артта қалады екен,

Көктем жүдеу, жаз арық.

Ажарыңа қарап өтер

айнамкөздің азы анық.

Қайран жастық, гүл, қайыңмен

сырласатын жаны абат.

Енді бізге Нұрғайын мен

Гүлбану да қанағат.

Беу, Сүйіндік, жібек талғам

жүнжімейді өте көп.

Жүзге беттеп, жүдеп қалған

мені де әкет жетелеп.

ПӘТЕРСІЗ ЖАС АҚЫНҒА

ПӘТУАЛЫ ЖҰБАНЫШ

*(Абзал Бөкеннің*

*қойын дәптеріне)*

Бұлттанып, буырқанып күн кешесің,

Шайқай да бермесеңші мұң кесесін.

Қу тірлік қимай жүрсе құжырасын,

Саған да қияды әлі бір көшесін.

Қазақтың шарлай-шарлай қыр, даласын,

Теңіздей сапырасың мұң-наласын.

Тіркемей жүрсе әзірге астанаға,

Атыңа қояды әлі бір қаласын.

Мұзафар Әлімбай

«Қазақ елі» газеті, 13. 05. 1996.

ДАНАЛЫҚ ДАРИЯСЫ

(Әбіш Кекілбаевтің рухына)

*« ... Салық өлді, не болды,*

*Бір жыладық көп болса».*

Жұмекен Нәжімеденов

Әбіш кетті, «бір жыладық көп болса»,

Оғыланды орып өтер оқ қанша?

Еменімді күйретіпті сұм ажал,

Кемелімді сүйретіпті көкпарша.

Ұлылықпен ұйыстырар ұяны,

Қашан туар енді ондай зиялы –

Аплатоннан айнымайтын ажары,

Әуезовтен айнымайтын сияғы.

Даңғылына айналғалы соқпағы,

Дарытары бар еді ғой көпке әлі.

Даналықтың дариясы соңғы рет

лықсып келіп, буырқана тоқтады.

Әбең кетті... кетті, – деген ұғымың

уыз емес, уын піскен күбі-мұң.

Ғайып болды, майып болды,

Жүз емес

мың жылда бір туатұғын мығымым.

Сейілте алмай Сарыарқаның секемін,

Мұнар басты Маңғыстаудың етегін.

Биім кетті,

Бір жыладым көп болса,

Күйім кетті,

Күңіренбей не етемін?!

Санаткерім секілді еді сөнбес күн,

Сөнбеуіне сене-сене мен де өстім.

Ағам кетті, бағам кетті.

Байқасам,

«бір жылатар» қалмағандай енді ешкім.

ШЕРІ КЕТТІ ...

*(Шерхан Мұртазаның рухына)*

Ерте шықсаң еңкейетін қонаға

Бұл фәниден сен де кеттің, Шераға.

Басың сыймай нәті нойыс ноқтаға,

Бәсің сымай құлдық атты қораға.

Ескі көзден енді өзіңдей кім қалды,

Білетінім – күміс жүген ұрланды,

Күдіс күрең тұлданды.

Мырза кетіп, туысынан құл қалды,

Құлжа кетіп, уысымда қыл қалды.

Сан аңсармыз Тұрандайын кеңдік пен

Тұрардайын сенің заңғар тұлғаңды.

Секілді едің арбамыздың арысы,

Артқан жүгі абырой мен ар ісі,

Тартқан жүгі алашының намысы.

Бірі қамыс, бірі қалың көгалдан

Балқаш-барыс секілденіп жоғалған,

Жоғалмақ па енді адамның барысы?!

О, Шераға!

Болып жүрген бүгін нән

Талай тарлан пана тапқан ығыңнан.

Шері сөзі барыс, – деген ұғымнан,

Азу тісі қарыс, – деген ұғымнан.

Амал қанша, қарқын қосқан қарқынға

Барыс мінез сізбен кетіп,

Артыңда

сол самарқау қалпында

бауыр қалып бара жатыр,

Шығырдан

шыға алмайын барақ итке тығылған.

ДАЛАНЫҢ ДАУЫСЫ

*( Әнші Қуат Қожамбаевтың рухына)*

Сенің дауысың –

Даланың дауысы;

Тәкеннің «Ақбозы»,

Сәкеннің «Тау іші».

Сенің дауысың –

Жалғасқан атадан;

Бұлқынған Біржан-үн,

Жұлқынған Ақан-ән.

Сенің дауысың –

Бітімі бұғыдай;

Балуан Шолақ пен

Үкілі Ыбырай.

Сенің дауысың –

Дарыған саған кеп;

Бұлбұл үн Күләш пен

Дүлділ үн Манарбек.

Сенің дауысың –

Мамықтай, мақтадай;

Сайраған Сарыарқа,

Байрақ-ән Ақтоғай.

Сенің дауысың –

Балқытқан бақшаны әр;

Ырғыған ақ бұлақ,

Сырғыған пәк самал.

Барқыт даусыңмен

баланы жұбатқан;

Қалайша жатырсың

Қабірде, Қуатжан.

Ұрпақ ауысып,

Үніңді жалғайды.

Даланың дауысы

далада қалмайды.

АЙНА

*(Денис Теннің рухына)*

Қайран бала, қаперсіз қайран бала,

Қаңғалақтап келіп ең қайдан ғана.

Сорың болып кезікті баукеспесі,

Сатпақ болған сыпырып айнаңды ана.

Көлігіңді көрсетпей «ұшықтар» күн,

Көсемсуін қайтейін пысық халдің.

Ұры үстінен түсем, – деп,

Ұрып жығар

ажалыңның үстінен түсіп қалдың.

Балғын ғұмыр тұратын жүзімдей боп,

Бір-ақ сәтте үзілер, үзілмей кеп.

Қасап-пышақ жарқ етті.

Көкше мұзда

конькиіңнің от шашқан ізіндей боп.

Тәрбиеге тартқанмен білім, одаң,

Түзелмейтін секілді түрім одан.

Баукеспе боп құтырмай,

Басыңды алар

жендет болып құтырды-ау ұры-қоғам.

Мұстафа мен Бегзат та... ғаламға ұнап,

Жарқ еткен де жалп еткен, қараңғыны ап.

Өзің кетіп, артыңда айнаң қалды,

Сол айнаға бетім жоқ қарар бірақ...

*Жаңа беттен:*

БАҒЗЫ

*(Толғау)*

Тақталаста бала өлтіріп әкесін,

Әке өлтіріп баласын;

Қайталаған бір-бірінің қатесін,

Бір-бірінің наласын.

Бірақ мұны қате деуге бола ма

Алып кетер арғы күні молаға.

Бақ болса егер жақыныңа бересің,

Тақ болса егер тақымыңа аласың.

Қаймана емес, қандасыңның қанына

Қылышыңды маласың-ау, маласың –

Дарға астырып бөгеу болар дарасын,

Алмастырып даңғойы мен данасын.

Ақ алмас пен айла жүрген сарайда,

Адал бас пен пайда жүрген сарайда.

Қулық,

сұмдық,

қаңқу,

өсек – бәрі айла

кәдесіне жарау керек қалайда.

Ол аз десең, алтын сумен жуынар

Сулуы бар, сайқалы бар, уы бар,

Қапы қалмай өз «құқығын» қуынар,

Сен тұра тұр, – дегеніңе қарай ма?!

Билік буы өпсем, – деген өңірді,

Тепсем, – деген, – телпек етіп темірді,

Көзіңді емес, тұмандатса көңілді;

Әкең бейне атажаудай көрініп,

Көкең бейне секілденер кем үлгі.

Сарайыңның жазылмаған заңы сол,

Қарсыласса, қандастың да қаны сел,

Қан көтерер көтермеген шеніңді.

Арам уәзір, аяр биің тоқтамай

құяр болса ортадағы отқа май,

Мырс-мырс күлген мырза ұлы:

«Көріңді

місе тұт та, маған босат орынды», –

деп көрсетер хан-әкеге доқ талай.

Бектігінің бекітетін өрісін

неге бармас мансапшылың мөр үшін.

Масаң билік,

масаң бұйрық,

масаң тақ...

шақырғанда қандастығы қасаңдап,

Көке түгіл бірге туған,

Туғызған

әкемен де болмақ емес келісім.

Кескілесте кірісетін қан мұздай

кесілген бас домаланған қарбыздай –

Билігіңнің бақшасында боп анар

бір бұл емес, әлі талай домалар

елестетіп есірік іс жемісін.

Алтын Орда нұры болып нұры аздың

дәуірлеген әлпетімен шын әздің.

Салық төлеу,

сый әкелу,

қол сүю –

құрметті ісі болатұғын кінәздің.

Соның бәрі пышақкесті тыйылған

Алауыздық деген апат құйыннан

Ауыл сайын би болғанда өңшең қырт,

Қала сайын хан болғанда кіл азғын.

Он сан жұрттың ойлы басын құраған

орман орда осылайша құлаған.

Арға балар алтын тағын алаштың

аман алып қала алмады бір адам;

Тоқтамыс та, Ақсақ Темір, Мамай да,

Ер Едіге қамқор болған Сарайға

бақталастық құрбандығы боп бәрі

бір-бірімен кескілесті... тоқтады...

шөпке айналып шаңы шыққан соқпағы.

Қанша ғасыр өтті содан,

Жетеу ме,

Жылнама ақтар, жұдызшыңды ет әуре.

Тәңір қолдап (қара мына ғажапты)

мұрагері сол Орданың – қазақты

қазақ дейтін әз ақты

қан төккізбей Азаттыққа жеткізді,

Жеткізген жоқ, тек, бізді,

Өткелінен өзгені де өткізді

енді ешбір көрмеңіз, – деп азапты.

Әлем ескі тастағандай бүктелеп,

Жаңа дейтін жалғаныңда түк те жоқ.

Егер менің дұрыс болса есебім

Бүгініңіз – жаңартылған кешегің;

Атырабын көгал шыққан орман ғып,

Топырағын тобарсыған қорған ғып,

Шоқырағын шаң ілеспес жорғаң ғып,

Көтеріліп қайта көне жұртымнан

келешекке бүгінім боп ұмтылған

жаса, – деймін, – бостандығы болған құт –

сол бір нарлық,

сол бір жарлық,

сол хандық!

*Жаңа беттен:*

ЖЕГІ

*(Поэма)*

Түгін тартса май еді,

Тұнып тұрған мәйегі.

Жылдық тайы құнандай,

Жабағысы тай еді.

Алтын аққан лайынан,

Күміс аққан сайынан.

Қара үлегі қаңтар сайын бір жарап,

Қара інгені қалыс қалмай қайыған.

Күдері жал күлтелі

атқа мінсең, ақ қояннан үркеді.

Егін, төлі – иен жайлау,

Тебін толы жылқы еді.

Азаматым ұл еді,

Қазанатым құр еді.

Ұлым құлға айналды,

Құрым қатпа тулақ болып жүдеді.

Жекеге шық, бөлін, – деп,

Иен даланы иеленді телімдеп.

Жердің жүзі сыятұғын жерім бар,

Бірақ жерім жоқ.

Қара мұнай – тасқынға

ие болған, күйе болған Бас тұлға.

Жұрттың Қара теңізі жер үстінде,

Менің «қара теңізім» жер астында.

Қазақ айтқан:

(Қазақ айтса ел үні),

«Ит қамайды жайып қойған теріні».

Тері сынды менің Қазақстаным

Жан-жағынан ит қамап,

Иттен қалған пұшпақтарын бит талап,

Исінгені-ай иіп тұрған желіні.

Еті кетіп, өзі қалған бүктеліп,

Сол «терімді» жайлағандай жұт келіп,

Көз алдымда кепсіп, кеуіп, бітті өліп.

Намыс қайда, неге, – дейтін жан қайда, –

дейтін болса, дойыр тиіп маңдайға,

Қожайының соққан кезде кектеніп,

Бетің шелпек, мұрның кетер бет болып.

Қайран қазақ!

Болушы еді сесің нық,

Сеске сүйеу болушы еді есің нық.

Сесің де жоқ, бүгін сенде ес те жоқ,

Мәңгүрт болып,

миғұла боп,

кеще боп,

Талтүсіңді бесін ғып,

Бесініңді қызыліңір кешің ғып,

Қызға мінген Кейқуаттай кесір ғып

теспей сорды.

Сора-сора есіл жұрт,

Тозған торсық секілденіп тесілдік.

Жарты әлеме жететін жұрт байлығы

болса-дағы сулығы мен майлығы

Жалғыз жанның ыдысы мен ындынын

(Асқазанын алса-дағы жындының)

тойғыза алмау не сұмдық!

Жер-суым бай.

Сол арқылы халқым бай, –

дей алмаймын (қалды бізге артылмай).

Күйік болды дәулетім,

Қиық болды сәулетім,

Тұйық болды әулетім,

Талпынысы тұсында қап табанның

Аштан өліп бара жатқан адамның

ақырғы рет тұяқ серпер қалпындай.

Кешегі бөз желбіресе жібек боп,

Кешегі жез нар түйенің нарқындай.

Көкесі бұл мазақтың,

Біздің сорлы қазақтың

есек мініп өткендері ат мініп,

шошқа бағып өскендері шат күліп;

Ат мінгені құтырып,

Шат күлгені жұтынып,

Өзектесін өртке беріп,

Өзге үшін

өліп-өшу өмірінің салтындай.

Құлдан шыққан күліп тұрған мырза боп,

Күңнен шыққан ханымдыққа ырза боп,

Қызық кешіп бір жағы мұз, бір жағы от,

Экс, экс бастығына Батыстың

(Кеше тастап кетсе-дағы ат үстін)

Күйе бетім керек болып қалар, – деп,

Сүйенетін терек болып қалар, – деп,

Болмас жерден жағынып,

Толмас жерден табынып,

Сый-сияпат беруден бұл тартынбай,

Алудан ол тартынбай,

Ел байлығын еншісіндей шашады,

Әкесінен қалып кеткен алтындай.

Ал, әлгілер десе жөн-ау, – қазақ құт,

Керісінше, кең қолтығын мазақ қып,

Мол бергенін аз-ақ қып,

Жол бергенін азап қып,

Екі санын шапаттап кеп күледі

аңқау жанды алдап соққан саудада

Самарқанттың сартындай.

Міне, осы көріп жүрген күніміз,

Құм астында құмыққандай үніміз

көніп біткен құқайға;

Он ойланып орман жаққа жалтақтап,

Қалтақтаймыз қорған жаққа – Қытайға.

Шын алтынды шын елінде қалдырып,

Аларымыз ала дорба... шыт... айна...

Балға да жоқ, балта да жоқ.

Тұрқы ірі

балталылар балтасызды бір күні

басып алып...

қараң қалып құт адым,

тәуелсіздік бұтағын

деп қорқамын отын етіп бұтай ма.

Қиюына келмейтін ең қиыным –

Деп жүргендер, – елдің басы, миымын;

Мықтылармен мәжілісте тең сөйлеп,

Теңестіре алмай қойды иығын.

Сыртқа шықса мешел боп,

Үйге келсе шешен боп,

Жан сияқты көрінгенмен оты көп

Тазалыққа келген кезде беті жоқ,

Былығудың, ылығудың шеті жоқ.

Теңесер ед дені дұрыс серкемен

(Олар заңмен «жуынады» ертемен)

Келмей жатыр, желмей жатыр реті дөп;

Өйткені, олар адал,

бұл арам,

Олар таза,

ал, бұлардың көті боқ.

Күлшелі елміз.

Мық болмас па күлшелі ұл,

Мықтылықты майып етті бір жебір,

Нық қылықты айып етті бір жебір,

Бола тұра күлшелі

күлшесізге дірілдеген тірсегі

табансызға теріс емес күлсе қыр.

Біздер баймыз, сұрап келген «кедейге»

шартқа көнсең, берем,

егер көнбесең,

тамшысын да татырмаймын, – демей ме?!

Дей алмайды.

Деу орнына әр айды

дөң асырар дәулетім, – деп санайды,

кең ашылар сәулетім, – деп санайды.

Жат жұрттыққа талатады.

Ол аздай

(Алтын тезек, доллар оған қағаздай)

Келешекке түк қалдырмай арайлы,

Өзі қоса талайды.

Күйінерім – бар боп тұрып жұтадым,

Нар боп тұрып тайлақтықты тұтамын.

Саба қымыз сыртқа кетіп,

Орнына

сырбазға емес, тиетұғын сорлыға

сырттан келген сары суды жұтамын.

Ақ сарайда «ақсүйектер» күлгенде,

Көңілімде құйын ойнап бір демде

Қараша үйде қабағымды шытамын.

Қайысқанда қаңтар қысып қара емен,

Майысады мамырда еккен бұтағым.

Біздің билік нағыз билік болғанда,

Алаш сынды абыз билік болғанда

«Бай еместер» байлығымнан қорғалап,

Жай еместер жем түскендей жорғалап,

Біздің елге сапарларда

Баладай

шығар еді ең алдымен жол қарап.

Тіпті, мынау Батыстағы қатысың,

Тіпті, сонау Атлантта АҚШ-ың

Бүгінгідей алмақ түгіл тонналап,

Пайда, – дер ед жалағанын жұғынын,

Тәубә ,– дер ед санағанын дорбалап.

Біздің билік даналықта дара боп,

Аз жұртына пана боп,

Ер болғанда еңбек етер ел үшін,

Жер болғанда жұртпен бірге жемісін,

Жиырма жылда танытқан бір жаңа кеп

атанар ед асыл тұқым – қаракөк.

Малайзия «малай» болып алдымда,

Талай «...зия» табанымды жалар ед.

Аспан елі жерге түсіп етбеттеп,

Сіздің мектеп біздер үші мектеп, – деп

кетіп қалған жұлығымды жамар ед.

Амал қанша?!

«Тәңір бермей тілекті»

Махамбетше майырылған күн өтті,

Исатайдан айырылған күн өтті.

Иен байлығым шығып кетіп уыстан

(Уысымнан шығарған – сол туысқан)

Қанатымнан қайырылған күн өтті.

Оқиғалар өрбігенде бір ғажап,

Кебісімнің қос езуі күлді аз-ақ.

Өзін-өзі асырамай отырып,

Өзі тіккен дамбалменен, тым құрса,

өз тізесін жасыра алмай отырып;

Елмен емес,

Өз қотырын, тым құрса,

өз қолымен қаси алмай отырып;

Бір мазақпен жағаласты бір мазақ.

«Елу елің» былай қалып,

«Отыздың»

Оймақ ауыз сұлуына сырға сап,

Көн етікпен керімсиді-ау бұл қазақ.

Ал, бұл кезде қымбатшылық кимелеп,

Болып алған халық біткен күйгелек;

Жыртылғанын тігем десе ине жоқ,

Ине тапса, қадайтұғын түйме жоқ.

Түйме тапса, оны ілетін жібі жоқ,

Жібі жоқты және айтады киме, – деп.

Егер Қытай болмағанда, қарағым,

Адыра қап айна менен тарағың

Айна орнына айнакөлге үймелеп,

Тарағың не... тырнауышпен түйре, – деп

түрімізді шыққан бейне тулағы

көрер едік көлеңкеден судағы,

бұдан асқан болмайды,– деп сый бөлек.

Тым болмаса өнер тауып көлденең,

Қолдарынан оймақ жасау келмеген

осыншама олақ елді

Кимелеп

«Отыздыққа» тағы отыз жыл өткен соң

Түлкі алмайтын тазыдай,

Жұрт алдайтын қазыдай

қосамын, – деп жүрген кімдер сүйрелеп?!

Қармағанын қасап қылар қанды ауыз,

Билік шіркін болмағанда жалмауыз

жеуді ойлайтын жамбасынан жатып ап,

Болмағанда және топас, ақымақ,

армансыз бір асайын, – деп, – барда ауыз.

Ел секілді есті жиып он жылда

Қош, қош, айтып қара базар – қоржынға

көтеріліп кетер едім.

Дейтіндей:

«Қыран құсап аспанға да барды-ау із».

Амал қанша, мешкей болып төрдегім,

Қаскөй болып өрдегім

Аш қасқырдай алашына салды ауыз.

Ширек ғасыр асаса да бақандай

Әлі күнге келе жатыр қақалмай,

Айдаһары ескі ертегі – ескі ойдың

мөлшеріне жетпей осы мешкейдің,

шегіртке боп кірсе кірер қатарға-ай.

Қайран елім қаусап қалды,

Сұсты дем –

бір жолбарыс қарғығанда үстінен

белі кетіп, майып болған атандай.

Сөз еттім-ау тарақ пенен айнаңды,

Қам көңілім одан да зор қайғы алды;

Бесті кетіп, белдеуімде тай қалды,

Есті кетіп, ерім өлді айбарлы.

Мұнай кетіп, уы қалды теңізде,

Құмай кетіп, құла тазы байланды.

Алтын кетіп, буы қалды көңілде,

Халқым кетіп, қара тобыр жайланды.

Дін дүбәра, тіл шұбар, ә?..

Сондай өр

әлемдегі ең бақуат, ең бай ел

көрмей соғыс, көрмей қанды майданды;

Қайламенен қазған елге айналды,

Айламенен азған елге айналды.

Өзіне зор, өзгелерге ісі кем,

Іріңізде қалмай барад пішін-өң.

Арқарыңды лақтырып лақша,

Ала өгізді атқып барып құлатса,

Қалдығына қалып кеткен тісінен

ие болар имек мойын күшіген.

Бөтен емес, ол да өзінің «имегі»,

Бозторғайға мүмкін емес тимегі

бір түйірі шикі менен пісіден.

Кім толтырар дәл осындай апанды,

Тіпті, тіпті, ту биедей Жаһанды

жұтам, – десе, жарылмайтын іші кең.

Ең сұмдығы – таупық пенен тобадан

қалыс қалған асқазаны тоқ адам:

«Тірлігімде шаң тиместей бәрі ықта,

Ал, өлген соң кім боп барам Тарихқа?» –

деген, әсте, көңілінде жоқ алаң.

Бола тұра бұрынғыдан күші кем,

Сола тұра бұрынғыдан түс-ірең,

«Жоқ алаңын» қалай ғана түсінем?

Дей ме, – әлі қазанымды пісірем,

Дей ме, – әлі табағыма түсірем.

Сабақты емес, табақты ойлар өлгенше,

Қабақты емес, тамақты ойлар өлгенше

ішінен...

Мен де қызық, ел ертеңін дәметкен

Өз ертеңін ойламайтын кісіден.

*Жеке бетке:*

Үшінші

бөлім

Арқатірек – алтын ел

*Тоғысқан торабында барша тілек,*

*«Тағыма» алтын елім арқатірек.*

*Ұшарын биіктеттім.*

*Ұшқыр шабыт*

*ұшына оралсын, – деп шарқаты боп.*

*Келесі жаңа беттен:*

БІР-АҚ СӘТ

Өмір деген өте шығар бір-ақ сәт,

Ұққан бар ма бірақ оны құлақ сап.

Тамшы-тірлік талқан болар.

Абайсыз

тағдыр атты тас үстіне құлатсақ.

Мәңгі-бақи дәуірлеймін дегендер

не болғанын айтарында бөгелді ел.

Іске мығым бір-ақ сәтте биіктеп,

Құс-көңілің бір-ақ сәтте төмендер.

Батырашы балағынан сайда іліп,

Бір-ақ сәтте баудай түсті сәйгүлік.

Бір-ақ сәтте бақыт кешкен жүректі

Бір-ақ сәтте кетері бар қайғы ұрып.

Қырсық шалса қақыратып құлпыны,

Иініңде қалатыны – жыртығы.

Жүз жыл түгіл, мың жылыңыз,

Білгенге,

мәңгіліктің бір-ақ қаққан кірпігі.

Олай болса, аттың басын іркімей,

Тойла,

ойна,

бойла қосып күлкіге ой.

Уақыттың қорабынан суырған

адам да бір жанып-сөнер шырпы ғой.

СӘЙКЕСПЕУ

Қоғам құбылды,

Қозғап нық ұлды,

Құбылды ол.

Болмай жұғымды,

Жолай бүгілді,

Жығылды ол.

Алдау білмеген,

Арбау білмеген

аңғал жан еді.

Жемің іл, – деген,

Жеңің түр, – деген

көрді пәлені.

Заман-түлкіні

шалам бір күні, –

дейді ел, – тазы боп.

Тоймай құлқыны,

Жұтты жылқыны

жылпос қазы жеп.

Құртып көнені,

Жаңаң төнеді

түспей із дұрыс.

Кепсіп көнегі,

Қайдан өнеді

қайран біздің іс?

Мінсе шабанға,

Жатса сабанда

кім ол, әй, мен ғой.

Түстім табанға,

Түлкі-заманға

тазым сай келмей.

ЖҮЗ СОМ

Жүз сом емес, жүз жолдасың болсын, – деп

үгіт айтқан коммунистік сол «сүннет».

Әл жимадық әндемді боп әмиян,

Мал жимадық қорамызға толсын, – деп.

Бүгінгідей баю қайда ұрлап ап,

Сақилықпен күдер өткен сырғанап.

Айлығымыз азық еді.

Азғантай

байлығымыз – киім еді бір қабат.

Бөлінбеген ұсақ пенен іріге,

Сол бір заман естен кетпес тіріде.

Анау озды, мынау тозды, – дейтіндей,

Бәсекенің болмайтұғын бір де.

«Сабыр түбі – сары алтынды» санаға ап,

Салқам болды шеттерінен жаны абат.

Бауыр еді бір-біріне бейтаныс,

Қауым еді қаузағаны қанағат.

Байлық емес, бағаланған кісілік,

Қайда қалды сол бір сәби түсінік.

Адал болдық, аңғал болдық.

Білмедік

Аңғалды аттан кететінін түсіріп.

Болып келген мәз қымызға, мәз аққа,

Халқым қалды қаржы деген азапқа.

Жүз дос емес,

Жүз сомның да керегін

жүз жылда ұққан не дерсің бұл қазаққа?!

ҰШЫНУ

Майда жерде үміттенер іріден,

Мендейлерге табылмайды тіріде ем.

Арамдықтан қақсағанның емес-ау,

Адалдықтан ақсағанның бірі мен.

Ұры келіп ұрлайтынын білмеппін,

Қары келіп қырнайтынын білмеппін.

Өз үйіңдей өмір шіркін

Өң ғана

тазалықтан тұрмайтынын білмеппін.

Әрі жүрмей әуресі көп пендеден,

Әпендінің күйін кештім мен неден;

Сабыр күттім санасы жоқ сайқалдан,

Лағыл күттім лағыл-ойға кендеден.

Жүз пайызға адал болып, және одан

соны күткен мен секілді, кәне, адам?

Қараға ақ жүрмейді екен.

Білмеппін

болуды да арамдарға сәл арам.

Кірлі қоғам кесел, – деген сөз рас,

Қолдан келсе, қорысының көзін аш.

Ашамын деп ұшындым мен.

Ал, арам

ұшынбайды, өйткені, өзі лас.

ТОЗАҢ-ТОЗАҚ

Әлем шексіз, сол әлемде мықты еге

мені ылғи мұздатпайтын ық, – деме.

Салыстырсаң тұңғиықпен осынау

Жер дегенің татымайды түкке де.

Барқыт түнде, балқып тұрған бозаңда ай

бақылашы зеңгір көкті көз алмай.

Сан жетпейтін самаланың ішінде

Жер жарықтық сансыраған тозаңдай.

Тозаңды сол алып көріп, ал, біздер,

Тозақ «добын» жарып көріп, ал, біздер

асқақтаймыз.

Бәрін баурап аспанның

әр жағында қалғандай-ақ жалғыз бел.

Ал, шынында, үлкен өлшем ауылын

кезер болсақ, сезер болсақ, бауырым,

Мұхитта емес,

Напалеон мен Гитлер

кесе-суда тұрғызғандай дауылын.

Атқандай-ақ аулаға емес, әлемге оқ,

Соның өзін сөндіріппіз әрең деп.

Алыптарға алаң болмай,

«Алыпты

шалып қалға» келер кезде зәрем жоқ.

Қоңырайса қоңы қашып кәде, күй,

Қонысыңыз бола алмайды әдемі үй.

Қауіптенем ұшқыннан өрт,

Тозаңнан

тозақ шығып кете ме, – деп, – әлеми.

АРАБ-ТҮРІК...

*(Болжам)*

*Великий персидский поэт XII в. Низами,*

*обращаясь к пророку всех мусульман,*

*писал: «Хвала тебе, о, Тюрок, ты семь*

*племен возглавил. От Рыбы до Луны тебя*

*весь мир прославил».*

*(«Дат» газеті 09.02.17.)*

Жан беретін, жан алып

күндер мынау әрі семіз, әрі арық.

Профессор Қайрат Закирьянов

«Дат» газетте ашты үлкен жаңалық.

Сенсация, сенсация, сенсаци...

Замандарда сол сақ еге, сол сақ би;

Пайғамбарың шыққан тайпа – құрайыш

тайпасы екен түріктің.

Үлкен тайпа, емес, әсте, он шақты үй.

Айтқан болса ғұлама,

Ғұлама емес құлақ қоймай тұра ма?

Аталуы «құрайыш» та сол сөздің,

Маталуы түрік сөзі – «құрама».

Сақ заманы.

Сайын дәурен бір кемел

салтанатқа, – дейтін сынды, – ірге бол.

Бүкіл Араб жарты аралын жастанған,

Сасанидтер әулеті басқарған

болыпты бір Парфи деген үлкен ел.

Қарашаның қамын ойлап қарайлар,

Аласаның арыз-мұңын және ойлар

сол Парфидің

Мұрағат пен мұрадан

сүзіп алсақ, негізгі елін құраған –

құрайыш пен дах екен,

Дах дегенің ол бүгінгі адайлар.

Зерттеп және зерделеп,

Зердесінде елді ескеріп, ерді елеп

жазып кеткен мұның бәрін

гректің тарихшысы Дионисий Периегет.

Құрайышты құрамы, – деп түркінің

сыбырлайды құлағыңа ілкі күн.

Сонда барша мұсылманның бағына

Түркілерден тараған-ау мағына.

Парфи үлкен мемлекет.

Мұхаммед

жатқан соның ақсүйектер табына.

Бұған қоса ұлы ақыны парсының

Низамиден біраз сырды аршығын;

Сонау, сонау он екінші ғасырда,

Қаратып ол Мұхаммедтей асылға

жыр арнапты өріміндей қамшының:

«Даңқың сенің арта берсін, о, Түрік,

Жеті жұртты жетеледің жетіліп.

Атыңды айтып аспан асты, жер үсті,

Атағыңды әспеттейді өте ұлық».

Жақсыны кім жақын тұтпас.

Тұтам, – деп

талай рет осындайдан тұтанды от.

Күні кеше қазақтанса Шыңғысхан,

Түріктікке тақау енді Мұхаммед...

Қайсысы шын, қайсы өтірік?

Әй, бүлік –

бұрынғыны жатқандығы тайдырып.

Сырттағыны неге тартқыш бұл қазақ,

Жұрттағыны қазақ ете ал-май жүріп?!

ҰЛЫ ҰРЛЫҚ

Қайда барсаң қалың жұртты ығыр ғып,

Ұйымдасқан, қиюласқан ұлы ұрлық.

Алтыныңды артып алды астау ғып,

Бал түбіңді тартып алды құбыр ғып.

Мырышыңды қақты біреу малта ғып,

Күмісіңді тақты біреу алқа ғып.

Шың-дараны тесіп алды туннель ғып,

Қыр даланы кесіп алды карта ғып.

Жатқан емес жоқты-барды күдік қып,

Кесірлердің кесепатын кіді ұқтық.

Қонысыңды жазып алды қыстау ғып,

Кенішіңді қазып алды құдық қып.

Сырттан емес, жайлауынан жеріген,

Бөксерілдім желдеп шыққан бөріден.

Ең қиыны – ханталапай жасады

қазағыңды қазағыңның мөрімен.

Барымтаның бәсі қызып қырыңда,

Бүгініңіз бұрылғандай бұрынға.

Ұрың түгіл, іліп түссем, – деп тұрар,

Қымқыруға икемі жоқ құрың да.

Азаттық – деп шаба-шаба аз аттың

арқа тұсын ер-тоқыммен қажаттым.

Қайда барсаң қалың ұрлық.

Құтқармас

Қорқыт көрі осы болар қазақтың.

МЫЛҚАУ

*«Соқырдың қолына,*

*мылқаудың астына түспе»*

*(Халық сөзі)*

Бар дүнием, жан дүнием өлеңім,

Өлең үшін өмірімді төледім.

Бір сөзімде Қазыбек пен Әйтеке,

Бір сөзімде өзі болдым Төленің.

Қарап тұрып сөйлемесе қағазға әр,

Қара басар көбейді ғой бабы аздар.

Қылышпенен кесілмейтін түйінді

Кескен кеше қызыл тілмен сабаздар.

Биттің дауын биеңіздің пұлы ғып,

Баптан бапқа жатыр бүгін сүрініп.

Ердің құнын екі-ақ ауыз сөзбенен

Ептестірген қайда сол бір ірілік?!

Сырты сыпа, сырға толы іші ірі

сұңғыланың сағым болды пішіні.

Аталы сөз қазір де бар.

Алайда,

айтшы соған құлақ қояр кісіні.

Бабаларша тебіреніп тереңнен,

Біраз жайды бұйдаладық өлеңмен.

Бидің сөзін құйма құлақ тыңдаса,

Бізді тыңдар құлақ біткен – кереңнен.

Сөз ұқпайтын кәрінің де, жастың да

Есілдерті –

ақша,

атақ,

ас,

пұлда.

Босат! – десем, одан әрі қылғынтқан

өліп барам мылқау қоғам астында.

ҚЫҢЫР

Тайып кетсем жол кінәлі секілді,

Айыпқа өтсем ол кінәлі секілді.

Қарсыласты қап-қара ғып,

Қалайда

қылаң түске бояп алам бетімді.

Десем-дағы көңілімнен күтпе қақ,

Өзімшілдік өн бойымды үптеп ап;

Судан тұнық бола салам.

Аз десең,

тола салам секілденіп сүттен ақ.

Екі басы бар екенін таяқтың

ескермеген, хош көрмеген саяқпын.

Сенікі емес, менікі жөн, – деуменен

сенісетін жан таппауға таяппын.

«Боқ жемеден» басталарын ұрыстың

ұлы білген, құлы білген ұлыстың.

Ылғи дұрыс болмағаны –

Ығыспай

ылғиында бола берсе дұрыс кім...

Сенбесіне сендіретін бұрма мол

болғанымен, аңғал емес қырдағы ел.

Ақиқатқа жету үшін олар да

Келтіріпті бір дәлелге бір дәлел.

Соны ұмытып, мол ұмытып ескімді,

Міншіл көңіл тағы кімге сес қылды.

Мені ұқ, – деймін.

Мені қалай ұқсын ел,

өзім ұқпай жүрген кезде ешкімді.

ТЕРІ

Соғымыңның терісіндей қыстағы

бұл даланың көбейіп тұр дұшпаны.

Күтім еді мойыны мен сауыры,

Бүтін еді бауыры мен пұшпағы.

Келді екен, – деп, – кергітетін көбең хал,

Келімсекке бермекпісің төбеңді әр?

Қазағыңнан қалған бір сөз:

«Теріні

жайып қойсаң ит қамайды», – деген бар.

Жайып қойдық, жайына қап құтты еңбек,

Жауһарымды жайпап кетті жұт теңдеп.

Жерім тері.

Енді соны «қамайтын»

иттің саны иесі жоқ иттен көп.

Қайда әлгі жаушы жетсе, жақтасы

секілденіп қолындағы шақшасы;

«Қатынымды ал,

жатынымды ал,

атымды ал,

жерімді алма», – дейтін ғұнның патшасы?

Бабамыздың терден кеппей тақымы

баққан жерін базарламақ ата ұлы.

Жерді қайтсін,

Қымбат оған алтыны,

Елді қайтсін,

Қымбат оған қатыны.

Қыран емес, секілденген күшіген,

Қорқам мынау заманыңның түсінен;

Ақ найзаның ұшыменен келген жер

кете ме, – деп ақ қаламның ұшымен.

ЛАКМУС

Қазақ пен Жер.

Ажырамас қос ұғым

сәннен шығып қалғандай-ау осы күн.

Табанының астындағы тірегін

тәрк етуге дайындардан шошыдым.

Бабам оны байсын етіп қуаңнан,

Бір бұтасы екеу болса қуанған.

Хақ-тыныста сүйегімен тыңайтып,

Қатты ұрыста қаныменен суарған.

Шебін қорып қалғитұғын үстінде ер

Шерілерін шет көрмеген ұстынды ел.

Бүгін оны сатам, – дейді,

Санасы

киеге емес, жүйеге құл мүскіндер.

Байтақ дала... Байтағы жоқ көрші ана

дейтін шығар, – керегі не соншама?

Қазақ қазақ даласымен.

Далаңыз

қазақсыз-ақ, мүмкін, дала болса да.

Астық азы, айлық азы, ақ азы –

жерден екен, ұға ма оны сабазы?!

Жау кім, дос кім?

Жаңылыспай жоритын

қазақ жері – лакмустың қағазы.

ШАМА

Жазба сөзде жеке шапқан Құладай

Жол бермеді жортқыштарға ұлы Абай.

Соны ғана ұлы, – дедік.

Соңынан

самғап ұшқан көпке көңіл құламай.

Тұрған жерін жібермей ме тау езіп,

Таудай болып шықты сонсоң Әуезов.

Оны-дағы дана, – дедік.

Данадан

кете алмады іші күйген дау озып.

Алсаң егер кеңес кезін қаперге,

Ұлы емес-тін Ілияс та, Сәкен де,

Бейімбет те, Мағжан да...

Ұлылық

болды бүгін кие салар бәтеңке.

Қасиетке қастерлейтін пірім, – деп,

Қасынатын шығыпты ғой бір індет.

Ұлы түгіл,

Дарын, – деген сөзі біз

айтатынбыз дауысымыз дірілдеп.

Запыранды заманына боп мығым,

«сап-сап, көңіл» дейтін сабыр жоқ бүгін.

Жауып қойып Мағжан мен Сәкенді,

Даналықтан дәметеді боқмұрын.

Теңізің кім, тентіреген тоған кім,

Түсінуге түйсік керек оған мың.

Танасы көп Таңшолпаны жоқ елдің,

«Данасы» көп санасы жоқ қоғамның.

КЕШУ

Болмаған соң амалым,

Бордай етіп мұрамды;

Ұраны көп заманым

ұмыттырды құранды.

Жайнамазбен күресте

жатпен болып біз егіз;

Атеист боп сірескен

бүгілмеді тіземіз.

Құран түгіл, нұр беріп

шашқан иман шапағын,

Басын қоса білмедік

бір-екі ауыз батаның.

Оны айтасың, ел байып

есейсе де болып нық.

Аруаққа қол жайып,

ас беруден қорықтық.

Енді ойласам...

Саздақта

шеге қағып шабытпен,

Көрге тастай жаздапты

мәйітімді табытпен.

Тәуелсіздік жебейді

тәмсілімді ысырған.

Тәубә, бүгін көбейді

тәлімі мол мұсылман.

Кешір, Алла, сен де енді,

Жаңылысып тобамнан;

Жаңа шыққан пендеңді

Құдайы жоқ қоғамнан.

АҚЫН АШУЫ

*(Ақын Есенғали Раушановқа)*

Тағы да сол баспада

жағдай болды жағаңды ұстар масқара.

Талқыда тұр Есенғали жинағы,

Егде емес ол бүгінгідей, жас бала.

Редкеңес – мұндағы бір ірілік,

Екі жеңін кірісетін түрініп.

Қолжазбаңыз өліп шығад,

болмаса, көніп шығад,

Көнгені үшін «тіріліп».

Өлеңіңді аярға емес, арға ұнар

өзегінен қиып түсер шалғы бар.

Тіреу үшін тілек етпей,

Тап бүгін

іреу үшін жиналыпты, ал, бұлар.

Салық\* жайлы «Сарыөзеннің» қолдағы

азат ойын аямай-ақ жондады.

Дәлел айтып дір-дір етті жас ақын,

Дүмше жиын түсінетін болмады.

Осы сәтте қаны шауып бастағы,

Булыққан жас бір сұмдықты бастады;

«Сарыөзенде» құның қалса, – деді де,

Қолжазбаны жыртып-жыртып тастады.

Жазбаларын жойғанда ақын өшіге,

Жағалай жұрт қарап қалған тесіле.

Қанға бөгіп қалқып түскен кешегі

Жұмекеннің шашы түсті есіме...

Қаскөй кеңес деп отырған, – талап қал,

Жыртындыны енді қалай сараптар.

Есенғали шығып кетті.

Еденге

қонып жатты жауған қардай парақтар.

*\*Салық Бабажанов – кадет корпусын*

*бітірген, өз заманының ілгерішіл адамы.*

АУЫЗ

Айта берсең нала, мұң,

азынайды дау-ызғар;

Жауыз емес, қарағым,

Бізді құртқан ауыздар.

Қулар қандай жымысқы,

Жүре алмайтын сау ізбен;

Қолмен емес, жұмысты

істер болды ауызбен.

Бүгілетін шөкелеп

бейнетінен сол маңда;

Орақ ұстап не керек,

Ауызымен орғанға?!

Ауыз-нарық, ауыз-су,

ауыз-зауыт... қақсап маң;

Ауыз-құрылыс ауып тұр

ауыз-қаржы ақсатқан.

Келтіреді иінін

кемел іске келте ұлық;

Арық бюджет бүйірін

семіз сөзбен толтырып.

Өтірікте жоқ бір шек,

Өткен кәрі, жасқа да.

Ауыз-«Мәңгі ел» боп жүрсек,

Алдымен сол масқара.

Жақсы өмірді аңыздай

серт етсе де дәу ызың,

Сенер емес ауыздан

күйіп қалған ауызым.

УДАЙ

Ішкен суым у екен,

Түскен буым у екен.

Көгерішім у екен,

Көкөнісім у екен.

Сүт дегенім у екен,

Түптегенім у екен.

Киген киім у екен,

Тиген бұйым у екен.

Сойған малым у екен,

Ойланғаным у екен.

Уланыпты көгенім,

Уланыпты көк өрім.

Көре-көре соны, елім,

Удай менің өлеңім.

БЕТ-ПЕРДЕ

Сөзі олай, өзі бұлай қимылдар,

Қоғамыңды күйретеді күйдіргі әр.

Қанша бет бар,

Әр жағында солардың

соншалықты сырын бермес пиғыл бар.

Байламының бірі адал, бірі арам

болғаннан соң жол да, бәлкім, бұралаң.

Сырты жылап, іші күлсе бірінің,

Сырты күліп, бірі іштей жылаған.

Соған сеніп сұңқар, – десең сонаны,

Маған емес, саған оның обалы;

Күлгендердің халі төмен кей кезде,

Бүлгендердің жалы жұрттан жоғары.

Жақсы орнына өтіп кетер жалғаншы,

Бет дегенің алдамшы ғой, алдамшы.

Тамұғыңның тар жағында бар жұмақ,

Жұмағыңның әр жағында бар қамшы...

Кім екенін сездірмейтін реңнен,

Күнәһардың бірталайын білем мен;

Құрым киіз бола тұра іш жағы,

Сыртқы жағын жабулаған кілеммен.

Жасыңыз да, жапырайған қартың да,

Қала бермес қыздай сынық қалпында.

Бет – шымылдық, абайлаңыз, аңғал дос,

Нағыз адам отыр оның артында.

ТЕГІН-ТЕРІС

Қапелімде тегін келсе бірдеңе,

Қуанбаймын құт қонды, – деп, – іргеме.

Қашан оның қайтарғанша қарымын

Сілем қатып, секілденем құр дене.

Көп нәрсем жоқ, көңіл атты көйлек кең,

Қол жетпейді қонысыма ой жеткен.

Не берсе де берді маған қиыннан,

Не келсе де келді маған бейнетпен.

Жаңа ғана аяқтанған ботадай

болбыр едім, бозым болдым жотадай.

Маған мойнын бұрған емес,

Басқаның

бақшасына қонған бақыт оп-оңай.

Бола алмасам бітімі зор білеу дөң,

Қолтығымнан көтеретін тіреу кем.

Дәметсе де біреу менен,

Дәнігіп,

дәметпедім өзім, әсте, біреуден.

Берме түк те, берен көңіл тілесе,

Жетем өзім тағдырыммен тіресе.

Тегін заттан –

Терім төгіп төлейтін

қарыз маған жеңілірек мың есе.

ӘРІ-СӘРІ

Азат ойың түсе берсе қамауға,

Әділеттен әріп қалмас санауға.

Үйірілген үрей бұлты тұр ұқсап,

Бүйіріңнен тірей тіккен жамауға.

Болсын, – десең, – еркін заман, еркін іс,

Бұғауламай бостандыққа бер тыныс.

Құмырасын бекітіп ем...

Құманнан

шыға келді қазақы жын – қорқыныш.

Тәуелсіздік таң боп келген халқына,

Түседі, – деп кім ойлаған талқыға?!

СОКП-сын сұлатып ем,

Дәл сондай

«сопы» пішін шыға келді партия.

Әкелудің орынына үйге енші,

Үйдегісін келімсекке қиды ерсі.

Бір шалынан құтылып ем,

Сол шалдың

«құрсағынан» шықты тағы билеуші.

Енді қайтем, дабылдатар дүрдей ғып

депутатым үндемеуге пілдей нық.

Ойдағыдай айтпақ едім,

Аузымнан

шыға берді тойдағыдай бірдейлік.

Ескі, – дер ем, жаңаша бір ұрандай,

Жаңа, – дер ем, ескілігі мұрамдай.

Кешегі ме, бүгінгі ме,

Отырмын

қай қоғамда жүргенімді біле алмай.

ТАЗА

Қанша жерден десеңіз де, – таза бол,

Ұғып оны ұстанатын аз-ақ ел.

Көлгірі шат, мөлдірі қат заманда

Таза болу дегеніңіз азап ол.

Таза болу – жетім көрсең жылатпай

жебеп жүру жарлауыттан құлатпай.

Жайнап шығу жақсылыққа келгенде,

Қайнап шығу тасты жарған бұлақтай.

Таза болу – сенде тай да, ел дөнен

мініп шықса, оған көңіл бөлмеген.

Алам демей, аттап өту –

Алдыңда

ат басындай алтын жатса көлденең.

Таза болу – үлбіреген гүлге анау

шуақ болып, суат болып сырғанау.

Өзің үшін тұнық болу.

Және оны

өзгелерге ғұрып көріп бұлдамау.

Тағы талай талаптары қосылар,

Таза болу дегеніңіз осылар.

Таза болу – жазаға ену.

«Жазаға»

дайынсың ба жазығы жоқ, досым, ал?

АДАЛ

*«...Шынайы түрде сендерге өлексені,*

*(арам өлген малды), қанды, доңыз етін*

*және Алладан басқаның атымен*

*бауыздалғанды арам қылды».*

*(Бақара сүресінен)*

Қайран әкем қыдыр дарып, құт емген,

Ырыс көзін ашушы еді бітелген.

Өле-өлгенше мал ұстады.

Баласы

өлі ет тасып жүрмеу үшін дүкеннен.

Жерді басып мен жүргенде аманда

ауызыңды салма, – деді, – жаманға.

Сатылымнан алдырмады, – арам, – деп,

Арамының өзі тапшы заманда.

Дейтін еді, – киілгенше кебінім

қолдан сойған адал асты же, күнім.

Келіп тұрды ұлан жазға үш-төрт қой,

Беріп тұрды жемге бөккен соғымын.

Қыс көтерем, болсын, мейлі, жаз арық,

Адал малға болатұғын қазаны ық.

Аңырмайтын еді сол бір адалдық,

Жаңылмайтын еді сол бір тазалық.

Есіл қартым, ел сыйлаған есімін,

Елес болды еткен ісі осы күн.

Келмес сапар қақпасын ол қаққанда,

Мен де қақтым ет дүкеннің есігін.

Жылдар өткен... орындалған арман қай,

Жабығамын, қамығамын тал қармай.

Халал кетіп әкемізбен.

Еншіме

бұл өмірдің харамы, тек, қалғандай.

ЖАБАЙЫ

Жабайы нарық,

жабайы халық,

жабайы іс,

Малдысы балпаң, жарлысы жалтаң, малайы ұш.

Қожайындарға қой, – дейтін қожа жоқ жерде

Болмайды екен қалай же, – деуге, – қалай іш.

Бітеудей жұтып, бірден соң бірді баспалап,

Тоймайтын, әсте, қоймайтын, әсте, ашқарақ.

Кешегі малай мырза боп шығып,

Кеткені-ай,

кешегі мырзаң алақан ойып, тас қалап.

Негізі надан, лебізі надан бір бүлік

толағай елді тірсектен кетті ілдіріп.

Аш-арықтардан байыған байғұс мешкей-ақ,

Бас арықтардан шықпағандығын білдіріп.

Жабайы бәрі, жабайы мәні,

Шоқалдай

шоңқиса тауым, шырайлы дейсің жотам қай.

Надани халім айнала алмады ақылға,

Қабани халім адамшылыққа жете алмай.

Жабайы жобам, жабайы қоғам.

Талайы

таусылып бітті жабағы болып самайы.

Зиялы ел шығад зиялы тізгін ұстаса,

Жабайы ел шығад, ұстаса оны жабайы.

ТАҒДЫР-НҮКТЕ

Тірлік қысқа, тындыратын жұмыс көп,

Таусылмайтын күндіз істеп, түн істеп.

Күн батады алтын табақ секілді,

Ай туады секілденіп күміс доп.

Санаулы күн, санаулы айың алмасқан,

Тозар бір күн тамтығы да қалмастан.

Жар түбіне тірелгенде жам жолың,

Жаның ұшар арғы бетпен жалғасқан.

Әкеткен соң орап алып торғынға,

Оба түгіл, қоға қалмас орныңда.

Жыр қалады басы бар да соңы жоқ,

Соңы жоқты сідет етпес сорлың да.

Бітпеген іс – бүтін емес, көмескі үн,

Көлденеңге көмескісі емес мұң.

Энгельстей аяқтаған Марксті

Сенше аяқтап шыға алмайды оны ешкім.

Тірлік теңіз, текпінінде толған сең,

Сең соққандай болдым мына солғанша өң.

Тағдыр маған қойса-ау, шіркін, нүктесін,

Мен жырыма нүкте қойып болған соң.

БӨЛІС

Қиянат көп, түсінбеймін неге көп,

Қастерліңе қадалатын жебе боп.

Қылдан тайсаң дайын тұрар біреуі

Табытыңды жіберуге шегелеп.

Тысы дүрдей, тақиядай тар іші,

Тыраштардың таусылмайды жарысы.

Ауытқиды алар жерге келгенде

Адыра қап ар ісі мен нар ісі.

Алтын көріп қызығады жезіне,

Асыл көріп «бұзылады» бөзіне.

Бүтін қамшы былай тұрсын,

Ол үшін

білекке ілер бүлдіргенің өзі не?!

Тірегіңді жүрмесеңіз тауып тең,

Тапқаныңды тартып алар қауіп кең.

Аударыспақ ойнап жатыр бұл қоғам,

Атпен емес, фабрикпен, зауытпен...

Өмір бөліс, бөлісерде сестене

серпігенмен, бере қойсын дес неге.

Әділетті күтерсің-ау,

Әй, бірақ,

ол келгенше қала қоймас ештеңе.

ТӨРТ ПАЙЫЗ

*Мұнайдан түскен табыстың төрт*

*пайыздайын ғана жұмсау Норвегия-*

*ның өз азаматтарының ауқатты өмі-*

*ріне... жетіп отыр. («ҚӘ» 24.02.17.)*

Норвегия төрт пайызын мұнайдың

жұртқа жұмсап, дей алады, – тыңайдым.

Біздегіңіз адам нұры.

Олардың

төрт пайызы нағыз нұры құдайдың.

Төрт пайызы жетіп жатыр бәріне:

Тамағына,

Киіміне,

Дәріге.

Қыдыруға,

Қылжақтауға,

Қаңғуға –

Саяхатқа, салтанатқа, сәніне.

Біздің мұнай он орайтын бұларды,

Тақса, кәне, тірлігіңе тұмарды.

Әділетті бөлу заңы норвегті

ең ауқатты адам етіп шығарды.

Өзгелердей болсам, – деген, өр талап,

Өзегіңді алып жүрме өртеп ап.

Жарылқаған бес миллион халықты

Тоқсан алты пайыз емес,

Төртеуі-ақ!

Ал, біз болсақ халық қамын қараң ғып,

Арзан беріп, алыс жұрттан пара алдық.

Төрт пайызды қимайды екен.

Билікте

тоқсан алты пайыз болса сараңдық.

АЯУ

Жаным менің әлдилеген ұлы арман

Аяушылық сезімінен құралған.

Қайырғанмен бірге жүріп қайғырып,

Қуанғанмен бірге күліп қуанғам.

Жоймасаңыз жолын тауып қиялап,

Жаманшылық жатып алмақ ұялап.

Қиянаттың құрбанына қол созам,

Өзім қоса көргендей-ақ қиянат.

Шаттығыңның шайқалатын соңы кеп,

Шұғыласын төге бермес төңірек.

Сәби көрсем жылап тұрған,

Менің де

сәби жаным қоя берер еңіреп.

Игілікке иілмесе бір аттам,

Не шығады құнары жоқ құр анттан.

Шын мұқтажға сепкен тиын секілді,

Шын сорлыны қандай жақсы қуантқан?!

Құлан көрсем қайтып шықпас аралдан,

Бұлан көрсем бұлшық еті таралған

жабығады жаным менің.

Жарам қан –

сан жыртылып, сан қайыра жамалған.

Мен осылай жүргенінше өкімім,

Басқалардың бақыты үшін бекідім.

Жұртты аясаң, өзіңді аяу деген жоқ,

Не жұрт, не өзің –

бірі болмақ екінің.

МҰНАЙ-МҰҢ

Эмиратты ерек еткен сол мұнай,

Кувейтіңді бөлек еткен сол мұнай

менде де бар.

Мендегіңіз бірақ та

маған жетпей қолды болад жолда ұдай.

Жалғыз ғана мұнай емес,

Жарын әр

түртіп қалсаң, тойған местей жарылар;

Менделеев кестесінде тізілген,

тізілмеген дәулетіңнің бәрі бар.

Жерім байтақ, елім бірақ аядай,

Аядайға сор беріпті аямай.

Халқым табын сиыр десек,

Қазынам

төбесінде иті жатқан маядай.

Өзіңдікі өзіңе жат қоғамда

Өзен түгіл, қат боласың тоғанға.

Эмираттың «маясына» ит емес,

кісі ие, кісілік көп содан да.

Еншім бар, – деп елу жерден қақсаңыз,

Еселенбес одан сіздің ақшаңыз.

Елдікіндей болмайды екен мұнай да,

Елдікіндей болмаған соң патшаңыз.

СИЫР

Сиыр шіркін қырсықтығы қырға әйгі,

Жемді көрсе көп бөгеліп тұрмайды.

Баса-көктеп жалмаңдайды.

Басына

үйірсең де үйелмендей ырғайды.

Қайтсін енді хайуан ғой, хайуан,

Тоймай қайтқан тоғышарлар сайынан.

Адам да сол.

Аулақ қойып айғырын,

дәмететін басқалардың тайынан.

Бюджеттің астауынан биыл да ас

Әй, бұйырмас, болымды боп бұйырмас.

Отырғанда төрде сиыр билік пен

обырлары – сиыр-ләпсі, сиыр-бас.

Тана-тәбет тұрған кезде қияқ көк,

Ойламаңыз орып жеуін тыяд, – деп.

Хас жақсыда қасқа заң бар, ұят бар,

Нас басшыда асқазан бар, ұят жоқ.

Астау ортақ, билік атты тіл сүйір

ортайтуға болды неге мұнша үйір?!

Алаңдаймын киіп-жарып бюджетті

тағы жалмап кете ме, – деп, – бір «сиыр».

АЛЫСУ

*«Мыңмен жалғыз алыстым,*

*кінә қойма»*

*(Абай)*

Қоғамыңа кірген қырсық сыналай,

Қоймайды екен қайратыңды сынамай.

Ағартам, – деп «мыңмен жалғыз алысқан»,

Ақырында тыным тапты ұлы Абай.

Абызыңның санайтұғын жұрт ұлы

айтқандарын алқаламау күлкілі.

Бұдан соң да көрдік біздер,

«Мыңменен

алысудың» болатынын түр-түрі.

Соның бірі – қулығымен құраған

атқа мініп (қалғандай-ақ мұрадан)

басып алды «мыңмен жалғыз алысып»,

Байтақ елдің қазынасын бір адам.

Жайдақ жұртқа білмейтұғын жарысу,

Жұту қалды саптыаяқтан сары су.

Абайдыкі халқың үшін.

Мұныкі

алтын үшін болып шықты алысу.

Мен алыссам, алыстым ғой ар үшін, –

деді ақын, айтқанының бәрі шын.

Жүрегіне қолын қойып осылай

айта ала ма алысқандар мал үшін?!

Айта алмайды.

Жарты әлемді жалмаған

жебірлерде ондай жұғын қалмаған.

Абай кетті...

Алтын тақтан кете алмай

алысуда әлі мыңмен әлгі адам.

ЖЫР-МЫРЗА

Жегін атың желген соң,

Ізін салар шұбатып.

Демім өрде,

Делбешім –

дем алдырмас уақыт.

Ойдың отын көсеген

болмайды әсте берешек.

Келіп жеттім кешеден,

Барар жерім келешек.

Сапар шалғай, бір құрлық

бір құрлықты сүйреген.

Жыр-мырзамын,

Мың жылдық

жолға шыққан күймемен.

БАЙБОТАНЫҢ БАТЫРЛЫҒЫ

*(Ақын Байбота Қошым-Ноғайға)*

Басып алған миындағы таспаға,

Байботаға жыр-Жұмекен жақсы аға.

Бір шатырдың астында еді қызмет,

Бірі «Мектеп», бірі «Жалын» баспада.

Дейтін жанды, – өлең үшін біз құрбан,

Сол «Жалында» талай рет шыжғырған.

Ит қандені пілге бастық.

Піл-жырға

адам-қанден бастық болса, жүз бір лаң.

Өзі кетіп, өлеңдегі оты қап,

Ер Жұмекен жантайған күн шоқыны ап;

Бастығына кіріп келді Байбота,

Бас ақынға салып келген топырақ.

Күндегідей салқын емес, қызу-ды,

Қырғи тілде қынжылысы тізулі.

«Жұмекенді сен өлтірдің, – деді ол, –

сен өлтірдің, қисық жыр, – деп түзуді.

Жалғыздарды жамсататын алқа ашар

сен мықты да, жарып шыққан жалқы осал.

Жерің кеңіп қалған шығар.

Ал, енді

аңызыңа астық егіп, арпа сал!».

Жас ақынды жаңа ғана жыры ұшқан,

Жан аз еді ұғынуға тырысқан.

Шығып кетті ширыққан ұл.

Ертесін

әрең қалды шыға жаздап жұмыстан.

Бала ақынның бастығының мысын ап,

Бал ашқаны әлі талай қышымақ.

Айтарын ол айтып салды.

Біз кімбіз

айта алмайтын не сау боп, не ішіп ап?

ЖЕЛТОҚСАН... ЖІБЕК БҰРЫМ...

1986... сызы етке

өте шығар желтоқсан бұл дыз етпе.

Самсап тұрған сары қолмен сабақтас

қызыл байлап біз де тұрмыз күзетте.

Жастар анау теңдік сұрап үдерген,

Жасақ мынау үздірердей күдерден.

Ортасында кезекші бол, – деп, – соның,

Құзыры мол мекемеміз жіберген.

Әшейінде мүлгитін жұрт көрпеде,

Бас алаңға жөнеліпті ерте өре.

Желкемізде Үлкен үйдің мінбері,

Мінбер асты мыңдар сыяр жертөле.

Сол жертөле қарсы келем дегенді

қағып алса, қайтып шығу жоқ енді.

Білекке орап қыз бұрымын осы сәт,

Бітеу жендет сүйреп ала жөнелді.

Мұны көріп көнбейтұғын, тегі, емге,

Қалш-қалш етіп, қаным ойнап денемде,

Байламаны жұлып тастап қолдағы

арашаға енді түсем дегенде;

Баскесерлер қатарынан өте көп

албастыдай жеткен бірі төтелеп,

Мендей әлсіз қарсылықтың иесін

жүре берді жертөлеге жетелеп.

Осы сәтте елестетіп алмасты,

Орынынан орғып шығып алғашқы;

Арашаға Куәлігін көрсетіп,

Байбота мен Жұмаш келіп жармасты...

Не көрмедік, тентіретер тіріні

көрдік жендет, көрдік жемқор, ұрыны.

Көз алдымнан кетпейді, тек, сол бір қыз,

Жүнбілекте кеткен жібек бұрымы...

ҰРЛЫҚ

Тоқсаныншы жылдар еді.

Бақша боп

таңырқадық тозған мекен тақса көк.

Талай зат жоқ, сол қатарда алма жоқ,

Алма болса, алатұғын ақша жоқ.

Алмаменен жеткенде жұт жетеу боп,

Дидахмет\* кеңес қосты бекемдеп:

«Әбділдиннің бақшасына түскем мен,

осы жолы түсейік, – деп, – екеулеп».

Шошып кеттім.

Ойнақтатқан ойды ояу

оқыс пікір Дидашыңа тойдай-ау.

Дедім оған, – бастығына бір елдің

барымташы қалай болам, ойбай-ау.

Тосын жайды айтпайды ғой тегін ер,

Дегенменен, қалмады жер шегінер.

Қорқа берме, саяжайда күзет бар,

бірақ-тағы күзетпейді, – деді ол.

Басылған соң басындағы көп талас,

Баукеспелер қалай іске тоқтамас.

Дедім мен де – Серікболсын ағамыз

түбірдегі түйнек үшін соттамас.

Қапқа жуық қапшықтарды сайлап ап,

Ойдан өттік, сайдан өттік тайғанақ.

Үш құлаштай бетон қоршау үстінен

асып түстік тұрған кезде ай қарап.

Жүрек дүрс-дүрс, демім ырс-ырс,

Қылаңда ай

күзет оты жымияды күле алмай.

Қолың созсаң өзі келіп түсіп тұр,

Қызыл апорт үлкендігі құмандай.

Астымда жер, алаулаған үстім бақ,

Алған сайын аранымыз ұшқындап,

Істіктелген екі қаптай алмамен

Арғы бетке әрең астық мықшыңдап.

Енді ойлаймын досқа күлкі, дұшпанға

таба ететін іске құдай қысқан ба?

Ұсталмадық.

Ұсталғанда болар ед

сенсация бүкіл Қазақ-станда.

Ұлық Секең, күлік Секең бар күшін

ұлтқа жұмсап, арқалады алғысын.

Білуші едік бізден де зор ұрымен

ұстасқан жан...

Ұрыспасын алма үшін.

*\*Дидахмет – қаламдас, қызметтес дос.*

ЕСІНЕУ

Біреуі Есенин, – деп емінеді,

Пушкин, – деп бірі тайын тебінеді.

Өзгенің басырынан басы айналған

Өзінің асылынан не біледі?

Жақының жалаулатса жаттан мысал,

Жасқанбай жақсыңды айтып аттанды сал.

Бөтеннен бөрі іздеген –

Өзіндегі

барысты бассалатын қақпанға ұсар.

Үсті асыл, арылмайтын асты кеннен

үстірттей үлкен жолға бастым елмен.

Мағжан ақсүйек қой.

Ақсүйекті

жүрген көп қатар қойып маскүнеммен.

Қаламмен тоқығаны кілем білем,

Ғаламнан оқығаны – кіл өңдіден.

Шоқтығы биік Мұхтар,

Шоң бітімін

теңесе Шолоховпен, ренжіген\*.

Семіздің өзіндегі кіл сүбесін

сандалса сырттан іздеп, күрсінесің.

Абайдан асқан кім бар?

Пайғамбардай

Алладан қабылдаған жыр-сүресін.

*\*Кезінде Мұхтар Әуезовты Шығыстың Шолоховы –*

*деп әспеттеген.*

ЖАЛҒАН

*Дүние аз бір күн көрініс.*

*(Нахыл сүресі)*

Бұл дүние бүгін бар да ертең жоқ,

Бет-ауызын бояғанмен көркемдеп.

Қорған болса құм болып ол құламақ,

Орман болса күл болып ол өртенбек.

Нақышымен көрінсе де көзге айқын,

Нәрсе бар ма нәрі кетіп тозбайтын.

Шие болса шілдеңізде шетінеп,

Түйе болса күн туады боздайтын.

Алты күнде анық болған жер мен көк

Бейнетін де, зейнетін де берген көп.

Күн құлайды қою түнге бас ұрып,

Түн мұңайды тағы да күн келген, – деп.

Кезектесіп қоштасу мен қауышу,

Тірлік деген бірден бірге ауысу.

Қуарыстың тоңды сәтін қарсы алып,

Қуаныштың соңғы сәтін тауысу.

Жер үстінде мәңгілік, – деп, – мекенім

желігуің желмен жеткен бекер үн.

Өмір сүру, – дейді адам.

Өтуді

сол өмірдің түсіне алмай не екенін.

КҮН КӨРУ

Кейде, тіпті, жерді місе етпей біз,

Көксейтінім қиыры жоқ көк, – дейміз.

Күн қадірсіз Күнікейін күң еттік,

Түн қадірсіз түңілігін көктейміз.

Байлығыңды бірде батпан, бірде бу

басып тұрар бола алмайсың күнде қу.

Күн көруді қомсынады.

Көкейге

жеті басты жылан болып кірген у.

Мағынасын алатұғын майдадан,

Қанағатын қалып етер қайда адам?!

Топатайға тойса біреу,

Ал, біреу

бота, тайға іздейді дәу тайқазан.

Қарын тояр қанағатқа келгенде

Қақ жарылар қарагер көп кермемде.

Күн көруге не жетеді.

Шынында,

не жетеді күнді күнде көргенге?!

Аса байлық не керек, – деп бабам дөй

әнге басса, салар болар саған да ой.

Ең жақсысы – салмай жұртқа сабытын,

Ел қатарлы күнін көрген адам ғой.

ТАРЫНУ

Ұшатұғын қанат үшін аспан кең,

Мен де ерлеп ем,

Біреулер

кең аспанды тар, – деді.

Тау жетеді өрмелесең тастармен,

Мен де өрлеп ем,

Үрейлі «ер»

жартасымды жар, – деді.

Қарашаның еншісі ғой қара өлең,

Мен де жаздым,

Ал, біреу

аяғымнан шалғандай.

Сырласымдай шешіліп ед кәрі әлем

Назаланды

мал біреу

мөрін тартып алғандай.

Дүние кең, жетеді ғой төр мына,

Төрлемек ем,

Өңменнен

сүңгі көрді сом дене.

Не айтарсың, кең болудың орнына

Жөнге керең,

Кердең, кем,

кісілігі аз пендеге?!

БЕТ

Гюгоның: «Бет перде, нағыз адам артында», –

деген сөзі тұр әлі түрегелген қалпында.

Көрінгенмен жалғыз боп түсе бере жотадан,

Жалғыз емес, бір тонды жамылған ол екі адам.

Аңсарыңды ұқса игі, ұққансуы өтірік,

Антұрғаның бықсиды асыңды ішіп отырып.

Дәл осындай пендені пиғылында көп сұрақ,

Дәмім атсын, – деуші еді, атқан дәмі жоқ бірақ.

Тұтып өртеп қордаңмен, қозға айналып лапылдар,

Бұты еркек болғанмен басқа жағы қатындар.

Сыбыс-семсер беттеген тысты тілер, ішті іреп,

Сөзбен өртеу – отпенен өртегеннен күштірек.

Бүлдіретін ойы мың, қалың шығар көннен де ол,

Бет дегенің қойылым, қойылымға сенбеңдер.

Шымылдығы Гюгоның шілтер болса ілгізген,

Қазақтың бет пердесі қалың қара кигізден.

Шілтерісі Виктордың қозғауына көмек, ем,

Кигіз-бетті сырғыту қиын еді не деген?!

Сол көрнеді, қарашы, ауыр-ауыр сырғып тым,

Бөліп тұрған арасын шындық пенен сұмдықтың.

Пендең сондай дегенде, басқасына кім ие,

Бетім қайтар сенен де, беті қалың дүние!

НАЗ

Тәуелсіздік туымыз, оған ширек ғасыр, – деп,

Бұрқырады буымыз, қызыл-жасыл шашылды от.

Қуанғаннан, мүмкін бұл, мүмкін, асып-тасқаннан,

Орден жауды төбеден, медаль жауды аспаннан.

«Кигіз жауса зеңгірден құлға тимес ұлтарақ»,

Ұлтараққа телмірген біздікі де құр талап.

Медаль тағып, меймілдей ішкен кезде жұрт арақ,

Ас та төкте аш қалған секілдендік бір тарап.

Аудан бар ед бізде де, аталушы ек ескі адам,

Ескі адамын ел болды есебіне қоспаған.

Ақын едік алашта азды-көпті аты бар,

Аты барды аңдатпай, – деген осы, – атып ал.

Әшейінде хан жайлау қадірі мол Бөкенің,

Осындайда аңдайды-ау өзінің кім екенін.

Алла анық, құдай шын, айтар болсақ әділін,

«Қарныңа емес, жылайсың қашқанына қадірің».

Қай жерім кем айтшы, адам, төсін керіп төрге енген,

Мартышка-медаль мен орангутан-орденнен?

Дос секілді бір атым насыбайға тарынған,

Сараң көңіл, халқым-ай, қамы аспаған қарыннан.

Медальда емес мәселе, мәселеңіз еңседе,

Еңсеңізді еңкейткен пейілі пәс кеңседе.

Тозбайтұғын түк те жоқ...

Құтың болған төрдегі

күлде жатыр бүгінде қайран «Ленин» ордені.

Ленин құсап бізді де сілкіп өтсе бұл бір сын,

Қай мадақтың қай жерде қалатынын кім білсін.

Әйтсе де, той кезде толықсыған шоқтығы ән,

Ауық-ауық аспаннан медаль жауса, – деп тұрам.

ЕСЕП-ДОСТЫҚ

Бұрын көп-тін, бүгін менің досым аз,

(Досқа тапшы тіршіліктің несі мәз?).

Содан болар, баратұғын жерім кем,

Содан болар, ашатұғын есік аз.

Басып жемей, шашып жеуді дос еткен,

Баршын-көңіл байлаулы тұр есеппен;

Құлын берсе, құтыласың тай сыйлап,

Қодық берсе, тұтыласың есекпен.

Көңілі бай, көкейдегі сөзі ұтқыр,

Кеңдігінен кемігендей тозып қыр.

Аула-достық аулада қап,

Аулақта

сауна-достық, сауда-достық озып тұр.

Айғыр үйір жылқы жүрсе арада

алаңдамас ада болды нар аға.

Қасық қатық ішкен болсам,

Қайтарам

қарымына қымыз құйып шараға.

Нағыз достық айнымайтын кесекте, –

десек те сол,

десек те сол,

десек те;

«Есепті дос айырылмас», – дейтін ел

кіріп кетті-ау достықта да есепке.

КІЛТ

Баяғыда ұқсап тұрған қасқырға,

Қат едік қой ұры, қары, қашқынға.

Жазатынбыз жаба салып есікті,

Кілт жатыр, – деп, – табаныңның астында.

Жау іздемес жан-жағынан ісініп,

Жуас еді-ау ол кездегі түсінік.

Келгеніңде үйді жинап қонағың,

Тамағыңды отыратын пісіріп.

Ұлтымызға болған талай ұлы сын,

Уақыттың ұрт мінезі құрысын.

Аз көрдік, тек,

Қонағыңнан бұрын кеп,

қағазыңнан «сауат ашқан» ұрысын.

Кешірмейтін қожанасыр кейпіңді,

Кейін білдік кесір ұлды, кейкі ұлды.

Қоңыраулы есік түгіл,

Кететін

кебістей ғып омыраулы сейфіңді.

Бүгін де сол әдетімен қол мына

қағаз жазса, кешірілмес ол кінә.

Үйіңді үптеп...

Кетері анық сөз іліп,

Кілтіңізді қойдым, – деген, – орнына.

ҚАРЫП

Болған соң басыбайлы жазуым жоқ,

Бағзыға бата бермес азуым көп.

Орхон, – деп, Енисей, – деп ентіккенмен,

Қалды ол жазу болмай, қазуым боп.

Қалды ол жартас бетте, жар астында,

Қалды ол қатқақ қыр мен қар астында.

Арасын араб, кирил, латыныңның

адақтап көп адасты алаш-тұлға.

Сурет сап, жартасын да жарып көрген

қауыммен қатар ек қой қаріп терген.

Жұрттар-ай, жұтқа бермей төл жазуын,

Төріне осы күннің алып келген.

Ұлтыма деп ұғынған, – дала құжат,

Бастапқы болғаны ма сабағы жат;

Тасынан қына «жазу» таймағанмен,

Басынан сына-жазу барады ұзап.

Әркімнің әлібіне телмеңдеген

Несіне жұқсыздықты елден көрем?

Малға ен, тасқа таңба салғаныммен,

Қаламға қырсыз болған шерменде – мен.

Тағдыры аянышты, обал әрі,

Тілімнің қорыс тұтқан тоғаны, әне.

Латыннан қарып қалған.

Қарып та жоқ

қазақтан өзі кетсе, не қалады?!

ӘЛ-ӘЗІРГЕ...

Әл-әзірге өлмейтұғын сындымын,

Әзірейілге көнбейтұғын сындымын.

Көкте күлген жұлдыздайын жымдымын,

Көлде жүзген құндыздайын құндымын.

Дерт демігіп қонам, – десе іргеме,

Дес беретін емеспін ғой құр дене.

Ал, дәрігерім, ал, дәрігерім

(үндеме)

Бүйрегіңе өскен, – дейді, – бірдеңе,

Бауырыңды тескен, – дейді, – бірдеңе.

Жүректің де бірдеңесі бар, – дейді,

Жүйкенің де бірдеңесі тұрды өре.

Асқазаным шөңке болған сықылды,

Шөңкедегі мөңке\* болған сықылды,

Мөңке-өмірім келте болған сықылды.

Өлмей жатып, көмбей жатып,

Сүйегім

саудыраған сөңке болған сықылды.

Әй, төндірді,

Төндірудей төндірді,

Ойнақ салып жүрген кезде тең құрбы;

Күмісімді көң қылды,

Тынысымды кем қылды,

Гүл-ісімді семдірді.

Саулығымды сыпырып ап,

Соны емдер

жеңіп алған секілденді тендерді.

Тағдыр маған келгені ме бір қырын,

Сап тыйылған сияқтанды сыңғыр үн,

Қатты үйірді құлатқалы қыр гүлін

қара құйын кимелеген бір-бірін.

Әйтсе де, алар емес нұрды мұң,

Қалар емес өмір атты құнды ұғым.

Әл-әзірге өлмейтұғын сындымын,

Әзірейілге көнбейтұғын сындымын...

*\*Мөңке – тұщы су балығы.*

АРХАИЗМ

Абай айтқан: «Пайда ойлама, арды ойла»

атқарыла бермейді ғой әрқайда.

Еркек бар ма етек, – десе елп етпес,

Жетектесе желп етпейтін қар қайда?

Киіп алып кемеңгердің шапанын

кеңкілестер көпшілікке қатады үн.

Үні кетті демеуі нәр дегдардың,

Құны кетті төлеуі бар батаның.

Ар мен пайда – жуыспайтын қос ұғым

туысатын болыпты ғой осы күн;

Ауызымен арды қолдар,

Қолымен

малды қармар әмбебаптың «досымын».

Қызықтырған түгі қызыл заман, – деп,

Түгін соның түк қалдырмай қағам, – деп,

Адам қайта мал болуға көшкендей,

Енді ғана келе жатқан адам боп.

Сәуледейін әлсіз түскен шырадан

ар қайда? – деп айналамнан сұрағам.

Ар дегенің архаизм.

Әй, соның,

тек, Сөздікте шығар, – деді бір адам.

ТИРАН

Тирандардан көп батырған тізесін

әрең жиған әлсіреген түз есін.

Өлгеннен соң көмді оларды жасырып,

Мүрдесінен алмасын, – деп, – біз өшін.

Білу қиын қайда қалды Шыңғысхан,

Бату, Берке... жебе болып қырда ұшқан.

Білеріміз қылыш та қан, қырғыш қан.

Құпиялап жатқан жерін солардың,

Жан адамға сездірмеуге тырмысқан.

Жақсы болса, өлмес пе еді жария,

Жаназалап көмбес пе еді қария?

Мүрделерін жасырды олар,

Түйеқұс

секілденіп құмнан тапқан «сүйеніш»,

(Осындай да аңғал аңыз бар, иә).

Қабірлерін бүркегенмен,

Бүркеусіз

қалды артында қан боп аққан дария.

Мұның бәрі кешегі, – деп қашыра

аңғалдықты аялдатпа қасыңа.

Бүгіннің де тираны бар.

Тек, бұлар

қабірінің күзет қояд басына,

Біреу сарып кетпеу үшін тасына.

СОЗЫЛМАЛЫ

Жарға тіреп кетер болса жастық «ит»,

Басқа түгіл, быламықша бас та ірид.

Асқазанды көрсетіп ем емшіге,

Айтқан сөзі – созылмалы гастрит.

Одан әрі жағалап ем жүректі,

Созылмалы, – деген сөзден дір етті.

Созылмалы құм бар екен бүйректе,

Сылып алып тастамаса бір епті.

Қалай жүргем қарайған бұл өкпемен,

Қараспапты қарашада еткен ем.

Созылмалы сырқаты бар бауырым,

Сауға сұрар секілденер, тек, менен.

Тұрып қалған қамыстайын сортаңда

тамырымды талықсытар мол таңба.

Ол аз десең, созылмалы себепті

солқылдайтын көрінеді қолқам да.

Ауа жұтпай таңның ала бозында

боза жұтқан өтпейді ғой сөз ұлға.

Ауруымның ада болар бірі жоқ,

Қыр соңымнан қалмайтын кіл созылма.

О, тәңірім, мұрты ертең тебіндер

жас емеспін, жасамысқа көңіл бөл.

Созылмалы екен ақыр бәрі де,

Енді маған созылмалы өмір бер.

РЕЖІМ

Сақта, – дейді режім,

Режімің жүру деген бір өзің.

Ел ішкенді ішпеу ол,

Ел жегенді жемеу ол,

Қатарластың жиып алып кіл езін

қабыл алу көнгіш, көнбіс мінезін.

Режім ол – базарыңа бара алмау,

Ажарыңа ашық күнде алаңдау.

Адал едің,

Болу, тіпті, адалдау,

Халал едің,

болу, тіпті, халалдау.

Ет жесеңіз шылқасы емес, шандырын,

Нан жесеңіз ұлпасы емес, тандырын

тартушының табағынан ал бұрын.

Көк шай, – дейді, – көмейіңе қолайлы,

үндіңіздің орынына қан құрым.

Режім ол – бір босамай арқаннан

шарап көрсең құлап түсу шалқаңнан.

Арақ көрсең сұлап түсу...

Аңқаңнан

секілденіп заһар емес, бал тамған.

Қоңды болсаң, кішірген жөн арықтап,

Қомды болсаң, түсірген жөн арқаңнан.

Режімсіз сезінетін мін өзін

Мен емеспін бұйдадағы бір езің.

Құйрық жедім «байқамай»,

Қаймақ іштім шайқамай

Есігімнен жылап шығып періште,

Тесігімнен кірген кезде күле жын.

Режім ол – оқшаулану.

Қысқасы –

жаңасымен ескі әдет ұстасып,

Кірме болған режімге көнбей тұр

Сірне болған сары жұртта мінезім.

«ИТТЕР»

*«Жау жағадан алғанда, ит*

*етектен тартады».*

*(Мақал)*

Сыртым бүтін болғанымен, ішім дерт,

Өңім түгіл, кешіп жүрем түсімде өрт.

Арқауынан ажыраса, о, тоба,

Адам тұрып, болады екен мүсін мерт.

Мүсін емес, қарекетті кісі ем мен,

Қол-аяғы қосылмаған кісенмен.

Жортып жүріп, саулық атты шақпағым

түсіп қапты түбі тозған кісемнен.

Содан бері сылқымымның назы елес,

Сауық сөніп, жиып жүрмін әзер ес.

Ішімдегі індет-итті санасаң,

Троекуров төбетінен аз емес.

Сол «иттердің» тоқмейілсіп, тоқтай қап,

тек жүруге көңілдері соқпайды-ақ.

Есіл-дерті ет-сүйекті кеміріп,

Есі кеткен мен байғұсты жеп қоймақ.

«Жау жағадан, ит етектен...» Кетеуің

кетерінде қатар берер екеуін.

Індет-итке жағаң дайын.

Әттеңі –

күндес-итте кететіні етегің.

АЛЫС ЖОСПАР...

Таршылықтың табы өткендер үнемдеп,

Баршылықта жарытпайды шүлен боп.

Күпсуге де болады екен,

«Отыздың»

ордасына отыз жылда кірем, – деп.

Бауырласың емес пе еді кешегі ол,

Балтық бойы асып кетті неше бел.

Бір отызды бос жіберіп,

Тағы бір

отыз күткен бұл не деген мешел ел?!

Күлде жатып аспандағы күнді ілген

«көріпкелге» шегім қата күлдім мен.

Ал, шынында, келешектің биігі

отыз ба, әлде, жиырма ма, кім білген?!

Ілінбесті ауызымен ілгенде ол

Кіргендейсің берекеге бірден мол.

Бірақ «екі мың елуді» қайтсін,

Екі күнмен басы қатып жүргендер.

Отыз, қырық жыл өткенде... ерсің, – деп

елей қоймас есіктегі көршің кеп.

Алыс жоспар жасалғандай,

Жоспармен

алыстарға атым жете берсін, – деп.

ҚАШЫР-ӨЛЕҢ

Осындай ғып кім жазады менен соң, –

деген ойдан дірілдейді денем шоң.

Қат-қат жырдың қайда қалар сандығы,

Қапияда қоспағымды шөгерсем.

Ажалымның ашылғанда араны

Бойым сөніп, ойым тірі қалады.

Кім жетелер, кілем артпай қомына,

өлең артқан өңшең ойсылқараны?!

Маржаныңды не қылсын, – деп, – масыл мың,

мақал айтқан момынымын ғасырдың.

Ой тиеген ойсыл емес,

Жүр көбі

қой тиеген жібін ұстап қашырдың.

Есек мешел, есесіне жылқы ірі,

Жылқыңыздан жілік кетсе, құр түрі.

Қашыр туған қайғы болмай қалады,

Қашыр-өлең сопаң еткен бір күні.

«ХАЛЫҚ БАНК...»

«Халық банктер»,

«Халық банктер»...

Қисапсыз миллиард доллары.

Иесін барып көр,

Шынында, халық па ол,

Жоқ, әлде, біреудің долбары?

Облыс, дәу маңдар,

Қалалар, аудандар –

Қаптаған филиал, филиал...

Алтынға аунаңдар,

Күмісін баураңдар,

Бұл неткен дилы хал, күйлі хал?

Дәулетін санасаң,

Дөңгелек дара сан

«Халық банкте» қарқын көп.

Атына қарасаң,

Байлығы орасан,

Бар халық кеткендей банкир боп.

Бола алмай нарық нәр,

Қоғамда арық хал.

Әлдісі әлсізін алып жеп;

Төлем бар, салық бар,

Банкке халық бар,

Халыққа бірақ та банк жоқ.

Айтыңдар анығын,

Егесі, кәне, кім,

Күйеу мен қыз, – дейді білгіш кей.

Кім болсын, жарығым,

Жекенің банкін

«Халықтың банкі», – деу қылмыс қой.

ЕСКІЛІК

Маңдайының соры кемі бес елі,

Қазақ қалай халық болып өседі.

Туелсіздік аталғанмен бүгіні,

Тәртібі мен тәлімі сол кешегі.

Азаттығым ширек ғасыр асқанда

Мен білмеймін, қаншалықты басты алға.

Елім мынау – колхоз сынды баяғы,

Төрім мынау – сол баяғы басқарма.

Нарық келіп, низам айтып бір ұшқыр

көгергенін көргенім жоқ пүліш қыр.

Әкіреңнен әкім шықты.

Кешегі

пақыр-өңнен шықты шала міністір.

Үгіт айтып кетпегенмен кезіп үй,

Белсендінің бүгінде де сөзі күй.

Сол баяғы үстелді ұрған үстем жан,

Өзі билік,

өзі бұйрық,

өзі би.

Нарық заңы тайталастан табылу

Таралғыңа жіберсе де жағып у.

Бәсеке жоқ, бәстесі жоқ бұл елде

Сол бағыну,

сол табыну,

жағыну...

Тонын киіп алғаныммен нарықтың

төбесі емес, төменінде қалыппын.

Басқаруы болмайды екен басқаша,

Бас қаруы тас дәуірлік халықтың.

СӨЗ САБАУ

Іске шорқақ немеңіз

іркіт-ойын езді жүз.

Отыз жылдай келеміз

жүндей сабап сөзді біз.

Саммит, – дедік тезіміз,

Түзететін еңкішті.

Түзеген жоқ.

Сөзіміз

шыға бере желге ұшты.

Съезге де түсіп із,

Сұлу сөзін далитты ұл.

Сөз,

сөз,

сөз,

сөз...

Ісіміз –

Съезбек пен Саммитгүл.

Ойпаңы бай, өрі бай,

Түлете алмай төрді біз;

Бөз өндірмей, осылай

сөз өндірген сорлымыз.

Әкелетін қиналыс,

Әрі тұрсын өзге жүк.

Зауытымыз жиналыс,

Мауытымыз сөз көбік.

Елім мынау деміккен,

елге төсеп киізін.

Өспейді екен көбіктен

өркеш, түгіл, мүйізің.

Сейдін болсаң сеңді бұз,

Сеңгір тау боп тұрса да.

Сабап болдық сөзді біз,

Жұртым, енді жүн саба.

ЫДЫС

*Марина Цветаева за несколько*

*дней до гибели писала заявление,*

*чтобы ее приняли посудомойкой*

*и ее не взяли...*

*(ФБ желісінен)*

Мың тоғыз жүз қырық бір

аш қасқырдай ұлып тұр.

Ірметіліп жүргенің

тірі, – деуге ілік құр.

Аңтарылса ар, иба,

Аяз-заман қари ма?

Қарылғанның біреуі

Цветаева Марина.

Өрт тұтатып ағымнан,

Өмір мынау қабынған.

Тас жасайды торқадан,

Лас жасайды лағылдан.

Тазартам, – деп тынысын,

Талпынғаны құрысын

қаламымен қоғамды,

қадамымен ыдысын.

Жұмыс таппай, жиғаны

жарамсыз боп қинады.

Аспаз-қоғам жуатын

ыдысын да қимады.

Солай соңғы бекініс

солқылдаса, не тұрыс?!

Үміт өшті,

Қоқысқа

кеткен кезде Өтініш.

Көрмеген көп күтімді

күндері кіл түтін-ді.

Амалсыздан өзіне

өзі кесті үкімді...

Ақын өлді.

Ығыспай

сыпсыңдауға сыбыс бай.

Қалды артында кір қоғам

жуылмаған ыдыстай.

ЖЕТПЕУ

Қарағандыда көмір егер жетпесе,

Теміртауда темір егер жетпесе;

Маңғыстауда мұнай егер жетпесе,

Шыңғыстауда шұрай егер жетпесе;

Ақтөбеде газың егер жетпесе,

Айдын-көлде қазың егер жетпесе;

Атырауда ақ балығың жетпесе,

Мақтаралда мақталығың жетпесе;

Дарияда күріш егер жетпесе,

Кен-ұяда күміс егер жетпесе;

Нұр адамның «тіреу болған» ғасырға,

Бірдеңесі жетпегені басында.

НАСИХАТ

Қиыры жоқ әңгіме

қырды кезіп, құм құшқан.

Даңқы жеткен мәңгіге

қайда қалды Шыңғысхан?

Тітіретіп, әйдә, елді,

Тік тұрғызған тасын да;

Әмір Темір қайда енді,

Бар еді ғой басында?

Әлек қылған әлемді,

Аттың басын ірке алмай;

Мүйіз бар да,

Жоқ енді

мүйіз-маңдай Зұлқарнай.

Жылнамада бір ауыз

сөз қалыпты, – демесең;

Түбінде өшер мынау із

бүгін ғана ересен...

Берікпін, – деп тізгіне

бекінгенмен шоқыны ап;

Барар жері кімнің де

бауыры сыз топырақ.

КРЕСЛО

Біздегі байқады ма арық халді,

Үйіне Қалтай\* бірде алып барды.

Соғымның қарақоңыр майлысын жеп,

Сидиған сыпа бала жарып қалды.

Үстелдің төр басында кресло,

Иесі сәлден кейін анықталды.

Ұстаған мүлік екен ұлы Әуезов,

Толқып мен... әрең ұқтым бәрі ұққанды.

Шоң Шыңғыс осы көне орындыққа

Аунатып балапанын алыпты әлгі.

Қалекең, – ырым үшін сен де отыр, – деп,

Жасқаншақ жігерімді жанып қалды.

Мұхтар ата рухын

Қалтай аға

ойлапты жас Абзалға дарытқанды.

Жалп етіп отырмадым.

Жақын келіп,

бас иіп, баппен сипар парық бар-ды.

Дәл солай тәжім етіп,

Қара бала

ұстамды ұл, – дейтұғын дәріпті алды.

Бүгінде Мұхтар да жоқ, Қалтай да жоқ,

Артында кітап тола қарып қалды.

Көненің көзі еді сол кресло,

Құдай-ау, қай қуыста қалып қалды?!

Дүние баяны жоқ бес күн екен,

Біз ғана қоймай жүрген жаныққанды...

*\*Қалтай Мұхамеджанов – Қазақстанның Халық жазушысы.*

МЕКТЕП

Мен өлгенде,

Сол сәтінде айналам кемеңгерге.

Жоғарыға жетеді құстай ұшып,

Жетпей жүрген дауысым төменгі елге.

Тасқан адам, – демеңіз, – асқан адам,

Тасқа кірем, шыға сап тас қаладан.

Жанды тастап бұйығы,

Білетінім –

мәңгіге асқақ иығы, басқа болам.

Академ... де емеспін арты ғылым,

Универ... де емеспін нарқы мығым.

Мен мектеп боп қаламын қарапайым,

Ақындарға беретін жалпы білім.

АЙЫРМАШЫЛЫҚ

Төрде отырған төреңізден айырмам,

Ол жұдырық, мен алақан жайылған.

Мен көп болса қаз қанатын...

Ол болса,

қаз ұшатын жаз қанатын қайырған.

Мен күйреуші, ол билеуші ісі әккі,

Ұнамасын ұн секілді ұсатты.

Мен құс аттым ескі өзеннің бойында,

Ал, ол болса, «Жаңаөзенде» кісі атты...

ШАТЫП-БҰТУ

Шайнамаға түйірі жоқ түбінде,

Шатып-бұту деген шықты бүгінде.

Ұран болар, Тұран болар ұғым не

ұғым болмай, уға айналды күбіңде.

Шатып-бұтты шындыққа жоқ көсемім,

Көсеміңіз шатып-бұтса, осы өлім.

Игілігі иегіндей көсенің

болса-дағы, тәуір еді кешегім.

Шатысқан соң шайтан арбап жымысқы ұл,

Шопан емес, шошқа болды пүліш қыр.

Шатып-бұтқан парламентке

Тілі іскір

шатып-бұтып есеп берді міністір.

Саналған соң сезім ыстан, санаң ау,

Сандырақтап сазға батқан ән анау.

Шатып-бұтып жатса бәрі

Балам-ау,

ақтан гөрі болсақ қайтер қаралау?!

Шатып-бұту «Тілге жеңіл, жүрекке

жылы тиер...» жырды жойса, зіл өкте.

Көңіл кенін көрге көмген күрекке

Көң ілмедің, – деп кейуің құр өкпе.

Салт бар еді, шарт бар еді.

Кенеттен

дәні кетіп, дәмін алдық кебектен.

Кебек еткен, тек, өзіміз себептен

Шатып-бұтқан қоғамыма жоқ өкпем.

БӘРІНЕ ӨЗІМ КІНӘЛІ

Бәріне өзім кінәлі, бәріне өзім,

Дуанаға айналса дәрі кезім.

Егіз, – деппін еншісі өзге адамды,

Семіз, – деппін біреудің арық, езін.

Жұрттың қамын кемінде түсініп мың,

Өз жайымның жалауын түсіріппін.

Үлкенді ұқтым, алдынан кесе өтпен, – деп,

Шешектен... – деп қарғамай кішіні ұқтым.

Қойынымды ашыппын аярына,

Мойынымды қасыттым шаянына.

Бәріне өзім кінәлі, бәріне өзім,

Бүгінгі ме, болмаса, баяғы ма.

Қас болатын адамнан дос қылыппын,

Бас болатын ағамнан босқа үріктім.

Кеш кіріктім өмірге.

Ес біліппін

деген кезе, – өзім де ескіріппін.

Бәріне өзім кінәлі, бәріне өзім,

Тау да өзім, тарыққан тары да өзім.

Кім сенеді даналық болмаса да,

даралықтың, – дегенге, – дәлізі едім?

«ДАМУ»

Теледидар төріне кеп бір мықтың,

Неше түрін терді кеше сұмдықтың;

Сүтіңізден сүт таба алмай,

Сондай-ақ,

етіңізден ет таба алмай дүрлікті үн.

Бір бәсеке жете ме, – деп, – домалап,

Басы қатқан жұмыртқаға обал-ақ.

Тауық орнын тартып алған тапқышың

Оны-дағы жасайды екен жобалап.

Толысатын, тоқ дәріге сүйеп іш,

Тауығың да тауық емес, түйеқұс.

Табан қазы беріп жатыр.

Бір рет

көрмесе де жайылатын бие өріс.

Сары майың – сарыуайым.

Шұжығың

шұқыласаң шығарады қызығын;

Көн қағаздан тартады екен оны да

Қоспалардың құйып қоңыр, қызылын.

Дүкендерде босап қалған кіл қорап –

Мықтағанда тоятын ас бір қонақ.

Жент орнына желбіретіп желімді,

Қант орнына сатар бір күн құмды орап...

О басында жаратқанды адал ғып

ойсыратқан ой мен қырда қадам нық.

Сүттен егер сүт таппасаң,

Соны еткен

адамнан да табам, – деме, – адамдық.

БОЗТОРҒАЙ

*(Ақын Есенбай Дүйсенбаевты*

*еске алу)*

Десек те, – демікпе боп зорға жүрдің,

Үстінен түскен жоқсың жорға жырдың.

Сыйлыққа жетпіс жаста пәтер алып,

Бұйрық та... мүшәйрада «Волга» міндің.

Еленген, өлеңде әрі еленбеген

торысын торта сөздің сенен көрем.

Қырғидай тидің қысыр қолжазбаға,

Қисынын түзеткер боп көп өңдеген.

Қомсынбай, қайыл болып тигеніне,

Күтпеген мініп көрдің күймені де.

Аз, – дейміз сіздің сыйды.

Өз сыйымыз

жатса да жетпей соның ширегіне.

Бүгінде дәріптеген әлегін құр,

Әне, аққу,

әне, сұңқар,

әне, бұлбұл.

Бәрі құс... жетпейді-ау, тек, бозторғайға,

Кеудеңнен ұшып кеткен әне бір жыл.

ӘЙ...

Әй, құрысын, құрысын,

Кімге керек бұл ісім;

Өлсем қалар алтыным,

Көмсе қалар күмісім.

Жазған сайын көлемін

көбейтеді өлеңім.

Сүзе алмаса керегін,

Кімге керек тереңім?

Тұндырам, – деп лайын,

Текке кетті бұл айым.

Сұр тасқынға беріп тұр

сұратпай-ақ құдайым.

Тұзақ тұрса мойнында,

Тұнады ғой бой мұңға.

Алқынуда аққу-жыр

күшігеннің қойнында.

Мұхитқа шым батып-ақ

маржан терсең сатылап,

Қаппен оны қояды

Қан базардан сатып ап...

Әй, құрысын, құрысын,

Әуре болған бұл ісім.

Өлсем қалар қамқа тон,

Көмсе қалар пүлішім.

Бұл ісімді далбаса,

Арты аран, алды аша;

Адам түзей алмайды-ау,

заман түзей алмаса.

ЖЕТПІС

Ей, жетпіспен ойнама,

Есер іске бойлама.

Алпыс емес тығар ол,

Талтүс дейтін қоймаға.

Қозғалғанмен елпілдей,

Кемітетін кейпің ғой.

Елу де емес ол саған

Ердің жасы, – дейтіндей.

Қобыз-кеуде шанағың

гөйге басса, нала-мұң.

Қырық та емес ол енді

қыр асатын, қарағым.

Қара басың қордалы

Доптай бүгін бордағы.

Отыз да емес,

Бұзатын

ойран етіп орданы.

Жиырма бес...

Айтпа оны,

Адасарсың, қайт бері.

Қырық бес жыл арада

анық саған, – тәйт, – дері.

Есі кірмес ет піспей,

Сесі кірмес жеп те ішпей.

Жет, піс емес,

Бұл өзі

жеткеніңнен кет, түс қой.

Жетпіс деген жебелі

уақыттың кедені.

Сексен келмей өспейтін

сетінеген беделі.

ТӘЖТАЖАЛ

Қақпамыздың сыртында,

Қалт-құлт еткен саулығымның жұртында

пандемия тұр аңдып,

Тәндегі ұя – тірлігімді қырқуға.

Сықырлауық сыртында

жағу емес, өшіруді ұран ғып,

О дүниеге көшіруді ұран ғып,

Пандемия – еркекшесі зәндемі,

Әйелшесі – зәндемия тұр аңдып;

Айтар болсақ расында,

Ковидіңнің қасында

көп итіңнің қылғаны

секілденер бала жейтін бірәндік.

Мен – оппози...

Құдайы мен құдадан

демократия емес, денсаулықты сұраған,

ақ жаулық пен он саулықты сұраған.

Соның өзін келмейді, әсте, қиғысы

(Кеше түзде, ал, бүгінде үйде ісі)

мынау ковид-қоғамға

кендір жіптен ноқта таққан бір адам.

Қалталылар қазынасын жырғаған,

халық жаққа жасау түгіл бір қадам,

дертке қарсы жұмсалатын ақшаны

болып шықты түбірімен ырғаған;

індет кезде даң болмайды қымқырған,

«сүндет» кезде аңдалмайды ұрлаған.

Денсаулығын үптеп кетті ұлыстың,

Жемсаулығын күйттеп кеткен кіл надан.

Корона, – деп зарпы жеткен ғасырға,

Қырсық мынау оқ боп тиді асылға.

От боп тиді жапырағы жасылға,

Шоқ боп тиді шора болар жас ұлға.

Дерттің өзі дес бермейді-ау.

Жай емес,

алтындаған тәжі болса басында.

АУЫЗ-МАҚТАУ

Тағы да бір классик өлді, – дейді,

Тасқа қашап жазатын мөлдір ойды.

Бір ғажабы өлген соң мақталғанның

тірісінде бір ісі өндімейді.

Тараз пана біріне, Арыс пана,

Панасынан ұшты енді ғарышқа ана.

Шет елге де шыққан жоқ.

Шет елдегі

қатысқан жоқ қалами жарысқа да.

Күміс қане, ісі жоқ алтын қане,

Жазып-сызған кітабы бар тынғаны.

Абай, Кафка, Есенин медальі де

мешел классиктерден артылмады.

Болымы кем, болса да баптауы арық,

Мансаптының момынды таптауы анық.

Ал, Жәркен аттанды ана жаққа,

Аз дегенде, бір қанар мақтау алып.

Көркем сөзде кеңіткен керегені,

Керімдерге құр мақтау не береді?

Дәутай\* кетті тай күйі.

Тым болмаса,

тау тай, – деп те әспеттеу керек еді.

Аман қалған сан дарын аптаулардан,

Жан тынымын жабырқап тапты-ау жалған.

Тірісінде алқайық.

Желең жаппай

желінінде сүті жоқ мақтаулардан.

*\*Жазушы Несіпбек Дәутай.*

БҰЛАҚ БАСТАН...

Бұлақ бастан былғанды,

Бұра тартып тұнғанды.

Жайнап тұрған жанардан

байлап тынған құм қалды.

Бұлақ бастан былғанды,

Бұйдала, – деп жылғаңды.

Жанжал жетіп,

Қолымда

қанжар кетіп, қын қалды.

Бұлақ бастан былғанды,

Тұнығынан тұлданды.

Мөлдір кетіп,

Мол байлық

көлгірге өтіп, ұрланды.

Бұлақ бастан былғанды,

Бұла күйде кім қалды?

Былғанбаудан емес, ел

былғанудан үлгі алды.

Бұлақ бастан былғанды,

Бұлдыратып сырғаңды.

Ойлы көздің орнында

ойнақтаған жын қалды.

Бұлақ бастан былғанды,

Баспақ етіп тұлғаңды.

Ұл жүретін орында

бүлдіретін құл қалды.

Бұлақ бастан былғанды,

Булықтырып құр қанды.

Әлі отырмыз әспеттеп,

Әлекі істі қылғанды.

Бұлақ бастан былғанды...

ДӘМЕГӨЙ

Еш нәрсе тұрмайтынын қалыбында,

Мен емес, біреу айтқан анығында.

Көл болып көлкігеннің кеше ғана,

Тамшы су талықсиды тамырында.

Сыймасын құшағына, сыйғанын да,

Қара жер алмай қоймас ұйғарымда.

Мың жылдың шаңы тұтса,

Ғайып болар

айнаң да, айнадағы дидарың да.

Жалқы сәт жамиғатты қаратқаның,

Жарамас деуге, – мәңгі санаттамын.

Жабылып кеткен аз ба,

Заманалар

судырай сапырғанда парақтарын.

Болса да неше жерден күші нығыз,

Мезгілге дауа жоғын түсініңіз.

Балбалдан берік емес басы сынған,

Басыңа қоятұғын мүсініңіз.

Жегілген меншігіңе көшеңіз де,

Жетерін құдай білсін неше күзге.

Көшесін құшақтап ап құмға батқан,

Көз жасы көп қаланың – кесеңізде.

Көк жүзін жарғанымен бұза қыран,

Құтылмас тартылыстың тұзағынан.

Болғанда ақыл қысқа, дәме ұзын,

Құлайтын мәңгіліктің құзарынан.

СӨЗ ҚАДІРІ

Ол керемет,

бұл керемет,

керемет,

Шеттерінен лапылдаған өрен-от.

Желпілдетер желбуазын желек қып,

Желгек жұртқа жауабыңды бере кет.

Ол ғажайып,

бұл ғажайып,

ғажайып,

Ғажап емес кеткен мүлде азайып.

Айғайлатар ауыл-үйдің арығын

ағайынға артылмайды-ау аз айып.

Анау да ұлы,

мынау да ұлы,

ол ұлы,

Толстойдан кем соқпайтын толымы;

Қалқан, – дейді қаңылтырын қақ басқан,

Шаңқан, – дейді шаңға батқан торыны.

Обал ғой бұл.

Бетін бұрып обалдан,

Берен жұртқа бүлінердей не болған?

Төлді көр, – деп тік қарайды тумаған,

Көлді көр, – деп тықпалайды тоғаннан.

Айнала да, қаймана да көп-көрім,

Асқар етіп әдіптемек бөктерін.

Сөз қадірін кетірем, – деп,

Сол жандар

сезінер ме өз қадірі кеткенін.

Қолпаштауға құлап тұрар құлқы ұдай,

Құла мақтау қояр емес жұлқымай.

Шым жібекпен жөрмеймін, – деп, – шөжімді,

Шын жүдеткен шырайлымды, жұртым-ай!

КИІЗ ҮЙ

Пана болған қыс қалқасы, күз ығы,

Киіз үйдің көбейіп тұр қызығы.

Жылдар бойы жаңармаған иықтай,

Жұлма-жұлма бүгін оның үзігі.

Ошағының тұтана алмай, түтіндеп,

Ондаған жыл көмейінде жұтылды от.

Жұлым үйдің жел суырған жабығын,

Жүргендер аз қояйын, – деп, – бүтіндеп.

Орынына келтіре алмай кетікті,

Опынумен ұзақ өмір өтіпті.

Бақаны да желге қарсы тірейтін

ашасынан айырылып кетіпті.

Заманында тозбай тұрған бұ ғұрып,

Жібек түгіл, көрмеп еді жібі іріп.

Шалма бауы босаған соң,

Божырап

уық біткен кете барған қыдырып.

Бас иесі біреуі еді малдының,

Мал жоқ қазір, қаужаңдайды қалдығын.

Кірмелері кебежесін ақтарып,

Келімсегі қопаруда сандығын.

Бабаларым намыс, – десе нақ батыр

паналаған үйдің маңы ақ тақыр.

Көгі кеткен керегесі сықырлап,

Шаңырағы шайқалуға шаққа тұр.

Бүтіндемей бітпейтінін бұлай түк

білген сайын бүгілтеді мұңайтып.

Осындай бір үйді көргем.

Құдай-ау,

қайдан көрдім, жібереді кім айтып?!

ТІРІСІНДЕ...

Не берсең де тірімде бер, тірімде,

Шыға алмаспын кіріп кетсем бір інге.

Таным шіркін таңқы боп тұр, тәңір-ай,

Өліп, қайта тірілетін ілімге.

Неге керек алыс жүріп, шырағым,

Ғайыптан соң жақындауың бір адым.

Аптауыңды көретұғын жоқ көзім,

Мақтауыңды жоқ еститін құлағым.

Мүсін орнат, тіпті, түзу көше бер,

Майып болған миға жетпей өшеді ол.

Тірі кездің тулағына тұрмайды,

Тіккен күмбез не бір ұста, не шебер.

Ажал жетіп айырылса қауқардан,

Биік болмай, күйік болар тау-тарлан.

Қабы түсті «Мақтау қағаз» мың артық,

Табыт үсті төгілетін гауһардан.

Жақсыларын салып қорлық, қоқайға,

Оңды болса өмір оны отай ма.

Ұрпақ үшін, – демесеңіз,

Мұқаңа

Мұқағали мұзарт, – деуден не пайда?!

Ақиқаттың ашып тастар көзін әр,

Ақыныңның бола бермес сөзі бал.

Түйір сый бер тірлігімде.

Бермесең,

Түйірін де, үйірін де өзің ал.

ӘЛЕМИ БИЛІК

Көрінбейтін бар, – дейді ғой, – бір билік,

Жұртты торғай, жүрген өзін қырғи ғып.

Сол ұсынса ұтатының сүр қазы,

Сол ұсынса жұтатының сүр құйрық.

Азат елміз, – дейтін біздер, ал, мұнда,

Аңғалдықпен алысамыз шалғында.

Тырп ете алмай қалар бірақ Ци Зи Пин,

Байден, Путин сол құдірет алдында.

Ол қаласа шыбын болып торында,

Орман қауым айналады қорымға.

Саулығың да, жаулығың да,

Жалғайтын

баулығың да, бәрі соның қолында.

Алдымызға ақылы асқан қуын сап,

Баратын да жеріміз сол қуынсақ.

Жеті-сегіз миллиард жан –

Оларға

жіп ойнатқан жеті-сегіз қуыршақ.

Қазынаңды көрінбей-ақ тонаған

тажал төнсе, тамылжыған солады ән.

Марсыңды меншіктемек.

Аз, – десең,

ғарышыңды жемше үптемек он адам.

Сол биліктің қалмағандай естісі,

Жаңа құдай атануға көшті ісі.

«Жаңасынан» сақтан, жұртым.

Құдайдың

көктен құлап кетпеу үшін «ескісі».

ЖАҢА...

Жаңа өлең бе, жаңасы жазылмады,

Жазылмаса жағдайы мәз ұл, кәне?!

Сазым кәрі созылған сырнайымнан,

Бір қайырған қобыздан назым кәрі.

Кеше жаңа, – дегенім бүгін көне,

Соған кеткен шығын ой, шығын дене,

Қазып едім шыңырау шағыл-құмнан,

Су ма, бу ма, білмедім, түбінде не.

Жаңылдың, – деп ойлардың жаңасынан,

Жақыным аз бірақ та жаны ашыған.

Жалғыз бидай жалт етіп ұстатпайды,

Қабы толы арпаның арасынан.

Жан баспаған жалғанда жаңа бар ма,

Жағал жолмен жөнелді жаңағы арба.

Жаңалық, – деп жүргенің ұқсайды екен,

Жаңа жіппен ескіні жамағанға.

Менде жаңа түкте жоқ.

Тысы қалың,

іші жұқа жырымнан қысыламын.

Мұқағали ағаша ескі сөзді

үр жаңа етіп қайыра ұсынамын.

СОҚЫР

Соқыр құсқа, – дейді ғой бәрі бидай,

Құм құйса да жеміне, тары құймай.

Мен де сондай күтімші.

Бар айырмам –

ой себемін, өзгесін дәрі қылмай.

Бергендерін бидай, – деп тегін шоқыр,

Байғұс құсқа сын емес емінсе құр.

Мені құртқан жанары бола тұра

жаман жырды «жем» көрген көңіл-соқыр.

УАҚЫТША

Бәрі де уақытша, уақытша,

Бөрене бөксе болар туа қыпша.

Атлант сарқылардай Арал толса,

Алыбың алқынардай уақ ұтса.

Беретін біреуінен біреуіне,

Тірліктің кім түспеген іреуіне.

Қурайың терек болар күні туса,

Ту қайың татымай қап тіреуіне.

Түсін, ұл, бәйге жайын түсінші, қыз,

Біріншің қалып... озса үшіншіңіз.

Құзар шың құмға айналар.

Қамшысымен

бір тартса мезгіл атты мүсіншіңіз.

Жалғанда не бар, – дейсің өзгермеген,

Жүргендер жібек тұтып... бөз жөрмеген.

Қотарар қазақшаңды мың жылдан соң,

Тағы бір қазақшаға көз көрмеген.

Қарасаң кеңістіктің көзіменен,

Жер де бір жүрген тозаң кезіп әлем.

Тозаңға қонып алып, тозбасты ойлар,

Танымын бұл адамның не күзеген?!

Бірде у, ал, бірінде кесесі бал,

Өмірді, – өзеуреме десе, – шұбар.

Дейсің-ау, – түңілдірдің,

үңіл құрбым,

Бұл да бір бұлыңғыр күн өте шығар.

ТІРЕС

Екен, – деп, – қаңқу сөздер қаптап өрді,

Қайтесің Батыраштай таптап ерді?!

Өзіндей өргекпенен егесем, – деп,

Құлагер аттан өлді.

Тағылар қуа-қуа тасқын аңды,

Тозаңы төскейімді басты мәңгі.

Алған жоқ қоян келіп, шаян келіп,

Қасқырды қасқыр алды.

Сүзісте жеңеді, – деп ырғап епті,

Сан мүйіз басып қалды қырда көкті.

Саулықтың боламын, – деп сүйкімдісі,

Құлжаны құлжа соқты.

Жер жақын жортуына, алыста аспан,

Жүре алмай аңдыспастан, алыспастан;

Бақастық булыққанда,

Басқа емес,

барысты барыс басқан.

Жақсының кездерінде жайы кеткен,

Жаманның туады ғой айы көктен.

Жесісіп жекпе-жекте,

Бір мықтыны

бір мықты майып еткен.

Қаламын қанық ойға батырғанға

қақпасын аша берер ақыл-қамба.

«Ақында адамзаттан дос болмайды»,

Дос болмайд ақыннан да.

Жалғанның жалыға алмай өкпесінен,

Жан аз ба болып жүрген кекке шүлен.

Текпі де, теперіш те келеді екен,

Тек, қана тектесінен.

ШӨП-ШАЛАМ

Өлеңімнің өне бойы шөп-шалам,

Шөп-шаламнан шет қалмаған еш қалам.

Қоғасына жол беріп ап,

Сонан соң

тобасына келтіруді еске алам.

Қозы-лағын қорасына қайырған,

Қойшыңыздан аз-ау менің айырмам.

Сұрыптаймын миясынан қурайын,

Құрықтаймын қашқан көгін айырдан.

Тапқаныңды толғатумен ай талай,

Туған елге берсем, – дейсің, – шайқамай.

Танау «шашын» құртамын, – деп,

Кейде оның

балаусасын қырқарым бар байқамай.

Содан өлең ортаяды толыспай,

Сап етер, – деп, – тағы қайдан қорыс қай.

Отырғаның су төгем, – деп...

Суменен

сәбиін де бірге төккен орысай.

ЖАРАМАУ

Өзімдегі өзіме жарамады,

Жарамауы жанымды жаралады;

Жас аруға жұмсап ем жанарымды,

Бұрынғыдай ынтығып қарамады.

Аспан-көкке қарғитын баяғыда,

Аяқ болмай қалыпты аяғым да.

Таудан түскен тасқын ем.

Сіңіп барам

жай ағынға айналып жая-құмға.

Кім ойлаған кетем, – деп азып бұлай,

Қараспайды бәріне қазық құдай.

Қалтырайды қолым да,

Қара басып

жиеніне боп қалған жазықтыдай.

Суыртпақтап сұлудан сыр ағытқан

сылқымыңды адам аз шырамытқан.

Тоқпан жілік төбесін ойған тісім,

Тайсалады түйір жоқ быламықтан.

Жатса-дағы жаңғырып көңіл-дөнен,

Жарғағына ілмейтін өңір керең.

Иге салған терідей былбырады,

Икеміңе иілмес темір денем.

Өзімдікі өзіме жарамады,

Жапсарынан жыртылып жамағаны.

Тарақ, әне, тақырдан тайғанаған,

Қарақ, әне, қалың шаш қалағаны...

Шырқы кетпес, – дейтұғын, – шекер күнім,

Шекесінен қарайтын бөтен бүгін.

Ажал, – деп те жүргенің –

Енді білдім

өзіңе-өзің жарамау екендігін.

\*\*\*

Өткен күндер оралмайды,

Оны ойласаң толар қайғы.

Кеткен кетті, келген келді,

Бір-біріндей бола алмайды.

Күндерімнің мезі еткенін

көтере алмай, тез өт, – дедім.

Кетті солай аққан судай

ақтарылған мезеттерім.

Сағаттың да мағынасын

сақтадым, – деп нағыласың?!

Жалпағынан сан жамсаттым,

Жалқы сәттің қағыбасын.

Тер төгілтіп тоқымымнан,

Тепеңдедім шоқы-қырдан.

Ай мен күн де ұшты осылай,

Аз ғұмырдан опырылған.

Кіреріңде есігі кең,

Бұл жалғанның кеші күрең.

Құлан-жылдар құйғытуда,

Құм-сағаттың тесігінен.

Құлатпақ боп табанда іліп,

Құрығын тұр маған бұрып;

Бір аттасам,

Уақыттан

тыс қалдырар табалдырық.

ЖАЗУ

Ақ парағын жайып тастап қыс келді,

Жаз бір жақта жатып алып түс көрді.

Өлең жаздым алдыма ап,

Жер аталған жиегі жоқ үстелді.

Қанжығаны майлайтыны бар мәні,

Қашқан аңның харап болмау арманы.

Сонардағы сансыз із –

Менің жазған жырларымның тармағы.

Аязынан ажарымды нұр бояп,

Ақ мамықта айдақтатам ырғай ап.

Екі-үш айда ел-сел боп

еріп оның кететінін білмей-ақ.

Көктем келсе ақпанымды алқымға ап,

Салған ізім сайда су боп сарқылмақ.

Тауыпсың, – деп, – дәптерді,

Қара жартас күлгенін-ай қарқылдап.

Көнелердің қажып қалған өңі бар

қасиетін халықпыз ғой соң ұғар.

Жазуымен мың жылдық

оның енді мақтанардай жөні бар.

Тас та болса берік тұтқан беренді,

Тек, соныкі тарихтағы төр енді.

Байқайықшы, қыста қарға,

Ал, жазда

суға жазған жоқ па екенбіз өлеңді.

ҚАҒАЗ-КӨКТЕМ

Көктем келді...

Көктем бірақ келмеді,

Көншітпеді күнтізбенің бергені.

Болғаннан соң жұғымы емес, ұғымы,

Көнім емес, көңіл ғана жібіді.

Қауым болып қолдасам да қопаңды,

Бойым емес, ойым ғана от алды.

Отырғам жоқ алайын, – деп, – даудан нәр,

Ойым көктем болғанымен, аулам қар.

Уызы қат, ұйытатын ағы азда,

Ұлыс айы тұрған сынды қағазда.

Қағаз көктем,

Қағаз бүршік,

Қағаз гүл

кәдімгі, – деп тағы сендір, тағы азғыр.

Мың қағазбен ми ашытар бұл елде,

Маусымың да ерте қонбас рөлге.

Әйткенмен, қағаз-көктем жазғанды

әдемілеп сезінуге аз қалды.

Ал, әзірше келмегенді келді, – деп,

өлең жазам мұз ішінде мөлдіреп.

Күннің мына құбылуы соңғы рет –

«Қардың басын қар алатын» шоң күрек.

Өте шығар әлі-ақ осы қоңыр ай,

Тобығына ілестіріп тоң, ылай.

Ақ азында төл туар, – деп,

Көктемнің

«қағазын» да медеу еткен көңіл-ай.

МЕНІҢ ӨЛЕҢІМ

Менің өлеңім –

менің өлеңім.

Менің кеңісім,

Менің әлемім.

Іздеп біреудің

ізін баспанмын.

Өзім тіреумін,

Өзім аспанмын.

Менің өлеңім –

менің өлеңім.

Ол өз кескінім,

Ол өз көлемім.

Ойдан олжам, – деп,

Тойдан безіндім.

Өзге болғам жоқ,

Өзім – өзіммін.

Менің өлеңім –

менің өлеңім.

Ол өз биігім,

Ол өз тереңім.

Тұнық тілегім,

Тымық аңсарым.

Кешпес түнегім,

Өшпес таңсәрім.

Менің өлеңім –

менің өлеңім.

Мендік болмаса

Не үшін керегім?!

Ол өз ғажабым

Ол өз тақытым.

Өшпес азабым,

Көшпес бақытым.

Менің өлеңім –

менің өлеңім

болмай қалған күн

бордай шөгемін...

МҰҢ

Жігіт едім жайнаған өңі нұрлы,

Тағы менің мұң басты көңілімді.

Жетпей қалды, бір қайғы кетпей қалды,

Кеміретін, мен түгіл, теміріңді.

Жақындамай жаныма сағым ғұрлы,

Жырақтағы бір аңсар сағындырды.

Сағындырды суалған сәулелі сәт,

Әурелі сәт қуарған бағымды ұрды.

Мүлік емес мұқтажым, бұйым емес,

көңілім ғой.

Көңілдің күйі көмеш.

Шаттығымның шаршысы былай тұрсын,

Шашыраған бермейді қиығы елес.

Тағы мені бір арман қинағаны-ай,

Томсырайды жарығын жинап арай.

Сыймағаны-ай бір сәуле көңіліме,

Соны маған тәңірдің қимағаны-ай.

Мұң басқаны-ай, тағы да мұң басқаны-ай,

Мұңсыз-қамсыз жүр осы құрдас қалай?

Ырғаспағай тағдырмен.

Ол ырғаса,

жүзің сөнер секілді күл басқан ай.

ӨГЕЙ

Отау тіктік, отарлап мал құрадық,

Бірақ онан май ішіп мандымадық.

Қорасы жоқ бас төлді барымта алды,

Толасы жоқ жас төлді жаңбыр алып.

Күзде күзеу,

қыс қыстау,

жазда жайлау,

Жанашырың болмаса жайнамайды-ау.

Бұлағымды бір мықты майына алды,

Құла құмды мұндайда қайдан ойлау?!

Көзін сүзіп, ал, бірі күзегіме,

Көнбес болсаң, көрсетпек тізе, міне.

Қорған болар кімім бар,

Сонадайдан

сойыл ұстап жау төнсе түз еліне?!

Бірі туған, ал, бірі жетім ана,

Тағдыр берді төріме екі бала.

Жетімегім тез жетіп,

Туған тұяқ

дастарқанның ығысты шетін ала.

Құрандыны іздейді құранды жан,

Қосып жүріп қайдағы ұранға ұран.

Будан ұлдың бестісі озған сайын,

Туған ұлдың буыны бұраң-бұраң.

Адал менен арамның аралығын

айырмаған азабын алады мың.

Ат көп үйден қалғаны – қатпа тулақ,

Ақ боз үйден қалғаны – қара құрым.

Қолда түк жоқ, бүлкілдер көмей ғана,

Қара жұртты кім келіп демейді ана?!

Үй менікі.

Үйімді үйіретін

ұл менікі, бірақ ол өгей бала...

ҚОҢЫЛТАҚ

Салқын болар кешкі дем,

Сол салқыннан қалтырап,

Мен – үшем туар ешкіден

туып қалған жалқы лақ.

Дүние мынау даурыққан,

Көңілі көкте, көзі мұң.

Мен – егіз туар саулықтан

сыңар туған қозымын.

Күндес-күлге көміліп,

Күлмес күнге таяппын.

Мен – желілестен жерініп,

желдеп кеткен саяқпын.

Мен – қынасы боп қуарған

жұрынымын жар-құздың;

Сан атынан суалған,

Санатынан жалғызбын.

*Жаңа беттен:*

АРУАНА

*(Триптих)*

Жазушы Тұрсын Жұртбаевқа

*«Гүлжамал апай қарапайым, оқымаған,*

*мінезі кең және ашуы тез келіп, тез тар-*

*қайтын арынды адам болған».*

*(Тұрсын Жұртбаев. «Қ.Ә.»10.03.17.)*

**1. Гүлжамалдың қимылы**

«Халық жауы» – ұран-ды,

Қалың жұртты қайғы ұрды.

Мойында, – деп кінәңді,

Мүйіздеді Майлинді.

Қаламгермін жей білер

халық қамын Абайша.

Мойындаймын, – дейді ол, –

жоқ қылмысты қалайша?

Қамшысы бар ырғай сап,

Бір-бірінен ақыл ап,

Жосылтқанда бір найсап

Жоны кетті қақырап.

Қара сөзде көгентүп

көрді солай қысымды.

Бет-ауызын көгертіп,

Бүтін тісін ұшырды.

Қабырғасын күйртіп,

Келмей тілі келмеге;

Тастай салды сүйретіп,

Тастай суық бөлмеге.

Босатар ел еркесін

Болмаған соң бір хабар,

Көрісуге ертесін

Келе қалды Гүлжамал.

Түрмеңіздің жанжалы

Текпілескен тағыдай.

Биағасын жан жары

қалды мүлде танымай.

Ерінің кеп қасына,

Есі кетіп тайғанда әр;

Қаны теуіп басына

Қалшылдады қайран жар.

-Надан болам наданға

Нығыздалып тұра алар.

Жазығы жоқ адамға

не істеген, – деп мыналар;

Тергеушіні аспандап

тұрған мұны тең қылмай,

Орындықпен қос-қолдап,

ұрып жықты оңдырмай.

Көнек бетке қан жапқан

Көмек берер тасқын бар.

Тап берісті жан-жақтан

Талап жейтін қасқырлар.

Шатақсыз-ақ ертеңгі

шығатұғын көз еді.

Мұны көріп өртенді

Бейімбеттің өзегі.

Қысты дейсің қай ерлік,

Араша боп жолдасқа

басын тіккен әйелді

батыр, – десең болмас па?

Үш баласын сайдағы

тастай шашып, сынды ажар...

Кете барды айдалып

«Халық жауы» Гүлжамал.

**2. Фатимаға аманат**

*Ілияс: «Бұл баланың атын Болат қойыңдар...*

*ешқашан жазушы, интеллигент болмасын...*

*Ең болмағанда тірі жүреді, етікші қылып*

*тәрбиелеңдер», – деген екен.*

*(«Қ.Ә.» №9. 10.03.2017)*

Қанатынан қайрылды,

Қатық таппай татуға.

Ақынынан айрылды

аяғы ауыр Фатима.

Итшілікке иіген

бір жазушы пақырың,

Қуып шықты үйінен

«Халық жауы» қатынын.

Қолды болған қос әлгі

Қамсау болсын бұған қай.

Қар үстінде босанды,

Өз үйіне кіре алай.

Тың қожайын нән адам,

Тыңдамады ұсақтап;

Шақалағын даладан

кеп тұрғанда құшақтап.

Ошағының сөнгені

емес мұның айыбы.

Паналатқан сонда оны

Бейімбеттің зайыбы.

Көрсеткенде баласын

түрмеге әкеп...

Ілекең

алқындырған санасын

ауыр ойда жүр екен.

-Беу, Фатима, кесімі

келер күннің жаман-ақ.

Болат болсын есімі,

Және бір сөз аманат;

Боздап қалар, жолдасым,

Берік ұста мынаны –

Жазушы ол боласын,

Болмасын һәм зиялы.

Желпілдесе жетіксіп,

Желге ұрынып бос өлер.

Болсын балам етікші,

Бүтін жүрем, – десе егер.

...Білмеді әке баланың

Өнердегі сыйлы орын –

Етікші емес,

Маманы

боп шығарын киноның.

P. S.

Ал, біздерде сөзіне

сын қосылса, сауып сыз;

Етікшінің өзіне

дей алмаймын қауіпсіз.

**3. Гүлбаһрамның гәбі**

*«Билік үшін ең қауіпті адам – жазушы».*

*(В. Гюго.)*

Қыран Сәкен ұсталды,

Қарға-құзғын ұшты әлгі.

Қызыл қалам мұқалып,

Қызыл найза ұшталды.

Ұры, – деді ұлыңды,

Тұлы, – деді тұлымды.

Есек-пиғыл ер салып,

Кесек қимыл сүрінді.

Ажалыңыз қайдан-ды,

Айту қиын байламды.

Гүлбаһрам ұлын ап,

Ақмолаға айдалды.

«Қара айғырдың» аяңы

сапар емес саялы.

Көкірекке қысқаны –

Көрпедегі Аяны.

Екі жасқа жақындап

қалған сәби ақылды-ақ.

Бір қиыны дерт-дене

демігуде лапылдап.

Сормаңдайға сый қылып,

Сырқат салды қиғылық;

Өз баласы барады

өз денесін күйдіріп.

Тастап ұшып ұяны,

Таңдау қайда қияны?!

Сөнгелі тұр сәлден соң

Сәкен сұңқар тұяғы.

Жарты жолды алқымға ап

қалған кезде қарқындап,

Гүлбаһрам кеудесі

сала берді салқындап.

Қайран жүрек шым етті,

Қоюлатып түнекті.

Көңілдегі күдігін

көрген көзі шын етті...

Әйтсе де, саспайды,

Өлді, – деп жақ ашпайды.

Өйтер болса,

Баласын

қоқыс жаққа тастайды.

Іші кетіп, тысы қап,

Еткен ісі пышырап,

Әрең жетті Көкшеге

әрнемеге ұшырап.

Бір кемпірдің әпенде

Мекен жайы қаперде.

Бұдан пәлен жыл бұрын

тұрған еді пәтерде.

Патша құдай нұр екен,

Бұйыртқаны дүр екен.

Сол бір кемпір, сол бір үй

сол орнында тұр екен.

Әңгіменің қанығы –

Бірін-бірі таныды.

Жерге берді сәбиді

жедел сөнген жарығы.

Опат болып үлегі,

Шоқат болып түлегі,

Қарс айрылды қайғыдан

Гүлбаһрам жүрегі.

Қылқындырса ой-ызба,

Қалтырайды бой ызға.

Қарай-қарай артына,

Қайта отырды пойызға.

Заман озды, зарға тең

зақымданды бар мекен.

«Халық жауы» – сол сәби

Қай қуыста қалды екен?!

P. S.

Қойған болар тепсеңге,

Басты-ау оны көп шөңге.

Тірі болса сол Аян

келер еді сексенге...

2015 жыл

*Жаңа беттен:*

ЖЕР

*(Толғау)*

*«Кто он, Макс Бокаев?»*

*(Газеттен)*

1.

Өмір деген керісу мен келісім,

Дүбірімен дүрліктірген ел ішін.

Қауымына қамқор еді Исатай,

Кедейі ырза жетегіне қиса тай –

Жеті бие қырпығандай өрісін,

Жеті құлын жұлқығандай желісін.

Жарлыңызға біткен дәулет, алайда,

Жаққан емес жарлық шашқан сарайға;

«Тәуірлердің» жаратылған төр үшін

тәңірден де болатыны зоры шын.

Солар ішті ақ бастаудың тұнығын,

Солар кешті көк жайлаудың өрісін.

Бірі қоңсы, бірі туған бауыры,

Бақуат-тын Исатайдың ауылы.

Көк майсаға туырылып тұратын

қыстауы мен жайлауының сауыры.

Оты бітік, суы тұнық сол жерден

жардай болып семіретін жауыры.

Жауырларға жал біткенін жақамас,

Жалғыздарға мал біткенін жақамас,

үйіріліп келе жатты сол елге

хан-тұқымның қарауытқан дауылы.

Қуаттылар құнарлысын тартып ап,

Жер қалмады ететұғын мал тұрақ.

Құйқалы көң, қом суынан айрылған

Ер Исатай секілденді жалқы лақ.

Жалқы лақты жан, – дегісі келмейді,

Жадау жұртты сәндегісі келмейді

хан иеңнің қартаң қайын атасы

азбан айғыр секілденіп арқырап.

Қайран ерді түнек басқан аспанын

иектеді қайыры жоқ қасқа мұң.

Ел ішінен теңдік таппай аһ ұрды,

Өрісінен кеңдік таппай қапылды,

Ақырында сөзін алмай басқаның;

Махамбетпен кеңес құрып,

Жазды арыз

жақындағы кеңсесіне патшаның.

2.

Әлімсақтан малда мейрам, ақшада ән,

Әлді болсаң бұйырады бақ саған.

Баюшының асайтыны аппақ нан,

Қайыршының қажайтыны ақ сабан.

Нешеме арыз, нешеме сот жүргенмен,

Өтінішін құлағына ілген кем.

Көңілінде сол бір үміт ақсаған

қалып қойды қайғы болып қақсаған.

Теңдік күту қиын екен,

Теңдікті

бұзу үшін жаратылған патшадан.

Олар емес, бұл еді ғой ата ұлы,

Ата ұлына батты тақтың тақымы.

Күні бітіп, қазылғанша ақымы

Қомағайдың мал болады жақыны.

Бай үстінен байға жазба арызды,

Хан үстінен ханға қойма сатыны.

Патшаның да,

ояздың да,

ханның да

ортақ екен шығатұғын жатыры.

Барлығы да арсыздықта алда екен,

Жолсыздықта жолдан күтер жарда екен.

Тақты алуға келген кезде тасыр да,

Мақтануға келген кезде малда екен.

Сұсты қыран секілденген әлдің де,

«Ысқырынған жылан» сынды Жәңгір де

қыран да емес, жылан да емес,

Көздерін

шоқыспайтын көңде жүрген қарға екен.

Ақтабаны баса алмаған солықты

Ауыздығын кеміргенде соны ұқты.

Шөжіп бара жатқан анау ел үшін,

Тозып бара жатқан анау төр үшін,

Құм секілді табанының астынан

озып бара жатқан анау жер үшін –

Қорғау үшін құнары мол қорықты

хан Жәңгірге салды жойқын жорықты.

Арғы жағы... жатқа білед ел мұны,

Алдап соқты асатындар төрге үні.

Опат болды ойнақтаған Исатай,

Ноқат болды нар Махамбет

Белгілі

«Буыршыным мұзға тайды», – дер күні.

Қос батырдың басы екен –

Хан менен

қарашаңыз қақтығысқан жер құны.

3.

Осылайша екі тарлан, екі нық

шейіт болған шаруаның шеті іріп.

Рухтары шарлап бірақ жер-көкті

Ұйқы басқан елге тыным бермепті,

Жер дауы да жел басылып сөнбепті

Жеті ұлық кеп, кетсе-дағы жеті ұлық.

Бұрын жерді атар болса, – алам, – деп,

Енді өзіміз сатар болдық өтініп.

Күні кеше солай бола жаздады,

Сондай сәтте боз даланың беті құт

берекесі кетпесін, – деп, – сетіліп,

Ескерткіш боп тұрып қалған қос батыр,

Көптен бері тынып қалған қос батыр

Бірі Талғат\*, енді бірі Мақсат\* боп

тұғырынан түсті жерге секіріп.

«Кто он, Макс?» – деп сұрапты бір газет,

«Кто он, Талғат?» – деп сылапты бір газет.

Жауабымды қабылдаса ырза боп,

мен айтайын, (мұнда мұңлы мақам көп),

Максыңыз ол бүгінгі Исатай,

Талғатыңыз ол бүгінгі Махамбет.

Анау алаң бір кездегі құм Нарын,

Жетіп келген атарманы атам, – деп.

Макс, Талғат қамауда отыр,

Көк белде

селдей көшіп жүз сексен жыл өткенде

Махаң менен Исағаңның рухы

ойлап па еді түрме дәмін татам, – деп?!

4.

Бәрі өтеді...

Бұл да, бәлкім, өтеді,

Бетін түзеп уақыттың өтегі.

Ескерткіштің керегі жоқ екі ұлға,

Төрде тұрған туырлықтай етегі

Исатай мен Махамбеті жетеді.

Таста емес, баста тұр ғой мәселе,

Ел мүддесін қалдырмайтын екі елі.

Қағып түсер секілді ғып тас түйір,

Бассыз қоғам қай кезде де басқа үйір;

Махаң бассыз,

Кене бассыз,

Кейкі де

өз басының болып өтпек бөтені...

Жерін қорғап желдеп шықса қос құлан,

(Мен де құлан, қалай оған осқырам?)

Бұл да, бәлкім, жаратқанның жетегі.

Тасқындайын таудан түскен тік құлап,

Бүгінгілер Жәңгірден де мықтырақ,

Жәңгірден де шенді және шекелі.

Шекелінің шетін ісін құзға сан

жаңғырық қып айта аламыз біз қашан:

«Жетер, төрем, тегін бастың күні өткен,

Басымды алсаң, бас болар, – деп, – өтеуі».

*Жеке бетке:*

Төртінші

бөлім

Тақ үстінде бұла жыр

*Аударып асыл ойын ағыс мүлде,*

*Ақынға бұйырмаған шабыс күнде.*

*Хан кетсе, хан келеді.*

*Сен, өлеңім,*

бір *мінсе қала берер тақ үстінде.*

*Келесі жаңа беттен:*

ОЙ

Мен өлсем, мені қуған ойдан өлем,

Бас ойда, болғанымен тойда денем.

Айрандай ашыған ой ақырғанда,

Қайраңдай күй кешеді қаймақ-әлем.

Ойдамын жұмыста да, тыныста да,

Қисынға кигізгендей күміс таға.

Маған ой мұзға малған мамонтың да,

Маған ой сызда қалған құмырсқа да.

Маған ой біреулердің бай болғаны,

Біреудің ыңыршаққа айналғаны.

Күйім күл, қоз іздеген қайдан-дағы,

Миым бір мина сынды майдандағы.

Сырт сабыр, ал, іштейін аласұрам,

Сырттандай қақпандағы жарасы қан.

Төзімім тентірейді.

Теңдік таппай

адамнан өрген адам баласынан.

Кімі дос әділеттің, кімі дұшпан,

Сан сұрақ санама кеп сығылысқан.

Көздерім босамайды көріністен,

Көңілім босамайды құбылыстан.

Тасынсам талабымды жасын жебеп,

Таудың да жіберемін тасын демеп.

Ой жоқта тұғырдағы денем мүсін,

Ой жоқта құбырдағы басым көнек.

Мен өлсем, бойдан емес, ойдан өлем,

Бой бүтін, бүтін болса оймақ-өлең.

Ол сөнсе, мен де сөнем.

Ойнамай қап,

ойын мен ойнақыға қойма денем.

ИЛЕУ

Беу, балалық!

Білместіктің билеуі

болмысыңды бұзады ғой үйдегі.

Ойын қуып ойпаң жерде кезіккен

әлі есімде құмырсқаның илеуі.

Қызық үшін қала алмаған аяп мен,

Бы-тыж қылғам қолымдағы таяқпен.

Талқандалған тал ұшымен ұлы орда

у-шу болған ұлысымен құларда,

жайрағандай көктен түскен жай-оқпен.

Неткен пәстік!

Өзі нәзік, қосы дәу

күш көрсету кішілерге осынау

қайыңдай қол, бөренедей аяқпен?!

Қапияда құқай көрген аспаннан

Құмырсқа-жұрт құты қашып сасқаннан

ойнап кеткен оябында быжынап,

амалымен жай оғынан жасқанған,

жанарымен қан аралас жас тамған.

Ал, біз деген ләззәт тауып қашқаннан

мүскін боппыз «ерлігіне» мастанған...

О, қара жер!

Сен де сондай илеусің,

Өзіңде емес, өзге жақта билеушің.

Ол билеушің бір табиғат, бір құдай,

Қолындағы «таяғымен» бұрғыдай

бір кездегі мен құсап,

төбеңізге белгі сап;

Бүтініңді тесіп кетсе қайтесің,

Күтіміңді кесіп кетсе қайтесің?

Қадіріңді білмей келсек, киелі ел,

Кеңдігің ғой кем ақылдар сүйенер.

Кешір біздей ұя бұзған бір кезде

тентегіңді теріс іске иегер.

Әлем шетсіз,

уақыт шексіз,

жер илеу,

адам да бір құмырсқа ғой сүйегі ер.

Сақта соны быж-тыж қылар таяқтан,

Быж-тыж болу емес, әсте, би-өнер.

«Бесігіңді түзе», – деген Әуезов,

Біз де солмыз, илеуіңе ие бол.

ШЕГІНУ

Әлсіредім, дегенмен, әлсіредім,

Әдеміше, – десең де қанша, – іреңің,

Асау едім, жетекке жүргіш болдым,

Қашау едім, қажыды хал-сүреңім.

Өрелесті таппайтын өз қасынан

өршіл басым бүгінде тез басылам.

Сөзді асырам басымнан.

Сөз түгілі,

өңменіме қадалған көзді асырам.

Атым қалды мінетін қарғып әлгі,

Қатын қалды, көрпемді қарғын алды.

Шепті беріп шегінген сәттерімнен

көпті көріп көндіккен шал құралды.

Жүрген сайын болатын бәдені пәс,

Жүдеу жанға сеп болмас кәде құлаш.

Қартай, – дейді әдемі.

Соны айтқанның

өзі болып жүр ме екен әдемі жас?

Кешегідей шапшу жоқ, шалқаю жоқ,

Күн өтеді қалақтай қалқаю боп.

Жұрт та қызық.

Көнбеске көнгеніңді

атайтұғын «әдемі қартаю», – деп.

НЕ БОП ЖАТЫР...

Не боп жатыр біздің отан, бұл отан,

Маңдайына мұнар құйған құла таң.

Тәуелсіз ғып, – десем, – оны тұрғызам,

Дейтін сынды біреу оны, – құлатам.

Өресізі өзге сөзді құт ұққан,

Тілім анау тұрмай жатып тұтыққан.

Салтым анау салфетка боп сайқалға,

Халқым анау қағас қалған құқықтан.

Айта салған аңқу емес наз үшін,

Алаш, – дейтін азаматтың азы шын.

Жылқым анау қысы-жазы мен бағып,

Кірмелері кеміретін қазысын.

Жылнаманың жалғаймын, – деп үзігін

жанталасқан қазағымның жүзі мұң.

Жүзім анау әңгі басып таңдайға,

Қызың анау зәңгі көрген қызығын.

Қазақ, – дейді елдігімнің негізі,

Негізімнің шикі болды көп ізі.

Билік анау, жұлып алсаң пердесін,

Он мырзаңның ойрат болар тоғызы.

Қайраттанса қалып қояр қатыннан,

Қазағыңның малданасың атын нән.

Ағаң анау атасы өлген ақшадан,

Жағаң анау жемсауына сатылған.

Не боп жатыр біздің Отан?..

Аз ұры

аузын ашса, көп байлығы мәзірі.

Азаттық, – деп алжыппыз-ау арқанды

бодан кезден былқ етпеген қазығы.

\*\*\*

Бетон үйлер бетімді көлегейлеп,

Шуағыңды тұрған жоқ, – көре ғой, – деп.

Содан ба екен, жер мен көк көлеңкеден

киіп алған секілді көне көйлек.

Екендігін жалғанның көне-көне

біле тұра жанығам неменеге.

Көне, тіпті, сонау бір жас махаббат,

Түнеп шыққан түбіттей шөмелеге.

Көрінгенмен керемет, кемел әрі,

Қатпарына үңілсең көне бәрі.

Көне аспан,

көне жер,

көне мұхит,

көне кемер көмкеріп келеді әлі.

Бұрым туды бұрынғы бұрымдыдан,

Құлын туды бұрынғы құлындыдан.

Биік сынды кешегім.

Келе сала

қарпып жатқан бүгінгі жырындыдан.

Текпісінде кетпейтін телімденіп,

Тұмсаңыз аз ұстайтын белін берік.

Көнеруде дүние.

Туа сала

бір жаңаға бір жаңа орын беріп.

\*\*\*

Біздерді де баз-базда ұлы ақын, – деп,

Ұңғысынан мақтанның құлатылды оқ,

Ұшып түстік осылай.

Ыссы сәтте

ұлылықтың ұға алмай мұратын көп.

Қарап тұрсақ қайсыбір ұлыларға,

Бірі қыран, қалқиған бірі қарға.

Ардасындай ақиық болмасақ та

Қарғасындай болармыз құрығанда.

Тасты тескен тағасы тақ бір түмен,

текпінінен солардың қатты үркігем;

Түгі де жоқ.

Жүргендер екен көбі

дарын емес, далиып дақпыртымен.

Кереметі жоқ жанды керемет, – деп

кердеңдетсең керең де елең етпек.

Тау-талғамсыз толқыса,

Амалы не,

тамшы-талғам соңынан ере кетпек.

Секілді, – деп бізді де, – өртең гүлі

селкілдетсе, сезімнен дертем құры.

Бүгін ұлы, – деп жатса бола салам,

Болу, тіпті, шарт емес ертең де ұлы.

Алғырмын, – деп жатқан соң тамада да,

Айта салған әзіл ғой жаман аға.

Ұлы болу қай бір құт,

Ұлық біткен

Ұлықбекке айналған заманада?!

БАЯНСЫЗ

Өмір шіркін өткені-ай,

Өкпек желдей тоқтамай.

Қалар бір күн Қарасу,

Қалар бір күн Ақтоғай.

Қалар жігі жалғасқан

жарты жер мен жарты аспан.

Жаным, – деген сөзім де

жоғалады жартастан.

Сансыратып үзік хал,

Сеңді соғып, сүзіп қар;

Сенделеді мен жоқ боп,

Мен көретін қызықтар.

Таң сібірлеп, күн батып,

Мені таппай түн қатып;

Қаңғырады бір қайғы,

Даң қылады бір бақыт.

Жетсе сондай ұйғарым,

Жебеу болмас жиғаның.

Ғайып болар ғаламға

айық болған дидарым.

Тірлігімді тасыған

табыт етіп тасыған;

Бекер келгем, тек жатпай,

баянсызға басынан.

\*\*\*

Өмір шіркін көнбейтінін ырыққа,

Отыз түгіл, ұққаным жоқ қырықта.

Байландырды бірде мені қазыққа,

Айналдырды бірде мені сырыққа.

Бір беттесе бұрылмайтын мойынсып,

Тағдырымды етті талай ойыншық.

Тартысқанда терге бөктім.

Таң алды

таңқурайдың малшығандай бойын шық.

Тіршіліктің түртіп болған түбін кім,

Бірде тұрдым, бірде оңбай бүгілдім.

Қаным төгіп жеткен жеңіс бәрібір

қалыбында тұра алмасын ұғындым.

Еншісіне уақыттың тиген күн,

Есеп емес есер болдың, би болдың.

Көмір едім, мен де солай күл құштым,

Темір едім, мен де солай и болдым.

Өмір сондай, толғандарға қапшығы

төге түсіп, тапшы етеді тапшыны.

Жаннан күсіп кетердейсің,

Қысқанда

өзіңізден он есе артық жақсыны.

Көрге кірсе қимасыңдай көкең шын,

Неңіз артық, неңіз одан бекем шың?

Көре-көре осындайды,

Ап кетер

ажалдан да сескенбейді екенсің.

\*\*\*

Келе қалған қазағымның қамы үшін,

Беу, азаттық, сенсің менің намысым.

Сен қайрағым,

сен байрағым,

байтағым,

сен мерекем, сен берекем, табысым.

Айқасқанда арсыздармен арысым,

Бұғып қалмай бүркеніш қып қамысын

қанын қиған қабылан қыз ол да өзің,

ол да өзің бағылан ұл, барысым.

Өткен талай өткелі тар кезеңнен,

Біздің халық, ызғын халық ежелден.

Көш жолымен жердің белін ораған,

Дос жөнінен жауған қардай бораған

ақ ниетпен аласы жоқ сөз өрген.

Даласы үй, аспан болған күмбезі,

Күмбезінде күлімдеген күн көзі.

Бақыты да өзі болды.

Бақыттың

бәсін білер болды және мұң да өзі.

Бас кетсе де басын иіп көрмеген

бабамызға бұйырыпты төр деген

сөз ұстайтын сергелдеңде,

Сонан соң

көз ұстайтын кеңес беріп күнде өзі.

Күйсе-дағы жаны талай жалынға,

Тисе-дағы тұмсығы сан қалыңға,

Тәует басын иген емес тұлпар-жұрт

тәуелсіздік ойнап тұрған қанында.

Шашасымен шаң көтеріп жолды ұрған

кезінде де күйі кетіп болдырған,

алып шыққан азаттықа сол бір қан

шапқан сайын арын қосып арынға.

Жана қалған жалпақ жұрттың қамы үшін,

Беу, азаттық, сен көңілдің шамысың.

Сен қайрағым,

сен байрағым,

байтағым,

Сен мерекем, сен берекем, табысым.

\*\*\*

Өліп-өшіп жеткенің құмар болып,

Өкпелетер айықпас мұнарға еніп.

Мезгіл атты мықтымен мүйіздессе,

Бор секілді үгіліп сынар берік.

Қайғы қалың ортада, бақ шетінде,

Шеттегіңіз шерінің әспетінде.

Бірақ ол да мәңгі емес.

Күйі кетер

күйгелек жел жұлқыса әп-сәтінде.

Мызғымайтын, – десем мен, – мағына жоқ,

Бар, – деп мына бұлқынған ағын әлек.

Салқындады сұлуым.

Маңдайынан

иіскеген сан жылдар сағына кеп.

Көгалдан соң білмеппін қуаң барын,

Күз келді де күзелді суарғаным.

Қуарғаным әп-сәтте өтеді екен,

Кетеді екен әп-сәтте қуанғаным.

Шапшығандай өмірім апсығандай,

Сол апсудан амал жоқ ап шығардай.

Көп кәрінің біріміз.

Көңіл-күйін

көкөрімге отырған жапсыра алмай.

АЙНЫМАЛЫ

Өмір жалған, ендеше, былшыл бәрі,

Жаға-жеңің жаралған қыршылғалы.

Арман,

атақ,

бақ,

дәулет,

үміт,

күдік,

шытынаған шынардай бір шыңдағы

шертіп қалсаң түбінен тұр сынғалы.

Тіршілікте басынан баяны жоқ

жүре алмайсың үнемі жаяны жеп.

Күле алмайсың лекітіп,

Міне алмайсың

желісі жел жүйрікті, аяңы леп.

Кешегі, – деп жүргенің көне дәуір,

Бүгінгі, – деп жүргенің баяғы кеп.

Кетіретін осылай маңызыңды

кедергіге жасайсың тағзымды.

Сөз айтсаңыз екен ол бұрынғы сөз,

Тез айтсаңыз тыйым бар тағы зілді.

Таптым, – деген танығың таптаулы екен,

Тақтым, – деген түймеңіз тағы үзілді...

Салдым, – десем, – соныда бүгін бір ән,

Соққан самал екен ол бұрынғыдан.

Бұрынғыдан – бұрынғы құрылғыдан;

Тұлымдыдан сескенем содан бері,

Қорқатұғын қос көрем бұрымдыдан.

Ескі шығар, – деп ол да, – елден қалған,

Ешкі шығар, – деп ол да, – бұлың бұраң.

Тосын деген не қалды бұл жалғанда,

Толқын екен бәрі ескі ұрған жарға.

Танық қой, – деп тапқаным анық болды,

Анық қой, – деп баққаным тұр заңғарда.

Арық қой, – деп ұққаным ақ май екен,

Семіз ғой, – деп жыққаным тырбаң-қарға.

Айнымалы дүние-ай,

Ап кететін

ақырында ажалдай құрған дарға...

\*\*\*

Жасын оты ойнағандай айқыш боп,

Әділеттің әлемінде айтыс көп.

Кешеуілдеп жетеді ол.

Кетпесе

бір жақсыны қолдаймын, – деп қайтыс боп.

Қара өлеңде озған бар ма Қасымнан,

Қарау пиғыл оның өзін басынған.

Самғап келіп сайға түскен Құланың

кім ойлаған жуады, – деп басын қан.

Қиянаты барған сайын ұзаған

қасақыға айтқан сөзім ызадан:

Сырығыңды сырғауыл, – деп сықпырт та,

Мырығыңды етіп көрсет құз-адам.

Елейтұғын адамыңды елеме,

Шенейтұғын жаманыңды жебеле.

Еңселінің орынына ез келсін,

Семсеріңнің орынына – селебе.

Айтатынды берендейін бекем ой

айдап таста болмау үшін жеке дөй.

Ұрқы тозған қашырыңнан айғыр сал,

Тұрқы тозған лағыңнан теке қой...

Кекесін бұл.

Әйткенмен, көкешім,

ел басына түседі екен жеке сын;

Текелікке әркім сүйреп лағын,

Көсемдікке тартса әркім көкесін.

ҚАС ҚАҒЫМ

Бәрі де әурешілік, әурешілік,

Жүргенің тас қопарып, тау көшіріп.

Өзен аз буып тастар теріс аққан,

Кезең аз қуып тастар жауды есірік.

Әуелден алқын ғалам, жұлқын ғалам,

Жері жоқ жел жұлқыса жыртылмаған.

Шыңның да шылп етпейтін тас тамыры

шым құсап тағдыр жетсе былқылдаған.

Шеңберің шеті кетсе доға болар,

Доға боп... шекесіне тоба қонар.

Шорағай шортан болар.

Ал, қарағай

шортаның соға кетер қоға болар.

Түк емес тындырғаның, түнді ұрғаның,

Тұрмыстың түзеймін, – деп бұлдыр халін.

Мезгілден мың бір ақын майып болған,

Мезгілмен ғайып болған мың бір ғалым.

Баянсыз дүние бұл, аспа күнін

кететін тастап ұрың, тастап ұлың.

Дәметпе мәңгіліктен.

Мәңгілік сол –

мәнді етсең саған тиген қас қағымын.

МАЙДА

Талмауынан өтіп кеткен мықтылар,

Талай жылдың тобығына жұқты қар.

Өлген дана өгей болып,

Орнына

келген бала «кемелдігін» ұқтырар.

Кісіліктен қымбат болса құлқыны,

Қиын емес кенеп ету құлпыны.

Өйткені, көзі жоқтың өзі жоқ,

Өйткені, ол өлі де, бұл тірі.

Жақтайтындар жақсыларды жыры құт,

Жарым жолдан кеткен сынды бұрылып.

Өзін қойып,

Өзгелердің мерейін

өрге қояр қайда қалды ірілік?!

Есіл-дерті болғаннан соң жейтін жер,

Елес берді есіріктің кейпінде ел.

«Қауым үшін» далада қап,

Қағынды

ауым үшін, бауым үшін, – дейтіндер.

Әділеттің түп атасы ардан, – деп

айтатынның топысы тұр тардан кеп.

Төтен ердің демін буып,

Тантиды

бөтен елдің құмалаған маржан, – деп.

Сөйте-сөйте арқан болды құлаш жіп,

Салқам болды салым салып тыраштық.

Кетті солай кемелдікпен бір тоқтық,

Жетті солай төмендікпен бір аштық.

Ұбақ-шұбақ ғасырлардан шұбаған

мұнарадан мұқыл боп тұр мұнарам.

Кешегіден бүгін майда,

Бүгіннен

ертең майда, қайда барад бұл адам?!

ШЫҒАСЫ

Қызықтырып құлқынның шелді жері,

Күрескердің қатары селдіреді.

Біреулері байлыққа тұтқын болып,

Біреулері мансапқа жол күреді.

Жалын еді,

жас еді,

білімді еді,

Күтіп тұрған қимылын бүгінгі елі.

Амал қанша, білімі білінді де,

Әлихандық «мінезі» білінбеді.

Қалта қамы қабындап, қарын қамы,

Қаңтарылды алашшыл арындары.

Түсті-дағы сортаңға,

Солып кетті

сорлы жұртқа сеп болар дарын-нәрі.

Қалмадың, – деп, – халықпен көген есіп,

Қайтем кеткен құрбымен төбелесіп.

Қимас досты биледі қызыл кеңсе,

Сыйлас досты сүйреді емен есік.

Атағынан аз күндік алаңдаған

ажыраса, дер болды, – қараң қалам.

Билік жұтып бектерін,

Бейуақта

бебеулеген көңіл айт маған, маған.

Қолды болса еліме қорған жасым,

Көңіл бұлты қалайша торланбасын.

Келер емес қалпына,

Малы емес,

маңғаздары шығасы болған басым.

ШЕТ

*Талғат Кеңесбайға*

Болмағанда алпыс деген дөң аспай,

Кетіп қалды кеше Талғат Кеңесбай.

Біреу ұқты, біреу оны ұқпады,

(Дей алмаймын, – өзі де ұғып мықтады).

Заманының ызғарынан ықтады,

Жел өтінде қалып кеткен ағаштай.

Үміт оты бір жылт етіп, бір өшіп,

Шырқыраған шындық үшін күресіп

келе жатыр еді тынбай тіресіп...

Ашылды енді түз асатын бір мола,

Жабылды енді біз ашатын бір есік.

Шеттетті оны, содан-дағы шет қонды,

Бауыр еді, ойып түсер өт болды.

Уыт болды, суыт болды,

Саятта

сұңқар орнын баспасын, – деп бөктергі.

Шет қонса да шерлі жігіт қуатын

ортаңғы үйге ық болуға бұратын.

Жабығыңды жұлқиды енді мына түн.

Қазағым-ай, өзінің шет болғанын

«шет» шетінеп кетсе ғана ұғатын.

РЕТТЕУ

Парағы қарға салар күректейін,

Қоқсыған қағазымды реттейін,

Шырпуға тал-шыбығын шығарып ап,

Қырқуға қайсыбірін дір етпейін.

Өтеді қайран жылдар қас кергенше,

Өлмеспін өлең, рас, қастерленсе.

Сөзімді реттейін.

Сөреге сап

өзімді реттейтін сәт келгенше.

ШЫМШЫҚ-ЖЫР...

Оқитын аз бүгінде, жазатын көп,

Ойдың көгін кернеген азат үн боп.

Азат үн бе, алайда,

Соның көбін

санайды жұрт жел сөзге мәз ақын, – деп.

Кеусені бар жырдың да, кебегі бар,

Кебегіне құмартты неге бұлар.

Мың айтылған мәтінді

миы барға

мың бірінші айтудың не жөні бар?!

Талас жоқ, – деп талғамның тауын ойған

жалығыпты халайық жауыр ойдан.

Ал, жазғышқа бәрібір.

Жаттандысы

жаңалыққа жатқаны салып ойран.

Ертемін, – деп, – бойына есепті шақ,

Ететұғын тағы сол кесекті ұсақ.

Айдау жолдан аспайды.

Арбаңызды

жәмшіксіз-ақ жеткізер есек құсап.

Тірлік етсе шамасын танып адам,

Тау да аман болмай ма, тары да аман.

Шымшығыңыз ғана емес,

Шырылдап тұр

шымшық-жыр да қасапқа жарымаған.

Есті сөзден елім, – деп ескен мұңы

елірменің жоқ сынды еш кемдігі.

Өшеді өлең мәңгіге.

Соңғы оқырман

ол да біздей жазуға көшкен күні.

ДАРА

*(Сазгер Дәртай Сәдуақасовқа)*

Дәртай, – десе елең етер бұл халық,

Өнегесін өлең етер бұл халық.

Шыр-пыр болып ол шанышқан шыбық-ән

шынар болып тұр бүгінде ырғалып.

Дәртай, – десе ән туғандай жаңа бір

жалт қарайды жеті қат көк, дала, қыр.

Өнердегі патша болды.

Өмірде

тер төккен жан секілденіп қара құл.

Ағамыздай алмаған бір тынымын,

Мен де құлмын, уақыттың құлымын.

Дәкең әнмен өрген болса,

Мен де өрдім

мұңлы жырмен муза-қыздың бұрымын.

Дәулет іздеп дәмесін жоқ сөйлеткен,

Сәулет іздеп сәнденген жоқ көйлекпен.

Әуреліктен ән туғызды әдемі,

Сән туғызды бел шешпеген бейнеттен.

Оған түк те керегі жоқ, қалаған

күйін шертіп, құйқылжыта салады ән.

Аз алтынға қарар емес,

Тұтастай

«Алтын бесік – Ақтоғайы» бар адам.

КЕЙДЕ

Көбі кетіп өмірдің азы қалған сияқты,

Көгі кетіп өңірдің сазы қалған сияқты.

Бәрі бітіп, кешкі оттың ізі қалған сияқты,

Балы бітіп кеспектің тұзы қалған сияқты.

Күні зулап заманның түні қалған сияқты,

Гүлі қурап алаңның күлі қалған сияқты.

Бастан озып базарым жұрты қалған сияқты,

Іштен тозып ажарым сырты қалған сияқты.

Жеңу бітіп, жан әлсіз көну қалған сияқты,

Өмір бітіп алаңсыз өлу қалған сияқты.

Пендеміз ғой кейде бір тұман басар көңілді,

Қалай болған күнде де қимай жүрміз өмірді.

\*\*\*

Алдыңда тұрған жасаулы

алқызыл шарап ойнайды.

Ақынға біткен асаулық

алғызбай соны қоймайды.

Қапері жоқты қамсыз ғып,

Қағынған тостар алдайды.

Адамға біткен әлсіздік

ауыртпай тағы қалмайды.

Азапқа бастап тәтті өмір

алқымнан алса нық қысып;

Төсекте өзің,

Дәптерің

тартпада жатар бүк түсіп.

Қайғыға батар қағазың,

Қараусыз қалып жыр-қамба.

Қаза ғып алған намазын

күйінбес бұлай діндәр да.

Үзілсе жырдың сорабы, –

дейтінім, – ақын сорлайды;

Оқыса намаз толады,

Жазбаса қағаз толмайды.

ҚАЙДА БАРАМ?

Ел болудан қалды ма мына халық,

Сол баяғы сұрғылт күй, құла қалып.

Қанығына жете алмай, анығына,

Аңтарылам ақшамда шырақ алып.

Бермеді ме тәңірім тілеуіме,

Терек емес, тал тиді тіреуіме.

Мыңғыраған малым бар.

Бірақ оның

қоңдысына қаймана біреу ие.

Жауһарды алып жатса да, алтынды алып,

Жұтықыдан күтпейсің жарқын қалып.

Абылай-тақ бар еді.

Айламенен

арамдады оны да артын малып.

Ұрандап ем ұлыққа ауысымды,

Уысыма сыймайтын дау ұсынды.

Алыстағы мал қайдан аман қалсын,

Аузыңдағы ұрлайды дауысыңды.

Жақсы күнге жетелер жігер, – дейді,

Жігерімді жегішім шідерлейді.

Безіп кеткің келеді...

Абай құсап

«өлген мола, өскен жер жібермейді».

Кетем, – десең, әне, тұр айлақ-алаң,

Көбеймейді бірақ та пайдаң одан.

Битке өкпелеп тонымды жаға алмадым,

Билігім бит, елім тон,

Қайда барам?

ТАНЫМ

Қызық кейбір оқырман,

Байтағында би болғансып отырған,

Би түсетін үй болғансып отырған,

«Кісі» көріп өзгелердің ішпегін,

ісі берік өзіндегі тоқымнан.

Көбі соның бірақ та

көтеріңкі сөз құйғанмен құлаққа;

Күмісіңді айырмайтын қоқырдан,

Ұлы шыңды айырмайтын шоқыңнан

таңқы таным.

Топатайы миының

мақтангөйлік талшығынан тоқылған.

Сөйте тұра, қол «көргіш-ақ» шолақтан,

Сөйте тұра, көз «көргіш-ақ» соқырдан.

Құбылысты сырты тақ та, іші жұп

түсіне алмай тұрса-дағы «түсініп»,

пісіре алмай тұрса-дағы «пісіріп»

кеспелтек боп шыға келед.

Ол құсап

«ұқпағанның» ұма майы пішіліп.

Ол білгенді мен білмесем күлмеңдер,

Білмегенін білген ғана жырды өңдер.

Жоқты бар, – деп бар болмайсың ешқашан,

Жоқты жоқ, – деп бүтіндеген іргеңді ел.

Қыр аспайсың сен де өтірік танығыш,

Сен де өтірік білім бізін жанығыш

күмпиткенмен көңіліңді үрген жел.

Айтайықшы турасын кім тілесе,

Білімсізден қауіпті екен мың есе;

Ілмесе де ілген боп,

Білмесе де білген боп,

Мұрынына исі бармас мұнарды

көзбен «көріп», қолмен «ұстап» жүргендер.

БІР ТАЛ ШАШ

*Көз алдымнан кетпейді,*

*Көгершіндей келбетің.*

*Сенбе, мейлі, сен мейлі,*

*Сенсіз жерде мен жетім.*

*(Сырбай Мәуленов).*

1.

Бара алмаймын қасыңа,

Зияным көп пайдамнан.

Сенің бір тал шашыңа

біржолата байланғам.

Естелік, – деп үзілген

сол шашыңа (біліп жүр).

Қаздай болып тізілген

өтіпті ғой қырық жыл.

Толтыра алмай кетікті,

Топан судай желдіріп,

Тұтас өмір кетіпті

«тұлымыңа» телміріп.

Сертке серік гүлім ең,

Содан маған қалғаны –

Жабығудың жүгі мен

сағынудың салмағы.

Қайтпайтыны қандай мұң,

Қайран сенің жиырмаң.

Тай жібектен жандаймын

жалғыз-ақ тал бұйырған.

Деме мұны асылық,

Көріп бір сәт көмегін;

Тал шашыңа асылып,

Тағдыр жетсе өлемін.

2.

Сіз алпысқа келдіңіз,

Біз жетпістің біріне.

Кездеспейміз енді біз,

Кең дүниеде тіріде.

Кездеспейміз керілген

белгі құсап ғасырға;

Қызыл қышпен өрілген

ғимараттың қасында.

Кездеспейміз енді, әттең,

Өңім, түгіл, түсімде;

Жалғыз шетте қап кеткен

жасыл бақтың ішінде.

Жаңартқанмен көнемді,

Жұбанышым сөз ғана.

Сол бойжеткен жоқ енді,

Жоқ енді сол бозбала.

Кемшілігім, қалқам-ай,

Кем дегенде, бір арба.

Кешір мені, байқамай

батып кеткен мұнарға.

Өтті содан қанша ақпан,

Қанша көктем, бұлың күз...

Аманбысың аңсатқан

алпыс жасар, сұлу қыз?!

3.

Мен кеткенмін қаңғырып,

Қадіріңді ұқпай шын.

Жатсам-тұрсам жаңғырып,

Сен жадымнан шықпайсың.

Күндіз жүрсің ойымда,

Түнде жүрсің түсімде.

Бойың қалды бойымда,

Ойың қалды ішімде.

Қандыратын шырын боп,

Қанын кепкен серінің;

Тілің қалды тілімде,

Ерінімде ерінің.

Қалай ұмыт қыламын,

Қағындырғын түн ішін.

Қылышымда қынабың,

Тынысымда тынысың.

Сол бақытты бірақ та

соққан желдей мен сырып,

Кетіп қалғам жыраққа,

Елесіңді енші ғып.

Өз қағынан жеріген

өртім іштей іреуде.

Демің қалды менімен,

денең кетіп біреуге.

4.

Қылдырықтай қыз едің,

Қылықтының ізі едің.

Сенсіз өткен күндердің

Маржан-мұңын тіземін.

Қауырсындай қыз едің,

Қандай енді жүз-өңің?!

Сенсіз өткен айлардың

ақық-мұңын тіземін.

Талдырмаш бір қыз едің,

Таңқалдырған түз елін.

Сенсіз өткен жылдардың

жақұт-мұңын тіземін.

Нені тізсең жасырып,

Қалады екен ашылып.

Қырық моншақ – қырық жыл

жатты алдымда шашылып.

5.

Жетісі еді маусымның,

Сексен төртте кешегі;

Бабындағы бал сынды

қымыз тола кесені

талмап ішіп тұрдым мен

дәмі үйіріп тілімді.

Әр талынан нұр күлген

жамылып жас бұрымды.

Түрің мынау шөлдеген,

тұра тұр, – деп асығып,

Сусын алып келген ең,

Соны үйіңнен жасырып.

Өз қолыңмен ішкізіп,

Өңің лаулап сен тұрдың.

Қаным ойнап, іш қызып,

Қаңғалақтап мен тындым.

Түн. Тыныштық. Тіршілік

бір жанып, бір өшеді.

Тосап қылғам тұншығып,

Босап тынған кесені.

Қонған бақты тезінен

Көтере алмай жастығым,

Толтырған да өзім ем

сол кесеге ащы мұң.

Жаза бастым неліктен,

Жаным жүдеп болды мұз.

Жүрегімді еріткен

қайда сол қыз, сол қымыз?!

Жылдар өткен.

Тұра кеп

сусын жұтам қолбырап.

Басқа қымыз бірақ ол,

Басқа кесе ол бірақ...

6.

Қашан еді, өзіңмен

жүздескенім бір рет.

Болған онда сөзім кем,

Бұғаулап бір құдірет.

Көңілімнің сен гүлі,

Көкейімде, тек, бір ой;

Ұмыттың ба ендігі,

Ұзақ жылдар өтті ғой.

Тұрушы едің мөлдіреп,

Татсам тоймас, қылықтым.

Дидарыңды соңғы рет

қашан көрдім, ұмыттым.

Іздер едім бос болсаң,

Басқа жанға әйелсің.

Құдай солай қосқан соң

біздің тірлік қай өнсін?!

Мен қартайдым...

Таныс өң,

тотығуға талпынба.

Тұрғандайсың әлі сен

сол бір тұнық қалпыңда.

7.

Мен қуардым, көгалдың

орнын басып қараған.

Қарияңыз боп алдым,

Қалған күнін санаған.

Жаным бар да,

Тілекке

жетелейтін арын жоқ.

Жалын бар да жүректе,

Жариялар халім жоқ.

Сөйлем бар да,

Сырымды

сипаттауға көшкім жоқ.

Бейнем бар да,

Бұрынғы

көзің тояр кескін жоқ.

Тозаң тиді тоныма,

Топалаңы жақын кеп.

Атым бар да,

Соныма

мақұл болар затым жоқ.

Тірелмеске тірелем,

Тілерсегім имеңдеп.

Көрсең егер күлер ең,

Мұның несін сүйгем, – деп.

Баяғыда қуатты ек,

Баса алмайтын он адам.

Уақытта ұят жоқ

мені мұнша тонаған.

8.

Құса-мұңда жаудыраған көзімді

ұмытасың сен қалай?

Құшағымда маужыраған кезіңді

ұмытасың сен қалай?

Өріске асып бұғынатын шақтарды

ұмытасың сен қалай?

Қол ұстасып қыдыратын бақты әлгі

ұмытасың сен қалай?

Бүрлеп, гүлдеп күйіп-жанған сезімді

ұмытасың сен қалай?

Құрметтім, – деп киіп-жарған сөзіңді

ұмытасың сен қалай?

Елесіңнен еңсе тіккен ақынды

ұмытасың сен қалай?

Өле сүйген мен секілді пақырды

ұмытасың сен қалай?

Сағынышым саған қарай қол бұлғар,

Ұмытасың сен қалай?

Мені қойшы, жастығың ғой сол жылдар,

Жастығыңды ұмытасың сен қалай?

9.

Үлкендерден көп алып ем батаны,

Батаны да кейде құдай атады.

Олар маған өссін, – деген, – өркенің

Өркен бірақ болып шықты көркем үн.

Құрбыдан да көп алып ем батаны,

Батаны да кейде құдай атады.

Сүйгеніңе қосыл, – деген, – қосты ашып,

Қосылмадық, кеттік мәңгі қоштасып.

Ақ тілегі адалдықтың пішіні,

Айыптаман үлкен менен кішіні.

Бақыт шіркін бас шайқаса,

Осылай

батаңыз да таңдайды екен кісіні.

10.

Біліппіз бе көкбұлақтай мөлдір біз,

Келетінін жапырағы селдір күз.

Көңілімнен кетпей қойды сол жылдар,

Көкейімнен кетпей қойды сол бір қыз.

Құмар етпей қоймайтұғын тіріні,

Құлағымда күміс қосқан тұр үні.

Талдай еді солқылдаған сымбаты,

Балдай еді толқындаған қылығы.

Қауырсындай қалқып тұрған бітімі,

Қайда сол жан кемімеген күтімі.

Жай қарасам сұранатын сүюді,

Аймаласам бұралатын мықыны.

Бір бөліскен көңіл атты күркені,

Қайда сол жан жадыраған күлкі өңі.

Білігімен болмысыңды баурап ап,

Қылығымен құртатұғын діңкені.

Қайда сол қыз кескіні мен келімі

кісендеген мені түгіл, періні.

Шүйер болсам ақ көңілі айдыны,

Сүйер болсам бал сілекей еріні.

Айлы түнде ақ сәулемен жалғасқан,

Қалды сол жер, сол жердегі қалды аспан.

Бір тал шашын естелікке ап.

Сол шашпен

мен мақұлық махаббатты дарға асқан...

Өмір мынау қанша жерден сен қызба

болғаныңмен жетелейтін тоң-мұзға.

Қалғанымды қияр едім.

Бір барып

қайту үшін сол жылдар мен сол қызға.

11.

Өмірі өтіп жатқан ойда, қырда,

Сен мені ойладың ба, ойладың ба?

Тігіп ең маған арнап ақ орамал,

Құбылып күміс сәуле оймағыңда.

Қисыны жоқ еді ғой жоғала алар,

Құдай-ау, қайда қалды сол орамал.

Лүпілін жүрегімнің леп тигізбей,

Сол еді сағынғанда орап алар.

Білгенге бітіспейтін майдан әр күн,

Маған да күйі жеткен тайғанардың.

Орамал қайда қалды.

Орамалға

«орана» алмаған мен қайда қалдым.

Сен десе көңіл де алаң, көзім де алаң,

Қалған соң қапияда сезім қараң.

Нең бар ед жібек сыйлап,

Жібек түгіл

бөзге де бәсі жетпес бозым маған?!

Болған соң жөндейтұғын жоқ амалым,

Сәнде емес, көзден аққан сорадамын.

От қой бір махаббат та.

Мен бір сорлы

сол оттан ап шықпаған орамалын.

«МЕН САҒАН СОҒА АЛМАДЫМ»

атты өлең жарияланған соң

Мен саған соға алмадым, соға алмадым, –

деп жырды сол-ақ еді доғарғаным;

Мен бе? – деп хабарласты.

Бір кездегі

керім қыз гүл секілді көгалдағы.

Уақыт жіберген соң күзеп ессіз,

Өткенді енді қайтып түземеспіз.

Тосыннан түскен сауал тоқ боп соғып,

Дедім мен – сіз емессіз, сіз емессіз.

Әлі де дірілдеген даты ерінде

әйелге солай деппін қапелімде.

Сырт қалған сылқым еді.

Соңғы сұлу

жүректің от жаққанда пәтерінде.

Жігіттің жіберіп ап жүзін оңды,

Кім күткен бізге бұлай сүзілерді.

Құба емес, қоңырқайға қолын созған

өзі де қалқатайдың қызық енді.

Өңіңді өшірмесе, өңдемеген,

Өтсе де талай жылдар дөңгелеген;

«Мен саған соға алмадым» шыққан күні

Мың алғыс сол бір жанға «мен бе» деген.

Кім сүйсе қаперіне соны алмаған,

Біз де бір танымы кем томар ғалам.

Ол бірге жүрсек, – дейді.

Тырс етпейді

тотайым өзім көптен «соға алмаған».

... ЖАЗЫЛМАҒАНДА

ой өрбімейді, сезім тұтанбайды,

Емес бұл жұтаң қайғы.

Талшындай талғамымды талапсыздық

түйте бір балта құсап бұтарлайды.

Ой өлі, сеспей қатқан сезім мәйіт

болған соң сыңғыры мол сөзім майып.

Сыңғырым үйлесім ғой,

Үйелеген

болмайды үйлесімде кие деген.

Болатын кие берен қыжым жоқта

болыпты бөзім ғайып.

Жазу жоқ.

Өлеңіме разы жан

кескінін көрсетуде құлазыған –

жыр десе жанын берер құлы азынан.

Мен едім сол бір «құлы»,

Көлгір құры

боп жүрген бекем сөзге біразынан.

Келіпті уақытым жұрт аударар,

Сау көшіп, орынында сырқау қалар.

Қазықты суырайын,

Жер ошақты

қалдықпен тегістесем,

Қоз аулаған

күл байғұс бақ етпестен мылқау болар.

Шолуға жаңа жұртты көңіл кетті

табылар құдығынан бір қауға нәр.

Бір қауға, болмағанда бір-ақ қауға

жыр болса, жетер еді тұрақтауға,

Малманын маңдай тердің ылғауға алар.

Ал, әзір кемітпекке кергі-бойды,

Ой өрбімейді, сезім сергімейді.

Тек, сонау ажал құсап алып қашқан

құбырдың ең түбінен жарықты ашқан

«Ұялшақ қыз» жұлдыздай сөніп-жанып;

Жөргемдеп селдір ойды,

Сәуле-үміт мөлдірейді...

САНА

О, тәңірім, тірілерге сана бер,

Санасызды тауса алмайды санап ел.

Қорқау біткен тісін қанға қайратып,

Кіндіктесін жатқан кезде жайратып,

тұратұғын жайбарақат қарап ол

марал деген мақұлық бар қара, көр...

Бұл өмірде бар болудың парқын дәл

сол киіктей айыра алмас халқым бар.

Төбесі бар, төбелесер мүйіз жоқ,

Төзімдері кеткен әбден киіз боп,

Көз алдында алып соғып лағын

жәукемдесе, қақпайтын да құлағын

меңіреуден қажет емес ми іздеп.

Бар мәселе санада ғой, санада,

Сана жоқта жүрмейді күш панаға.

Тонна тартар тұлғасы бар тай өгіз

алыспай-ақ арыстанмен,

Үстіне

аунай кетсе, қабырғадан қаны аға

жыртқышыңның болар еді жаны ада.

Біз де өгізбіз.

Бойындағы қуатын

баурай алмай, жігерсіздік буатын.

Біз де марал.

Құйрықтары қайқаңдап

жатса барыс жайлауласын майқандап,

Араша жоқ, аңғалдықпен сұрапыл

аузындағы шөбін күйсеп тұратын.

Шиман байлық тиесең де шанаға,

Шендеспейді өмір бойғы шамаға.

Парық керек биік ардай пендеге,

Жарық керек құйылардай самала.

Сонда ғана сұңқарыңа сүйеу боп,

Тұлпарыңа айналасың панаға.

Өгіз-өгіз мал күйінде қалады,

«Адам-өгіз», сен көтеріл санаға!

ИТ ДАУЫСЫ

Биік үй, бетон басқан үлкен қала,

Бешпентін бейуақыт бүркенді ана.

Ит үред осы кезде ауық-ауық,

Бәрі бар, жетпейді, – деп, – күркем ғана.

Қалаға дала болар жоқ өкімі,

Қара нұр қараңғының себетіні.

Ит үред, күшік емес, қанден емес,

Кәдімгі маңқ ететін төбет үні.

Бағзыда, жаз түгіл, қыс қақағанда

жортушы ек тұрмасын, – деп, – ат аранда.

Алдыңнан қарсы алатын осы дауыс,

Алыстан жолсоқты боп тақағанда.

Шу қандай, шұбат ішер шуал қандай,

Мұнда жоқ мысың басар дуал-маңдай.

Алыпсоқ алысатын арсалаңдап,

Атың мен сені танып қуанғандай.

Салғаны-ай соны есіме мына дауыс,

Сандалтып сығырыңды құлағы ауыс.

Сағыныш – тозған тостақ.

Сырты бүтін

болғанмен, сырқыраған сынады-ау іш.

Нән қала түтіндеткен дауыңды ұштап,

Бау түгіл, жібергендей тауымды ыстап.

Арғы үйде ит үреді.

Ит үнімен

ілесе кірген сынды ауыл-қыстақ.

Қол үзген қаймағы мол қара жұрттан,

Қауымға не дей алам шалалық тән?!

Итінің үні жақын, иесі жат,

Именшек көңілім-ай алабұртқан.

ҚАНАҒАТ

Қайдағымен өзімді алдандырам,

Қанағаттан, бәлкім, бұл қалған мұрам.

Сүт орнына су берсе секемім жоқ,

Құт орнына жұт берсе, қамдан қылам.

Ірісі ме үлесім, ұсағы ма,

Іркілместен аламын құшағыма.

Күміс құсы тимесе,

Кезіп кетем

мініп алып көңілдің ұшағына.

Сыбағама күтпедім сайран ғана,

Сайран күтсем боламын қайдан дана?!

Аймақ жоқ па, қонамын алақанға,

Қаймақ жоқ па, қанағат айранға да.

Топатайға не құйса соны аламын,

Тоя жесем, ол – сені тонағаным.

Құйрық майдан ой-кезбе қаңқам азып,

Қара судан кей кезде қоң аламын.

Бір аяқ ас ішерім, бір-ақ тұлғам,

Күтпе мені дырдудан құлақ тұнған.

Ындын-жынды құлыптап,

Кілтін оның

Тынық мұхит түбіне лақтырғам.

БАР МЕН ЖОҚ

Бармын ба осы өмірде, жоқпын ба әлде,

Басымды сол сұраққа еттім пенде.

Пендемін көзіне көп сауал тұнған,

Кендемін өзімде жоқ екпінді ерге.

Жан бағып, жарық күнде қалқиғаным –

Жатпайтын толық «барға» жарты иланым.

Қарақан басың қамы бақыр екен,

қасында «халқым үшін жан пиданың».

Күресер сау болмаса жүріп ақсап,

Кісіні бар ететін ірі мақсат.

Ой бағу оқсамаса,

Ол да жақсы

қой бағу қолыңызға құрық ап шақ.

Мойынға киілгенде қамыт ірі,

Мойымай күрескеннің бар ұтымы;

Біреу бар, жоқ болса да баяғыдан,

Біреу жоқ, жүрсе-дағы әлі тірі.

Басқаға бар сияқты көрінгенім,

көп болса, қаңқам киген терім менің.

Не пайда теріңізден,

Әр жағынан

естілсе ел дегенде ерінген үн.

Өрінде тіршіліктің көш ұғарлық

барсың ба, жоқсың ба, – деп есін алдық.

Тіріні бар – дейді жұрт.

Сол тіріден

іріні таба алмасаң, несі барлық?!

«БІЛГЕН БАЛА...»

Сипап алып сақалын тарамдаған,

Бір шал айтты, – бері кел, балам, балам,

Мен дегенің, әрине қараңғы адам.

Көтерейін, дегенмен, шағын дабыл,

Білген бала «Аманат» жағында жүр,

Бара сала жұмыры жалаңдаған.

Аузы қисық болса да солар озды,

Сенікі не құрдан құр далаңдаған?

Түкті білмес түлейсің.

Көне қырат

көгере ме болсаң сен демократ.

Кередит бар, қабысқан қарының бар,

Қатты соқса кетердей дене құлап.

Халық қамын жейсің сен,

Әлгі қулар

алтын жейді астаудан керегін ап.

Білген бала жылмиыс жүзін жапқан,

Шөл басады шілдеде жүзім-бақтан.

Шет ел асып келеді,

Сенікіндей

сергелдең жоқ миында ызылдатқан.

Виски, – дейді, – ішері.

Ал, сенікі

пролетар салтымен қызылдатқан...

Шал жөнелді сонымен.

Бір қаралық

шындығымен шиқанды тырнап алып.

«Білмес бала» алабын мұнар басты,

«Білген бала» балағын нұрға малып.

Тартсаң бірақ тарихтан көретінің –

көп тұрмаған қоғамың құлға қарық.

Құл емеспіз, құланбыз.

Ханның өзін

қақыратқан аңызы қырға қанық.

Шал айтты, – деп шатаспа.

Тамырыңды

басқаны ғой өссін, – деп, – тұлғаланып.

«Білген бала» болма, елім.

Болашақтың

«білмегеннің» қолында тұрғаны анық!

ЕГЕР АДАМ ӨЛМЕСЕ...

*(Пәлсапа)*

Адам болып алдымен ықтырары,

Атышулы ажалдан шықты бәрі.

Ол болмаса пенденің ешкімде емес,

Тек, өзінде болар ед ықтияры.

Жалтақтамай бұ жаққа, ол жаққа да,

Жортар еді мініп ап боз атқа ана.

Жұмақта да жұмысы болмас еді,

Болмас еді жұғысы тозаққа да.

Самғай берсе үзілмей жебе-күнің,

Сағым-сөзге сенбеудің себебі мың.

Болғаннан соң өлу жоқ,

Болмас еді

миыңда да «ана жақ» деген ұғым.

Өлмесе адам, егер де өлмесе адам,

Екіжақты болмас ед кең жасаған.

Күнге айналып кетер ед бар көлеңке,

Гүлге айналып кетер ед демде сабан.

Сүйенетін тіршілік еді кием,

Қисайтты оны сым құсап, – деді де, – ием.

Ажалға ажал жоқ, әттең.

Бар болғанда

фәни қалып, құрыр ед о дүниең.

ЖАМСАТУ

Осыншама мақтаған мақтамасты,

Орынына кім қояр мақта басты.

Дарын, – дейді дақпыртты.

Нарым, – дейді,

нар түгілі ботаны ақтамасты.

Тіпті терең болса да, тіпті бойлы

танитындар азайды ұтқыр ойды.

Жыр оқыса он ақын,

Дауысы зорын

он адамның тоғызы мықты, – дейді.

Қажып біткен кешегі көкаланы

көсем жеккен күймеден не қалады?

Сөзге қарап кісі алмай бүгінгі жұрт,

Кісісіне қарап ап сөз алады.

Жасының да, жырдағы басымың да

байлаулы ғой бабына, асылында.

Ылғи Абай болмаған Абайың да,

Ылғи Қасым болмаған Қасымың да.

Олардың да өрі бар, ылдиы бар,

Осыны ұқ, – деп ортаға кім бұйырар?!

Қырық жылғы «құндысын»

қыздай етіп

ұсынғанда ұртыңа құм құйылар.

Бәйтеректі бойлатар сабан, талдан,

беті көнді бес жуып ағарта алман.

Жаман ақын, – дейсіңіз...

Дұрысында

жамсататын өлеңді – жаман талғам.

СҰРАҚ

Бұл не деген ез халық,

Таптап өтіп жатса да

тырп етпейтін қозғалып.

Бұл не деген и халық,

Кебіс етіп кисе де

кейімейтін ми дарып.

Бұл не деген қор халық,

Қозғалмайтын қой ғұрлы

бауыздарда орға алып.

Бұл не деген құл халық,

Көнбістігі көннен зор,

көнгіштігі бір қалып.

Бұл не деген пақыр жан,

Естияры ішер ас,

мінер атқа сатылған.

Бұл не деген жұрт надан,

Өзінде жоқ ерліктің

өткен шағын құрттаған.

Бұл не деген жатаған,

Алымы мен шалымы

аса алмаған шатадан.

Бұл не деген сырғыма,

Қайрағанда өтпейді,

сайрағанда сұңғыла.

Бұл не деген азаттық,

Қазақ қалып, қанынан

кетіп қалған қазақтық?!

ЕЛГЕ СӨЗ

Ел ұстайтын бір адам

ермей қойды қазақтан.

Бірі оның пірәдар,

Бірі мерген қаз атқан.

Бірі мәлім «шатақта»

қоя алмайтын шарт, талап.

Бірі ғалым, атақта

Аплатон артта қап...

Бірі дәрігер, құралы

саулығыңа қас ойын.

Бірі білгір мұғалім,

Алтынсарин әшейін.

Бірі әкім, ілгені

ішін бүрген талайдың.

Бірі ақын,

Білгені –

сөзін айту сарайдың.

Бірі бүлік, күйесін

көтеретін төмен топ.

Бірі кәсіп иесі,

Ішкенге мәз, жеген тоқ.

Бірі пақыр аптасын

ащы термен ақтаған.

Бірі батыр патшасын

алтыным, – деп мақтаған.

Ұстайтұғын тұтқаны,

Ұжым құрып ұнаған;

Отыз жылда шықпады

ошаң етіп бір адам.

Күйсеуде сол кәрі нар,

Болса-дағы тісі жоқ.

Бұл қазақта бәрі бар,

Тұлға жақта кісі жоқ.

Беу, жұртым-ай, жорғаша

жортпадың бір көсіле.

Елге иең болмаса,

Ел боп жүрсің несіне?!

ҚАТЕ

Өлеңімді мінсіз, – деп мәпелеген

қайта оқысам, қайта бір қате көрем.

Қате, қате...

Қатенің арасында

қарамасаң қалжырап жатады өлең.

Түзетемін.

Сонымен тынды, – дерсің,

Жо тынбапты, мерген көз мінді көрсін.

Жасандысын мына бір жонған дұрыс,

Қасаңдысы қайсыбір сүргіге ерсін.

Қолапайсыз құйылған денемді иіп,

Кісіліктің тұлыбын келем киіп.

Түзей-түзей келгенде,

Ақыныңнан

боп шығады ол жазған өлең биік.

Тұлабойы тағылым трамдалған

тұнық ойға көп емес қалам малған.

Мінсіз өлең жазғанға таңғаласың,

Тумысынан мінімен жаралған жан.

АСФАЛЬТ

Қалыппен төрткүл, ішті

құйыппын қара өлеңді төрт бұрышты.

Ұйқасын мінсіз еттім.

Мінсіздіктен

бойында тармағымның дерт құрысты.

Қылаптық қази маған,

Дегенмен, қазидан да қажиды адам.

Тегіс жол, тегіс таным тербегенде

маужырап кетпесіңе аз иланам.

Даңғылға небір дүбір

түсті де мүлгіп кетті жегінді құл.

Қажыған шопырға да, ақынға да

қажеті – қалғытпайтын кедір-бұдыр.

Суырып тас тартпадан

қисынға бір қараудан бас тартпа, адам.

Оңдайды жолдың жолын.

Ал, бірақ та

оңбайды ойдың жолын асфальттаған.

ҚҰНАН МЕН ҚҰМАН

Ұлылықтың мінберін

мінгенге де күмән көп;

Қазан ғой, – деп жүргенің

шығар кейде құман боп.

Ілімдінің ілгегін

ілгенге де күмән көп;

Бесті ғой, – деп жүргенің

бұғар кейде құнан боп.

Сол секілді «ісіне»

сараңсымас мал аяп...

Он дарынның ішінен

орын алар алаяқ.

Аттың жемін тайына

асатқандар жетеді.

Дарын қалып жайына,

Қарын өтіп кетеді.

Солай боп тұр бүгін де,

Солай болған бұрын да.

Түртіп көрсең түбінде

түйірі жоқ ырымға.

Ұлылықтың мінберін

мінгенге де күмән көп;

Қазан ғой, – деп жүргенің

қайнар кейде құман боп.

Қазанат жоқ бұлаң кер,

Қазан да жоқ тасыған;

Ұзамасаң құнан мен

құманыңның қасынан.

ҒАЛАМ-КӨЗ

Адам қызық, әсілі, адам қызық,

Ала қашар кеткенде табан қызып.

Пеш қаласа қалақтай,

Пенде-көңіл

пысынайды жатқандай қамал бұзып.

Асқақтаса алтынды пәтерінде,

Алланың да ілікпес аты ерінге.

«Бөзіне» ие байғұстың

өзіне ие

біреу бары болмайды қаперінде.

Мына аспан,

Мына жер,

Мына ғалам

қиын емес десе егер, – тына қалам.

Ғалам тынса, әрине, адам тынар,

Сана сауып жатқан аз бірақ одан.

Деп жүргенің мәңгінің мүлкі етемін,

Демігесің ұсынса күрке-төрін.

Орман-өртің ойыншық.

Ойлағанда

әлемнің де лап етер шырпы екенін.

Көлеңкесі керексе күнгейді алар

көктен түскен жетеді тілдей хабар.

Шын ширықса табиғат,

Шалқар көлің

шыны аяққа сыйғанын білмей қалар.

Келер болсақ ғарыштық өлшемменен,

Керегесі жердің де кемсеңдеген.

Түнектегі титтей ол тозаң екен,

бозаң екен болмашы ол сөнбеген...

Жаралғалы жырақта жарақты ойдан,

Оны қайтсін табағын жалап тойған?!

Адам-көзбен ғана емес,

Айналаңа

ғалам-көзбен жөн екен қарап қойған.

СҮЙЕК

Секілденіп бір өзім батыл жүрек,

Қырғи-тілім қырқыста қапылды көп.

Талай досты сынадым.

Төрдегілер

тоқпан жілік тастаса сатылды, – деп.

Халқым үшін, – дейтіннің, – қайыспайын,

Қақ алдында тұрады сайыс дайын.

«Мен көнбеннің» көбісі

сол жіліктен

май төгілсе, майысар қайыстайын.

Сол-ақ екен, түзді ойлар үйден гөрі

түлегіңіз үйім, – деп имеңдеді.

Сүйек – иттің кәсібі ед.

Иті қалып,

қызық болды иесі игергені.

Талай тарлан тұратын арлы алаңда,

Тайып кетті сол сүйек арбағанда.

Ұшты бірі ұлт, – деген ат үстінен,

Түсті бірі жұрт, – деген арбадан да.

Ағасына сүйенген жүн білегі,

Албырайды құрбының күнде іреңі.

Маған сүйек тиген жоқ.

Тиген болса

мен де албырап жүрер ме ем, кім біледі.

Биемізге дәметіп түйені біз,

Қашан қояр қышуын иегіміз.

«Сүйектерден» сескенем.

Сіңбейтіндей

сірі-жерге жеткенде сүйегіміз...

ӨЛЕҢ-ПОСТ

Қаламын сілтейтұғын тең елменен,

ФБ-ның, – дей алмаймын, – өлермені ем.

Бұқардай Хан кеңесте жырмен айтқан,

Пост жазам анда-санда өлеңменен.

Ұқтырам десем-дағы не дейтінін,

Ұлан аз бірақ оны елейтұғын.

О, өлең,

өлең,

өлең,

өлең,

өлең,

өртеді-ау өзегімді өгей түрің.

Аңсары қымыз, қызық, шоқы, жайлау

адамға ақындықтың оты – байлау.

Бұқар-жыр постқа айналса,

Мен түгілі,

мына жұрт оның өзін оқымайды-ау.

Болса да айтарында астар қалың,

Баз бір дос кері сырып тастар бәрін.

Қимайды оқымай-ақ шошайтуға,

қиятын соткасына бас бармағын.

Шалқитын жырдың гүлін лапыл қағып,

Шалғысы жаһандану жапырды анық.

Атағың «батыр халық» кетті-ау, елім,

Кетпек пе енді атағың – «ақын халық»?!

МАСҚАРА

Қайран тілім құмықты – хас масқара,

Құмыққанын кім ұқты – хас масқара.

Жұлмалады жерімді – хас масқара,

Былғады, әне,төрімді – хас масқара.

Қазынамды жат алды – хас масқара,

Қабыланым маталды – хас масқара.

Ар-өрісті таптадым – хас масқара,

Қара орыс боп қаптадым – хас масқара.

Ұждан-ұлды заңға алды – хас масқара,

Қыздарымды зәңгі алды – хас масқара.

Ақшамызда лақса хал – хас масқара,

Патшамызға патша бар – хас масқара.

Қазақтығым көзге екен – хас масқара,

Азаттығым сөзде екен – хас масқара.

Ат басқада, қарасам, ас басқада,

Қарашаға қарыннан аспас қана.

Хас масқара кетпейді-ау.

Кетпейінше

соған қалқан төрдегі Бас масқара.

ӨКПЕГЕ ЖОҚ...

Өлеңімді оқитын он шақты адам,

Еңбегімді емес-ау онша ақтаған.

Ұлдары үшін сонда да ұран тастап,

Қыздары үшін сонда да моншақ тағам.

Болмаса да сәні кем, салмағы кем,

Көретінім әлі де алда білем.

Тағы да бір «оным» бар.

Оқымай-ақ

тастайтұғын жарылқап бармағымен.

Бар болғаны, сонымен, жиырма адам,

Маған қарай жасайтын қиын қадам.

Қара өлеңді қайтсін ел.

Одан жақсы

ошағына жағатын қи ұрлаған.

Оны түгіл, оқысын үш-ақ адам,

Дейтін бірақ мен емес, – құсаланам.

Ұша қадам мән емес.

Мендейлерге

маңымайтын жебесі нысана – мән.

Жын-шабытты босатып құтысынан,

Жым-жырт жерде жасаймын бытыс, лаң.

Мені жазу құқымнан,

Оқырманды

айырған жоқ оқымау құқысынан.

Өлеңімнің бағасын назды аңдытқан

көптен емес, көлемі аздан да ұққам.

Өкпеге жоқ еріңмін.

Әуелі өзім,

сонсоң барып ел үшін жазғандықтан.

ШЫҢЫРАУ

Жазғанымен жанын салып жалпыға,

Жыр-Жұмекен жетпей жатыр халқына.

Қайда қалды ұлтымдағы ұстаным,

Қалт жібермес қыран жырдың ұшқанын,

Бар білері – «Менің Қазақстаным»

әуелейтін әдемілік салтына.

Оны-дағы шығар, бәлкім, таныған,

Болғаннан соң бас бұрғызбас әнұран.

Санаңызға салатұғын майданды

сайыпқырын сойқан жырлар қайда әлгі,

Биіктігі есіп өткен ғарышты,

Тереңдігі тесіп өткен қайраңды.

Қайда болсын, сол баяғы күшінде

жатыр олар жеті томның ішінде,

Әрі жұмбақ, әрі қымбат пішінде

шешілем, – деп, – асырсаңыз «айлаңды».

Айла әлсіз, «қиын ақын» бұл маңда

оқылмайды , оңай ақын тұрғанда.

Тұмса берен тас көрінер.

Тісіне

жұмсақ өлең тұрған кезде шайнамды.

Ақынына алтын жатқан шымында

жетіп бару жеңіл емес, шынында.

Жетер еді, Маңғыстаудың құмында

Әбіш жазған «Шыңыраудан» да терең ол,

Соны қазған Еңсептен де ерен ол

қалып кеткен құдығында...

Қапыда

құлаған құм айналғанда тығынға.

«Еңсеп қазған» естен шығып,

Ел кейін

ен салыпты «Еңсеп қалған» ұғымға.

Қазған ойы болу үшін қайырлы,

Көтерейік біз де, жұртым, шайырды

құм-талғамнан құлап кетер құбылма.

«Ақын қалған» атанбайық.

Бір Еңсеп

аздық етпес ақымдалған шығынға.

КҮЗ-КӨЗ...

Болардай кім едің, – деп, – әлі мықты,

Күз келіп күңірентті кәрілікті.

Секілді менің шыт-шыт алақаным,

Оның да жапырағы жарылыпты.

Сойқаның қыр соңымнан, сірә, қалмай,

Сұрыма еніп мені сынағандай;

Терегі теріс қарап тарбияды,

Терісін теспек болған бұғанамдай.

Көңілім қарсы алатын күле күнді

қурайдай күйі кеткен құр егілді.

Саласы сал қайыңның сидияды,

Еске сап еті қашқан білегімді.

Желегін бырт-бырт үзіп желбіреген,

Жаз бойы жарау атпен жол күрегем.

Сиреген самайыңмын, – деп тұрғандай

селеуі тағы мына селдіреген.

Қуарса қонысыңның бас алқабы,

Хошы да көңіліңнің қашар тағы.

Қартайтты менің көзім күрең күзді,

Сіздің көз, бәлкім, оны жасартады.

Көз де бар шалқар көлді шөлсің, – деген,

Кез де бар салқар белді менсінбеген.

Түзулеп көрейікші.

Тегін емес

«Құдайдың көзі түзу болсын», – деген...

ШӨМІШ

Ей, өлшеулі дүние,

Шөмішіңнің тұтқасына кім ие?

Біреулерге ғұмыр құйдың бір ожау,

Қанағатшыл осыған да разы-ау.

Ал, біреуге тыйым салар қол тұра,

Қотарасың топатайын толтыра.

Ғұмыр нәрін пендеңізге өлшерде,

Нені аласың негіз етіп мөлшерге?

Ас-суыңды қымтып құяр (басқа аздай),

Алақолды қайдан алдың аспаздай.

Біреу өлді бір маусымдық масадай,

Екі жастың біреуін де жасамай.

Үлгермеген, тіпті, жасап күнә да,

Кемшін тиді неге оған сыбаға?

Ей, өлшеулі дүние,

Сабаңыздың піспегіне кім ие?

Қалмағандар халқым, – десе жан аяп,

Қаңғып қалды қасығына қалайы ап.

Тоқсан жасты, ал, анау бір алаяқ

түсінбедім жүргендігін қалай ап.

Әлде әлгі қоспағанды қосына

шөмішінен қағу деген осы ма?!

Мезгіл қазан,

тағдыр ожау,

біз ыдыс,

Ыдысыңды босаттың ба, үзіліс...

Мәңгі үзіліс.

Жаратқан соң, тәңір-ай,

еткенің не қалатындай жарымай.

Өмір соңы көтерем күн, арық ай,

Жұлдызы да жұттан қалған тарыдай.

Ғұмыр нәрін шүпілдете күбіме

құймадың, – деп шағым айтам кіміме?

Кем ісіне сұрар емес кешірім,

Шөмішіне қолы қатты дүние.

АҢДАУ

Анау жақсы, – дейміз-ау, – мынау жаман,

Түсінік бұл, меніңше, тұмаураған.

Сәл ойланып алса ғой.

Кірісерде

өзі сынды біреуді сынауға адам.

Қамшыңыздың сабындай ғұмырласты

қию жөн бе сыпсың мен сыбырға ащы?!

Өзіңіздей ол да дән өнсем, – деген,

Өзіңіздей ол да адам жұмыр басты.

Бірі оның ар іздеп аласұрар,

Бірі оның нан іздеп жан асырар.

Оларда да ақыл бар азды-көпті,

Назды кепті тарқатар санасы бар.

Кімге жақын, ал, кімге нала жырақ,

Тартатұғын бір тәңір таразыны ап.

Ар азырақ болмаса,

Ештеңе емес

сенікінен болғаны малы азырақ.

Ел ісіне, – дейтұғын, – жастан жегіл,

Ер жетеді ой өрген бастан не бір.

Көзің соны көрмесе,

Кінәлі оған

бығылыңды бүркенген астам көңіл.

Өр де менде, – дейтұғын, – төр де менде,

Сене берме көңілдей кер дөненге.

Жарытымды жан жоқ-ау.

Өмір бойы

өзін көріп, өзгені көрмегенге.

ҚОС ЖАПЫРАҚ

*(Мысал)*

Жапырағы жұтаған күзгі бақта

айлар ағып өтіпті, ызғып апта.

Мамырлатқан маусымның мөрі тайып,

Бел буғандай бірер ай мызғымаққа.

Тоғайтса да түбі бір ашылары,

Табиғаттың тылсымы басым әлі.

Бір сабақта қалыпты қос жапырақ,

Бірі сары, ал, бірі жасыл әлі.

Біреуіне жеткен нәр теңізіңдей,

Біреуіне жетпеген неге үзілмей.

Аңтарылдым осыған.

Бір ананың

бірі қара, бірі ақ егізіндей.

Жасылдың да бояуы анығырақ,

Сарының да бояуы қанығырақ.

Екі қанық егессе,

Жасыл жайнап,

жалқынының кетердей жалы құлап.

Жарыстырған арығын семізбенен,

Жапырақтың түрі осы егіз, – деген.

Бұтақ ортақ,

дің ортақ,

тамыр ортақ,

Тәңір ием неге тең емізбеген?!

Емшектестің еншісін алалаған

тек, табиғат, – десеңіз налаланам.

Қоғамда да осындай.

Қажет болса,

мыңын табам мимырттың балалаған.

Күзгі бақтың болатын түгі сәні,

Түтеленіп түр-өңі ығысады;

Ағаш, – деймін,

Қайтемін ел желегін,

оның-дағы бірі көк, бірі сары.

ЭВОЛЮЦИЯ

Он сегіз мың ғаламыңның ұлығы

адам, – дейді айнымайтын ғұрыбы.

Дейді оны, – қан біткеннің көркемі,

Дейді оны, – жан біткеннің тұнығы,

Аспан жақта айшықталған сол адам

жерге түсіп, айырылды жорадан.

Құндылығын білді алтынның күмістен,

«Жындылығын» күмісіңнің қоладан.

Сол-ақ екен ындын деген желөкпе

бөлді жұртты керексіз бен керекке.

«Керек» адам төрге шықты кердеңдеп,

«Керексізін» ығыстырып сенекке.

Әуелінде тау суындай таза жан

осылайша айырылды мазадан.

Билік деген неткен тәтті.

Биігін

бетсіздікпен басып алған аз адам.

Жақсылардың жайлауына тасып от,

Дос азайды, домалатар қас үдеп.

Арам қатар Абыл болды аңғалдар,

Арандатар Қабыл болды қасірет.

Хан дегенде қырғи тілі ошаған

Махамбетті еткен «досы» жоса қан.

Он сегіз мың ғаламыңның озығы

адам, – дейді...

Несі Адам?!

Дүниені банандайын шайқаған

Дүмбілездер маймыл болып айтады ән.

Дарвин шалдың жоғын біліп,

Эволюция

кері көшіп бара жатыр қайтадан.

ЖАСАНДЫ -2

Беті қайтпас атсаң да тас алдынан,

Бүліктерден бөлінер қашан мұраң?

Баз бір елдер түсірді жасанды қант,

Баз бір елдер пісірді жасанды нан.

Бояу жағып бетіне масаңда түн,

Бойжеткеннен озып тұр «жасаң» қатын.

Ана жақтан қолтума ақын шықты,

Мына жақтан «мол тұлға» жасанды әкім.

Қаптап кетсе халыққа қасаң керлер,

Қалаулыңның қадамы қашанғы өрлер?!

Шейіт болып шындығың,

Өтірікті

өбектейтін өріп жүр жасанды ерлер.

Билігіңнің кәрісі, жастауы да

оралатын түрі жоқ бастауына.

Илікпестің өзін де икемдейді

жілігінің майы тоқ астауына.

Кімге керек жүргенің кен қопарып,

Кердең семіз болса егер, бейнет арық.

Алтын ағып барады ана жаққа,

Мына жаққа там-тұмдап теңге тамып.

«Тұрмыс билер адамды» ұғым барда,

Кеше қыран, – дегенің бүгін қарға.

Айтыңызшы, қайтем, – деп, – айға шауып

бір өтірік айтпаған күнің бар ма?

Бәрі тұрса бүгінде жасандыдан,

Жан қалмаған шығар-ау қашар бұдан.

Хан да жалған, – дейді жұрт.

Боп жүрмесін

тамырында оның да жасанды қан.

КӨРУ...

Өлең жазам.

Білмеймін неге жазам,

Кетті білем өзіме еге заман.

Өлім жайлы жыр түйем тойда отырып,

Өмір жайлы сыр түйем жаназадан.

Көңіліме көргенім місе емес пе,

Көпшілігі ұқсайды түс, елеске;

Сұңқар көрсем сауысқан сап етеді,

Тұлпар көрсем тұғырлар түседі еске.

Мүлт кетсеңіз мұраттың мығымдығы

бола да алмай қалады шыбын құны.

Бір жақсылық көрсем-ақ,

Көз алдыма

келетіні – біреудің зұлымдығы.

Тәнің емес, жаныңыз болатын қан

сол аштықтық суреті – мола тұнған;

Нан асасам...

Өлмеші қызын көрем,

Өзі де аш анаға оратылған.

Тартатұғын әнімен, билеуімен

тамашаның мен қонақ сирегінен.

Жерді көріп басылам.

Жел шайқаса

жоқ боп кетер құмырсқа илеуінен.

Өлең бізге әуелден ойнақ мекен,

Шөміш-сөзден шөкімдей оймаққа өтем.

Көріп тұрып берісін,

Неге екенін,

берісіне керсін ойлап кетем.

Дейсіңіз ғой, – гүліңнің жауы сабан,

Сабанмен де сан сырды тауыса алам.

Бір нәрседен көретін басқа нәрсе,

Ақын да бір екен ғой «ауыс» адам.

ТАЯҚША

Жайлауымды жапыруда жат билеп,

Жабыққаннан жанарымнан атқиды от.

От, – деймін-ау өршігенді әшейін,

Одан ығып тыйылмайды нас ойын.

Қанша күйін, билігіңнің ұзаған

біреуінен біреуі өткен бұзаған.

Ұйқас таппай қалды, – деме біз, адам,

Бұзағаным туған тың сөз ызадан.

Мынау елде болып алған айлаң нән,

Тізгін ұстау эстафетке айналған.

Бір сұмдығы бір сұмдыққа бастаған

ол таяқты ала алмайды басқа адам.

Спорт алаң секілденген тегісте

жегіш оны тапсырады жегішке.

Таяқ емес, билік оның бір аты,

Тастай қатып айырылмау – мұраты.

Қомсынатын болса біреу құл атын,

Қаруы сол қақ маңдайдан ұратын.

Мына «таяқ» түсем, – десе, – мен аттан,

Тағы да бір таяқ шығар сенаттан.

Әттең-айы – қолданатын қате тіл,

Әуелгідей әлі онда жат отыр.

Хәкім емес, қараңғылық хаты отыр,

Қала берді, Халигулла аты отыр...

Хан сайларда халық деген басқыш бар,

Ұқса-ау мұны таяқ алып қашқыштар.

Тірлік талас, – десе біреу ол да рас,

Басқаруы керек бірақ қолды бас.

Бас басқарса түзу болар таяқ та,

Бұра тартпай қолдар менен аяққа.

Ей, естілер, өтті қанша ай, апта,

Болайық та есті, – деген сай атқа.

Билікке өту спорт емес.

Онда оған

эстафета таяқшасын таятпа!

АПЫР-АЙ...

Апыр-ай, неткен өмір, неткен өмір,

Көп тұрмас көзін ашқан көктеме-гүл.

Мен тұрмақ, Тұмекеңнің, Қадекеңнің,

Басынан Жұмекеннің өткен өмір.

Басынан солардың да дәуір ұшты,

Байыппен тындырған соң ауыр істі.

Үш сұңқар ұшып кетіп,

Қалмады ешкім

қалқам, – дер мен секілді дәруішті.

Жақсының өскен едік ізін басып,

Жаз түгіл, жанға енді күзің қашық.

Тертесін төр-өлеңнің тектілерше

тарта алмай табан тозып, үзілді асық.

Құдайсыз кетпесе де қурай сынып,

Тұрғаның желсіз күнгі тудай сұлық.

Сонан соң Қасым ақын айтқандайын,

«кетесің табиғатқа судай сіңіп».

Апыр-ай, неткен өмір,

Жұмбағы ана

жымына жолатпайтын мың мағана.

Барады бізден де өтіп,

Абайына

у берген су орнына сұм замана.

ҰЙҒАРЫМ

Деген сөз бар – ұйғарым,

Ұйғарымды ақсақалдар жасайтын

талқыға сап кімге нені қиғанын.

Жесір дауын, желпілдеген жер дауын,

ердің құнын... енді ондай болмауын

шешетұғын, кесетұғын сол қауым.

Құла белім, – деген шығар қолатын,

Құлагерім, – деген шығар ол атын,

Насыбайын шақшадағы он атым

атып алып ол бірақ;

Мекер өңді есті, – деп,

Көтеремді төсті, – деп,

Алла қосар қасиетті біреуге

адам-қолмен ап бермеген болатын.

Ал, бүгінде сол бір салттың қалдығын

сырып тастап, сөзін сөйлеп малдының;

Ой торысын дәуірдегі дара, – деп,

Қойторысын күлік етіп қаракөк,

Қымсынбайтын қауым шықты қарабет.

Сол бір «қауым» билік жаққа бас ілген,

Шешім етті секілденіп асыл кен;

Ыбырайың тұра тұрсын.

Өзімнің

сұмырайым алсын, – деген тәсілмен.

Шаппай бердің үйіретін иманын

шағын елде заңнан биік ұйғарым.

Қалпыңды ойла болды содан хас талант,

Алтын қойма болды содан қи-қарын.

Озбай жатып бақыт, – дейді, – бәйгеңіз,

Жез қайнатып, жақұт, – дейді, – жиғаның.

Бастағанда сана сөніп, тән аза,

Әділетке жүгінетін жан аз, ә?

Ал, мен айтам әлгілерден сәл оза:

Ұйғарыммен ақыл ала, ой шұбар

жоқ малыңды беру, бәлкім, той шығар,

жоқ дарынды телу бірақ – жаназа.

АҚЫЛ ШАМЫ – АХМЕТ

Жарық себер санаға

Жақсың бар ма қырға жақ?!

Сиқы қашқан бір дала,

Ұйқы басқан бір қазақ.

Шырғалаңға ұрынып,

Шыға алмаған мұнардан;

Жоқты іздеген бір үміт,

Жеткізбеген бір арман...

Тізілерде мол қайғы,

Үзілерде үрдісі;

Тұманынан Торғайдың

түрегелді бір кісі.

Сол-ақ екен құлшынып,

Қыбыр кірді қырға ептеп;

Бүкіл ауыл бір сынып,

Бүкіл қауым бір мектеп.

Ойыспастан қыс-жазы,

Ойдың шоғын көседі.

Тілдің ділмәр ұстазы,

Ділдің даңғыл көсемі.

Алашына аса қат

айбынтам, – деп, – бір істі;

Төте жазу жасап ап,

Төтесінен кірісті.

Қараңғылық қарысқан,

Қатпарындай жал-құздың.

Сол түнекпен алысқан

Секілденді жалғыз күн.

Құмығуда ұлт үні,

Қалғыма, – деп, – аса көп;

Ұрғылады ұйқыны,

Ұзын тұмсық «Маса» боп.

Нақыл қылды ел ұғып,

Ақыл қылды көкөрім;

«Ел бүгіншіл,

менікі

ертең үшін», – дегенін.

Мұғалімді мектептің, –

дейтін адам, – жүрегі,

Өзі де бір өкпектің

өтіндегі нұр еді.

Самаладай сары желген,

Самғай бермек жағып от;

Аспанда күн,

Ал, жерде

ақыл шамы – Ахмет!

АЛМА-ҚАЛА

Алмалық, – деп аталатын арғы аты,

Алматымыз алаулаған ар хаты.

Туы көкшір болғанымен,

Тозбайтын

қызыл алма мәңгі оның мандаты.

Айбатына адам біткен қызығар,

Алатаудың айтары көп біз ұғар;

Айдынында жақсысының жанары

Қайғы-мұңда жаманының ізі бар.

Салтанаты созылатын аз апта,

Саябақ та жүрген кеше мазаққа.

Ол – кешегі кесір Колпаковский,

Тыйым салған қанден менен қазаққа...

Кезеңінде арамзаның аты өрлер,

Мағжан мен Ілиясын қатер, – дер.

Сәкенімді халком кезде Сәкем, – деп,

Сәл кем кезде қатем, – деген әпенді ел.

Таланттарын тастамаған тау езіп,

Алматының досы, түгіл, жауы озық.

Ол Ғабиден,

Ғабит,

Сәбит,

Қаныштар,

Ол Жұбанов, ол Бауыржан, Әуезов.

Жел көтеріп желпілдесе жортақ шаң,

Жалп етпей ме жамиғатқа ортақ шам?!

Ол Тәшенов,

Ол Қонаев,

Ол Колбин,

Колбиндерді қалтыратқан Желтоқсан.

Жырақ шетін жайласа да картаның,

Кіл ортадан табыларға бар таңым;

Ол Шаңырақ, ол Жаңаөзен.

Өзенді

қолдаймын, – деп қанға бөккен Қаңтарым.

Аттап өтім замананың қысауын,

Атой салған Алматымда күш-ау үн.

Шешкен өзі шерменделік шідерін,

Кескен өзі тәуелсіздік тұсауын.

Асқар тауы, асқақтаған қиясы

тас дәптердей сорғымаған сиясы.

Өзі ғылым,

білімімнің бесігі,

Өзі бұрым,

гүл-ұғымның ұясы.

Абайсызда кіріп келген есіктен

ажарлымды Қызыр, – деп те есіткем.

Жігіт болды сол Азаттық,

Тербеліп

алма ағаштан иіп берген бесікпен.

Алатаудың баурайында қонарға,

Арзиды екен тоғай түгіл, томар да.

Аман болсын азаттықтың жұпары

аңқып тұрған сол қала мен сол алма!

ТӘУЕЛСІЗДІКПЕН ТІЛДЕСУ

*(Толғаныс)*

Тәуелсіздік!

Сен жайында толғансам,

Қадым күнгі қонысыма болған сән;

Елестейді еңселі орда.

Ордада

бір жанып, бір жанарынан солған шам.

Елестейді шаһит болған ерлерім,

Салқам болған сабыры мол жай кезде,

Қалқан болған қаса жаудан қорғансам.

Тірілердей тірлігімде ғұн ғұрпым,

Гүл ілердей сақ-салтымды қолға алсам.

Көк мұнарын сілкіп тастап қарасам,

Тарихтағы салған ізі орасан

Қылаңытар түркі құрған қағанат,

Төрт түлігін үрпі қылған қағанат.

Жүректерін көк бөріше ұлытып,

Жүрістерін жылқы қылған қағанат.

Алтын тонды Алты Орда асқақтар,

Қараханнан бері шықсаң жағалап.

Хақназарлар, Қасым, Есім берген-тін,

Тұлпарыңның төрт тұяғын тағалап.

Атой салып Абылай шыққан сонан соң

Жері,

төрі,

мөрі мына қазақтың

мойынында болғаннан соң аманат.

Бір өзің, – деп қан төгілді Азаттық,

Бір ғана емес, сан төгілді, Азаттық.

Қарашасы, түгіл, қасап-қырғында

Қараорманы кетпеу үшін құрдымға,

Көкқасқасын хан тебінді, Азаттық.

Соның бәрі болған ылғи басты ұран,

Жер үсті мен көк аспанның астынан

орын тапсам, – деген ойдан, – қазақтық.

Болатұғын арты апат, алды ащы,

Хан Кене мен Сыздық жаумен қаржасты,

Темір тақа тебінгісін қажап тік.

Есеп емес ұтпадың ба, ұттың ба,

Ауып түсер мінезі бар құттың да.

«Алашорда» болып біраз талпынды іс...

Ақырында аңсардағы алтын құс

айналған-тын алтын айдар тұтқынға.

Беу, Азаттық, сол алтын құс сен едің,

Көзіндей боп жеткен бізге көненің.

Ел-топсаның босағанда шегесі,

Желтоқсаным берді, бәлкім, көмегін.

Бас көтерді басыр болып бұққандар,

Шұғылаға айналдырып шеменін.

Шөл қайда, – деп шапқылады көк бұлақ,

Төл байла, – деп желі тартты көгенім.

Сусылдатты жарқын ізбен жырауым,

Сусындатты бал қымызбен тегенім.

Болашаққа байрақ болар нұсқаңда,

Сен аспанға ақиық боп ұшқанда,

Тұскиіз боп тұрды саған нілдей көк,

Күн нұрымен нобайын сап жебенің.

Фотоаппарат-көңілмен шырт еткізіп

алған сәтте қос құлаштай көкті үзіп,

Туым менің осы болар, – деп едім.

Сол бір туға отыз бір жыл.

Тәубә, Алла,

Ғасырымның үштен бірі ауғанда

асқақтап ол Ақордадан көрінді,

Көрінді ол жерден, көктен, таудан да.

Көк ту ұстап даналар жүр даңғылда,

Көк ту ұстап балалар жүр ауламда.

Байрағы бар тік ұстайды еңсесін,

Елтаңба бар ығыспайды жаудан да.

Әнұраным – «Менің Қазақстаным»,

Әуелейтін астана мен ауданда.

Мәуелейтін мерейі асып,

Әлеми

мәнерімен алтын медаль жауғанда.

Тәуелсіздік!

Сен туралы толғансам,

Еске түсер үміт ілген ордам сан,

Еске түсер үгітілген қорған сан.

Тосқауылдан аман өтіп,

Тоғанға

тоғытарда тірі қалдың одан да,

Сілкіп киген жолаушыдай күпісін

ғасырлардың тозаңынан болған шаң.

Енді, міне, ел менікі.

Бекем бой

бөліп-жармай бәрін тартып кетердей.

Жер менікі, төр менікі,

Бұйырса

әлі талай «менікіге» жетем ғой.

Тізгін қолда, шылбыр бірақ басқада

кезді ойласам, қысып кетер шекемді ой.

Тайталаста жеңіп алған ұстасып,

Тәуелсіздік дегеніңіз, қысқасы –

Өз еліңді өз елім, – деп,

Өзіңді

өзіммін, – деп сезінуің екен ғой!

*Жаңа беттен:*

АҚБОЗ ҮЙ

*(Көшпенділік көрінісі)*

1. Сүйегі

Бар еді бес қанатты киіз үйім,

Киіз үй қазағыңа игі бұйым.

Төрдегі текеметке домалаушы ем,

Етке тоқ,

қымыз қанық,

дилы күйім.

Үйшілер басқан ғой сан алуанды,

Сүйегі сидаң емес, балуан-ды.

Көк талын Тоқырауынның тезге салып,

Құралын қырнайтұғын жаныған-ды.

Теңеуін тербегендей сомдап ақын,

Уығы жонған сайын жонданатын.

Кезінде Қыз Жібектің бетін жыртқан

Көзінде керегенің көн болатын.

Басқаға киіз үйден жұғылмаған

жосаңыз жанып тұрған құбылма қан.

Уық пен керегенің бауыр жағын

қылыштың қырындай ғып бұдырлаған.

Тәңірдің тәуеп еткен таңына мың,

Биіктің білмей жүрміз әлі мәнін.

Қыңыр жел қиқаңдаса қип етпе, – деп,

Қосыпы қомақты ғып шаңырағын.

Тау\* деген мәртебесі таласа өсіп,

Ісін тұр табалдырық дара шешіп.

Қос шетін керегенің қапсыра ұстап,

Ашылған күнге қарай ағаш есік.

Алдымен әкем кетті, анам кетті,

Мұра боп сол киіз үй маған жетті.

Мен ұстап тұра алмадым.

Ұялғаннан

бір тұтам құрымымен жабам бетті...

*\*Табалдырықтан биік тау жоқ. (Мәтел)*

2. Іші

Таппайсың дүниеде мұндай сәнді,

Түңілік жел сыбырын тыңдай салды.

Басқұрмен бас құраған керегелер –

баспана тыныс алған бір байсалды.

Кепсіген керегенің көзін жауып,

Кестесі тұскілемнің төгілді ауып.

Сол жақта сүйек төсек.

Оңында ши,

орныққан ас-ауқаттың шебін тауып.

Басында кереуеттің адалбақан,

Ашасын ілгіш етіп амалдатам.

Қамқа тон,

құлын жарғақ,

қасқыр ішік,

Аңға емес, болып кеткен адамға тән.

Қасында алтын сандық, күміс құлып,

Кілт салсаң, сыңғырлайды дыбыс құрып.

Үстінде мақпал көрпе, мамық жастық,

Жасайтын түн баласы жымысқылық.

Қайрақтай текеметтің шымырлығы –

Төзімнің түтілмейтін мығым құлы.

Сырмақтан қошқар мүйіз қызыл-жасыл

көресің кемпірқосақ-жұғындыны.

Таңғышы өрнегі бар құс таңдайдан,

Аман тұр, біле алмадым, ыстан қайдан.

Уықтар қыдыра алмай ұйып қалған,

Шалма жіп «білегінен» қысқанда, айнам.

Жұмбақ боп қазағыңның ылди, қыры,

Ұқпайды көрмеген жан ылғи мұны.

Мойныңды қытықтайды уыққа ілген,

Үкі мен үркек тайдың қыл құйрығы.

Адамға босағаға қарсы жүрген,

Аңдалар өрме жүген, қамшы бірден.

Елеусіз тайтұяғын тастай сапты,

Қап кеткен көншоқайға малшың ілген.

Ет келер керсен тола осы кезде,

(Кәзір ез малтаңызды, сосын езбе).

Бір шара құрт-сорпаны қотарған соң,

Көрініп сала берер бесін өзге.

Сонан соң қымыз келер, шай да келер,

Жан-жағың жанған әйел, жайнаған ер.

Бір сәтке жұмақ кешер қайран қазақ,

Ұмыт боп қалмақ пенен майдан-өнер.

3. Тысы

Боз үйдің бар бітімін екшеп, елеп,

Ерсі емес елден ерек етсем өбек.

Сыны ағаш,

кимі киіз,

түймесі көн,

Бойында одан басқа ештеңе жоқ.

Секілді ақ дулыға қараса алдан,

Жығасы емес әсте аласарған.

Жығасы шаңырақ қой.

Шаңыраққа

шендес қып түңілігін жаба салған.

Жаққаны көкпек қоса көде ме еді,

(Ошақтың от болмаса, не көмегі?).

Туырлық ысқа пана іш жақта қап,

Сыртынан үзік салған дөдегелі.

Ұяның қалқа болған ұлтқа иіні,

Ұғуға қасиетін жұрт бұйығы.

Болғанда белбеу белдік,

Туырлық пен

үзігің сол бір үйдің сырт киімі.

Төрт тұстан «құлақбауы» дәл табылмай,

Жарытпас көлеңкеге шалқа мұндай.

Күнсіп бір қалмау үшін күлдіреуіш,

Түңілік кие салған қалпағындай.

Тастасаң жарма есікті бүтін жауып,

Түнгілік сейілердей бүкіл қауіп.

Банды жоқ брон есік орнатардай,

Жарап тұр жүлік-желге сықырлауық.

Туырлық, үзік, түндік...

Қалқа, бұлар

жіппенен жөргемдесіп алқа құрар.

Бау-шусыз күні қараң киіз үйдің,

Жалғасар арқанның да арқаны бар.

Беу, қазақ, бөлініпсің малай, байға,

Ата-құт енді артына қарайлай ма.

«Боз үйге ай сәулесі нұрын төгіп...»,

Арман-ай, сол үй қайда, сол ай қайда?..

4. Тігу

Қанатын кере жайып керегенің,

Көресің қабыстырған ел өнерін.

Таңғышпен таңар сонсоң жұқа, жалпақ,

Өрнегі өзгеде жоқ көне, керім.

Белгілі бес қанаттан шеңбер құрып,

Басқұрмен бекітуі жөн, – дер қылық.

Қасбетін күншығысқа берген есік,

Күн нұрын қояды ертең теңдерге іліп.

Балп басқан отағасы бата дарып,

Аттайды табалдырық бақан алып.

Қос жігіт сырттан берер шыңырақты,

Желбауын жел жұлқыса қапаланып.

Шаңырақ көтергенде, ғұрыбындай

бөгдең де бұрылады бір ұлыңдай.

Бес бума уық жатар бес тарапта,

Баулары өзбек қыздың бұрымындай.

Ұмтылса көрші-қолаң уық шаншып,

Лебізін лепілдеген тусқанша ұқ.

Қаламы көзін тапса,

Өз-өзінен

кетеді бергі басы жуысқансып.

Күн ыстық, қызға айтасың, – шешеңізге

білдірмей қымыз құй, – деп, – кесеңізге.

Сол сәтте керегеге шиді тұтар,

Тоқыған тоғыз кемпір кеше күзде.

Бұдан соң орнын тауып үйінділер,

Маңайда түк қалмайды құйынға ілер.

Жалаңаш тұрған үйге жел тигізбей

жалма-жан ақ үзікпен киіндірер.

Жұпарын шашқан кезде пісіп аймақ,

Үй тігу ойнап жүріп күшіңе айғақ.

Үлкендер сырттағы ісін тындырғанша,

Кетеді киіз үйдің іші жайнап.

Жылқылар көлге құлап үйірімен,

Жылқышы бері шығар бүйірінен.

Болыскей самауыр тұр бала баққан,

Дем алып әрең-әрең иінінен.

Самауыр баққан бала сол мен едім,

Баққанмен басылған жоқ шөлдегенім.

Бөтен, – деп кешегісін төсегі шым,

Бетон боп кетті-ау бүгін ел дегенің.

5. Жығу

Жер тозып, жаз қызығы суып қалған,

Тағы бір жұрт аудару жуықта арман.

Таң атпай қаңғыр-күңгір.

Көзімді ашсам,

Кереге, шаңырақ пен уық қалған.

Даланың секілді еді шөмелесі,

Көшпек боп үйді жықты деген осы.

Түрулі түңіліктің жібі кетіп,

Қалыпты белдеудің де, тек, елесі.

Көшуге, – дегені ғой, – бос асықты,

Қып-қызыл уықтағы жоса тіпті.

Жатқанда мен ұйқыда,

Үзіктің де

байлауын керегеден босатыпты.

Бау-шуы шешілгенде талқан болып,

Түскендей талапайға салқар көрік.

Түңілік түңілген соң тірлігінен,

Ақ үзік кете барған арқанға еріп.

Астымда қалғаны, тек, құрақ сырмақ,

Ұйқыдан қағылдым мен құлақ шулап.

Уықты уыстаған шалмаңыз да,

Жіп болып жерге түскен бір-ақ шумақ.

Десе де қанша жерден нық қарманам,

Ем болмас екпіндесе ықтар қадам.

Соңғы уық суырылды.

Ал, шаңырақ...

Апыр-ай, тіккен жақсы, жыққан жаман.

Есікті ептеген соң ерінбей кеп,

Жиналды кереге де керілмей көп.

Із қалды дөңгеленіп орынында,

Көшпелі тіршіліктің мөріндей боп.

Алпыс жыл содан бері... қалған әр күн

түріндей тұлыбына малданардың.

Ол да бір түстей екен.

Тәңірім-ай,

деп пе едім, – түсіме де зар болармын.

6. Арту

Шөктірсең қара атанды бық дегізіп,

Болмайы бұдан асқан түк те қызық.

Кереге қос қапталға теңелген соң,

Тақайды теңге айналған түптегі үзік.

Жо- жо- жоқ, үзік емес, уық келер,

Уықты бір-бірлемей, буып берер.

Кемінде төрт-бес бөлек иінді ағаш

кереге кеткен жолды қуып берер.

Сонан соң сырмақ пенен текеметті

төрт бүктеп әкелуге кетер епті.

Ептіңіз ептегенше,

Елден бұрын

үзік пен туырлығың жеке кепті.

Айналып айтқанынан таймас ханға,

Арт, – деген мұның бәрін қай басқарма?

Көрінбей қалар әлгі қара түйе,

Қомына сонша мүлік жайғасқанда.

Көрсетсе пысық болып еркең өнер,

Тәңірім ырызығын ерте берер.

Жүк үсті жөндемі боп түзелгенде,

Қат-қат боп ыдыс-аяқ, көрпе келер.

Ұйиды білек пенен нағып иық,

Келіннің тезек толы қабы күйік.

Мосы темір, айыр, күрек, балта мен шот,

Көр-жерді тықпалайды тағы да үйіп.

Осымен бітті... жо-жоқ, тағы қапты,

(Көшудің қашаннан-ақ қамы қатты).

Есікті төсек қылып,

Төбесіне

тастайды тас қып таңып шаңырақты.

Әй, болды-ау, мезгіл жетті жүре берер,

Қол жайды көштің сәтін тілеген ер.

Бұйдадан «бық» дегізсе бүкіл ауыл,

Орнынан отыз түйе түрегелер.

Көш думан, көш мереке, құрық алған

қойшың да қол бұлғайды күліп алдан.

Қыз-қырқын, қатын-қалаш, жігіт-желең,

Бәрі де бұтартарын мініп алған.

Ел де көш, өлең де көш,

Бітті қинап

жеткізбей желегі мол түкті бұйрат.

Секілді соңғы түйе келем мен де

өз жүгім аздай, өзге жүкті жинап.

7. Тарту

Шұбырып қайтқан қаздай көш келеді,

Қызға ұл көшжөнекей өш келеді.

Кемпірдің қыз күзетер мамандығы

бұл жерде істей алмас ештеңені.

Қызынып кәрі сүйек күнес-күнде,

Ол қалған бір жақтағы түйе үстінде.

Еместей көш бойында ешкім жалшы,

Еместей көш бойында би ешкім де.

Жанасып барады, әне, қыз бен жігіт,

Жапырған ат тұяғы дүзгенді үзіп.

Еріне оң тақымды артып қойып

аңдасу – ашық заман бізден қызық.

Шолғыншы жөн іздеген таңнан безіп,

Төзім мен жібергендей талғамды езіп.

Шалдарға шаң жұқпаушы ед,

Бір шоғыры

шоқыта шауып кетті шаңнан безіп.

Қалғандай қасындағы ана жырақ,

Сүт сұрар түйе үстінде бала жылап.

Құрғақ сүт қайнақ қосқан құйып берер,

Үйренген мұның жайын ана жылы-ақ.

Бәйібше бола білген жасында ақық,

Келеді, – дейтін сынды, – басым қатып.

Осы сәт бір жын-сүрей өте шықты,

Шаңдата шабан атын тасырлатып.

Көңілін бәйібшенің көтергелі

Шу етті бұған оның нөкерлері.

Әлгінің жындыға сот жоғын білген,

шын ба еді жындылығы, бекер ме еді?!

Әлден соң әбден піскен жиегі ысқа

қазанды қаптан ауған сүйеді ұста.

Ырғалып келе жатыр отыз түтін,

Көлігі ұқсап кеткен түйеқұсқа.

Ал, бүгін былқ етпеуге бекінген ел,

Бетонның бедірейген бетінде өлер.

Сол бір көш сол кеткеннен бір тоқтамай

әлі де көшіп жүрген секілденер...

8. Жайлау

Байы ерте, кедейлері жайлау қонған,

Қазақтың бір қызығы жайлау болған.

Адамға алты ай қыстан ажыраған,

Сары дала секілденер сайлаулы ордаң.

Төліңнің аузына түсіп тұрған

шөп басы шөлін басар ішіп нұрдан.

Күпісін шешкен дала,

Жел желпіген

үкісін үлпіл көктің ішік қылған.

Қыс қысыл, жаз жазыл, – деп бір құдайым,

ырыстың ұсынған ғой ырғын айын.

Бай балпаң, кедей қалбаң.

Шетінен мәз

шет қалған шідеріден жылқыдайын.

Арыққа майдай жағып аптабың да,

Шарбысы сыяр емес шақ қарынға.

Перісі пейілді боп бұл жайлаудың,

Терісі кеңіп салар қатпаның да.

Ту дала төлежіген бабыменен,

Дейтіндей, – жарылқайын тағы немен.

Түп көде ала туған төліңізден

төмен тұр тары баққан агроном.

Қазағың қара інгені қайығалы,

Келесін қанағаттың қайырады.

Өңірдің өлеңінде малы,

Өзі

көңілдің көлемінде «жайылады».

Бір қойы егіздетіп отар болған,

Бір қолы теңізге өтіп қопаңды орған.

Қара оты қарамайдай ағып тұрған

қайда сол қалың ауыл қатар қонған?!

Бірі жоқ...

Артқан теңін шешкен кілең,

Атанның абыройы өшкен бір өң.

Тас үйдің самалдығын жайлау көріп,

Балконға басын ұрған «көшпенді» – мен.

9. Күзеу

Жаз өтті, жайдақ жұртын күзеткен ел,

Көш басын бері бұрып, күзекке енер.

Бұл да бір далбаса күй.

Кеткен жаздың

келбетін қауқары жоқ түзеп берер.

Жаз бойы малдан қорып бұл араны,

Қоң болды қарауылдың құрағаны.

Қыстақты күзден барып тоздырмаудың

орныққан осылайша бір амалы.

Күз күйлі, семіз қойын айдайды ұлың,

Болғанда бота нардай, тайдай құлын.

Жер тозған, желің қозған...

Желік қуып

тебетін алтыбақан қайда-ай күнің?!

Ел түгіл, еріншек боп құла таңы

ұйқысын қандырғанды ұнатады.

Бұлттардың борбайынан сығалаған

күннің де қызуы жоқ, құр атағы.

Биені ағытпасқа амал бітіп,

Бақанмен төңкересің сабаңды тік.

Штабтан пәрмен күткен алғы шептей

Қыстақтан отырғаның хабар күтіп.

Жанған от, жайлы қоныс, нұрлы ғұрып,

Апыр-ай, әкетпейді кімді бұрып.

Жайлау, – деп жалт бергендер

(Бет болсайшы)

қыстау, – деп жатыр енді құлдық ұрып.

10. Қыстау

Бұтағы мұздан таққан жүзігін әр,

Білгенге қыстың-дағы қызығы бал.

Үй жылы, қора бүтін.

Көп болғанда,

қаңтардың қос бетіңді қызылы ұрар.

Жол ашып үй арасы қасат қардан,

Шанаға ілтипатын жасапты арбаң.

Соғымға шақырысып,

Сіре майды

аузыңа артық не бар асатқаннан?

Әзілкеш әзілден соң оспаққа өткен,

Күлкінің керуенін тоспақ беттен.

Қолда қап ашатұяқ атаулысы,

Жылқысы жер түбіне қостап кеткен.

Жайылса аяқты мал, шөпке көмек,

Қайтады күйістік ап кешке, демек.

Қарайсың қораңызға,

Одан басқа

қарайтын қысқы ауылда ештеңе жоқ.

Өріске шыққан малдың азандағы

тұяғын алыс емес жазар маңы.

Түскілік туырылған жылытпа жеп,

Кешкілік... тағы да сол қазан қамы.

Теле жоқ, телефон жоқ, түгел өнер

қолымен текті шалдың түрегелер;

Болған соң ас қайырып,

Ақ қайыстан

қамшыға таспа тіліп, жүген өрер.

Тай байлап қысыр емген қазанына,

Науқан, – деп алмайтұғын мазаны да;

Қыс құтты.

Бірер айға белін шешіп,

бейнетке қайта аттанар қазағыңа.

11 Көктеу

Қажытқан қара жерді қыспағында,

Қашанғы тұра берсін қыс тағында.

Абайсыз ашық қалған ақ көрпеден,

Алқаптың өзгеріс бар пұшпағында.

Шуақ қой тіршіліктің ұлы нәрі,

Нәрінен неге онда бұрылады?!

Көрпені жапқан сайын жылынушы ед,

Ал, енді ашқан сайын жылынады.

Аппақ-тын.

Аңдасаңыз келіп бері,

төбенің тоз-тоз бопты «бөріктері».

Жақпай тұр көтеремге көк лақтың

туа сап қолға тұрмай желіккені.

Жалыққан айлар бойы жасырына,

Жаңа күн жаңғырудың басы мына.

Қауышты күн көзімен қунақ қырым,

Ауысты ақ киімі жасылына.

Жыртиған көзін жуып жасқа жаман,

Шығады кәрі-құртаң баспанадан.

Күткендей тірілуді қау да, бау да,

Біткендей тауға да жан, тасқа да жан.

Сәулесін сәруәр күн сөйлеткелі,

Сәнденіп қыр көктеді, ой көктеді.

Төрт маусым арасында тұмса көктем

секілді сылаңдаған бойжеткені.

Қылтиған қызыл гүлді қыз аты ғып,

Құмарлық көңіліңді бұзатын, ұқ.

Бойжеткен мына көктем,

Бұлағы өктем

кететін жаз-жігітке ұзатылып.

12. Тай үйрету

Қыс бойы қостап шыққан тайғақ белді,

Көктемде көп жылқыны айдап келді.

Былтыр күз кеткен тайым құнан болып,

Былтыр күз кеткен құлын тай боп келді.

Майлинше: «тайым келді, тайым келді»,

Тақымым тай мінуге дайын ба енді.

Кешейін құмдақ қырды бас білдіріп,

Кесейін күн қақтырып сайын белді.

Тай келді, текпісіне қыры шыдар,

Күлте жал, құйма тұяқ, түрі шұбар.

Кекілі үкідейін желбіреген

қасында қалт-құлт еткен «інісі» бар.

Ертоқым, қайыс жүген қай сынағы, –

дегендей құлағын тай қайшылады.

Алпамыс атқып мінді.

Гүлбаршының

қайда? – деп ала қашты Байшұбары.

Кетердей жер мен көктің тауы құлап,

Дүние дөңгеленді сауыры қақ.

Жөңкиді алағызып.

Сонан кейін

мөңкиді тәует басын бауырына ап.

Атқиды басады да аз аптығын,

Алқаптың ай тұяғы қажап құмын.

Алқына аласұрды асау жүрек,

Адамға бермеймін, – деп азаттығын.

Әрі емес, ендігі ой жүрсін бері,

Байғұстың пысқырғаны – күрсінгені.

Мезете ет пісірім ерден түстім,

Менің де, оның да қап құр сүлдері.

О, менің, Азаттығым, шыдам өнер

екен, – деп жағдайым жоқ бұға берер.

Тай құсап талпын, халқым,

Өйтпесең,

деп біреу, – тайша үйретем, – шыға келер.

13. Тай әбзелі

Балғын кез.

Басқалығы елдегіден

шап-шағын ат әбзелі менде кілең.

Қалақтай басына шақ құла тайдың

қайыстан құрастырған өрме жүген.

Тай мініп тозаң еткен қыраң белді,

Талабым үй-ішіне ылаң болды.

Үлкен ер үйлесімсіз келеді, – деп,

шаптырдым шағын етіп құранды ерді.

Сәніне сай келетін дара жаршы,

Жез бунақ шығыршығын санап алшы.

Бозбала қамшы деген бар еді ғой,

Болмастан мен өргіздім бала қамшы.

Тай шағын, бала шағын,

Аяны ұққан

тұрған жоқ шағындықтан аянып маң.

Тоқым мен аткөрпенің аумағы да

аспайды сәби тұтқан жаялықтан.

Тақтайдай нан турайтын тебінгілік

тұрғандай таралғының ебін біліп.

Ұстап тұр ой мен қырда ертоқымды,

Құстаңдай құйысқан мен өмілдірік.

Қызық қой ертегідей балғын кезің,

Кешетін қырдың қырау шалғын, бозын.

Көкшіл тас қондырылған ер қасына,

Диюдың елестетер жалғыз көзін.

Күн салқын, көңіл жарқын...

Бапқа нағыз

енгендей қыстақ кезіп аттанамыз.

Сырғадай сыны сұлу үзеңгіге

үйлескен шағын ғана саптамамыз.

Ат міндік кейін талай, тарап өңір,

Тәрк етіп тарланды да барады өмір.

Әйтсе де, өшпейді екен қанда қалған

бала тай,

бала қамшы,

бала көңіл...

14. Жүген

Жамбасқа шідеріні баса құлар,

Жан едім жылқыңызға аса құмар.

Басында өрме жүген.

Түйін сайын

төгілген тоғыз таспа шашағы бар.

Қарттардың қайыс тіліп, малдас құрған

қимылын көрген едім алғаш қырдан.

Қосылған ақ болаттан ауыздықты

ақ қайыс тізгінімен жалғастырған.

Шашағы өз алдына төгілгені,

Сағадан басқа жерде жоқ ілгегі.

Кетпеске сусып сол бір сағалдырық,

Таққаны тиек етіп тобылғы еді.

Ат емес, атом мінген келдім елге,

Не қалды елжірейтін енді менде.

Уыстап ақ құйрықты асаған соң,

Саусақты сүртуші едік сол жүгенге.

Басынан керегенің орын алған,

Тағы да көрер ме едім соны жалған.

Қарт қайда күзек пенен қыстауыңды

«қайт-қайттап» шыға келер қорып алдан.

Маңайдан – жеткізбейтін түбі елсіздік,

Салтты іздеп, сананы іздеп түгел сүздік.

Ат та жоқ, жүген де жоқ...

Алдымда тұр

әкелген асау ғасыр жүгенсіздік.

15. Қазақ деген...

*(Ақселеуге)*

Жан-тәнімен қазақ еді сол қазақ,

Қазақтықпен ғажап еді сол қазақ.

Ұлтын сүйді, жұртын сүйді...

Ақыры

сүйгендігі айықпайтын болды азап.

Қазақ деген құйқалы жер, кең жайлау,

Кең жайлауды көшіп-қонып иен жайлау.

Қазақ деген қымыз ішу,

қыз іздеу,

құда күту,

көкаланы көлге айдау.

Сайын қырдан сая тауып неше ру,

Қазақ деген буған тең боп шешілу.

Сеңгір тауға сүйеп қойып арқаңды,

Сар далада саптамаңмен көсілу.

Қазақ деген кісілікті кием, – деп,

қауқылдасу нағашы боп, жиен боп.

Биің келсе, байланбаған құлынды

бүтін асу, әурелемей сүйемдеп.

Қазақ деген үлкен айтса, тәк тұру,

Ауызыңды ақылыңа бақтыру.

Қазақ деген қаршадайдан қамшы ұстап,

Дүрбелеңде, қыр-белеңде ат міну.

Қазақ деген күй төгілтіп, ән салу,

Аталы сөз айтқан жанға тамсану.

Қазақ деген кеңсесі жоқ даланың

кенен қартын уықты үйде қарсы алу.

Қазақ деген әже күту, әпше, – деу,

Әдепсізін әзіл сөзбен дәп шенеу.

Қазақ деген...

Сондай қазақ таба алмай,

ана жақтан іздеп кетті Ақселеу.

16. Бренд

Тәңір өзі тұтастырған молынан,

Қазағыңның кең сабасы – толыдан.

Белдескенде жығылса да,

Бірақ ол

жығылмаған ата салты жолынан.

Тұқымы өсіп, тұлымшағы көктесе,

Тойламасын қалайынша тоқ көше?!

Қазақ үшін қажет емес жиған мал,

Бір шайқайтын қызық үшін кетпесе.

Қылқұйрығы болмаса да үдерген,

Кедей-жомарт көп шығыпты бұл елден.

Жалғыз ұлға қамшы әкелсе,

Сол жанға

жалғыз тайын жетелетіп жіберген.

Он ай өтер, өтер, мүмкін, он апта,

Шиманды дәм шешілмейтін қорапта.

Сақтаулы ол балаға емес, байға емес,

Өмірінде бір көрмеген қонаққа.

Осындаймыз.

Самаладай анық біз

санаңызға құйылатын жарықпыз.

Өзгелерді өбектеуге келгенде,

өзін-өзі ұмытатын халықпыз.

Бағзы кезден бастау алған бұл елдің

салтанатын артып келген кірем мың.

Мен қазақты ұсынамын,

Келген күн

анықтайтын адамшылық брендін.

17. Эпос-өмір

Тұлғасына тозаң тимес таза ақтай,

Құрдасына қалжың айтқан, наз атпай.

Жақсылықпен жарылқаған жаратқан,

Жер бетінде халық бар ма қазақтай?!

Нақыл қандай, ақыл қандай ол айтқан,

Айтқан сайын ақ тұмадай молайтқан.

Күймедей бір ауыр ісін кешіріп,

Түймедей бір тәуір ісін зорайтқан.

Қасиетін қалыптаған көмбе-қыр,

Ойыспайтын осылармен өңді өмір.

Бастасына сүт бүріккен қайыстай,

Қастасына жібімейтін көн-көңіл.

Шүу асауын үйретеді бұла бір,

Қайта мініп, қайта одан құлап ұл.

Күн астында қанша жортсаң жеткізбес,

Кеңдігі оның мына дала, мына қыр.

Өмір сүрген кешіріммен, кеңдікпен,

Қасиетін қаздай тізіп мен бітпен.

Эпос-өмір қазақтағы

Қашанда

жалау тіккен «жауымызды жеңдікпен».

Дүмше емеспіз,

Даналықта дүрдейміз,

Күлше емеспіз,

Күліп шыққан күндейміз.

Қазағыңнан мықты қауым жоқтығын,

Қазақ болып жүргеннен соң білмейміз.

18. Кесек

Қазағыңда кісілікті көздеген,

Қасиет көп табылмайтын өзгеден.

Екі жүз том болатұғын дауыңды,

Шешкен олар екі-ақ ауыз сөзбенен.

Ағайынмен өштік өрті піскенде

өршітпеген өкпеңіз жоқ күшті ерге.

Бір басыма бір көз жетед, – деген ол,

Қамшы ұшымен көзі ағып түскенде.

Бұл қазақтың мінезіне тосын әр,

Талай жұрттың тісі батпай тосылар.

Аталы сөз айтқан болса,

Арбаспай

атасының құнын кешкен осылар.

Жалғыз сиыр жаралғанда бір малы,

Соны сойып сорпа берген бұл да ірі, –

деп сүйсініп үйір жылқы айдатқан,

Сол кедейге Байсейіттің Нұрланы.

Қауым қамын қаузайтұғын кемел ер

кек қуысып, көрсетпеген жоқ өнер.

Бас жарылса, бөрік ішінде,

Қол сынса,

көрінбейтін жең ішінде, – деген ол.

Ірілікті іргедегі күл қажап,

Ірметілген күнім енді кіл мазақ.

Есеп қумақ қиқымы боп кетпегей,

Кесек турап келе жатқан бұл қазақ.

19. Ши тоқу

Қарасуда не көп десең,

Қалың ши мен шеңгел көп.

Апама мен көмектесем,

Ши тарту да оңды еңбек.

Үкі басын қолтықтан ап,

Мықынға орай тал бойын;

Апам жұлқа тартып қалад,

Түбін тастап сәл кейін.

Ал, мен болсам басын қосып,

Болған кезде бір қолтық,

Отырамын «асылды» осы

үйге қарай үлгертіп.

Ши тұтқанның үйі азбайды,

Шыққаннан соң тағы күн

аршыған бір пияздай ғып,

ақтайды апам қабығын.

Үкісі мол, ұзын әрі,

Үйірмін, – деп, – бір іске, ей.

«Шешінген» ши сызылады

сымға тартқан күмістей.

Өндірісім қосым еді,

Өнімі оның ұнай ма?

Үш құлаш ши көсіледі,

Үзіліссіз бір айда.

Шал болдым мен, шаһар жайлап,

шаруамды шикі етіп.

Сол бала мен апам қайда,

Отыратын ши тоқып?!

20. Жүн сабау

Балғын едік біз өндір,

Білген істің байыбын.

Жабағы жүн, күзем жүн,

Жуады апам шайырын.

Биязы екен, – деп, мейлі,

Баптағанмен азанда;

Жай жуғанға кетпейді,

Қайнатпаса қазанда.

Сонсоң оны түтеді,

Сорғытқан соң кептіріп;

Тулаққа кеп түседі,

Торғын түк пен ептілік.

Соғады кеп...

Аты аңыз

ертектегі батпандай

жүнді емес, апамыз

жынды сабап жатқандай.

Ертеңгі бұл еншіңіз –

Арқаның мен көгенің.

Осы екен ғой, – дейсіңіз, –

«Жүндей сабау» дегенің.

Қос таяқпен төте тым

жібергенде іреп кеп;

Жабағыңыз кетеді

Жалтыраған жібек боп.

Заман-сабау төпелеп,

Зар илеген қырдағы үн –

Текпі көрген текемет,

Соққы көрген сырмағым...

21. Киіз басу

Қалып кеткен белеңде

Көмескі боп ой-өрі,

Киіз басу деген де

бір кездері той еді.

Әнеугүні тоқылған

ши үстіне бес бөлеп,

Жүн тартады қатындар,

Қабатынан дестелеп.

«Ыстықтай сеп, ол да сын

болса суы, қалқам, кем».

Шиыршықтап болғасын,

Домалатар арқанмен.

Қатарласып көп, міне,

Қалыптасты бір ізге.

Ал, текпіле, текпіле,

Өшің бардай киізде.

Сен де тепкін, қаланың

қырға келген қонағы,

«Теппесеңіз балаңның

белі бүкір болады».

Бие сауым қуатың

боп жүрмесін исінген.

Шымыр киіз туатын

Шыдам үзбе бұл шиден.

Оны жабар үй ізде,

Үй жоқ... үйді-ау азабын;

Киіз кетіп,

Киізге

мүйіз болған заманың.

22. Соғым

Соғымдығы күмәнді,

Жегіндігі жөндемі,

Қоңы төмен құнанды

көкем үш ай жемдеді.

Қатпа байғұс тарыны

талмай-талмай күйедей,

Жерге түсті қарыны,

Құлындайтын биедей.

Екі бұттың аясы

Майға бөгіп батпандай,

Төңкерілді жаясы,

Төсек салып жатқандай.

Шалдар келіп, тілеуін

текті сөзбен шертеді.

Үшеу, – дейді біреуі,

Дейді бірі, – төрт елі.

Талас жоқ қой білгенге,

Тура келіп ел сыны;

Тоңазытып тілгенде,

Табан шықты телшігі.

Ондай жылқы жоқ енді,

Бүгінгіге бәрі жөн.

Табан түгіл, сереңді

сірестірер дәрімен.

Әкем кеткен, өмірге

қартпын қырыс қабағы.

Табан-құнан көңілде,

Табағымда жабағы...

23. Төбет

Дөңдей болған денесі

төңкерілген қыр құсап.

Бас көнектей,

Кеудесі

қарың жетпес бір құшақ.

Сом жаралған сүйегі

сырға тартар алуан.

Сүйейтұғын иегін

сирақтары балуан.

Төсін төсеп шалғынға,

Әуре болмас көп тұрып.

Қой сойсаң да алдында

қозғалмайтын тектілік.

Ит атаулы үркекке өш,

Үркекке де «көзайым».

Ат қып мінсе тырп етпес,

Алты жасар қожайын.

Жасықтарды жүйткіткен

Жалау етіп бұйрығын.

Бір маңқ етсе,

Ит біткен

бұтқа қысқан құйрығын.

Қойға шапса аш мұндар,

Азуында нән шүйдең.

Қуып берсе,

Қасқырлар

құты қашып, қан сиген.

А-а-й-т! – дегенде жасын оқ,

Қ-а-й-т, – дегенде алда екен.

Иттегі осы қасиет

иесінде бар ма екен?!

24. Тазы

Сүйсінсеңдер беу, – деші,

Ойын бүкпес оғыздай.

Қыпша белді кеудесі

күдіс біткен қобыздай.

Сұлулардай бидегі

сылқым, – дерсің, – дәл мынау.

Қыл мойынға кигені

күмістелген қарғыбау.

Қылт еткенге қырағы,

Құс тұмсықты, қой маңдай.

Жалбыраған құлағы

жаңа тігіп қойғандай.

Қабырғасын санап па ең,

Көрінеді маған аш.

Салыстырсаң барақпен,

Лыпасы жоқ, жалаңаш.

Жұлдыз құсап аққанда,

Жерде не ғып жүр, – деме.

Қоян, түлкі қаққанда

қолдан тартқан сұр жебе.

Қабыланша бүктелсе,

Қимылы бар асқынған.

Тірсектісі тік келсе,

тайынбаған қасқырдан.

Саудалассаң,

Сұрапыл

саннан санаң қалтырар;

Тоғыз түйе тұратын

тоқжараулау нарқы бар.

Құмай туар көнені

көксей-көксей бітті арман.

Италақаз жоқ енді,

Тек, тазы мен ит қалған.

25. Бағзы қазақ

Ағып жатқан арнадай

азаны мен қазаны.

Ғайып болды, жалған-ай,

Бұрынғының қазағы.

Көшін қойшы, көшпеймін,

Керек емес түйесі.

Кемігенін не істеймін

кеңдігімнің киесі?!

Қайда қалды тау ішін

жаңғырық қып бір өзі;

Самбырлаған дауысы,

Салдырлаған мінезі.

Жебей қаузап желіні,

Саумалына мәз осы;

Қайда ширақ келіні,

Қайда қунақ әжесі.

Бітістірмей тынбайтын

байрақ басы, ту басы;

Туғанына бұрмайтын

қайда бидің турасы?!

Иен далада есінеп,

Иеленген жалғанды;

Есебі жоқ, ебі жоқ

қайдан табам аңғалды?!

Азаймайтын арнадай

азаны мен қазаны;

Байыз тапты-ау, жалған-ай,

Баяғының қазағы.

Тайғанадым, адастым,

Тайлағымды сеңге айдап –

Көшпен кеткен қазақты

көшпей іздеп... мен бейбақ.

26. Жалғыз

Баласы боп атамның

бұла күнді өткіздім.

Асау-тентек атандым

арқасында көп қыздың.

Жүретұғын жетекке,

Бола алмадым басбілгің.

Айтқанымды екі етсе,

Алабөтен асқындым.

Езбесем де жаһанды,

Кезбесем де әлемін;

Қараша үйдің

қаһарлы

қаспақ мұрын «ханы» едім.

Қазақ қызық.

Ұлтартып

дәстүрінің тарауын;

Жалғыз ұлға сый тартып,

Ала берген қалауын;

Оралыңның барында

ортаймаңыз, Бөке, – деп;

Қамшы тартып қара ұлға,

Кеткен қойын жетелеп.

Терген білем малдының,

Теріс қарар жоқ күшін.

Тоқым сыйлап, ал, бірі,

Іліп түскен тоқтысын.

Болмайды екен бұл шығын,

Мен секілді ерке үшін.

Шылбыр тартып бір сығыр,

Шалып түскен серкесін.

Бүткіл ауыл өрімші,

Сақинасын сән етіп;

Қамшы келген оныншы,

Қалы кілем дәметіп...

Мен сағынам соны енді,

Медеу болмай жай сындар.

Жалғыз ұлды желеу ғып,

Жаудай шабар қайсың бар?

Жоқсың, тозды дәстүрім,

Он қамшымен төр ірі.

Он бірінші қамшының

толмайды, әсте, орыны.

27. МІН

Қазақ, сенің мініңді

қалдырмай-ақ қазам, – деп,

қайран Абай түңілді,

Менің-дағы мазам жоқ.

Сақтандырып ол айтқан

өршіді өсек, өтірік.

Мақтанын да молайтқан

мүләйімсіп отырып.

Серт беріп ед сенімге,

Сере жеген салт атты.

Тәуірімді менің де

«Дөң айналмай ант атты».

Марқасқаңның мән ұғар

Маңдайына қадалды оқ.

Мал-жарысқа бәрі бар,

Ар-жарысқа адам жоқ.

Мәуесінің мәні не,

Маңыз күтсе тақырдан.

Сейілмей тұр әлі де,

Сөлкебайға сатылған.

Болыстықтың жолында

болдырмаған шүлен қай?

Бүгінгінің қолына

су құя алмас Күлембай.\*

Қодар, Қамқа\*\* құрбаны,

Ал, бізде ше, санағын...

Құнанбайдың қылғаны

қылығы екен баланың.

Ақын түгіл, ісіне

ілестірген ел үнін;

Басатұғын кісі жоқ

Оразбайдың\*\*\* орынын.

Сілейтсе де сын қажап,

Селт етпейді түк ғалам.

Мені қайтсін,

Бұл қазақ

Абайын да ұқпаған.

*\*Күлембай, \*\*\*Оразбай – Абайдың заманындағы болыс пен бай.*

*\*\*Қодар, Қамқа – сол заманның адамдары.*

28. ӨЗБЕК... ҚАЗАҚ...

Шындықты айтса, теперіш

көреді ғой сөз кексе.

Ташкентте екі орыс

тілдеседі өзбекше.

Орыс, – дейсің, бүгінге

бейілімен қосқан іс;

Тақияның тілінде

сөйлеседі қос кәріс.

Келсе-дағы бертінде,

(Бертіндігін нағылсын).

Гәкпіреді сол тілде

Американ-ағылшын.

Бұл мың да бір тоғыз жүз

жетпісінші жыл еді.

Еврейлеу екі қыз

өзбек болып күледі...

Болмау үшін мол өкпе,

Барын салып бөтені;

Өзі болып келед те,

«Өзге» болып кетеді.

Біздікінің сынақта

сыр беретін себебі –

Қазақ болып туад та,

Орыс болып өледі.

Енді ұғындым.

(Мазақ бұл)

Алыс жұрттың ұдайы

дейтіндерін қазақты, –

«Орыстардың қытайы»\*.

*\*АҚШ-тың жай жұрты қазақты осылай ұғатын көрнеді.*

29. ОСАЛДЫҚ

Мықты деген қазақтың

осал жері руы.

Рушылдан азаттың

қиын жұрт боп тұруы.

Күшті деген қазақтың

қиын жері атасы.

Атасына жатпасаң,

Алыстайды батасы.

Сұсты деген қазақтың

селдір жері жүзі еді.

Не бір түрі «ғажаптың»

жүз ішінде жүзеді.

Қансонар да сол шама,

Қағидасы төтеде:

«Қасқыр алмас болса да,

өз итіңді жетеле».

Жеті атаның жырақта

Жарғысына үңілсе ұл;

Руды біл, бірақ та

болма, – депті, – рушыл.

Көпті сол бір көгеннен

қалай алам қайтарып.

Халық болдым, – дегенмен,

қалмай қойды тайпалық.

Кеңдігіңді құт сана,

Тарға ұмтылма, тамам ел.

Ру шара, ұлт саба,

Шара болма, саба бол.

30. ШАЛА

Еркіңізде күлсеңіз,

Жасадың, – деп, – бардан жоқ.

Қазақ әлі, білсеңіз,

қазақ бола алған жоқ.

Сортаң жолдың сорабы

сор боп саған маталар.

Тұтас емес, ол әлі

там-тұмдаған аталар.

Қоғамдағы қоғаны

жетер емес жұлуға әл.

Бүтін емес, ол әлі

бүйрек-бүйрек рулар.

Маған емес обалы

мерген тілмен айта алар.

Қоғамды емес, ол әлі

қадау-қадау тайпалар.

Халқым, – деген қиын ба,

Құлап тұрса құлқын дөп.

Қазағыңның миында

ру бар да, ұлтың жоқ.

Ұйысудан сырт тұлға

үйір болса тізгінге,

Ұрты толмас ұлттың да,

Жұрты толмас жүздің де.

Ру жағын қазба аса,

Қазағыңды айт, емен-ер.

Сонда ғана қаз басар

Қазақия деген ел.

*Жеке бетке курсивпен:*

*ДАТ*

*Қонатұғын құлаққа*

*қағидасы тіптен көп;*

*Жинақ бітті,*

*Бірақ та*

*жиған ойым біткен жоқ.*

*Кең болғанмен көмейім,*

*Кітабыма мұрамдай;*

*Жүзі кірді сол ойдың,*

*Мыңы қалды кіре алмай.*

*Жазған сайын сөз өріп,*

*Жүрер жолды бөгейді.*

*Айтқан сайын көзі өніп,*

*Айтпағаным көбейді.*

*Көрген емес,*

*Көрерім*

*көзін сүзе қарады.*

*Берген емес,*

*Берерім*

*белімді үзіп барады.*

*Тұстарым аз көз ілген,*

*Түн баласы түпкі атым.*

*Іздейтінім өзімнен,*

*Өзімнен де мықты ақын.*

*Алтын тақтың төресі –*

*Айнымайтын ашық ой.*

*Дат, – дегенім,*

*Келесі*

*даңғылымның басы ғой.*

МАЗМҰНЫ

*Тақ*..........................................................................

Бірінші бөлім

ОҢ ҚАНАТТА УӘЗІР

Қаракөк ...............................................................

Осында ................................................................

Тіл ........................................................................

Ала .......................................................................

Шеге ....................................................................

Мақтау-1 ................................................................

Мақтау-2 ................................................................

Мақтау-3 ..............................................................

Ескі ........................................................................

Тағы да ескі... ...................................................

Көктас ..................................................................

Нарманбет ..............................................................

«Мағынасы майыспас нәрсе бар ма...» ...............

«Өмір өтті өкінішті...» ........................................

Баламасы... ........................................................

Жер мен қазақ .......................................................

Майдалар мен ірілер ............................................

Абыз .......................................................................

Жамау ....................................................................

Өлме... ...............................................................

Бес күн ...................................................................

Құйрық ..................................................................

Қара көбейту .........................................................

Алысты аңсау .......................................................

Қамшылау .............................................................

2016 .......................................................................

Өлтірілу ................................................................

Диогеннің дегені ..................................................

Тереңдік ................................................................

Желідегі «жылылық» ...........................................

Жүйе-кісі ...............................................................

Ескерткіш ..............................................................

Көз ашу ..................................................................

Шарбақ ..................................................................

Заман .....................................................................

Кемеңгер ...............................................................

Шортанбай ............................................................

Қан мен су ............................................................

Мақтау ...................................................................

Өзің болу .............................................................

Құлып ....................................................................

Тоздыру .................................................................

Жасанды ................................................................

Торғай-ми ..............................................................

Өлшем ............................................................

Жұп ........................................................................

Өлеңім ...................................................................

Сұрақ .....................................................................

Құн ........................................................................

Сойыл мен бомба .................................................

«Докторлар» мен «ақындар» ...............................

Ұғу .........................................................................

Шөмиту .................................................................

Шырамыту ............................................................

Ғайып ....................................................................

Біз ...........................................................................

Бейнеткеш .............................................................

«Ән» ......................................................................

Қайтемін ...............................................................

Дағдару .................................................................

Өлең-қамал..........................................................

Алагеуім ...............................................................

Қосұрық ................................................................

О, қара өлең! .........................................................

Тәбет-табыт ..........................................................

Аяқталмаған... ................................................

«Екі қошқардың басы...» .....................................

Тепсіну ..................................................................

Айғай .....................................................................

«Құдай» .................................................................

Телу *(Толғау)* ...................................................

Дәме *(Толғау)*..................................................

Қараменде би мен Өтеген қожа *(Поэма)* ...........

Екінші бөлім

СОЛ ҚАНАТТА БИ ӘЗІР

«Сап-сап, көңлім...» ..............................................

Деу ..........................................................................

Ақтоғай ..................................................................

Қақпақыл ...............................................................

Айну ......................................................................

Ми мен қи .............................................................

Мұқағали ...............................................................

Тайпа-ел ................................................................

Тыныс белгісі .......................................................

Шикі... пісі... ...................................................

Құрақ-өмір ............................................................

Лингвистика .........................................................

Қабдеш Жұмаділовтың айтқаны ........................

Ақселеудің суретін көріп қалып... .....................

«Ақында адамзаттан...» .......................................

Мұндай емес-ті .....................................................

Табыну-1 ...............................................................

Табыну-2 ...............................................................

Шыбын ..................................................................

Жыр-бөлме ...........................................................

Шалқия .................................................................

Түн. Аспан. ......................................................

Қағаз карта ............................................................

Құл .........................................................................

2017 ........................................................................

Мезгіл-адам ...........................................................

Әділет ....................................................................

Жынды ..................................................................

Қан .........................................................................

Өтірік .....................................................................

Бір кезде... .........................................................

Кісі-мал .................................................................

Тыраш ....................................................................

Шөп пен шөңге ....................................................

«Мен не қылдым?.. .............................................

Үлесу .....................................................................

Туған күн ...............................................................

Жоқ... ................................................................

Елес пен сағым .....................................................

Мұқағалидан ұялу ..............................................

Дарын .................................................................

Жаңа-ескі ..............................................................

Ақыл ......................................................................

Айна алдында .......................................................

Қағаз... ............................................................

Шеттету .................................................................

Қорғану .................................................................

Холестерин-өлең ..................................................

Сендіру ..................................................................

Танымалдық... .................................................

Баға ........................................................................

Қадыр мен Жұмекен ............................................

Бейімдеу ................................................................

Кесте ......................................................................

Әй, былықты... ................................................

Аяқ басу ................................................................

Құла қайың ...........................................................

Шырағдан ..............................................................

Қымыз ....................................................................

Өлі-тірі... ..........................................................

Түс .........................................................................

Көңіл-күйме ..........................................................

Махаббат мекені ...................................................

Мәңгі мұң ..............................................................

Дауасыз .................................................................

Түңіліс .................................................................

Арылу ....................................................................

Он қыз ...................................................................

Мағаштың күміс қаламы ....................................

Атақ ......................................................................

Тағы да атақ .......................................................

Керегі жоқ ..........................................................

Ләйлә кеткен... ..............................................

Аллегория ...........................................................

Бүркеу .................................................................

2021 ....................................................................

Әркім ..................................................................

Көлік ...................................................................

Салмақ ..................................................................

Жібек талғам ........................................................

Пәтерсіз жас ақынға... ...................................

Даналық дариясы .................................................

Шері кетті... .....................................................

Даланың дауысы ..................................................

Айна .....................................................................

Бағзы *(Толғау)* ................................................

Жегі *(Поэма)* ........................................................

Үшінші бөлім

АРҚАТІРЕК АЛТЫН ЕЛ

Бір-ақ сәт ...............................................................

Сәйкеспеу ..............................................................

Жүз сом .................................................................

Ұшыну ...................................................................

Тозаң-тозақ ...........................................................

Араб-түрік... ....................................................

Ұлы ұрлық ............................................................

Мылқау .................................................................

Қыңыр .........................................................................

«Тері» ....................................................................

Лакмус ..................................................................

Шама .....................................................................

Кешу ......................................................................

Ақын ашуы ...........................................................

Ауыз ......................................................................

Удай .......................................................................

Бет-перде ..............................................................

Тегін... .............................................................

Әрі-сәрі ..................................................................

Таза ........................................................................

Адал .......................................................................

Жабайы ..................................................................

Тағдыр-нүкте ........................................................

Бөліс ......................................................................

Төрт пайыз ............................................................

Аяу .........................................................................

Мұнай-мұң ............................................................

Сиыр ......................................................................

Алысу ................................................................

Жыр-мырза ...........................................................

Байботаның батырлығы ......................................

Желтоқсан... жібек бұрым... ............................

Ұрлық ....................................................................

Есінеу ....................................................................

Жалған ..................................................................

Күн көру ................................................................

Тарыну ...................................................................

Бет .........................................................................

Наз .........................................................................

Есеп-достық ..........................................................

Кілт ........................................................................

Қарып ....................................................................

Әл-әзірге... .......................................................

Архаизм ................................................................

Тиран .....................................................................

Созылмалы ...........................................................

Режім .....................................................................

«Иттер» .................................................................

Алыс жоспар ..................................................

Қашыр-өлең ..........................................................

«Халық банк...» ....................................................

Ескілік ...................................................................

Сөз сабау ...............................................................

Ыдыс .....................................................................

Жетпеу ..................................................................

Насихат .................................................................

Кресло ...................................................................

Мектеп ..................................................................

Айырмашылық .....................................................

Шатып-бұту ..........................................................

Бәріне өзім кінәлі .......................................................

«Даму» ...........................................................

Бозторғай ..............................................................

Әй... .................................................................

Жетпіс ...................................................................

Тәжтажал ............................................................

Ауыз-мақтау .......................................................

Бұлақ бастан... ................................................

Дәмөгей ...............................................................

Сөз қадірі .............................................................

Киіз үй ................................................................

Тірісінде... .......................................................

Әлеми билік .......................................................

Жаңа... ...........................................................

Соқыр ..................................................................

Уақытша .............................................................

Тірес ...................................................................

Шөп-шалам .......................................................

Жарамау ............................................................

«Өткен күндер оралмайды...» ..........................

Жазу ..................................................................

Қағаз-көктем ....................................................

Менің өлеңім .....................................................

Мұң ....................................................................

Өгей ...................................................................

Қоңылтақ ..............................................................

Аруана *(Триптих)* ................................................

Жер *(Толғау)* ........................................................

Төртінші бөлім

ТАҚ ҮСТІНДЕ БҰЛА ЖЫР

Ой .......................................................................

Илеу ...................................................................

Шегіну ...............................................................

Не боп жатыр... ..............................................

«Бетон үйлер бетімді көлегейлеп...» .................

«Біздерді де баз-базда ұлы ақын, – деп...» .........

Баянсыз ...............................................................

«Өмір шіркін көнбейтінін ырыққа...» ..................

«Келе қалған қазағымның қамы үшін...» .............

«Өліп-өшіп жеткенің құмар болып...» ..................

Айнымалы .............................................................

«Жасын оты ойнағандай айқыш боп...» ................

Қас қағым ...............................................................

Майда ....................................................................

Шығасы ...................................................................

Шет ..........................................................................

Реттеу .......................................................................

Шымшық-жыр... ..............................................

Дара ........................................................................

Кейде .......................................................................

«Алдыңда тұрған жасаулы...» ...............................

Қайда барам? .........................................................

Таным ......................................................................

Бір тал шаш *(Шоғыр)* ..............................................

«Мен саған соға алмадым...»

жарияланғаннан соң ...............................................

... Жазылмағанда .....................................................

Сана ..........................................................................

Ит дауысы ................................................................

Қанағат ....................................................................

Бар мен жоқ ..............................................................

«Білген бала...» ........................................................

Егер адам өлмесе... ............................................

Жамсату ...................................................................

Сұрақ .......................................................................

Елге сөз ...................................................................

Қате ........................................................................

Асфальт ....................................................................

Құнан мен құман ...................................................

Ғалам-көз ..............................................................

Сүйек .....................................................................

Өлең-пост ...............................................................

Масқара ..................................................................

Өкпеге жоқ... .......................................................

Шыңырау ................................................................

Күз-көз... ................................................................

Шөміш ....................................................................

Аңдау .....................................................................

Қос жапырақ .......................................................

Эволюция ............................................................

Жасанды-2 ...........................................................

Көру... ..................................................................

Таяқша .................................................................

Апыр-ай... ............................................................

Ұйғарым ...............................................................

Ақыл шамы – Ахмет ...........................................

Алма-қала ............................................................

Тәуелсіздік толғауы ...........................................

Ақбоз үй *(Көшпенділік көрінісі)* ...........................

*Дат ........................................................................*